
„Dedic această carte oamenilor care au 
puterea de a fi fericiți, înțelegându-şi rostul 
dincolo de starea materială a lucrurilor. ” 


PROLOG 


Miliarde de luminiţe licăresc, aparent timide, în 
„oceanul” ca de smoală al Cosmosului. Privite cu detaşare, 
acestea par inerte, adormite, abandonate, formând, parcă, 
un decor improvizat pentru un spectacol mereu amânat, 
pregătit de un Creator încă nehotărât în privința ordinii ce 
ar urma să le dea un sens. Ele sunt stelele fără număr ale 
Căii Lactee, toate având, de fapt, un loc foarte bine stabilit 
într-o rețea gigantică de interacțiuni. La rândul ei, galaxia 
pare încremenită de o nesfârşită aşteptare în anticamera 
Timpului, dar această linişte este înșelătoare. În realitate, 
totul vibrează de energie. Fiecare steluță, aparent 
somnolentă, îşi joacă rolul bine stabilit, printr-un echilibru 
nedescifrat între ordine şi haos al miilor de „vulcani” în 
permanentă erupție, care constituie „laboratoarele” unde se 
pregăteşte „naşterea” materiei complexe şi stabile care va 
forma viitoarele planete, moment în care fizica va ceda 
rolul esenţial chimiei pentru a zămisli, după nişte legi 
miraculoase, viața şi apoi inteligenţa... Aşa a fost şi până 
acum, aşa va fi şi de acum încolo, până când timpul şi 


7 


Constantin GORNEA 


spațiul, absorbite de vârtejul redefinirii universale, vor 
muri... doar în sistemul nostru de referință, pentru a 
renaşte într-un alt echilibru energetico-material la fel de 
mirabil. 

Ca o adevărată mamă grijulie, galaxia îşi întinde 
liniile de forță gravitaţională până la cele mai îndepărtate 
stele, pentru a le ţine împreună, ca într-o familie. 

Din păcate, toate aceste echilibre gigantice care dau 
stabilitate galaxiei, nu au efect şi în subsistemele sale 
biologice, în lumea ființelor raționale, unde intrigile, 
conflictele, patimile, ambițiile şi principiile îşi găsesc cu 
foarte mare greutate o formulă rezonabilă de coexistență, 
refuzând apartenența la un tot unitar armonizat. lar atunci 
când se realizează, după lungi eforturi şi sacrificii, o 
oarecare armonie, aceasta este fragilă şi efemeră la scară 
galactică, deoarece, în domeniul raționalului, fiecare grup 
de interese are legile sale şi, deci, paradoxal, toți au 
dreptate. 

Acum este din nou linişte, dar pentru cât timp?! Cu 
doar un deceniu şi jumătate în urmă, tunurile Federaţiei 
Planetelor Civilizate se făceau auzite în războiul împotriva 
coclonilor, e-adevărat, nu pentru a cuceri ceva, ci pentru a 
apăra integritatea lumilor componente. 

Federația — această uniune a planetelor civilizate — a 
ajuns, după multe milenii de conlucrare, la un nivel de 
dezvoltare tehnologică remarcabil, fără egal în galaxie, 
reuşind să asigure tuturor cetățenilor săi o viaţă 
ultramodernă, la cele mai avansate standarde de confort, şi 
în cele mai sigure condiţii de securitate, prin dezvoltarea 
unor forțe armate capabile să ţină la mare distanță orice 
agresor. 

Dar tăria Federaţiei nu consta numai în nivelul de 
dezvoltare tehnologică fără egal, ci şi într-un sistem foarte 

complex de principii, reguli şi norme respectat de toate 
lumile sale, care îi dădeau un mare grad de stabilitate, un 
nivel de civilizație şi conştiinţă ce îi permitea nu numai 
să-şi protejeze propriii cetăţeni, ci să-şi cruţe şi duşmanii, 
desfăşurând împotriva acestora numai acțiuni de 
descurajare şi intimidare, parcă aşteptând ca şi rivalii să se 
ridice la acelaşi nivel moral ca al lor. 

Însă, în această ultimă privinţă, conştiinţa le jucase 
o festă federalilor care refuzau să înțeleagă faptul că 
adversarii lor nu puteau să fie civilizați după nişte principii 
ce le erau străine şi că aceştia aveau regulile lor proprii la 
care nu voiau să renunţe în nici un chip. Pentru că ei erau 
COCLONI — ceva cu totul şi cu totul diferit de ce însemna 
Federaţia. 

Avându-şi originea pe planeta Coclonia — aflată la 
extremitatea braţului galactic Sagittarius Carina — coclonii, 
având şi avantajul de a fi o singură specie, au acționat 
într-un desăvârşit consens pentru cucerirea unor teritorii 
vaste, apropiindu-se, cu fiecare secol, tot mai mult de zona 
civilizată a galaxiei. Consideraţi de către federali nişte 
fiinţe aproape inferioare, fără scrupule, fără caracter, fără 
cuvânt şi fără onoare, la care cele mai mari virtuți erau 
viclenia şi capacitatea de a-şi atinge scopurile prin orice 
mijloace, coclonii au produs, la un moment dat, 
inevitabilul, devenind o ameninţare reală pentru Federație. 

Faptul că nu aveau un aspect perfect umanoid, fiind 
un fel de încrucişare între şopârlă şi maimuţă — scurți, 
păroşi, cu cozi groase şi solzoase — îi făcea şi mai 
dezagreabili în fața federalilor, care îi credeau paraziții 

galaxiei, profitori de pe urma jafurilor cosmice devenite 
pentru ei un mijloc de existență, părând incapabili să 
producă ceva durabil prin forțe proprii, clădindu-şi 
dezvoltarea tehnologică pe ceea ce furau de la alţii, 
obligându-şi prizonierii, deveniți sclavi, să le „împrumute” 
inteligența pentru a mai descoperi câte ceva — de cele mai 
multe ori, o navă mai performantă, o armă mai puternică, 
cu care să cucerească noi teritorii. 

Dar şi în această privință federalii se înşelau într-o 
oarecare măsură deoarece aceşti cocloni aveau, totuşi, o 
civilizație evoluată, chiar grandioasă sub unele aspecte, dar 
apucăturile lor prădalnice îi excludeau din sfera de simpatie 
a  pretențioasei  Federații. Poate tocmai această 
desconsiderare îi făcea pe cocloni să se comporte ca nişte 
barbari şi încercau să atragă atenția asupra lor, să devină şi 
ei importanți, să fie tratați ca egalii federalilor, prin forța 
armelor... Fără succes însă. Până în momentul în care au 
descoperit — cu ajutorul savanților capturați de-a lungul 
anilor — teribila lor armă „Q-total” în faţa căreia federalii 
au devenit dintr-o dată total neputincioşi, deoarece aceasta 
— deşi neletală — afecta grav, până la neputinţă, orice sistem 
inteligent, fie el biologic sau cibernetic. 

Pentru prima dată Federaţia s-a văzut descoperită în 
fața duşmanilor ei milenari; dar nu şi-a pierdut cumpătul. 
Ştia că este ameninţată cu dispariția, ştia că adversarul său 
visează la o „galaxie coclonă” şi că nu va accepta niciun 
armistițiu, ştia că trebuie să reziste, să tragă de timp până la 
descoperirea unei contraarme, dar nu ştia cum şi trebuia 
urgent să afle. 

Soluţia — deşi nu era perfect viabilă, dar era singura 
— a venit din partea helienei Hina, care a propus Consiliului 
Suprem al Federaţiei să se folosească de un pământean care 
răspundea cel mai bine principiului „dublei suficienţe”, 
pentru a-i întârzia pe cocloni. 

Pământul nu făcea parte din Federație, dar era 
supravegheat permanent — fără ştirea sa — şi ajutat discret 
pentru o integrare într-un viitor îndepărtat, atunci când 
nivelul de conştiinţă al pământenilor va fi compatibil cu cel 
al federalilor. 

Nu se mai ştie dacă a fost un mister sau o 
întâmplare faptul că Hina a ales Pământul pentru această 
misiune riscantă, dar, în tensiunea acelor momente, nimeni 
nu a mai dat importanță acestui amănunt, nimeni nu a mai 
sesizat că Pământul este o planetă obscură, fără importanță, 
incapabilă, pentru moment, să facă față cu brio chiar 
propriilor sale probleme, cu atât mai puţin să ajute 
Federaţia. 

Şi nici măcar nu era vorba de tot Pământul, ci doar 
de un singur pământean, cel care îndeplinea cel mai bine 
condițiile impuse de acel principiu — adică suficient de 
inteligent pentru a putea acționa în cunoştinţă de cauză 
împotriva coclonilor, dar, în acelaşi timp, suficient de... 
subdezvoltat intelectual pentru a nu fi afectat major de 
arma duşmanilor. 

După mai multe teste făcute asupra locuitorilor 
planetei noastre, Hina l-a ales pe cel care va fi supranumit 
mai târziu, Sal-Gal, adică Salvatorul Galaxiei, un om 
aproape normal, puţin cam prostuţ, puțin cam enervant, dar 
cu intenţii bune şi cu sentimente curate, dornic să se afirme 
şi să beneficieze de unele avantaje, dar să-i şi ajute pe cei 
aflați în dificultate. 

Calculele bătrânilor din Consiliul Suprem al 
Federației privind utilitatea folosirii acestui pământean 
pentru dejucarea planurilor coclone s-au dovedit a fi 
întemeiate. Sal-Gal, la început de unul singur, apoi 
împreună cu trei prieteni ai săi pământeni — Jan Vlăjgan, 
nea Mitică şi Comisarul — nu numai că i-au întârziat pe 
cocloni, dar au contribuit decisiv — fără ştirea lor, 
bineînţeles — la descoperirea antidotului armei „Q-total”. 
După aceea a fost o simplă formalitate pentru federali să-i 
pună pe fugă pe cocloni şi să-i gonească dincolo de Zona 
Neutră — o zonă tampon între cele două lumi, stabilită 
printr-o convenție mai veche. 

Dar lucrurile nu s-au oprit aici, cel puţin nu pentru 
Sal-Gal care, prinzând curaj, dorea acum o pace definitivă 
în galaxie. A reuşit, printr-o iscusinţă de care nici el nu se 
credea în stare, să-l pună pe prietenul său, Comisarul, în 
fruntea coclonilor, în locul lui Kohon — cel care pierduse 
războiul cu Federaţia şi năruise visele de mărire ale 
semenilor săi. Această mutare măiastră ca de şah mat, a 
avut darul de a-i transforma pe cocloni, într-un timp record, 
din războinicii ratați ai galaxiei, în cei mai iscusiți 
comercianţi. 

Chiar dacă a acceptat cu greu, Federaţia a trebuit, în 
cele din urmă, să facă pace cu foştii ei duşmani, 
permițându-le astfel să-şi desfăşoare noua lor îndeletnicire 
de negustori în majoritatea teritoriilor civilizate. 

Însă lucrurile au mers şi mai departe. Sfidând toate 
barierele puse în calea sa de realitatea lucrurilor, Sal-Gal 
s-a îndrăgostit de Hina, încetul cu încetul, dar din ce în ce 
mai mult şi ireversibil. Nu l-au descurajat argumentele pur 
raționale ale Hinei cum că există prea multe diferenţe între 

ei, un zid impenetrabil de tehnologie, principii şi reguli 
care fac imposibilă apropierea lor sentimentală. El a 
continuat să o iubească, însă, şi să-i contraargumenteze că 
dragostea nu ţine cont de nimic rațional, fiind alimentată de 
o energie interioară mirabilă, al cărui izvor nu poate fi 
controlat. Ceea ce nu ştia el şi nici Hina nu-i spusese 
niciodată, era faptul că, de-a lungul mileniilor, federalii îşi 
atrofiaseră în mod conştient sentimentele, inhibând zonele 
cerebrale responsabile de acest domeniu, tocmai pe 
considerentul că acestea sunt mult prea imprevizibile şi 
creează instabilitate socială. S-a făcut totul în favoarea 
rațiunii, a necesităţii necondiționate de a respecta regulile 
impuse de colectivitate, deoarece numai în acest cadru pur 
rațional Federaţia avea stabilitatea necesară pentru a dăinui 
peste milenii şi putea impune principiile civilizaţiei — 
apogeul confortului şi realizării profesionale a fiecărei 
fiinţe raționale — ca pe un model demn de urmat în întreaga 
galaxie. Din acest punct de vedere, sentimentele erau o 
dovadă de slăbiciune, de imaturitate şi nu era de mirare ca 
un federal să te desconsidere dacă te manifestai în acest 
sens. Pe Sal-Gal îl înțelegeau pentru că nu era de-al lor. 
Hina chiar îl accepta aşa cum este. 

Dar un alt incident avea să dea o nouă lovitură 
cadrului rigid cu care Federaţia îşi încorsetase existenţa. În 
bătălia decisivă de la Darena, Hina căzuse prizonieră în 
mâinile coclonilor. Aflând acest lucru, Sal-Gal, beneficiind 
de „Fulgerul galactic” — cea mai puternică navă din galaxie, 
pe care, printr-o adevărată minune, bătrânii din Consiliul 
Suprem al Federaţiei i-o puseseră la dispoziţie — a plecat 
fără ezitare s-o salveze. Şi cea ce părea imposibil s-a 
produs — în momentul reîntâlnirii, Hina, epuizată fizic şi 

psihic dar cu speranța renăscută, i-a mărturisit prietenului 
ei că îl iubeşte. 

Au plecat împreună pe Pământ, s-au căsătorit, au 
dat viață unui copil pe care l-au numit Darh şi au trăit 
foarte fericiți până în prezent. 

Acum, la cincisprezece ani de la aceste evenimente, 
totul pare o poveste încurcată cu final fericit. Hina îşi 
desfăşoară activitatea la O.N.U. unde, travestită în 
pământeancă, acționează pentru  grăbirea integrării 
Pământului în cadrul Federației, Darh, la doar paisprezece 
ani, a absolvit mai multe facultăți şi continuă să înveţe, iar 
Sal-Gal se plictiseşte. Dar nu pentru mult timp... 

NORI NEGRI 
LA ORIZONT 


Spre deosebire deeee ... anii trecuți, astăzi am fost 
foarte harnic. M-am trezit de dimineață, am făcut curățenie 
în toate camerele, am spălat vasele, am aranjat masa ca 
pentru o mare sărbătoare, am adus un bucătar (prin 
intermediul unui prieten) pentru a pregăti nişte mâncăruri 
alese, am comandat cele mai rafinate băuturi şi cele mai 
apetisante prăjituri, am chemat o firmă de specialitate 
pentru a înfrumuseța camerele cu diferite aranjamente 
florale specifice unei aniversări deosebite. Toate acestea 
le-am făcut deoarece astăzi este ziua de naştere a soției 
mele, Hina. 

De multe ori am întrebat-o când este ziua ei, dar 
niciodată nu a vrut să-mi spună nici câți ani are, nici în ce 
zi s-a născut. De fiecare dată s-a eschivat, spunând ba că nu 

se potrivesc datele terestre cu cele heliene, ba că la ei pe 
planetă data de naştere nu are nici o importanţă. Dar acum 
mi-a dezvăluit că împlineşte o vârstă rotundă şi este de 
acord să sărbătorim evenimentul, dar foarte discret, fără să 
atragem atenţia celor din jur. 

Care „din jur”, că noi stăm într-o vilă izolată, în 
mijlocul unei păduri de la marginea oraşului, departe de 
ochii oricărui curios. Ar trebui să o aniversez pe Hina cu 
salve de tun ca să deranjez pe cineva. 

Eu n-am fost de acord să locuim în acest loc uitat de 
lume, dar Hina mi-a spus că aşa trebuie, pentru a nu atrage 
atenția nimănui atunci când mai pleacă ea, sau se-ntoarce, 
cu sferele ei energetice la şi de la federalii ei. De multe ori 
îl ia şi pe Darh cu ea, ca să-l familiarizeze cu treburile 
galaxiei. În astfel de perioade mi-e cam frică să stau singur, 
mai ales noaptea. Dar am găsit, totuşi, un remediu 
acceptabil — atunci când nu pot să adorm, ies pe balcon şi 
număr bufniţele care se adună în copacii din apropiere. 
După câteva zeci de perechi de ochi holbați la mine, 
imediat îmi vine somnul; mai mult de frică. 

Noroc că mă mai vizitează diferite cunoştinţe. Dar şi 
cu acestea trebuie să fiu atent. Hina mi-a interzis categoric 
să plimb vreun pământean prin zonele domeniului nostru 
care au legătură cu originea ei galactică. Adică o parte din 
subsol, de unde se tot teleportează ea pe nava cosmică 
ascunsă undeva în apropierea Pământului, în anumite 
camere unde ţine ea diferite aparate necunoscute nouă şi în 
zona de pădure din spatele casei, folosită ca spaţiu de 
siguranță, care cine ştie ce grozăvii mai ascunde. 

Eu i-am spus soţiei mele că nu-i o idee bună să stăm 
izolaţi, deoarece aşa vom atrage cel mai mult atenția 
curioşilor de tot felul care vor dori să afle de ce ne 
NN A INI IE SN 16 e ie 


COMPONENTA „SEN” 


ascundem, dar ea m-a liniştit spunându-mi că a montat prin 
pădure diferite sisteme, anti-curioşi şi anti-nepofitiți. 
Neştiind în ce constau aceste sisteme dar dorind să aflu, 
l-am trimis odată pe un prieten de-al meu să se plimbe prin 
zona ciudată, ca să văd ce s-o-ntâmpla. Fraierul a plecat 
bucuros, crezând — după spusele mele — că-i fac o surpriză 
plăcută, dar s-a întors puţin cam... ud şi cam... murdar!! 

Mi-a relatat, mai mult prin semne, sughițuri şi 
suspine că s-a speriat de nişte urşi care veneau spre el 
alergați de nişte tigri care, la rândul lor, fugeau de frica 
unor rinoceri nervoşi pe crocodilii care le ocupaseră 
locurile lor preferate. 

Acum nu ştiu dacă acele sisteme constau în nişte 
holograme cu respectivele animale sau sunt doar ceva ... 
bazaconii extraterestre pe bază de cine ştie ce radiaţii care 
îi puseseră bietului om imaginaţia la încercare, dar eu l-am 
crezut — de formă! — l-am ajutat să se schimbe de lenjerie şi 
l-am trimis acasă, spunându-i, pe un ton liniştitor, că nu a 
fost decât un nou joc video aflat în fază experimentală. 
Lenjeria i-am aruncat-o în grădină, ca să adaug un nou 
element sistemului anti-curios. 

Am cam terminat cu pregătirile. Nu mai rămâne 
decât s-o aştept pe Hina. De cele mai multe ori ea se 
întoarce acasă seara târziu, dar pentru astăzi am rugat-o să 
facă o excepţie şi să vină mai devreme ca să putem petrece 
şi noi cât mai mult timp împreună cu prilejul acestei 
aniversări că şi aşa, cu munca ei interminabilă, mă cam 
neglijează. Eu m-am sacrificat şi am rămas casnic tocmai 
pentru a-i sta la dispoziție cât mai mult timp, dar de unde, 
că este ea prea ocupată cu pământenii mei, care habar n-au 
de sacrificiile pe care le face iubita mea! 

De mai multe ori i-am spus că munceşte prea mult şi 
că ar trebui să se folosească de trucurile... galactice pentru 
a-şi atinge scopurile, dar ea nu înţelege, spunând că totul 
trebuie să evolueze firesc, de la sine, în ritmul pământean, 
fără intervenţii extraterestre directe, ci doar cu unele dirijări 
subtile care să nu lezeze dreptul şi capacitatea noastră de 
decizie. 

Odată am preluat eu inițiativa încercând s-o ajut, 
convins fiind de faptul că nu ai cum să te integrezi în ceva 
de care nici nu ştii că există, şi am vrut să fac aşa, un fel de 
insinuare sub forma unui joc. Am mers în clădirea unde îşi 
desfăşoară Hina cel mai mult activitatea, am profitat de 
faptul că ea era foarte ocupată, deşi se aflau în pauza de 
masă, şi i-am provocat subordonații la o partidă de 
paintball. Adusesem cu mine două arme şi destulă muniție 
şi, cu toate că propunerea mea le părea foarte tentantă, 
oamenii nu prea voiau, pe motiv că murdărim sala de 
şedinţe unde îi adunasem eu. Dar am insistat 
argumentându-le: 

- În primul rând să nu vă ruşinaţi de şefa voastră, că 
doar este soția mea şi eu răspund, apoi este o metodă 
modernă acest stil de a îmbina sarcinile de serviciu cu 
relaxarea şi buna dispoziție, iar în al treilea rând, cine 
încasează cele mai multe lovituri face curăţenie şi pentru că 
sunteţi aici douăsprezece persoane, aveţi şanse foarte mici 
să fiți chiar voi ghinioniştii. Fiţi atenți cum facem! (Şi 
acum am venit cu insinuarea aceea despre realitățile 
cosmice, în aşa fel încât nici să nu afle, dar totuşi să aibă 
ceva habar). Să presupunem că în galaxie sunt trei forțe: 
pământenii — cei care trebuie să câştige întotdeauna, că 
doar n-om ţine cu alţii, coclonii — cei care ne ameninţă 
libertatea, şi federalii — cei care vor să ne ajute. Eu voi fi 

mereu pământeanul, că doar cine a fost cu ideea?! Fiecare 
dintre voi, prin rotaţie, veţi fi federalul şi tot prin rotație, 
bineînţeles că tot voi veți fi şi coclonul. Eu, pământeanul, 
şi cu federalul — zece bile cu vopsea pentru fiecare trecere — 
vom sta în partea dinspre uşă, ca să nu fugă lumea, iar cei 
care joacă rolul coclonului aleargă câte trei minute prin sală 
în timp ce noi ne străduim să îl lovim de cât mai multe ori. 
Hai că o să fie foarte distractiv! 

Tot nu prea voiau, dar le-am stabilit ordinea, i-am dat 
arma primului „federal” şi am început să trag în „coclon” — 
o domnişoară simpatică aleasă intenționat prima pentru a-l 
incita pe ajutorul meu să tragă în ea. De-aici totul a decurs 
de la sine. Ce-am mai râs şi ce frumos a fost! Era o băbuţă 
aşa de abilă, încât de fiecare dată când simţea că va fi lovită 
se întorcea cu fundul şi, deşi pe-acesta i-l făcusem harcea- 
parcea, pe față era curată-curăţică! 

Nu ştiu care invidios m-o fi pârât, dar a intrat Hina şi 
mare i-a fost mirarea când a văzut ce se-ntâmpla. 
Bineînţeles că a început să mă certe: 

- Cum poţi să-ți baţi joc în aşa manieră de sala 
noastră de şedinţe, iar pe colegii mei să îi murdăreşti în 
asemenea hal?! 

- Cum să-i murdăresc, dragă?!, îi răspund eu 
împingând-o pe băbuţă în faţă. Ia uită-te la doamna ce 
curată este! lar sala o va curăța domnişoara, că aşa ne-am 
înțeles la început, pe care, la cât de simpatică este, cu 
siguranță că o vor ajuta toţi bărbaţii. 

Acum îmi dau seama ce clipe frumoase am trăit alături 
de Hina. Chiar dacă se mai supără ea pentru câte-o chestie, 
întotdeauna mă iartă pentru că mă iubeşte foarte mult. 

Şi eu o iubesc pe ea. Tocmai de aceea vreau ca astăzi 
s-o aniversez cum se cuvine. 

Se aude o maşină. Cred că ea este. Ies pe balconul 
dinspre intrare şi-i fac semn cu mâna. O văd cum intră în 
casă ținându-l de braț pe Darh. 

- Ce mai face scumpa mea soţie? 

- Face bine, îmi răspunde ea. Am venit mai devreme, 
aşa cum ţi-am promis. 

- Mă bucur, dar nu mi-aduc aminte să-ți fi cerut aşa 
ceva, mint eu, prefăcându-mă că am uitat de aniversare, 
pentru ca surpriza să fie şi mai mare. 

- Nu-ţi aminteşti că azi împlinesc o vârstă aşa ... mai 
deosebită? Am vorbit şi ieri... 

- Aaaa, da, da, da, parcă am auzit ceva, dar n-am dat 
importanță deoarece ştiu că la voi zilele de naştere nu au 
nici o semnificaţie. 

- Aşa este. Nu-i nicio problemă. Vom petrece seara 
aceasta în familie şi vom uita de toate grijile. 

- Dacă mi-aduceam aminte îți luam şi eu un cadou 
ceva... 

- Nu este nevoie. Mi-a făcut Darh un cadou foarte 
frumos şi-l voi considera din partea la amândoi. 

- Daaa?! Ce prostie a mai făcut? Iar a lăsat-o 
corigentă pe profesoara de matematică? 

- Spune-i tu, Darh! 

- Mi-am luat licenţa în fizica energiilor înalte. 

- Eeee şi ce mare scofală!? minimalizez eu 
evenimentul, pentru a crea o atmosferă şi mai propice 
surprizei ce urmează să o fac. Şi eu mi-am luat... ăăă... 
abonament pe traseul tramvaiului 26, care este mult mai 
periculos decât... energiile tale. 

Toată discuţia s-a desfăşurat în hol. Am tras de timp 
ca să întârzii intrarea Hinei în sufragerie. Acum este 

momentul pentru surpriza cea mare. Deschid larg uşile şi, 
conducând-o pe Hina de mână, îi spun: 

- Ta na na naaaaa! Surprizăăă! La mulți ani, iubita 
mea! Să trăieşti cât mai multe... secole de-ale voastre şi să 
mă faci pe mine cât mai fericit! Că dacă o să fiu eu fericit, 
o să fii şi tu. 

Cred că efectul scontat s-a produs. Soţia mea se plimbă 
mută prin sufragerie dând roată ornamentelor florale şi 
nevenindu-i să creadă că le-am comandat pentru ea. 

- Toate acestea sunt pentru mine?!, mă întreabă 
uimită. 

- Eeee pentru tine! Prea multe vrei! Sunt plante 
medicinale calmante din care să facem ceai şi pe care să-l 
bea Darh pentru a se mai prosti puţin, ca să nu-i bubuie 
capul. Bineînţeles că sunt pentru tine. Ți le ofer de ziua ta. 
Dacă nu ştii încă, îți spun eu că la noi, pe Pământ, se 
dăruiesc flori, în special persoanelor feminine apropiate, în 
semn de profundă admiraţie. 

- Mulţumesc foarte mult! Voi, pământenii, sunteți, 
încă, posesorii unor sentimente profunde şi... 

- .. şi inutile, completează Darh. Mamă, de ce nu-i 
spui în față că aceste sentimente îi fac primitivi, le umbresc 
gândirea logică şi-i împiedică să se integreze în Federație? 

- Darh, te rog să fii politicos...! 

- Lasă-l să spună ce gândeşte, că nu mă deranjează. 
Nu mă deranjează prea mult. Ba chiar mă deranjează. Tu, 
fiule, te crezi mare spaţian, dar, dacă o să te uiţi mai bine în 
codul tău genetic, o să vezi precis o coadă atrofiată de 
maimuţă de-asta, terestră, de-a noastră. 

- Nu m-am referit la presupusa voastră origine 
animală, ci la sensibilitățile voastre care vă ţin pe loc, vă 
blochează raţiunea şi vă fac ineficienţi. 

- Ba sentimentele sunt cele mai mari valori ale 
noastre. Ele ne fac fericiți, ne apropie unii de alții, ne fac să 
ne ajutăm între noi. Fără sentimente am fi nişte roboți care 
şi-ar trăi viața fără satisfacţii. Ne-or ţine ele pe loc, cum 
zici tu, dar noi ne simţim bine în locul ăsta unde suntem. 
Cu ce-i ajută pe federali rațiunea exagerată, atâta timp cât 
aceştia îşi sacrifică semenii de dragul unor principii? 
Tocmai aceasta le-ar fi adus pieirea şi dacă nu eram eu cu 
pământenii mei, tu te-ai fi născut pe planeta Kola şi-ai fi 
avut o coadă de coclon, până la glezne. 

- lar te lauzi cu aventurile tale de ... debusolat 
galactic... 

- Vă rog să încetaţi!, intervine Hina. Pământenii nu 
fac parte din Federație şi, în consecință, nu sunt obligați să 
respecte regulile sau obiceiurile acesteia. În al doilea rând, 
Darh, nu uita că eşti pe jumătate pământean şi asta nu vei 
putea să schimbi niciodată, iar ca să se schimbe întregul 
Pământ după cum vrei tu, este prea mult. În al treilea rând, 
să ne întoarcem la subiectul principal — astăzi e ziua mea şi 
vreau să petrecem câteva ore în deplină armonie. În acest 
context, nu pot să apreciez decât la superlativ gestul lui Sal 
de a-mi dărui flori. 

Nu scap prilejul şi-i şoptesc peste umăr lui Darh: 

- Vezi, măi, că tot mie mi-a dat dreptate? Hai, paşte 
un buchet ca să te calmezi! 

Nici el nu se lasă şi scoate limba la mine. O scot şi eu 
la el, folosindu-mi mâinile pentru a-i arăta, prin gesturi, că 
a mea este mai lungă decât a lui. 

Lăsăm joaca şi ne îndreptăm spre masa din mijlocul 
sufrageriei. Darh se aşează pe un scaun aşteptând să 
mănânce. Eu îmi pun un şort şi mă pregătesc să servesc 
mâncarea după regulile pe care mi le-a spus bucătarul. 

Hina, după ce a mirosit diverse flori, vine încântată 
spre mine pentru a-mi mulţumi cu un sărut. Eu stau cu 
spatele la ea prefăcându-mă indiferent, dar pândind-o cu 
coada ochiului. Mă cuprinde cu mâinile de umeri şi, 
răsucindu-mă cu faţa spre ea, îşi apropie buzele ei senzuale 
de..., dar se retrage cu o mişcare bruscă. Mă întreabă mirată 
şi puţin contrariată: 

- De ce stai cu limba scoasă?! 

- Eeeee... Darh ăsta al nostru m-a provocat la un 
concurs şi am rămas aşa, gândindu-mă că eu am câştigat. 
Aşează-te şi tu la masă pentru că azi voi fi servitorul tău. 
Puteți să mâncaţi cu încredere deoarece nu am făcut eu 
mâncarea, ci un bucătar pe care l-am chemat special pentru 
acest moment aniversar. Din păcate pentru el, sărăcuţul, a 
mers, la un moment dat, în beci după nişte cartofi şi a 
nimerit într-o... sferă de-aia energetică. Acum, probabil, 
umblă la butoane prin nava voastră. 

- Vorbeşti serios???, mă întreabă amândoi aproape în 
acelaşi timp, sărind de pe scaune. 

- Stați, măi, liniştiţi, că v-am păcălit! Voi, ăştia... 
extra şi semiextratereştri nu ştiţi, domnule, de glumă! Cu 
toată  superrațiunea voastră, sunteți foarte uşor de 
manipulat. Să nu atacați Pământul niciodată, pentru că noi 
vă batem numai cu bancuri şi snoave. Îi trimitem să cadă 
prizonieri pe cei mai glumeți reprezentanţi ai noştri, adică 
pe politicieni, şi-aşa or să vă ameţească ăştia cu minciunile 
lor, încât toate calculatoarele or să vi se sinucidă. Apoi o să 
ne oferim să vă ajutăm să vă reparaţi computerele şi o să 
vi-l trimitem pe depanatorii noştri cei mai... mult sau mai 
puţin pricepuți, foşti altceva dar reprofilați în ale tehnicii, 
iar după aceea cu siguranţă că nicio navă federală nu va 
mai funcţiona. În această situaţie, mulți spaţieni se vor 

îmbolnăvi de nervi, dar, iarăşi noi vă vom sări în ajutor 
punându-le acestora la dispoziţie spitalele noastre de 
recuperare, din care veți putea recupera fără probleme 
trupurile celor apropiaţi. Văd că nu ripostaţi în niciun fel, 
ceea ce înseamnă că vă place mâncarea. 

- Nu. Înseamnă că nu te mai luăm în serios. 

Hina îl corectează pe Darh: 

- Ne place mâncarea, ne place să te auzim şi cum 
glumeşti în stilul tău inconfundabil. Mie, cel puţin, îmi 
place foarte mult să te văd bine dispus. Mă relaxează, mai 
ales astăzi că este ziua mea. 

- Că tot am revenit la discuţia despre ziua ta, o întreb eu, 
nu ne spui şi nouă, măi Hina, câți ani împlineşti? Ai zis că este 
o sumă rotundă şi cred că ar trebui să aflăm şi noi. 

- Eu ştiu deja, mă anunță Darh cu oarecare 
superioritate. 

- Păi cum să nu ştii tu!! Ție îți spune tot, şi despre ea, 
şi despre mine, şi despre galaxie, ca să ajungi cel mai 
deştept dintre toţi deştepţii Federației. Dar cu ce folos, atâta 
timp cât orice idiot de coclon te poate transforma, cu 
radiaţia lui, într-un morman de plastilină?! 

Hina ne întrerupe din nou: 

- Astăzi împlinesc o sută de ani tereştri. 

- Cââââât!??! O sută de ani!??! Aşa de bătrână eşti?! 

- Dar nu sunt bătrână. Pentru rasa mea sunt, încă, 
foarte tânără. 

- Tânără!?! Tu eşti de-o seamă cu Toma Alimoş... şi- 
mi spui mie că eşti tânără?! 

- Cine este Toma Alimoş? 

- Eeee! A fost unul care, dacă ar fi trăit până azi, s-ar fi 
călcat pe barbă. 

- Nu trebuie să te miri chiar atât de mult deoarece, în 
general, federalii trăiesc mai mult decât pământenii, iar noi, 

helienii, şi mai mult. Raportat la vârstele terestre, eu aş 
avea cam... douăzeci şi cinci de ani 

- Ce douăzeci şi cinci de ani spui tu!? Asta ar 
însemna că, atunci când te-am cunoscut eu, tu aveai doar... 
zece ani?!! 

- Nu face confuzie între cele două sisteme de 
referință. Au trecut cincisprezece ani tereştri, dar la nivel 
galactic... 

- Bine, atunci nu aveai zece, ci optzeci şi cinci de ani 
tereştri şi, din punctul meu de vedere, şi atunci şi acum tot 
bătrână eşti. De-aia te-ai şi măritat cu mine, pentru că erai 
deja babă şi nu te mai lua nimeni. Voi, federalii ăştia, faceţi 
pe grijulii cu noi, vă grozăviţi că aveţi cele mai valoroase 
principii, nu pierdeţi nici o ocazie ca să ne spuneţi că noi 
suntem vai de capul nostru, dar, în realitate, ne fraieriți în 
cele mai neaşteptate situaţii. Păi, când o afla Jan că orzona 
lui o avea vreo două sute de ani, să vedeţi ce chelfăneală 
luaţi! 

- Stai puţin, Sal, că nu ai înţeles. Eu nu sunt babă şi 
nici federalii nu vor să vă păcălească în niciun fel. 
Indiferent câţi ani am, în orice sistem de referință, singurul 
lucru care contează este că sunt tânără pentru că am toate 
caracteristicile omului tânăr în plină ascensiune biologică, 
energetică şi spirituală. lar de măritat m-am măritat cu tine 
pentru că te iubesc, în plus, nu voi uita niciodată cât de 
mult ai făcut pentru mine. 

- Mamă, nu te mai obosi să-i explici nimic pentru că 
nu o să înţeleagă în veci cum stau lucrurile. Ba chiar ar 
trebui să profiți de supărarea lui de moment; poate pleacă şi 
ne lasă în pace. 

- Care supărare măi copil mic fără experiență?! Eu nu 
o să mă supăr niciodată pe soția mea deoarece o iubesc 

foarte mult, iar dragostea adevărată nu ţine cont de vârsta 
galactică, fie ea spusă sau ascunsă. Nici pe tine nu o să mă 
supăr pentru că eşti copilul meu, chiar dacă tu n-ai să fii 
capabil să-ți explici chestia asta niciodată. Nu numai că nu 
plec, dar chiar vă servesc un desert foarte apetisant. 


XD 


Vorbitorul ploaie: „Situația are o evoluție 
nefavorabilă şi confruntarea tinde să devină inevitabilă. 

Rătăcitorii au pătruns în zona de expansiune 
universală şi ameninţă sectorul nostru de influență. ” 

Vorbitorul vånt: „Trebuie să ne grăbim. ” 

Vorbitorul cer: „Să ne amintim că nu avem voie să 
intervenim direct, decât într-o situație critică.” 

Vorbitorul amurg: „Suntem deja într-o situație 
critică. Propun declanşarea principalei acțiuni planificate 
pentru această etapă. Trimisul trebuie prevenit. ” 

Vorbitorul zare: „Misiunea Trimisului devine foarte 
grea. Trebuie ajutat să înţeleagă situaţia şi modul în care 
se va acționa. ” 


XD 


După ce am terminat de mâncat, am mai stat câteva 
ore „la un pahar de vorbă”, prilej cu care ne-am depănat 
numeroase amintiri, le-am relatat eu câteva întâmplări 
comice şi le-am spus o mulţime de bancuri de-ale noastre. 
Hina s-a amuzat în numeroase rânduri, dar Darh aproape că 
n-a schițat nici un zâmbet. 

Constat cu plăcută surpriză că soția mea se integrează 
din ce în ce mai bine în atmosfera umană. Este mai 
vorbăreață, mai îngăduitoare, mai veselă, chiar dacă numai 
în timpul liber. În probleme de serviciu însă, a rămas cam 
la fel de sobră şi responsabilă. 

În contrast cu ea, Darh mă îngrijorează tot mai mult, 
pentru că pe zi ce trece devine tot mai intransigent, tot mai 
critic la adresa pământenilor pe care, parcă, nu-i mai 
suportă. l-am spus eu Hinei că greşeşte plimbându-l de la o 
vârstă prea fragedă de la un capăt la altul al galaxiei. 
Trebuia să-l lase să facă şcoala în mod normal, pe Pământ, 
cu copiii de vârsta lui, iar dacă învăţa prea mult, să-l mai fi 
calmat cu câteva palme la fund ca să priceapă copilu” că nu 
e bine să întreacă măsura şi abia în armată să-l fi trimis pe 
vreo navă federală, dar nu să conducă cine ştie ce sector, ci 
să curețe cartofi la bucătărie, că aşa am făcut şi eu la 
vremea mea. 

Într-un târziu terminăm discuţiile şi ne ridicăm de la 
masă. ÎL trimitem pe Darh la culcare în camera lui. Eu mă 
ofer să strâng masa, să spăl vasele, să fac curăţenie în toată 
bucătăria. Hina este entuziasmată de răsfăţul pe care i-l fac 
şi-mi spune: 

- Te porţi foarte frumos cu mine fără să ai un motiv 
anume. Lucrul acesta mă sensibilizează foarte mult şi mă 
face să mă simt protejată în preajma ta. Sinceră să fiu, la 
primele noastre întâlniri nici nu am visat măcar că o să mă 
ataşez de tine, era ceva ce părea de neconceput, dar iată că 
acum te iubesc foarte mult şi nu regret nicio clipă că am 
venit cu tine pe Pământ. 

- Păi da! La primele noastre întâlniri te uitai la mine 
ca la unul picat din cer...Nu, că din cer eşti tu picată...Ca la 
unul găsit în pădure, iar moşii din Consiliu mă tratau ca pe 

o insectă. Voiaţi, probabil, să vă folosiți de mine, să-mi dați 
o recompensă simbolică, ceva ce însemna foarte mult 
pentru mine şi foarte puţin pentru voi, ca apoi să scăpați de 
mine cu prima ocazie. 

- Nu a fost nicio clipă aşa cum spui tu. 

- Hai, că vă stătea pe buze să-mi dați medalia... 
„Şutul de aur”, dar nu mă supăr deoarece şi noi, 
pământenii, într-o situație similară, am fi procedat la fel, 
poate şi mai rău. Numai că nu prea v-a mers. Eu m-am 
implicat mai mult decât trebuia, i-am „citit” pe cocloni mai 
bine decât aţi reuşit voi să-i înțelegeți în zece mii de ani, 
devenind astfel singura soluţie pentru o Federație 
neputincioasă, încurcată în propriile sale principii şi 
amenințată cu destrămarea, ba chiar cu dispariția. Nici nu 
cred că voi aţi înţeles, măcar acum, poate nu mă refer la 
esența problemei pe care s-ar putea să nu o ştiu, dar măcar 
o latură însemnată a ei, şi anume că aceşti cocloni nu voiau 
neapărat război, ci o mai mare prețuire din partea voastră. 
Voiau să fie băgaţi în seamă, să fie apreciaţi pentru valorile 
lor, să fie trataţi de la egal la egal. Dar voi ce-ai făcut? l-ați 
fugărit ca pe şobolani şi i-ați ținut la o distanță suficient de 
mare pentru a se simți umiliți. Adică nu le-aţi dat nicio 
şansă pentru a deveni mai buni. 

- Nu cunoşti toate detaliile. La începutul relaţiei 
noastre cu coclonii, Federaţia a fost foarte tolerantă. Noi nu 
am vrut niciodată război. Bineînţeles că le-am impus nişte 
restricții care erau neapărat necesare pentru stabilitatea 
comunităţilor noastre. Greşeala a fost a lor şi a constat în 
viclenie, neseriozitate, lipsă de onoare, caracteristici pe 
care coclonii le vor avea mult timp de aici înainte. Chiar şi 
acum, când i-am primit în spaţiul federal, îi monitorizăm 
foarte sever, în mare parte fără ştirea lor, deoarece, după tot 
ce au făcut, nu mai putem avea încredere în ei. 

- Atunci de ce i-ați mai primit? Dacă voi credeți că 
nu se vor schimba niciodată, de ce v-aţi mai băgat 
duşmanul în casă de bună voie? 

- Pentru că izolarea lor nu a dat niciun rezultat. Vrem 
să încercăm altceva — să-i învăţăm încetul cu încetul modul 
nostru de viaţă şi, poate, într-un viitor nu foarte îndepărtat, 
o să-i convingem de superioritatea principiilor noastre. 

- Puțin probabil. Singurul lucru de care o să-i 
convingeți va fi că sunteți slabi şi că se poate profita la 
maxim de pe urma voastră. A trecut vremea când trebuia să 
vă purtați frumos cu ei. Acum au prins deja ură pe voi şi nu 
vor mai coopera chiar atât de uşor. De fiecare dată când aţi 
avut de-a face cu ei ați greşit în punctele esenţiale — la 
început i-ați desconsiderat, iar după aceea nu i-aţi pedepsit 
suficient de sever. Trebuia să-i speriați îndeajuns de mult 
ca să vă ştie de frică. Dar voi, conform principiilor voastre 
ciudate, doar de voi înţelese, le-aţi arătat numai faptul că vă 
puteţi apăra cu succes în orice situație, dar nu şi că îi puteți 
nimici fără milă. Apoi a venit „Q-total” şi s-a ales praful de 
apărarea voastră „infailibilă”. 

- Ce ţi se pare de neînțeles la principiile noastre? 

- Sunt lipsite de latura sentimentală şi, deci, prea 
rigide. Voi consideraţi sentimentele ca pe ceva perimat, dar 
de fapt ele sunt cele care dau echilibrul rațional şi 
stabilitatea socială. Când eşti fericit — dăruieşti, când eşti 
supărat — pedepseşti. Nu e niciun pericol de destabilizare 
aici, ci doar oscilări necesare în jurul unui echilibru 
general. Voi aţi creat un echilibru pur raţional la nivel 
macrosocial care, neavând un mecanism sentimental de 
autoreglaj, creează foarte multe constrângeri şi insatisfacții 
individuale şi, prin acestea, mari probleme globale. 

- Sunt foarte surprinsă să te aud spunând aceste 
lucruri. 

- De ce? Mă credeai mai prost? Şi eu. Poate că 
tele...porcăria aceea a moşilor din Consiliu care ziceai că 
mi-au făcut-o mie pentru a deveni mai deştept, a început să 
dea roade. Era şi cazul, după cincisprezece ani!! 

- Nu la asta mă refer. Mă surprinde faptul că susţii o 
teză care este acum în atenţia sociologilor noştri. După cum 
vezi, nu suntem chiar atât de rigizi; căutăm soluții pentru 
problemele Federaţiei. Dar cercetarea pe această temă este 
strict secretă, la ea având acces un număr limitat de 
persoane. De aici vine şi surpriza mea — de unde ai aflat 
aceste lucruri? Este foarte important de ştiut dacă secretul a 
fost divulgat. 

- Nu s-a divulgat nimic măi, sperioşilor! De unde era 
să ştiu eu la ce prostii lucrează sociologii voştri?! Am zis 
aşa, la întâmplare, ce am crezut eu că este bine. De fapt, 
lucrurile astea sunt aşa de evidente, încât orice pământean 
ți le putea spune. Ce e atât de secret în ce-am zis eu? 

Hina face o pauză ca şi cum n-ar fi sigură dacă ar 
trebui să-mi spună mai multe decât ştiu, apoi continuă 
discuţia noastră: 

- Este ceva ce tu nu cunoşti, legat de sentimentele 
acestea în jurul cărora ne tot învârtim mereu. Cu foarte 
mult timp în urmă, când Federația abia se constituise şi-şi 
căuta un echilibru interior suficient de puternic pentru a 
ține laolaltă, sub o singură autoritate, toate lumile 
componente care aveau o mare diversitate, studii 
sociologice foarte aprofundate au pus în evidenţă că cel 
mai mare risc de instabilitate îl constituie sentimentele, 
deoarece sunt prea imprevizibile, greu de anticipat, greu de 

controlat, dar uşor de influenţat şi, în plus, sunt foarte mari 
consumatoare de bioenergie. Fie că sunt pozitive sau 
negative, s-a stabilit că acestea sunt responsabile de multe 
acte  necugetate, ele întunecă raţiunea şi frânează 
dezvoltarea societăţii. Teste, prognoze şi simulări foarte 
complicate, asupra cărora nu mai insist acum, au 
demonstrat că este strict necesară inhibarea progresivă a 
activității zonelor cerebrale responsabile de producerea 
sentimentelor, până la un nivel la care acestea să nu mai 
prezinte un pericol pentru individ şi comunitate. 

- Sentimentele văzute ca pericol?! Ciudat mod de a 
privi lucrurile, cel puțin pentru mine ca pământean! 

- Pământul vostru, cel dominat de sentimentele 
locuitorilor săi, nu face altceva, de câteva mii de ani 
încoace, decât să alterneze perioadele de război, cu cele de 
armistițiu — aşa zisa pace — în care, de fapt, se pregătesc noi 
arme pentru viitoarele confruntări armate. Războaiele au 
foarte puţină rațiune în ele şi toată este concentrată în 
atitudinea defensivă, de autoapărare.  Inhibându-ne 
activitățile emoţionale, noi, federalii, nu numai că am 
devenit mai echilibraţi, dar ne-am sporit şi gradul de 
inteligență, extinzându-ne raţiunea în zonele cerebrale în 
care activităţile native fuseseră inhibate. 

- Adică voi gândiţi cu tot creierul, de-aia sunteți aşa 
deştepţi, şi nu vă mai sensibilizaţi cu nimic. Măcar să vă 
mai fi lăsat câțiva neuroni, chiar şi mai spre ceafă, ca să 
mai aveți niţel habar şi de diverse trăiri, aşa, pentru orice 
eventualitate... 

- Avem capacitatea de a identifica şi chiar exprima 
sentimente, dar toată această activitate este integral 

subordonată raționalului. Trebuie înțeles că noi nu considerăm 
sentimentele ca fiind dăunătoare, ci doar că ele nu trebuie să 
ne domine raţiunea. Dacă materia vie a evoluat spre 
inteligență, înseamnă că viitorul trebuie să aparțină super- 
inteligenței şi nu stărilor afective care sunt specifice şi altor 
forme de viaţă inferioare, chiar lipsite de rațiune. 

- Am mari rezerve la ceea ce spui tu dar, din păcate, 
nu am şi argumente ca să te contrazic, aşa că te întreb 
altceva. Dacă sentimentele astea nu au o prea mare valoare 
pentru voi, atunci tu de ce te-ai îndrăgostit de mine? 
Eeee!??! Acum să te văd! Să nu-mi spui că te-au pus 
sociologii voştri să te prefaci vreo cinci'şpe ani şi să pleci 
pe urmă la ei ca să le povesteşti cât de greu ţi-a fost! 

- Nu. Nu m-a pus nimeni să fac nimic de genul 
acesta. 

- Poţi să şi recunoşti, că nu m-ar mira prea mult. Am 
învăţat din experiența de până acum că voi şi coclonii aveți 
ceva în comun — când îi e omului lumea mai dragă, îl 
surprindeţi cu câte ceva: maimuţoii cu fel de fel de viclenii, 
iar voi cu diverse experimente; şi, bineînţeles, toate pe 
spinarea mea. 

- Cu mine s-a întâmplat altceva. Eram în prizonierat, 
ajunsesem aproape la limită cu rezistenţa fizică şi psihică, 
nu aveam nici o speranță că ceva sau cineva mă mai putea 
salva şi mă pregăteam să mor. În momentele acelea am 
hotărât să-mi deblochez zonele cerebrale inhibate, să-mi las 
sentimentele să se manifeste nestingherite, necontrolate de 
rațiune, pentru că şi aşa nu mai conta şi nici nu mai puteam 
să fac rău cuiva prin încălcarea acestei reguli. Am simţit 
atunci o ură necontrolată faţă de cocloni şi o recunoştinţă 
nemăsurată față de tine, pentru eforturile tale imense şi 
gratuite de a salva sau măcar ajuta Federaţia. Apoi, când te- 

32 N 


COMPONENTA „SEN” 


am simțit lângă mine, când m-ai luat în braţe, toată această 
recunoştinţă pe care o manifestasem mai mult în numele 
colectivităţii de care aparțin, s-a transformat brusc, fără să 
ştiu cum, într-un sentiment de iubire fără margini exprimat 
în nume personal. Mi-a fost foarte clar, din prima clipă, că 
numai tu, din toată galaxia, puteai să faci aşa ceva, adică 
să-ți rişti libertatea şi viaţa pentru mine. Şi, deşi era ceva 
total împotriva raţiunii şi logicii ceea ce făcusei tu, pentru 
mine a fost ceva extrem de plăcut. 

- Şi acum tu cum eşti de fapt? Blocată sau deblocată? 

- Mi-am păstrat numai pentru tine un segment 
cerebral prin care să-mi manifest sentimentele şi-ncă puțin 
pentru a părea cât mai umană, pentru a accepta, a tolera cât 
mai bine manifestările semenilor tăi, care nouă ni se par de 
multe ori puerile, dacă tot activez aici pe Pământ, dar în 
rest am redevenit o federală. Era strict necesar să fac acest 
lucru pentru a nu produce distorsiuni în sistemul nostru de 
reguli şi principii. 

- Da” auzi?! Voi puteți să vă blocaţi şi deblocaţi 
sentimentele după bunul plac, sau vă trebuie câte-un şoc 
ceva, de inițiere? Poate nu v-ar fi stricat să vă las câteva 
luni pe mâna lui Kohon, ca să vă trezească idiotul ăla la 
realitate. 

- La început, această inhibare sentimentală s-a produs 
treptat, prin antrenarea psihicului în diverse forme. Cele 
mai eficiente metode au fost şedinţele în grupuri foarte 
numeroase, care transmiteau individului tăria şi siguranța 
colectivităţi, îi induceau apartenenţa la un sistem rațional 
foarte stabil şi eficient. Acum, după atâtea generaţii, 
această caracteristică a devenit aproape nativă. Ne naştem 
cu ea într-o anumită proporție, în funcție de individ, şi ne-o 
perfecționăm prin educație. Foarte, foarte puțini sunt cei 

care mai pot să-şi inhibe şi dezinhibe sentimentele în mod 
volitiv. 

- Şi tu eşti una dintre aceştia, din fericire. 

- Da. 

- Probabil şi moşii din Consiliu au aceeaşi capacitate. 

- Nu. Dimpotrivă! Ei sunt în extrema cealaltă — 
persoane care se nasc 99% inhibaţi şi-şi folosesc 
capacitățile cerebrale disponibile pentru suplimentarea 
rațiunii şi dezvoltarea unor aptitudini paranormale ca 
telepatia, telekinezia şi altele. Ei sunt un exemplu de urmat 
pentru toți federalii. 

- Adică?! 

- Adică spre acest stadiu de dezvoltare tinde 
Federația — ca toți membri ei să dobândească aceste calități, 
transformând-o într-o societate telepatică, cu un grad foarte 
mare de integralitate care să-i dea posibilitatea... 

- Aoleu!!! Adică peste nu ştiu câte decenii, secole, 
toți federalii vor deveni un fel de „legume” care nu vor face 
altceva decât să moţăie şi să viseze la... cât de bine le este 
lor împreună?! Crezi că noi, pământenii, vom accepta rolul 
acesta de... „frumoasa din pădurea adormită”?! De ce nu ne 
întrebaţi şi pe noi dacă suntem de acord? Şi, mai grav, ce-o 
să faceți când, profitând de... „imponderabilitatea” voastră, 
coclonii vă vor fura şi scaunele de sub voi? O să moțăiţi în 
aer, ceea ce o să reprezinte singurul avantaj de a fi tele- 
kinezo-patici... 

- Va mai dura foarte mult timp până atunci. Sperăm 
ca, până la acea perioadă crucială pentru galaxie, problema 
coclonă să fie definitiv rezolvată. Şi nu vom fi o societate 
amorțită cum crezi tu. Dimpotrivă, vom fi foarte dinamici, 
foarte raționali şi foarte eficienți. Schimbul de informații 

va fi globalizat, multe acțiuni intermediare care se vor 
dovedi inutile vor fi eliminate, fiecare individ va deveni un 
nucleu rațional într-o reţea supercomplexă, care va 
transforma Federația într-un adevărat organism viu, 
superinteligent, aşa cum miliardele de neuroni cuprinşi în 
rețele de miliarde şi miliarde de interacțiuni dau ca tot 
unitar creierul — acest supercomputer biologic net superior 
fiecărui neuron component. 

- Mi se pare mie sau voi chiar credeți că acest plan de 
realizare a unei Federaţii viitoare este perfect? 

- Vrem să realizăm o societate perfectă care, prin 
autocontrol, să aibă stabilitatea de a trăi cât galaxia însăşi. 

- Eram convins! După părerea mea voi sunteți la fel 
de perfecţi cum sunt coclonii de invincibili! 

- Nu am spus că suntem, ci că vrem să devenim, 
indiferent cât va dura până atunci. Chiar dacă ai folosit un 
ton ironic, eu sunt dispusă să te ascult. Ce ți se pare 
imperfect la acest plan? 

- Acelaşi lucru care vă face vulnerabili şi acum — 
faptul că sacrificați individul în favoarea societății. 
Federația asta perfectă a voastră va fi compusă din miliarde 
şi miliarde de cetăţeni cu statut de sclavi care nu vor mai 
putea să gândească, să viseze sau să iubească pe cont 
propriu, fiind racordați la o superstructură care le va 
impune o mie de reguli, una mai restrictivă decât alta. 

- Nu este adevărat. Toţi vor fi liberi să gândească, ba 
mai mult, vor fi racordaţi la o rețea cu o infinitate de date, 
vor fi liberi să viseze, dar nu vor avea la ce, pentru că 
realitatea va depăşi imaginaţia, vor fi liberi să iubească, dar 
nu-şi vor dori acest lucru deoarece nu şi-l mai doresc de 
mult timp şi asta pentru că au înţeles că sentimentele le pot 
pune în pericol existenţa. 

- Şi ce veţi face cu cei care nu vor dori să se integreze 
în aşa frumuseţe de federație?!! 

- Nu credem că, la momentul potrivit, vor mai fi 
asemenea comunităţi. 

- Nuuuuu?!? Ba eu cunosc o întreagă planetă, numită, 
parcă, Pământ, care va fugi de perfecțiunea asta a voastră 
ca oaia de lupul turbat. Iubita mea, Hina, du-te, te rog, 
mâine la serviciu şi dă-ți demisia! Apoi adună-i pe toți 
federalii care lucrează pe Pământ sub diverse acoperiri şi 
trimite-i acasă la ei. Vino pe urmă la mine şi du-mă pe o 
insulă din Pacific unde să ne petrecem un concediu de 
odihnă cale de vreo douăzeci de ani de-aici înainte. Şi-n tot 
acest timp să nu mai vorbeşti cu moşii din Consiliul 
Suprem al Federației, că ăia îţi bagă în cap numai tâmpenii 
care nu se vor realiza niciodată. 

- Deci, crezi că planul nostru de realizare a unei 
societăți perfecte este o utopie? 

- Da, aşa cred. Societatea voastră va semăna cu un 
creier de tigru ierbivor. 

- Hm! Nu sunt chiar surprinsă. Am provocat o astfel 
de discuţie pentru a afla părerea ta despre acest lucru. 
Aceasta corespunde cu concluzia pe care am tras-o eu 
dintr-un studiu de opinie efectuat pe un număr mai mare de 
pământeni. 

- Te-ai dat de gol faţă de alți pământeni?! 

- Nu. Studiul a fost făcut prin metode indirecte 
specifice prospecţiei sociale disimulate. Nimeni nu a bănuit 
nimic. Dar aveam nevoie de o confirmare pe baza unei 
discuţii directe pe care numai cu tine o puteam face. M-ai 
ajutat foarte mult. Este ceva aparte cu voi, pământenii, ceva 
ce poate deveni foarte important pentru viitorul galaxiei... 

Hina a spus ultima frază coborând privirea în pământ şi 
devenind deosebit de gânditoare. Parcă nici nu mai ştie că sunt 
lângă ea, dar eu îi reamintesc acest lucru cu un reproş: 

- Deci de-aia ai venit tu azi acasă zâmbitoare, 
iubitoare, veselă şi vorbăreaţă, ca să mă tragi de limbă şi să 
mai umpli mâine la serviciu un dosar cu fel de fel de 
concluzii despre  ciudăţeniile  pământenilor care, 
inexplicabil pentru voi, nu sunt nici cai nici măgari, adică 
nici federali nici cocloni. Trebuie să fii bucuroasă — un nou 
experiment, avându-mă pe mine ca subiect de studiu, a 
reuşit pe deplin. 

- Nu te supăra, te rog! Nu a fost nici un experiment, 
ci o simplă discuţie. Am nevoie de părerea ta şi ar trebui să 
te bucuri că eşti foarte important pentru mine şi că îţi cer 
ajutorul la nevoie. 

- Păi şi cobaiul de laborator este important pentru 
cercetătorii care fac experienţe pe el. Îi ajută pe aceştia să 
afle cât timp poate înota un şoarece în apă fiartă sau după 
cât timp i se încinge coada când este curentat. 

- Noi nu facem asemenea experimente nici la propriu, 
nici la figurat. Este o regulă strictă a Federaţiei să nu 
producem suferință inutilă în contextul... 

- Dar experienţe fără suferință, faceți? De exemplu, 
Darh este rezultatul unui astfel de experiment? 

- Ce vrei să spui? 

- Vreau să spun că nu mai înțeleg nimic. Ai venit cu 
mine pe Pământ, dar eşti mai mult plecată prin galaxie, mă 
iubeşti foarte mult, dar ai rămas aceeaşi federală foarte 
rațională, visezi la o societate perfectă, dar te interesează 
părerile pământenilor, ai făcut un copil jumătate terestru, 
dar l-ai educat în cel mai pur stil federal. Sunt prea multe 
contradicții din care eu nu mai înţeleg nicio iotă. Ştiu doar 

că voi nu faceţi nimic la întâmplare, că de fiecare dată 
urmăriți un scop foarte bine precizat. Şi mai mereu când 
discutați cu mine, îmi ascundeţi ceva. Mi-amintesc că mi-a 
trebuit o oră să conving consiliul vostru să-mi spună că eşti 
prizonieră la cocloni. Câtă pierdere de timp pentru ceva 
elementar şi tu îmi vorbeşti de maximă eficienţă şi schimb 
de informaţii la cel mai înalt nivel de performanță. 

- Voiau să te protejeze... 

- Cum să mă protejeze? Lăsându-mă să sufăr toată 
viața? Iar în legătură cu Darh, că despre el era vorba, de ce 
ai acceptat să faci acest copil? Nu te-ai gândit tu, 
superraționala, că va fi toată viaţa într-o mare dilemă? Ca 
pământean va tânji tot timpul după valorile galactice, iar ca 
federal va fi totdeauna complexat de originea sa terestră. 
Deja are un comportament extremist — nu mă suportă pe 
mine, tatăl lui, dar nici nu face nici cel mai mic efort pentru 
a-mi înţelege raționamentele şi, de ce nu, sentimentele. Pur 
şi simplu îmi interzice să-l iubesc, nu pentru că ar fi supărat 
pe mine sau că i-aş fi făcut eu ceva rău, ci pentru că i-ați 
băgat voi în cap fel de fel de...”cărăbuşi”. Aşa se comportă 
toți copiii din Federație față de părinţii lor?! 

- Să le luăm în ordine. În primul rând recunosc că am 
făcut o greşeală în desfăşurarea acestei discuţii. Spre 
deosebire de dialogurile noastre anterioare, acum am avut 
un anumit scop oarecum ascuns — să aflu ceva anume de la 
tine, mai precis părerea ta despre viitorul societății 
galactice. Am făcut-o în mod iscoditor, fără să te previn 
unde vreau să ajung, dar am considerat că este mai bine 
să-mi dai nişte răspunsuri spontane, care au o valoare mai 
mare pentru studiul meu. Îţi promit că pe viitor voi face tot 
posibilul să te abordez direct, fără ocolişuri, atunci când 
voi dori să-ți aflu părerea într-o anumită problemă. Chiar 

merg mai departe şi îți spun că mâine dimineață vreau să 
vorbesc cu tine pe o temă foarte importantă. 

- De ce nu acum? 

- Acum este, încă, ziua mea şi vreau să rămânem cât 
mai relaxaţi. În al doilea rând, în Federaţia noastră viitoare 
nu va fi nimeni integrat cu forța. La vremea respectivă 
Pământul poate renunţa la această ofertă, chiar dacă va fi 
de neînțeles această hotărâre a sa pe care, însă, noi o vom 
respecta, deoarece tindem spre o organizare socială fără 
condiționări sau opresiuni, în care toţi îşi aleg locul prin 
proprie voinţă, dar, odată ales acest loc, fiecare va suporta 
consecinţele alegerii făcute de bună voie. 

- Sună mai mult ca o ameninţare decât ca o alegere 
liberă. Este ca şi cum ai spune:"Bine aţi venit la noi, dragi 
pământeni, şi nu a mai fost nevoie să vă rupem picioarele 
pentru a vă convinge de bunele noastre intenţii!”. 

- Faci o mică eroare. Nu Federaţia are nevoie de 
Pământ, ci Pământul de Federație. Noi vrem să vă integrăm 
deşi, cu fiecare planetă în plus, creşte efortul nostru de 
menţinere a unui echilibru stabil. Dar dacă Pământul va 
rămâne în afara Federaţiei, va fi SINGUR, fără aliați, fără 
resurse, fără libertate de mişcare şi într-un permanent risc 
de a fi invadat de cocloni. 

- Poate ne vom alia şi noi cu alte planete mai 
barosane... 

- Nu există alte planete. În zona galactică de care 
vorbim există doar două mari sfere de influență — Federaţia 
şi Imperiul coclon. Voi sunteți la mijloc. 

- Şi de ce este Pământul aşa de important, încât vă 
bateți voi pe el? 

- Nu ne batem pentru Pământ. Coclonii vor să 
invadeze cât mai mult spaţiu galactic, iar noi vrem să ne 

menţinem autoritatea în sfera noastră de influență. Aşa s-a 
născut războiul împotriva coclonilor invadatori. Din păcate, 
Pământul a ajuns acum la mijloc şi noi vrem să îl protejăm, 
nu neapărat să îl integrăm. Dar nu îl putem proteja decât 
integrându-l. Dacă tu crezi că vă înțelegeți mai bine cu 
coclonii, noi vă putem lăsa pe mâna lor! 

- Nu hotărăsc eu de unul singur soarta întregului 
Pământ, dar un lucru îți pot spune în numele tuturor 
pământenilor: daţi-ne navele şi armele voastre, învăţaţi-ne 
cum să le folosim şi vom rezolva noi odată pentru 
totdeauna problema asta aşa de spinoasă a derbedeilor de 
cocloni cu care voi vă chinuiţi de zece mii de ani! 

- Ştii că nu se poate aşa ceva. 

- Dar de ce mai discutăm noi de pericolul coclon? Nu 
s-au apucat ei de comerţ şi sunt mai paşnici ca oricând? 

- Acum sunt şi, probabil, încă o sută de ani de aici 
înainte. Dar nu avem garanții de perspectivă. Să revenim, 
totuşi, la subiectul pe care îl începusem. Mă întrebai de 
Darh şi de copiii din Federație. 

- Da. Cum puteţi să faceți şi să creşteţi copii fără să 
vă exprimati nişte sentimente? Cum te poţi căsători fără să 
spui „te iubesc”? Te trezeşti de-odată că ai un partener 
trimis de computerul programator? Şi cum poți educa 
propriul copil fără să-l îndrăgeşti sau să-l urechezi, după 
caz? La naştere le montați telecomandă şi-i dirijați din 
taste? 

- Noi, federalii, nu ne căsătorim şi nu facem copii în 
stilul terestru. Copiii noştri se concep în nişte laboratoare 
speciale, pe baza unor selecții genetice foarte riguroase, 
astfel încât să rezulte numai indivizi foarte reuşiți ca 
intelect şi stare de sănătate, sub supravegherea atentă şi 
permanentă a unor savanți pe deplin responsabili şi 

conştienţi de importanța muncii lor. După naştere, aceşti 
copii sunt integrați în mai multe procese de dezvoltare, 
educare şi instruire care se succed odată cu înaintarea în 
vârstă. Bineînţeles că în tot acest timp sunt supravegheați şi 
ajutaţi de personal specializat, care le pune la dispoziție 
absolut tot ce au nevoie. La vârsta corespunzătoare cu cea 
de douăzeci de ani tereştri sunt integrați în societate, 
primind o locuinţă şi un post de muncă într-un domeniu de 
activitate pentru care au fost instruiți şi pentru care au, 
bineînţeles, cele mai mari aptitudini. În toată această 
perioadă, aceşti copii dobândesc capacitatea de a trăi în 
comun, de a se ajuta şi respecta reciproc, constatând din 
proprie experiență că o societate cu o foarte mare coeziune 
este net superioară uneia în care indivizii au interese 
diferite. Nu au nevoie de „grija părintească”, dacă la asta te 
gândeşti, deoarece nu le lipseşte nimic şi nici nu-şi cunosc 
părinţii, aşa că nu au cui să le simtă lipsa. 

- Nu grija, ci dragostea părintească ar putea să le 
lipsească... 

- La noi este cu totul alt sistem. Nu există această 
relație între părinți şi copii. Nimeni nu ştie la crearea cărui 
copil a participat şi nici copiii nu conştientizează că ar 
putea aparţine unui ins anume. Pe înţelesul vostru, aş putea 
spune că toţi copiii Federaţiei sunt ai noştri, ai tuturor. 

- Deci, dacă am înţeles eu bine, voi nu vă căsătoriţi, 
ci trăiţi ca nişte burlaci înrăiți, munciţi necondiționat în 
interesul comunității fără să vă pese de propriile voastre 
dorinţe şi necesităţi, iar din când în când mai participaţi la 
conceperea unor copii din flori, adică ai nimănui, cu care 
vă umpleţi orfelinatele. Cine ştie câtă bătaie or mânca ei 
acolo de la îngrijitoare, educatoare sau femei de serviciu şi 
voi credeţi că au asigurate toate condițiile! 

- Noi ne protejăm şi duşmanii şi tu crezi că ne putem 
bate copiii?! 

- Dacă nu-i al tău, nu-ți pasă de el. Ştiu eu de când 
eram în şcoala primară. Aveam un „cal” de învățătoare 
care, când se supăra pe unu”, ne bătea pe toți. 

- Federaţia este o societate mult mai mare şi mult mai 
complexă decât Pământul. Nici nu încape vreo comparaţie. 
Avem principii şi reguli foarte avansate, care asigură nu 
numai stabilitatea internă, ci şi un mare grad de libertate şi 
satisfacție pentru fiecare individ în parte. Spuneai de 
„dorinţe şi necesităţi” care nu ne sunt îndeplinite. Nu este 
adevărat. Avem acces nelimitat la ştiinţă, la cultură şi artă, 
putem discuta între noi fără interdicții, ne putem odihni şi 
relaxa în diverse moduri. Ce ne-am putea dori şi nu am 
putea avea? 

- Să vă iubiţi în intimitate. 

- Nu este interzis acest lucru, numai că foarte, foarte 
puţini mai experimentează aşa ceva. Nu poţi să înţelegi 
toate acestea decât dacă eşti federal. 

- Bine, eu nu sunt federal şi nu înţeleg. Tot din cauza 
asta nici voi nu ne înțelegeți pe noi — pentru că nu sunteți 
pământeni. Dar tu de ce te-ai căsătorit cu mine, dacă lucrul 
acesta nu se practică în Federație? 

- Ca să vă înţeleg mai bine. Ţi-am explicat cum m- 
am îndrăgostit de tine. Am simţit, însă, nevoia să fac mai 
mult şi de aceea am acceptat să mă căsătoresc cu tine. Este 
mai mult decât o simplă experiență sau curiozitate. Şi 
pentru că ţi-am promis că voi discuta cu tine mult mai 
deschis, recunosc că este şi o necesitate de a înțelege cele 
mai ascunse taine ale pământenilor. 

- Ce taine avem noi şi eu nu ştiu?! 


42 


COMPONENTA „SEN” 


- Sentimentele şi energiile ce rezultă din manifestarea 
acestora. 

- Tot ne învârtim în jurul acestor sentimente, 
complicând inutil nişte lucruri fireşti. Să zicem că am 
înţeles de ce te-ai căsătorit tu cu mine. Ca să reînveţi ceea 
ce aţi uitat voi. Dar spune-mi, te rog, de ce s-a căsătorit 
orzona aia cu Jan al nostru? Sau, când ne-aţi văzut pe noi 
aşa chipeşi, v-a apucat... „curiozitatea”! 

- Orzonii mai păstrează încă, în unele locuri, obiceiul 
ataşamentului de microgrup care se manifestă pe plan local, 
fără a periclita interesele majore ale societăţii, care au 
prioritate absolută. În plus de asta, nu cred că este prea 
multă dragoste între ei, ci doar o mare potrivire de caracter. 
Mai trebuie spus că fiecare specie inteligentă, componentă 
a societății noastre galactice, mai păstrează unele obiceiuri 
specifice care se manifestă doar în sfera lor de influenţă. În 
calitate de federali, însă, fiecare acceptă necondiționat 
regulile şi principiile generale. 

- Cu alte cuvinte, fiecare îşi face de cap la el acasă, 
iar când îl chemaţi voi la raport, devine, dintr-o dată, 
conştiincios nevoie mare! Mă miram eu să fie Federația 
asta aşa perfectă! 

- Nu este perfectă, dar tinde să devină. Şi nimeni nu 
îşi face de cap, deoarece toţi suntem conştienţi de faptul că 
uniți suntem mult mai puternici. 

- Hina, dă-mi voie să-ţi dau un sfat! Nu integrați 
Pământul în uniunea voastră, pentru că semenii mei, chiar 
dacă vor sări în sus de bucurie şi îşi vor băga nasul prin 
toate comitetele şi organizațiile voastre, vor sfârşi prin a nu 
respecta nicio regulă. Îi cunosc eu! Sau vor respecta numai 
ceea ce o să le convină, iar pentru celelalte vor face o 
gălăgie de nedescris, convingându-i, poate, şi pe alții să vă 

saboteze. Tot mai bine ar fi să ne daţi nişte nave de-ale 
voastre ca să-i nimicim pe cocloni, pentru a putea să 
rămânem în siguranță, fără să mai fie nevoie să ne integrați 
nicăieri. 

- Nu se poate... 

- Doar cu împrumut... 

- Cu nimic. Nu vom integra Pământul în Federație 
decât atunci când va fi perfect pregătit pentru acest proces. 

- Aaaaa, păi de ce nu spui aşa!! Adică la anv’ şi la 
mulți ani! Acum m-am lămurit. Dar hai să revenim! 
Spune-mi despre Darh! Ce rol joacă el în relația noastră şi 
de ce nu l-ai integrat şi pe el în sistemul vostru de 
pregătire? 

- Mi-am impus ca pe Pământ să mă comport ca o 
pământeancă. Asta a presupus de la sine, nu numai să te 
iubesc fără restricții, lucru pe care îl fac permanent şi 
oriunde în galaxie, ci şi să mă căsătoresc cu tine, să avem 
un copil pe care să-l creştem în cadrul familiei noastre. Din 
acest punct de vedere Darh este un pământean şi trebuie 
instruit şi educat după modelul terestru. Bineînţeles că i-am 
spus adevărul despre noi şi i-am permis accesul la valorile 
Federației, lăsându-l să îşi aleagă singur calea pe care vrea 
să o urmeze. Acum este în faza în care priveşte exagerat de 
admirativ valorile extraterestre, dar sunt convinsă că 
într-un viitor apropiat va deveni mult mai echilibrat şi te va 
aprecia şi respecta mult mai mult. Sunt de acord că uneori 
exagerează, astăzi chiar a întrecut măsura, dar îți promit că 
în seara aceasta voi discuta foarte serios cu el această 
problemă. 

- Trage-i şi vreo două la fund din partea mea! 

- Tot ce este din partea ta, trebuie să faci tu însuţi. 

- Da” ce, am curaj?! Păi, ăsta, când s-o face mai 
mare, cine ştie prin ce dezintegrator mă bagă sub pretextul 
că vrea să mă întinerească... 

- Hai să fim serioşi! 

- Hai să fim! Tot ce mi-ai spus despre căsătoria 
noastră şi despre Darh, seamănă cu un experiment de-al 
vostru... cu tema...”ce fac pământenii din ce-am uitat noi”. 
Parcă ziceai mai devreme despre nişte sociologi care, în 
mod strict secret, experimentează nu ştiu ce chestii pe 
spinarea noastră, a pământenilor. Eu sunt unul dintre ei, iar 
tu te-ai oferit să-mi ţii de urât ca să-mi pară totul mai real şi 
să iasă rezultatele mai exacte. 

- Nu amesteca lucrurile! Savanţii aceia fac, într- 
adevăr, nişte prognoze despre cum ar trebui să arate 
Federația - şi nu Pământul - în viitorul îndepărtat, 
încercând să stabilească ce drum trebuie să urmeze aceasta 
pentru a ajunge exact acolo unde ne dorim. Ceea ce fac ei 
nu are absolut nicio legătură cu ce facem noi doi şi nici 
Darh nu este implicat în nimic. Tot ce este legat de familia 
noastră în relația sa cosmică, are legătură numai şi numai 
cu hotărârea mea. 

- Să înţeleg că faci ceva ilegal?! Dacă te prind moşii 
din Consiliu, ai încurcat-o! 

- Am înştiinţat de la început Consiliul Suprem despre 
intenţiile mele, susținând totul cu argumente logice. Le-am 
precizat că trebuie să fac acest lucru deoarece asta-mi 
doresc cel mai mult. 

- Şi s-au lăsat convinşi aşa de uşor?! Am simțit eu de 
la început că tu ai ceva ciudat în tine. Prea îi convingi 
repede pe toți de ceea ce vrei tu! De-aia m-am şi îndrăgostit 
de tine. Parcă ai avea aşa, nişte calități paranormale. Când 

m-am întâlnit prima dată cu Consiliul vostru, am crezut că 
moşii sunt doar de umplutură şi că, de fapt, tu îi manipulezi 
din butoane. 

Hina se uită mirată la mine, apoi îmi spune: 

- Poţi convinge pe oricine de orice, dacă ai argumente 
logice. 

- Da de unde! Cred că la noi pe Pământ sunt câteva 
milioane de „berbeci” pe care nu poţi să-i convingi cu 
nimic, dacă ei au alte interese. Vezi? Nu argumentele 
voastre super-logice contează, ci interesele. Acesta va fi, 
cred eu, viitorul galaxiei. 

- Sper din toată inima să te înşeli. În privinţa puterii 
mele de convingere aşa-zis extraordinare, îți amintesc că şi 
tu i-ai convins, nu numai pe membrii Consiliului Suprem, 
ci şi pe cocloni, de necesitatea înfăptuirii unor lucruri. Ba 
ai făcut-o mult mai bine decât mine. Aşa că nu este nimic 
deosebit cu puterea mea de convingere; mai degrabă cu a ta... 

- Poate că suntem amândoi foarte buni în domeniu şi 
eu nu ştiu; iar tu nu vrei să-mi spui. 

Hina se apropie de mine, îmi pune o mână pe umăr şi 
mă sărută pe gât şoptin-du-mi: 

- Ai un stil simpatic de a glumi şi asta îmi place 
foarte mult la tine. 

- Dar eu nu glumesc. Ba chiar sunt îngrijorat de 
faptul că în ultimii cincisprezece ani s-au întâmplat fel de 
fel de lucruri pe care, la vremea lor, le-am crezut normale, 
dar care, de fapt, ascund multe mistere. Şi, ce-i mai grav, 
nimeni nu pare a cunoaşte şi a dirija aceste secrete spre un 
anumit scop, totul mergând, parcă, într-o dezordine 
îngrijorătoare, spre un final imprevizibil. Pământenii habar 
nu au de nimic, coclonii au devenit, din pericolul iminent al 
lumilor cosmice, nişte negustori beţivi şi inofensivi, iar voi, 

federalii, încă nu v-aţi decis cum va arăta societatea voastră 
în viitorul nu prea îndepărtat. Parcă am fi pe o navă în 
derivă care se scufundă, iar noi, în loc să ne panicăm, ne 
pregătim costumele de baie! Mai este cineva prin galaxia 
asta care ar putea să influenţeze lucrurile în mod hotărâtor 
şi de care depindem noi fără să ştim? 

- Dar de ce ai devenit dintr-o dată aşa de îngrijorat de 
soarta galaxiei? 

- Nu ştiu nici eu ce m-a apucat. De fapt, de mai mult 
timp mă tot gândesc cum a fost posibil să se întâmple nişte 
lucruri care, la o privire mai atentă, n-au nicio logică. Mă 
refer la perioada războiului împotriva coclonilor: voi că m- 
ați ales tocmai pe mine, tu că te-ai îndrăgostit, moşii că au 
mers pe mâna mea şi i-au primit pe cocloni în spaţiul 
federal, maimuţoii că au acceptat pacea şi altele... Mă 
gândeam atunci că s-ar putea să fim manipulați de cineva, 
dar acum nu mai ştiu ce să cred. 

- Nu mai crede nimic! Din punctul meu de vedere 
lucrurile sunt sub control, iar viitoarele crize vor putea fi 
gestionate cu succes de către Federație. Atâta timp cât nu 
avem motive serioase de îngrijorare, este bine să ne 
relaxăm. O tensiune psihologică artificial creată, ne va 
altera capacitatea de a lua decizii corecte, la nevoie. 
Aşteaptă-mă, te rog, în dormitor. Eu vreau să vorbesc puţin 
cu fiul nostru. 

Hina urcă scările şi se îndreaptă spre camera lui 
Darh. 

Eu mai rămân puţin pe gânduri. De când m-am 
căsătorit cu iubita mea, am dus o viaţă fără griji. A trecut 
timpul pe nesimţite, fărâmiţat în activităţi cotidiene. Hina 
şi-a văzut de treaba ei, părând a avea un serviciu banal, 
Darh a crescut mai mult de la sine, fără prea mult ajutor din 

partea mea, iar eu am lenevit şi am profitat de prezenţa 
soției mele pentru a fi fericit. Discuţiile despre Federație, 
cocloni, galaxie au fost rare şi superficiale. Dar acum îmi 
dau seama, aşa dintr-o dată, ca şi cum m-ar fi „lovit” ceva 
şi m-ar fi trezit din această indiferenţă, că noi nu trăim 
într-un cadru obişnuit, ci doar ne prefacem că totu-i 
normal. Soţia mea este extraterestră (!!!), copilul meu 
cutreieră galaxia, eu am participat la războiul împotriva 
coclonilor şi nimeni de pe Pământ nu ştie nimic. Ba mai 
mult — treburile prin Cosmos sunt foarte dinamice şi mai 
degrabă instabile, fiind nevoie de foarte mult timp până 
când se va ajunge, dacă se va ajunge, la o societate perfectă 
în care totul va merge de la sine. Cel puţin aşa presimt eu, 
fără să am argumente logice, că vom avea multe pericole 
de înfruntat în viitorul destul de apropiat, deoarece 
conflictul dintre federali şi cocloni nu a fost rezolvat, ci 
doar amânat. Şi mai cred că Hina mă protejează 
ținându-mă departe de frământările ei, fără să ştie că şi pe 
mine mă frământă ceva. De fapt mi s-a activat în seara 
aceasta o frământare mai veche. Cine dirijează treburile 
galaxiei, făcându-ne pe noi nişte simpli actori? Coclonii? 
Nici vorbă! Moşii din Consiliu? S-ar putea! Alte planete 
ascunse? Cine mai ştie?! Poate nimeni şi eu îmi fac griji 
degeaba. Dacă era cineva deasupra tuturor, ar fi rezolvat 
toate problemele cu mai multă eficiență şi promptitudine şi 
nu ne-ar mai fi lăsat să ne chinuim atâta, ba să-i batem pe 
cocloni, ba să-i transformăm în negustori, ba să 
perfecționăm Federația. Dacă Hina ştie ceva, cu siguranță 
îmi va spune, pentru că mi-a promis, nu numai că va 
discuta mai deschis cu mine de-acum înainte, ci şi că o să 
stăm de vorbă mâine pe o anumită temă. 

Oare ce-o vrea să-mi spună? la să fac eu un lucru mai 
puţin frumos, dar foarte eficient. Să ascult ce discută Hina 
cu Darh. Poate aflu informaţii prețioase despre treburile 
care mă preocupă, înainte ca acestea să mă ia prin 
surprindere. 

Ure scările şi mă apropii de uşa camerei lui Darh. Îi 
aud cum vorbesc. 

- ... ŞI nu pot, de asemenea, să-mi explic cum tu, care 
eşti implicată direct sau indirect în cele mai importante 
proiecte ale Federaţiei, îţi iroseşti timpul pe Pământ, printre 
nişte oameni cu care nu ai nimic în comun. 

- Toţi avem ceva în comun: suntem fiinţe inteligente 
ale aceleiaşi galaxii. 

- Dar suntem total diferiți. Coclonii nu au nicio 
legătură cu principiile Federaţiei, iar pământenii sunt prea 
legaţi de grijile lor zilnice pentru a fi importanţi pentru noi. 
Chiar tu ai spus, în nenumărate rânduri, că nu sunt pregătiți 
pentru integrare. Atunci de ce îți mai pierzi timpul cu ei? 

- Vorbeşti despre pământeni ca despre nişte străini, 
uitând că eşti pe jumătate terestru. 

- Fondul biologic nu contează. Eu sunt federal prin 
convingeri şi principii, iar „rudele mele de sânge” sunt de-a 
dreptul primitive prin multiplele lor manifestări 
sentimentale. 

- Dacă vrei să devii cu adevărat un federal, trebuie să fii 
mult mai echilibrat şi îngăduitor cu semenii tăi. Acum nu faci 
decât să te manifeşti într-un mod foarte extremist, lucru care 
nu face cinste nici unei fiinţe cu adevărat inteligente. 

Hai că i-a zis-o Hina! Aşa-ţi trebuie măi, ...” cozonac 
nedospit”, dacă te crezi mai grozav decât eşti! 

Sunt curios să aud ce se mai discută. Vorbeşte din 
nou Hina: 

- Vreau neapărat, ba chiar îţi impun, să-ți schimbi 
atitudinea față de Sal. Te porţi foarte urât cu el şi nu îmi 
convine. Nu uita că este tatăl tău şi trebuie să îl respecţi 
cum se cuvine. 

- Să-l respect?!! Foarte bine! O să-l respect pe tatăl 
meu, la fel de mult cum îl respecţi şi tu pe tatăl tău; dacă îl 
cunoşti cumva! Mamă, nu vreau să fiu obraznic, dar de 
când se manifestă în Federație acest respect pentru părinți?! 

- Îți repet că noi nu suntem în spaţiul federal şi — 
foarte important — tu nu eşti cetățean declarat al societății 
noastre. Dacă nu poți să îl respecţi pe Sal ca tată, respectă-l 
ca om. Respectă-l aşa cum mă respecţi şi pe mine, înţeleg 
că nu ca mamă, deşi mă numeşti aşa, ci ca ființă inteligentă 
din sfera ta de interes. Chiar dacă nu ne cunoaştem părinții, 
noi, federalii, ne respectăm foarte mult între noi. 

- Ție îți spun „mamă” din obişnuință, dar te respect şi 
te apreciez pentru tot ce ai făcut pentru mine. Sal nu a făcut 
mai nimic în acest sens şi de aceea am rezerve în a-i acorda 
prea multă consideraţie. Cu toate acestea, îți promit că nu-l 
voi mai ataca sau ironiza în niciun fel, ci voi încerca să 
devin cât mai neutru față de el, dar asta numai pentru că 
mi-o ceri tu. 

- Sal a făcut enorm de mult pentru tine, pentru mine 
şi pentru toată galaxia. 

- Ştiu, ştiu... V-a ajutat să-i învingeți pe cocloni, te-a 
eliberat pe tine din prizonierat şi aşa mai departe. Era 
neapărată nevoie să te îndrăgosteşti de el încălcând 
grosolan principiile Federației? Nu puteaţi să-l 
recompensaţi în cu totul alt mod, cu mai puține implicații 

pe termen lung? Încerc să spun că locul tău era în cu totul 
altă parte, adică în sferele de conducere ale Federației. 

- Locul meu aici, pe Pământ, lângă Sal, nu îmi 
limitează libertatea de mişcare, nu mă constrânge în niciun 
fel. Faptul că îl iubesc pe soţul meu nu este o recompensă 
pe care i-am acordat-o pentru meritele lui, ci expresia 
sentimentelor mele față de el. Dacă Federaţia are anumite 
principii legate de această temă, nu înseamnă că 1 se poate 
impune cuiva să nu îşi exprime sentimentele. Ba 
dimpotrivă, cazul meu dovedeşte clar că Federaţia este o 
societate liberă în care oricine îşi poate manifesta dorinţele 
şi sentimentele atâta timp cât nu periclitează interesele 
celor din Jur. 

- Nu o să înțeleg niciodată cum ai putut să te 
îndrăgosteşti de Sal. Între voi este o prăpastie fără fund. 

- Între noi sunt multe lucruri bune şi frumoase, 
printre care te numeri şi tu. Sper ca într-o zi să înţelegi 
totul, deşi nu doresc să retrăim evenimentele de acum 
cincisprezece ani pentru a se întâmpla acest lucru. Cel mai 
important este ca, începând de acum, să faci acea 
schimbare de atitudine față de Sal, pe care ai promis-o. Şi 
pentru a mă convinge de bunele tale intenţii, o să te rog să 
îl însoţeşti mâine într-un anumit loc pentru a rezolva 
împreună o problemă care tinde să ne scape de sub control. 

- Unde trebuie să mergem? 

- La o grădină zoologică unde este reținut un coclon. 
Stă acolo de mulţi ani, timp în care nu ne-a creat neplăceri, 
dar acum ne ameninţă cu ceva, obligându-ne să negociem 
cu el. Tu cu Sal veţi face acest lucru. 

- Aici, pe Pământ??!! 

- Da, aici. 

- Există cocloni pe Pământ??!! Dă-mi, te rog, toate 
detaliile! 

- Este o poveste mai lungă. Atunci când coclonii au 
fost primiţi în spațiul federal, în noua lor calitate de 
negustori, o anumită perioadă de timp ei s-au preocupat 
mai puţin de comerț şi mult mai mult de aflarea pozițiilor 
planetelor şi gradului de dezvoltare a diferitelor zone, 
încercând astfel să obțină cât mai multe date despre spaţiile 
galactice în care nu avuseseră acces până atunci. O navă 
de-a lor a ajuns şi pe Pământ, numai că, spre neplăcuta 
surpriză a celor care au debarcat, locuitorii acestei planete, 
neavând habar de lumile extraterestre din Cosmos, i-au 
confundat cu nişte maimuțe amazoniene şi i-au închis în 
mai multe grădini zoologice din marile metropole 
pământene. Eu am alimentat această ipoteză falsă despre 
descoperirea unei noi specii de primate, pentru a-i ţine pe 
pământeni cât mai departe de realitățile galaxiei. Nava 
coclonă a considerat primirea făcută ca fiind foarte ostilă şi 
a părăsit zona, abandonându-şi semenii. Ulterior au emis un 
ordin către toate navele lor prin care se declara Pământul ca 
fiind „planetă interzisă”, aceasta şi din cauza faptului că, 
pentru cocloni, Terra a fost de la început o planetă stranie, 
periculoasă, ai cărei locuitori rezistă inexplicabil la arma „Q- 
total”, sunt mai şireți decât ei, au influență în Federație, sunt 
posesorii unor nave foarte puternice care nu se găsesc nicăieri, 
deşi, la prima vedere, nimic nu trădează aceste lucruri. În 
perioada imediat următoare incidentului cu nava nepofiită, eu 
am acţionat pentru eliberarea acestor cocloni care aveau, de 
fapt, statut de prizonieri, ba mai mult, din cauza necunoaşterii 
realității de către îngrijitorii lor, erau trataţi ca nişte animale. 
Am înscenat decese, evadări, dispariţii, astfel încât aceşti 
cocloni să se întoarcă nevătămaţi pe planetele lor şi am reuşit 
în aproape toate cazurile. Numai unul dintre ei, unul singur, nu 
a vrut să plece. 

- De ce? 

- Nu ştiu foarte exact. Nu a vrut să-mi dea o 
explicaţie care să mă satisfacă. Bănuiesc, totuşi, că a rămas 
pentru a strânge cât mai multe date despre pământenii care 
le par lor foarte misterioşi. A vrut să afle secretele, poate 
punctele slabe ale acestei planete pe care, eventual, vor dori 
să o cucerească într-un viitor îndepărtat, în situaţia în care 
actuala înțelegere cu Federația nu îi va mai avantaja. 

- Probabil că ei strâng astfel de date despre toate 
planetele noastre. 

- Cu siguranţă! Dar ce nu ştiu ei este că şi noi i-am 
studiat mult mai amănunţit. De aceea le-am şi permis 
accesul în spațiul federal — pentru a-i cunoaşte mai bine. 

- Dar, acestui coclon nu i-a fost teamă că va muri 
înainte de a mai putea transmite şefilor săi datele obţinute? 

- Nu i-a mai fost teamă în momentul în care m-a 
recunoscut pe mine şi a înțeles că îl voi salva necondiţionat 
oricând va dori el. În plus, a aflat că pământenii habar nu 
au despre realitățile galaxiei şi despre prezența mea aici şi 
se foloseşte de aceste lucruri pentru a mă şantaja. Amenință 
că va divulga totul dacă nu fac o înţelegere cu el. 

- Ce doreşte să obțină? 

- Nu mi-a spus foarte precis, dar a insinuat că ar dori 
acces nelimitat pentru nişte comisii coclone în zonele 
Federației care le-au fost interzise. 

- Vrea acces pe planetele noastre strategice??!! 

- Aşa a lăsat să se înțeleagă... 

- Dar nu vrea cam mult? Şi cum am putea noi să-l 
convingem să renunţe? 

- Am încredere în metodele de negociere şi de 
convingere ale lui Sal. A reuşit şi cu alte prilejuri să obțină 
lucruri foarte importante pentru noi, de la cocloni. Va găsi 

el ceva să îi ofere acestuia, în schimbul la ceea ce doreşte, 
astfel încât să încheiem cu partea coclonă un acord în 
termeni rezonabil. 

- Cred că prima metodă de convingere folosită de 
către Sal va fi să-l spânzure de primul copac... 

- Nu îi voi permite aşa ceva. În plus de asta, Sal nu 
este un criminal. Nu ar omori nicio muscă. Doar îi place lui 
să se joace de-a durul. 

- Crezi că va reuşi să îl convingă pe coclon să renunțe 
la pretenţiile lui? 

- Sper că va reuşi. Oricum, în asemenea situaţii de 
negociere cu coclonii s-a dovedit mai inspirat decât noi. 

- Accept să merg cu el mai mult din curiozitate, dar 
nu ştiu cu ce aş putea eu să-i fiu de folos. 

- Sarcina ta este să veghezi ca nu cumva Sal să 
întreacă măsura în disputa de mâine. Nu de alta, dar nu a 
mai avut de mult timp de-a face cu coclonii şi s-ar putea să 
manifeste un entuziasm periculos în îndeplinirea acestei 
noi misiuni. 

Îmi dau seama că discuţia lor se apropie de sfârşit şi 
că trebuie să plec pentru a nu fi surprins că-i spionez. 

Mă  îndepărtez tiptil-tiptil până când ajung în 
dormitorul nostru. Mă pregătesc rapid pentru culcare şi mă 
întind în pat aşteptând să iau o mutră de somnoros când s-o 
întoarce soția mea. 

Sunt bucuros că am aflat unele lucruri importante... 
Da de unde!! N-am aflat nimic din ceea ce credeam eu că 
se întâmplă în realitate. Mult timp am bănuit-o pe Hina că 
ar putea face parte dintr-o... aşa... o organizaţie secretă care 
ar avea ca scop principal reformarea Federaţiei după nişte 
legi noi, progresiste. Credeam că noua generaţie, fiind mai 

tânără, doreşte să schimbe ideile învechite ale moşilor din 
Consiliu, idei care nu au dat niciun randament în războiul 
cu coclonii. Aşa se întâmplă întotdeauna — vin unii tineri, îi 
dau jos pe cei bătrâni şi schimbă lucrurile. Din păcate, Hina 
nu are asemenea porniri revoluționare. Ba dimpotrivă, 
constat că a deviat puțin de la subiectul principal de 
discuţie din cadrul Federaţiei. Dă impresia că nici ea nu 
mai ştie ce vrea. Pe de-o parte îmi spune mie că societatea 
galactică se îndreaptă, inevitabil, spre o formă de 
organizare pur rațională, iar pe de altă parte îi spune lui 
Darh să se poarte ca un pământean şi să mă îndrăgească pe 
mine (!!!). Nu mai ştiu ce să mai cred! S-o fi îndrăgostit 
atât de mult încât nu mai ştie de pe ce planetă vine?! Până 
la urmă au dreptate moşii lor — prea multe sentimente, 
strică! 

Şi-n plus de asta, m-a dezamăgit şi cu discuţia ei 
„foarte importantă” pe care vrea să o poarte mâine cu mine. 
Ce să spun!?! Are să-mi dea o misiune „rupere de nori... de 
vată”! Cică să conving un idiot de coclon să nu-i pârască pe 
extratereştri la pământeni, pentru a nu afla semenii mei 
marile secrete ale nu ştiu cui! Şi dacă află, ce?! Doamne, ce 
le mai place federalilor ăstora să se mai învârtă în jurul 
cozii — şi pentru că ei nu au aşa ceva, folosesc cozile 
coclonilor — să mai complice inutil lucrurile şi să se mai 
roage de un maimuţoi prăfuit să tacă din gură! Păi, când 
l-oi da eu pe obraznicul ăla cu capul de toate gratiile 
grădinii zoologice, să vedem dacă mai are ceva de 
comentat. Dar, ca să nu devin violent, mi-l bagă pe Darh în 
coastă. Bună mutare! Hina nu se pricepe să rezolve singură 
problemele, dar se pricepe să mă împiedice pe mine să fiu 
foarte eficient. Dar chiar şi cu fiul meu pe cap, presimt că 

acest coclon va trăi mâine cea mai grea zi din viaţa lui. Şi 
asta numai pentru că nu am parte şi eu de o misiune ca 
lumea. Mă aşteptam să-mi spună Hina ceva foarte 
important şi să mă trimită într-o călătorie strict secretă, de 
cea mai mare însemnătate, pe cine ştie ce planetă 
îndepărtată, ca să-mi mai treacă plictiseala pe care am tot 
adunat-o în ultimii ani... Dacă n-a fost să fie, o să mă 
mulțumesc să urechez acest coclon pripăşit pe la noi şi să 
mă distrez privindu-l cum o să se căznească să 
supravieţuiască prin cuştile unor animale sălbatice cu care 
o să-l „împrietenesc” eu. O să-i spun, de exemplu: „Măi, 
şopârloiule, uite, ăsta-i ursul nostru carpatin. Dă mâna cu el 
şi lasă-l să te strângă-n braţe!” 

Văd eu ce-oi face mâine. Deocamdată să mă 
pregătesc pentru marea surpriză pe care i-am pregătit-o 
Hinei cu prilejul zilei sale de naştere. I-am cumpărat un 
cadou super, super trăznet şi trebuie să mă gândesc acum la 
o modalitate specială de a i-l oferi. 

Trebuie să fac în aşa fel încât surpriza să fie totală. 
Oare o fi bine să mă prefac că dorm şi apoi să mă trezesc? 
„.. Dar dacă nu mă mai trezesc până mâine dimineață?! N-o 
să mai aibă niciun farmec. Nu! Mai bine i-l dau direct, 
după ce îmi povesteşte ea ce are de spus. O să găsesc eu 
câteva cuvinte mai deosebite, deşi, la aşa cadou, orice 
cuvânt este de prisos. Mă şi mir cum am putut să mă prefac 
până acum că nu i-am luat nimic de ziua ei. Şi nici ea nu 
şi-a dat seama că ascund ceva. Ori mă crede un naiv, ori nu 
a învățat nimic de când tot pierde vremea printre noi, 
pământenii. 

la să mă mai uit o dată la acest cadou! Scot cutiuţa de 
sub pat, de unde am ascuns-o, o deschid cu mare atenţie şi 

privesc cu admiraţie acest diamant superb. Este prins pe o 
brățară de aur, dar această piatră prețioasă este atât de 
frumoasă, încât brățara aproape că nu mai contează. 
Frumuseţea sa nu constă atât în formă sau dimensiune, ci, 
mai degrabă, într-o proprietate a acesteia de a capta şi cea 
mai slabă lumină şi de a o răspândi în jur. Este un diamant 
care străluceşte şi în beznă. 

Cred că avea dreptate bătrânul acela care mi l-a dat 
când spunea că nu o să mai găsesc aşa ceva în toată 
galaxia. 

leşisem să cumpăr un cadou pentru Hina, dar nu-mi 
plăcea nimic şi deveneam din ce în ce mai agitat. În această 
stare m-am întâlnit cu acea persoană misterioasă care mi-a 
lăsat impresia că ştie totul despre mine, inclusiv ce caut. 
Mi-a arătat brăţara spunându-mi că i s-ar potrivi perfect 
soției mele. Mi-a cerut un preț astronomic pe ea, ceea ce nu 
m-a împiedicat să o cumpăr imediat. Apoi am mai stat 
puţin de vorbă, plimbându-ne printr-un părculeţ, după care 
a grăbit pasul, pierzându-se în mulțime. 

Nu l-am urmărit deoarece mi-am dat seama că ar fi 
fost inutil. Era, cu certitudine, extraterestru, poate unul 
trimis de bătrânii Consiliului Federației, pentru a mă ajuta 
să-i fac Hinei un cadou pe măsura valorii ei. Am început să 
mă pricep la federalii ăştia — le-am învăţat figurile, modul 
de acțiune şi stilul superior cu care mă tratează pe mine, ca 
pe un gândac. Dar eu nu mă supăr — dacă sunt băieții 
deştepţi, să fie! 

Închid repede cutiuţa şi o pun sub pernă, deoarece se 
aude Hina venind. 

Când intră în cameră o îndemn nerăbdător să spună 
mai repede ce avea de spus, asta ca să trec mai rapid la 
oferitul cadoului pentru a-i vedea figura încântată: 

- Hai, zi-mi care este problema pe care voiai să o 
discutăm! 

- Am stabilit că o să vorbim mâine. Nu?! 

- Nu! Nu ştiu. Aşa ai stabilit tu, dar eu vreau acum. 

- De ce te grăbeşti?, mă întreabă ea puțin bănuitoare. 

- Sunt nerăbdător să-ți arăt ceva şi vreau ca acest fapt 
să se întâmple după ce discutăm problema ta. 

- Bine. Aşa să fie, dacă vrei tu. Este ceva legat de 
incidentul acela cu nava coclonă care a vizitat Pământul în 
urmă cu mai mulți ani. Îţi aminteşti că o parte din echipaj a 
fost capturat de către semenii tăi şi — confundați fiind cu o 
nouă specie de maimuțe amazoniene — întemnițat prin 
diferite grădini zoologice ale marilor oraşe ale planetei. 

- Ba eu îmi amintesc că pământenii i-au luat pe 
cocloni chiar drept extratereştri, dar te-ai amestecat tu şi ai 
inventat povestea cu Amazonul. Cred că şi acum mai sunt 
savanţi care cutreieră debusolați jungla sud-americană în 
căutarea locului de origine a acelei noi specii de maimuțe... 

- Trebuia neapărat să intervin pentru a păstra secretul, 
dar şi pentru a-i salva pe cocloni de la ... disecţie?! ... sau 
ce voiaţi voi să le faceţi?! 

- Hai, lasă, nu mai exagera cu subînţelesuri de-astea! 
Nu era vorba de nicio disecţie, doar nişte analize,... 
experimente ... Şiiii... şi, până la urmă, dacă ar fi suferit 
vreunul de apendicită, chiar l-ar fi salvat! 

- Nu ar fi supraviețuit niciunul. 

- Şi crezi că la grădina zoologică le-a fost uşor...! 

- Nu le-a fost, dar am câştigat timpul necesar pentru a 
găsi cele mai discrete modalități pentru a-i pune în 
libertate, trimițându-i pe planetele lor de origine. 

- Au scăpat toţi?, întreb eu, prefăcându-mă că nu ştiu 
adevărul. 

- Nu chiar toţi. Tocmai aici este problema. A mai 
rămas unul care nu a vrut şi nici nu vrea să plece. 

- O fi certat cu nevastă-sa şi nu mai vrea să se 
întoarcă la ea. Sau poate se simte bine la noi şi... 

- !!! Glumeşti. Cred că doreşte să studieze Pământul 
în cele mai mici amănunte şi încă nu şi-a încheiat misiunea. 

- Ce poți să studiezi, stând închis într-o cuşcă de 
grădină zoologică?! Tehnologia muşuroaielor de furnici? 
Nu vezi nimic, nu ai acces la nimic! 

- Nu îl preocupă planeta în sine sau date despre 
aceasta care se pot obţine şi de la distanţă. ÎL interesează 
ceea ce nu se poate vedea din cosmos, adică stilul de viaţă, 
relațiile dintre oameni, gradul de inteligenţă al semenilor 
tăi, trăsăturile de caracter, calitățile, viciile pământenilor şi 
alte date de felul acesta pe care le poate aduna destul de 
uşor prin contactul pe care îl are zilnic cu miile de 
vizitatori. 

- Şi la ce-i ajută?! 

- Coclonii strâng informaţii despre toate planetele 
Federației şi nici Pământul nu putea scăpa de atenția lor, 
mai ales că îi consideră pe oameni foarte ciudaţi şi, deci, 
posibil periculoşi pentru planurile lor viitoare. 

- Chiar suntem periculoşi, mai mult decât îşi 
imaginează ei, dar nu ne lăsați voi să le arătăm. 

- Este uşor să fii „periculos”, dar mult mai important 
este să fii înțelept. 

- Suntem periculoşi numai cu cine ne vrea răul. Dar 
să revenim la coclonul cu pricina! De ce nu-l gonim? 

- Deoarece ne amenință că va divulga secretul 
lumilor extraterestre şi ţi-am explicat de ce nu trebuie să 
afle pământenii acest lucru. 

- Păi nu! Nu m-ai înţeles. Nu îl gonim la el acasă, ci la 
noi acasă. Ne prefacem că ne este milă de el şi că vrem să-l 
eliberăm în mediul lui natural, îl ducem în junglă, că tot ziceai 
tu că de acolo a venit, şi îl luăm la pietre până când... 

- Cum adică „îl luăm la pietre”? 

- Aruncăm cu pietre în el ca să fugă în pădure şi îţi 
garantez eu că până seara, prima lighioană carnivoră care îl 
întâlneşte, ne rezolvă problema asta aparent aşa de 
complicată. 

- Nu îmi vine să cred că poți vorbi serios despre aşa 
ceva! Noi nu suntem criminali. 

- Da” ce-l omorâm noi? Moare singur din prea multă 
... curiozitate. 

- Trebuie găsită altă soluție... 

- Atunci facem altceva. Îi schimbăm mâncarea ca să 
plece singur. Nu-i mai dăm banane ca la maimuțe, ci 0000 
... găsim noi o aiureală necomestibilă pe bază de resturi 
alimentare semialterate. Vii tu şi-i mai convingi o dată pe 
oameni, cum ai mai făcut-o şi prima dată, că te-ai înşelat, 
că ai mai studiat între timp şi ţi-ai dat seama că ăsta nu-i 
maimuţoi, ci o rasă nouă de porc mistreţ. 

- Nu îl putem condiționa cu nimic. Trebuie să îl 
convingem, să cădem la o înţelegere cu el. În plus, nici nu 
mai vreau să atragem atenția oamenilor asupra lui. 

Îmi dau seama că Hina nu va fi niciodată de acord cu 
metodele mele şi nici nu va rezolva această problemă cu 
metodele ei. Aşa că, pentru a nu mai pierde timpul, îi spun 
împăciuitor: 

- Hai, lasă-mă pe mine să vorbesc mâine cu el, să- 
mi fac o idee despre întreaga situație şi să văd dacă găsesc 
o cale de mijloc! 

- Asta şi voiam să te rog. Să vorbeşti tu cu el şi să 
încerci să negociezi o soluție de compromis. Am încredere 
în flerul tău, deoarece ai reuşit să te descurci de multe ori în 
fața coclonilor. Va merge şi Darh cu tine. Dar, te rog, fără 
niciun pic de violenţă! 

- Bine, fără violenţă, dar lasă-mă măcar să mă port cu 
el ca şi cu un animal, dacă tot l-ai băgat tu în grădina 
zoologică! 

- Nu. Poartă-te cu el ca şi cu oricare alt coclon. 

- Păi e şi mai rău aşa! La câte ti-au făcut ei ție în 
perioada de prizonierat, ar trebui să-ți fac cadou de ziua ta 
o poşetă din piele de maimuţă extraterestră. 

- Spune-mi că glumeşti! 

- Bine, recunosc că mai şi exagerez din când în când. 
Dar dacă tot a venit vorba de cadou, vreau să schimbăm 
subiectul şi să-ți spun că am un dar special pentru tine, pe 
care ţi-l ofer cu prilejul zilei tale de naştere. 

- Un cadou de ziua mea?! Sunt foarte plăcut 
surprinsă! Parcă spuneai că nu ai ținut minte... 

- Eeeee, n-am ţinut minte!!! Te-am păcălit, ca să fie 
surpriza şi mai mare. Tu chiar nu te prinzi de figurile astea 
ale mele? 

- Ce figuri?! 

- Aşa, când mă prefac eu că nu ştiu ceva, ca să-ţi fac, 
în realitate, câte-o surpriză mai mare sau mai mică. Sau tu 
te prefaci mai bine decât mine, ca să-mi dai satisfacția de a 
mă bucura ca un copil de momentul respectiv? 

- Nu mă prefac. De fiecare dată mă iei pe nepregătite 
cu aceste lucruri, pentru că în cadrul Federaţiei nu se 
practică deloc aşa ceva. 

- Nici pe Pământ nu se practică să împlineşti o sută 
de ani şi să pretinzi că eşti tânără. 

- Oooh! Chiar te-a deranjat faptul că ţi-am ascuns 
adevărata mea vârstă. Am vrut să te copiez pe tine şi să-ți fac 
şi eu o mică surpriză. Nu ştiam că ea va fi aşa de neplăcută. 

- Hai, stai liniştită, că nu m-a deranjat nimic! Am 
făcut intenționat o mică poantă, ca să mă conving dacă te 
prefaci sau nu. Dar tu nu ştii de glumă, de unde trag 
concluzia că nici să te prefaci nu ştii, ceea ce nu poate 
decât să mă bucure; pot avea în continuare multe satisfacţii 
din surprizele plăcute pe care ți le voi face. Cea de acum 
este, după părerea mea, cu totul deosebită şi sper să te 
încânte cu adevărat. 

Scot cutiuţa de sub pernă. Hina este deja culcuşită în 
pătură, lângă mine şi aşteaptă derularea evenimentelor. 
Pare cu adevărat nerăbdătoare. Ca să mă conving încă o 
dată că nu se preface, mă mişc şi eu cu încetinitorul. Abia- 
abia deschid cutiuţa, o mai şterg de un praf imaginar, o mai 
pun în lumină, ba mă mai uit la ceas, ba mă mai scarpin în 
talpă şi o mai frecționez pe soția mea pe spate aşteptând 
să-şi piardă răbdarea. 

- Ce faci?, mă întreabă ea într-un târziu. Să înțeleg că 
te-ai răzgândit şi că nu vrei să-mi mai dai acest cadou? 

- Eeeee, da” voi, extratereştrii ăştia, chiar sunteți 
paraleli cu realitățile pământene! Cum crezi că m-aş putea 
răzgândi să-ţi dau ție, soţia şi iubita mea, o aşa frumuseţe 
de brățară?! Ia priveşte! Brăţara ca brățara, dar diamantul 
este, trebuie să recunoşti, de-a dreptul superb. 

Spunând aceste lucruri, scot bijuteria şi i-o arăt. Hina 
o ia şi o priveşte cu insistenţă, întorcând-o pe toate feţele. 
Se opreşte la diamant pe care îl studiază cu maximă atenție. 
Parcă se şi încruntă puţin. 

Îmi spune cu glas şoptit: 

- Este, într-adevăr, superb. 

Apoi mă întreabă: 

- De unde îl ai? 

- Treaba mea de unde îl am! 

- Nu m-ai înţeles. Trebuie neapărat să ştiu de unde 1- 
ai luat. 

- Să nu-mi spui că păţesc din nou ca data trecută cu 
„Piatra de foc” a coclonilor care s-a dovedit a fi o... hiper- 
tâmpenie a idiotului de Kohon! 

- Nu. Aceasta este o bijuterie veritabilă. Este chiar 
mult mai mult decât o bijuterie, dacă ne raportăm la 
valoarea sa. 

- Aici sunt de acord cu tine. Am dat o grămadă de 
bani pe ea; pe toți pe care îi aveam atunci la mine. Dar 
mi-aş fi vândut şi pantofii, dacă ar fi fost necesar, pentru a 
cumpăra o asemenea frumuseţe pentru soția mea. 

- Mulţumesc, eşti foarte drăguţ cu mine! De fapt, 
întotdeauna ai fost, şi nu înţeleg cum poți să rămâi atât de 
consecvent în a mă iubi fără limite, necondiționat şi pentru 
o perioadă atât de lungă. 

- Ți-am zis eu odată că voi, helienii, sau ce nații 
extraterestre mai pierd vremea pe-aici, studiați de-atâta 
timp Pământul absolut degeaba. Nu pricepeţi nimic. 
Lucrurile astea legate de iubirea necondiționată şi fără 
limite sunt foarte fireşti pentru noi şi nu trebuie să mire pe 
nimeni. Sincer să fiu, mie mi-ar fi plăcut ca dragostea mea 
pentru tine să fie unică în întreaga galaxie ca să mă pot 
lăuda doar eu cu această calitate, dar, realitatea este că 
orice prostănac de pe Pământ, dacă s-ar fi îndrăgostit de 
tine, s-ar fi comportat la fel. 

Hine m-a ascultat cu atenţie, zâmbind a recunoştinţă. 
Acum îmi arată piatra prețioasă şi-mi spune: 

- Este un diamant „su-eng”. Se găseşte într-un singur 
loc în toată galaxia — pe planeta Transcenda. 

- Da” cum de l-ai recunoscut tu aşa de repede? Poate 
că doar seamănă. Poate că s-or mai găsi şi pe alte planete. 

- Diamantele „su-eng” nu sunt nişte simple pietre 
prețioase. Ele au ceva în plus care le fac uşor de recunoscut 
— capacitatea de a înmagazina şi elibera, la nevoie, cantități 
foarte mari de energie. Această însuşire a lor este unică, în 
comparaţie cu celelalte cristale, deoarece este determinată 
artificial, căpătată prin tratamente foarte complexe la care 
sunt supuse numai pe planeta Transcenda, de către Marii 
Învăţaţi. 

- Marii Învăţaţi??!! Cine mai sunt şi ăştia, că n-am 
auzit de ei până acum? 

- Multe lucruri există în galaxia noastră de care tu nu 
ai auzit, pentru simplul motiv că nu ai avut de a face cu ele. 
Nu trebuie să mă acuzi că ți-aş fi ascuns cine ştie ce 
secrete. 

- Tocmai asta voiam să spun... 

- Mi-am dat seama! Nimeni nu ştie totul. Şi chiar 
dacă ţi-am promis că o să fiu mai deschisă în discuţiile cu 
tine, asta nu înseamnă că îţi voi spune tot ce ştiu eu. Mi-ar 
lua ani de zile ca să-ți relatez... 

- Bine, bine. Spune-mi doar despre diamantele astea 
şi despre ... mai-marii deştepților tăi, că m-ai făcut curios! 
Chiar există unii mai deştepţi decât voi, federalii?! 

- Se presupune că planeta Transcenda ar fi cea mai 
veche planetă locuită din galaxie. Existenţa ei are o 
semnificație sacră pentru întreaga Federație şi nimeni nu are 
voie să meargă acolo dacă nu este chemat de către Marii 
Învăţaţi. Aceştia sunt singurii locuitori ai planetei, foarte 
puţini ca număr — câteva zeci, maxim o sută, nu ni s-a spus 
cu exactitate — iar principala lor relaţie cu Federaţia constă în 
inițierea în tainele profunde ale cunoaşterii, a membrilor 

Consiliului Suprem, înainte ca aceştia să-şi ocupe locul de 
conducere în fruntea Planetelor Civilizate. 

- Ahaaa !!! Deci, fiecare moş, înainte de a ajunge în 
Consiliu, îşi ia ghiozdanul în spate şi trece pe la Marii 
Învăţaţi ca să-şi facă ucenicia! 

- Da. Şi, la finalul pregătirii, fiecare dintre aceştia 
primeşte un diamant „su-eng” prin intermediul căruia poate 
comunica în orice moment şi cu Marii Învăţaţi — dar numai 
în cazuri excepționale — şi cu ceilalți membri din Consiliul 
Federaţiei. 

- Stai puţin, că prea m-ai amețit! Să le luăm pe rând, 
ca să mă lămuresc şi eu! Diamantele astea ale voastre 
înmagazinează şi eliberează mari cantităţi de energie. 

- Da. Asta şi înseamnă „su-eng” : super-energetice. 

- Dar, această energie poate fi folosită şi ca armă? 

- Nu. Tu numai la arme te gândeşti! Poate fi folosită 
pentru comunicarea la distanțe foarte mari prin 
amplificarea semnalului telepatic personal şi pentru 
prospectarea echilibrului energetic-sen galactic. 

- „119911 Hai că pricep din ce în ce mai bine! Mai 
am puțin şi-ţi iau locu” la butoanele Federaţiei! Adică ce 
vrei să spui cuuu... echilibrul ăsta al tău?! 

- Nu am ce să-ți fac. Lucrurile sunt foarte complexe şi, 
cu cât îți spun mai multe, cu atât vei înțelege mai puțin. Este 
un paradox de care se loveşte orice ființă inteligentă când vine 
în contact cu un anumit volum de informații. Ar fi mai bine să 
ne oprim, deoarece paradoxul va continua şi se va accentua. 

- Nu, nu, nu! N-oi fi eu foarte deştept, dar sunt foarte 
curios. Explică-mi şi tu pe înțelesul meu! 

- Bine. Sunt nevoită să-ți dau o explicație foarte 
simplistă şi adaptată la terminologia pământeană, dar 
trebuie să fii conştient de faptul că realitatea conţine 

conexiuni mult mai complexe. Din centrul galaxiei către 
extremitățile sale există în permanență nişte linii energetice 
de-a lungul cărora s-a condensat materia. Cu ajutorul 
acestora miliardele de stele îşi păstrează locul bine 
determinat în cadrul sistemului galactic. Cu un anumit grad 
de generalizare, este ceva similar cu ceea ce voi, 
pământenii, numiţi „superstringuri”. 

- Noi, pământenii?!! M-ai auzit tu pe mine vorbind 
de aşa ceva?! 

- Nu pe tine. Oamenii de ştiinţă le numesc aşa. Dar, 
în realitate, este ceva mult mai complex. Dincolo de 
aspectul gravitațional care defineşte structura fizică a 
galaxiei, aceste linii energetice mai conțin o energie binară 
— pozitivă şi negativă — aflată,în general, într-un echilibru 
dinamic. Aceste componente sunt complementare, ca 
plusul protonic şi minusul electronic din interiorul unui 
atom, dar manifestarea în surplus a uneia dintre ele 
generează, normal, efecte diferite: surplusul de energie 
pozitivă întăreşte structura respectivă, o stabilizează, 
asigurând continuitatea proceselor programate, în timp ce 
excesul de energie negativă tinde să rupă legăturile şi să 
conducă, printr-o fază intermediară haotică, spre un nou 
echilibru de altă natură față de cel inițial, dar la fel de 
instabil. Mai trebuie spus că orice dezechilibru local tinde 
să se generalizeze în macrosistemul imediat superior, de 
unde apare şi necesitatea de a prospecta periodic acest 
echilibru energetic galactic. Între anumite limite, acest 
lucru poate fi realizat de către membrii Consiliului Suprem 
al Federaţiei, dar în plan galactic prospecţia poate fi făcută 
numai de către Marii Învăţaţi. Iniţial am folosit termenul de 
„echilibru energetic-sen galactic”. Particula „sen”, care se 
foloseşte foarte rar, complică prea mult explicațiile fără să 

îți aducă prea multe lămuriri suplimentare, aşa că îți propun 
să nu intrăm în amănunte. 

- Dar de ce nu lăsaţi voi lucrurile să meargă de la 
sine? Cine ar mai fi făcut toate aceste prospecte într-o 
galaxie nelocuită, de exemplu? 

- Într-o galaxie nelocuită nu ar fi fost nevoie de nimic 
din toate acestea, pentru că orice dezechilibru s-ar fi 
reechilibrat de la sine, fără ca acest proces fizic să fi 
influenţat pe cineva. În cazul galaxiei noastre, lucrurile se 
schimbă radical, deoarece un dezechilibru aparent minor 
într-un segment oarecare din structura galactică poate 
însemna dispariția unei planete într-un interval de timp 
relativ scurt, de doar câteva mii de ani. Şi dacă pe acea 
planetă locuiesc câteva miliarde de fiinţe inteligente, îţi 
poţi imagina ce tragedie imensă se poate produce. 

- Dar aceşti Mari Învăţaţi ai tăi, de unde vin, cum 
arată şi ce-i cu ei, că parcă sunt cam dubioşi?! Sunt federali 
sau nu? 

- Originea Marilor Învăţaţi este relativ misterioasă. Se 
presupune că sunt ultimii descendenți ai unei civilizații super- 
evoluate care a atins apogeul dezvoltării sale pe Transcenda în 
urmă cu mai multe milioane de ani. În ultimele zeci de milenii 
această civilizație, nu se ştie de ce, aproape că a dispărut într- 
un mod foarte misterios, din moment ce nu există nicio 
dovadă că ar fi migrat pe alte planete. 

- Păi de ce nu-i întrebaţi pe cei care au mai rămas? 
Sau nici ei nu mai au habar de nimic? 

- Ți-am spus că pentru noi sunt aproape sacri şi nu 
avem acces pe Transcenda. Ar fi ca o profanare să dăm 
buzna acolo! 

- Mmmmda, voi, cu concepţiile voastre... Dar cum 
arată descendenţii ăştia? 

- Sunt ființe umanoide, plăcute la înfăţişare, emanând 
din priviri o linişte şi o înţelepciune desăvârşite. Dacă tu 1- 
ai vedea, cu siguranță ai spune că sunt, în primul rând, 
foarte, foarte bătrâni, dar asta nu le ia deloc din farmecul 
lor aparte. 

- Cred şi eu că sunt bătrâni! Vorbim doar de... 
străbunicii bunicilor din Consiliul Federației!! 

- Nu există niciun grad de rudenie între Marii Învăţaţi 
şi membrii Consiliului Suprem. Aceştia din urmă sunt 
cetățeni ai Federaţiei, selectați după anumite criterii, foarte 
riguroase, din rândul oricărei specii aparținând planetelor 
civilizate. Marii Învăţaţi însă, doar ajută Federaţia, fără să 
se confunde cu aceasta. Ei sunt mult mai mult decât 
federali şi cocloni la un loc, sunt cetăţeni galactici, apărând 
interesele întregii galaxii şi nu doar a unui grup mai mare 
sau mai Mic. 

- Păi vezi?! Când îți spuneam eu că trebuie să existe 
o forță superioară care ne manipulează pe toți, nu mă 
credeai! 

- Marii Învăţaţi nu manipulează pe nimeni. Nici nu îi 
preocupă micile intrigi şi nici chiar războaiele dintre 
federali şi cocloni sau dintre pământeni şi ei înşişi. Pe ei îi 
interesează mult mai mult decât toate acestea, echilibrul 
energetic al galaxiei, deoarece acesta dă stabilitate pe 
termen lung întregului macro-sistem. Faptul că ajută 
Federația este ceva binevenit, dar particular. La fel de mult 
ar dori, probabil, să îi ajute şi pe cocloni, dacă aceştia ar fi 
mai cooperanți şi mai puţin agresivi. Este foarte posibil ca 
eforturile lor din sfera ființelor inteligente care populează 
galaxia să conveargă spre o unitate de vederi şi de interese, 
o dezvoltare armonioasă a întregii societăți galactice. 

- Stai că te contrazici singură! Spui că pe-aceştia nu-i 
interesează războaie, intrigi, dar afirmi, în acelaşi timp, că 
se implică în evoluţia evenimentelor. 

- Îi interesează situația macro-galactică, dar nu se 
implică în lucrurile curente. Şi dacă ar dori, probabil că nu 
ar putea să influențeze derularea faptelor. Ei fac doar 
prospecţiuni şi reglaje energetice, ceea ce nu poate 
determina nici construcția unui edificiu şi nici 
deznodământul unei bătălii navale. Toate acestea țin de 
voința celor implicaţi, voinţă care nu poate fi manipulată. 
Mai trebuie să adaug faptul că Marii Învăţaţi nu dispun de 
mijloace tehnologice pentru a se implica în ceva; au o viață 
preponderent spirituală, chiar lipsită de confort. 

- Eeeeee, lasă că am mai citit eu într-o carte de unii 
care trăiau ca în Evul Mediu, dar aveau nişte puteri 
telepatice prin care îi dirijau, după bunul lor plac, pe toți 
grozavii galaxiei care, habar n-aveau cât de fraieriți erau! 
Aşa cred că se întâmplă şi cu voi, federalii. Vă joacă 
Învăţaţii ăştia, pe degetele de la picioare, după cum au ei 
chef. 

- Un principiu al inteligenţei superioare interzice 
manipularea voinței altor fiinţe inteligente, chiar şi în cazul 
în care li s-ar face acestora un bine. Este permisă doar 
convingerea, cu argumente logice, de necesitatea înfăptuirii 
unor lucruri sau, în cazuri extreme, doar influenţa indirectă 
cu prezenţa lberului arbitru. 

- Astea sunt principii de-ale voastre, federale. Poate 
că aşa, pe față, n-o fi voie să se facă anumite intervenţii, 
dar eu simt că în toată povestea asta este ceva necurat la 
mijloc. Nu m-aş mira deloc dacă ar exista altă planetă, pe 
alte coclauri cosmice, care să-i dirijeze pe Învăţaţii tăi, iar 
în spatele acesteia, alți moşi şi mai moşi decât toți moşii, 

care să asculte deeee... un balaur cu două capete aflat într-o 
peşteră secretă din adâncurile... Cocloniei. Ar fi de râsul 
lumii şi s-ar alege praful de toată galaxia asta. Şi noi ne-am 
chinui degeaba. Vezi?! Tot mai bine este să plecăm în 
vacanţă şi să uităm de grija tuturor moşilor cosmici... 

- Nu mai există altă planetă şi nici alţi moşi, cum le 
spui tu, în spatele Marilor Învăţaţi. Nu suntem o adunătură 
de marionete, cum bănuieşti. 

- Da” de unde ştii? Crezi că dacă cineva trage sforile 
prin galaxia asta, vine şi vă spune vouă? Nu! Astfel de 
lucruri se fac pe ascuns, din umbră. Ele nu se văd, ci se 
simt. Trebuie să ai un fler anume pentru a-ţi da seama de 
aşa ceva, iar voi nu prea le aveți cu subtilitățile. 

- Federaţia este condusă de Consiliul Suprem, ai 
cărui membri au suficiente capacități pentru a detecta orice 
influență străină în luarea deciziilor, oricât de evaziv s-ar 
manifesta acestea. Coclonii sunt nişte hrăpăreţi care nu se 
lasă  „„manipulați” decât de propriile lor interese 
preponderent materiale, iar celelalte planete asemănătoare 
Pământului ca nivel de dezvoltare nu au făcut nici măcar o 
expansiune reală în propriul lor sistem solar, cu atât mai 
puţin să aibă o influență la nivel galactic. Cine mai 
rămâne? Planeta Transcenda, cu puţinii săi locuitori, care 
acționează în consens cu interesele noastre? 

- Lasă, lasă că ştiu eu! Cu cât eşti mai bătrân prin 
galaxia asta, cu atât mai mult eşti tentat să-ţi bagi coada pe 
unde nu trebuie! Iar, în privinţa bătrâneţii, Înţelepții tăi stau 
bine! Chiar mi s-a părut că vă e cam frică de ei. 

- Nu ne este deloc frică şi nici ei nu vor să sperie pe 
nimeni. De unde ai mai tras şi concluzia aceasta?! Am spus 
că îi respectăm foarte mult şi le atribuim un statut aproape 
sacru, deoarece sunt considerați cei mai vechi locuitori ai 

acestei galaxii. Aerul lor de blândeţe desăvârşită îi scoate 
în afara oricărei bănuieli că ar putea pune la cale vreodată 
ceva rău. 

- Tot încerci să-i prezinţi pe aceşti Mari Învăţaţi ca pe 
nişte bătrâni cuminţi şi inofensivi, preocupați mai mult de 
Junghiurile şi constipaţiile specifice vârstei a treia, decât de 
problemele grave ale lumilor cosmice. Dar cu diamantele 
„su-eng” cum rămâne? Parcă spuneai că le fac ei ceva 
artificial şi le încarcă cu energie. Cum reuşesc aşa ceva 
nişte oameni care trăiesc ca milogii şi umblă, şontâc- 
şontâc, cu caprele la păscut?! 

- De ce fabulezi?! Eu nu am zis nimic nici de capre, 
nici de un trai milog. Am spus că au un trai lipsit de 
confortul material pe care l-ar fi meritat, ceea ce înseamnă 
cu totul altceva. Te sfătuiesc să nu vorbeşti niciodată în 
derâdere despre Marii Învăţaţi în faţa vreunui federal; vei 
avea mari probleme. Ar fi foarte bine dacă nu ai vorbi 
deloc despre aceştia, ca să nu rişti să-ți pierzi reputația 
foarte bună pe care ai câştigat-o cu atâtea eforturi. 

- Nu am vrut să râd de ei. Am folosit şi eu o figură de 
stil ca să fiu mai expresiv, dar tu, dacă n-ai făcut şcoala pe 
la noi, nu ştii... 

- În legătură cu diamantele „su-eng” este adevărat că 
aceştia le dau capacitatea de a înmagazina şi elibera 
cantități foarte mari de energie, dar lucrul acesta este 
posibil datorită capacităţilor de excepţie ale Marilor 
Învăţaţi în domeniul paranormalului. 

- Deci, tot ceva peste puterea federalilor, aşa că... 

- Da, este ceva ce se face cu puterea minții, nivel la 
care federalii încă nu au ajuns. 

- Bine, poate o să mai vorbim noi pe tema 
manipulării galactice, însă acum vreau să ştiu cum 

deosebeşti un diamant super-energetic de altul obişnuit, că 
tot n-am înțeles. Am văzut şi eu că are o strălucire 
exagerată, dar asta se observă doar în întuneric. În rest, pare 
obişnuit. 

- Diamantul „su-eng” vibrează de energie, îţi 
stimulează biocâmpul, îi percepi influența imediat ce îl iei 
în mână. 

- Eu nu am simţit nimic. 

-  Pământenii nu au dezvoltate capacități 
bioenergetice deosebite, însă, având în vedere ce am 
discutat până acum, poţi trage şi singur concluzia că acest 
cristal este extraordinar de important şi de valoros. De 
aceea te mai întreb o dată: de unde îl ai? 

- Mi l-a dat cineva. 

- Cine? Cum arăta? Era un pământean? 

- Nu ştiu cine era, că nu a vrut să-mi spună. De arătat, 
arăta normal, ca un om, dar era, bineînţeles, cam bătrân, 
ceea ce nu mă mai surprinde deoarece, spre deosebire de 
noi, pământenii, unde bunicii umblă liniștiți prin parcuri ca 
să-şi plimbe nepoţii, la voi, moşii sunt la mare căutare, cu 
nasul băgat prin toate oalele. Privind originea lui, era sigur 
extraterestru. De lucrul acesta mi-am dat seama de la 
început şi nu există nicio posibilitate să mă înşel. M-a luat 
la sigur, ştia ce caut, pentru cine şi de ce. Şi dacă n-aş fi 
vrut să iau diamantul, cred că mi-ar fi dat el bani ca să-l 
primesc. Da” chiar! Ce fraier am fost! Şi eu, care am plătit 
imediat toți banii, ca să nu se răzgândească! 

- Bănuieşti, deci, că era un federal. 

- Aşa am crezut până acum, că este cineva trimis de 
bătrânii Consiliului Suprem. 

- Nu pare să fie adevărată această ipoteză, deoarece 
în toată Federaţia nu există alte diamante „su-eng” decât 

cele aparținând membrilor Consiliului şi niciunul dintre 
aceştia nu ar renunța, pentru niciun motiv, la cristalul său. 

- Acum, după ce am ascultat relatarea ta despre 
planeta Transcenda, sunt aproape convins că acel ins era 
unul dintre Marii Învăţaţi. Dacă mi-aduc bine aminte, avea 
o figură blândă şi dădea să pară inteligent. 

- Marii Învăţaţi nu „dau să pară”, ci chiar sunt mult 
mai înţelepţi decât îți imaginezi tu. Nu putea să fie unul 
dintre ei, pentru că aceştia nu părăsesc niciodată planeta 
lor. Sau cel puţin nimeni nu i-a văzut în altă zonă cosmică 
până acum. 

- Or fi trimis un mesager. Trebuie să aibă şi ei pe 
acolo vreun portar, valet, poştaş ceva... 

- Nu au. Dar să nu ne mai chinuim să descifrăm acest 
mister înainte de a aduna şi alte date. Altceva mă mai 
interesează. De ce ţi-a dat tocmai ţie acest diamant? 

- Dar nu mi l-a dat pentru mine, ci pentru tine. 

- A precizat acest lucru? 

- Da. l-am spus că vreau un cadou pentru ziua ta de 
naştere şi el mi-a răspuns că această bijuterie ți s-ar potrivi 
perfect. Dacă aş fi ştiut că o să iasă o aşa încurcătură, aş fi 
renunțat. Ca să nu mai zic de faptul că am rămas şi fără 
cadou. Este inutil să mai spun că acest dar nu l-ai primit 
din partea mea, ci din partea nu ştiu cărui... Moş-Frumos 
din poveste, iar surpriza plăcută pe care trebuia să ţi-o fac, 
s-a transformat în anchetă. 

- Nu facem nicio anchetă. Doar vrem să elucidăm 
acest mister care, cu siguranță, va avea implicaţii foarte 
consistente în viitorul apropiat. 

- Poate că totul este foarte simplu şi noi ne 
complicăm degeaba. Marii Învăţaţi te cheamă pe 
Transcenda ca să te inițieze în tainele cunoaşterii supreme. 

Poate că un moş din Consiliul Suprem a început să dea 
rateuri sau chiar a luat-o razna şi vor să te pună pe tine în 
locul lui. La câte eforturi ai depus tu pentru galaxia asta, 
chiar meriți o asemenea recompensă. 

- Este total exclusă o astfel de posibilitate. Sunt cu 
totul alte proceduri pentru numirea noilor membri în 
Consiliu. Ar mai exista o variantă, foarte puţin probabilă, 
care se adoptă numai în situații excepționale. Acest 
diamant ar putea să conţină un mesaj foarte important şi 
foarte urgent. Dar şi în cazul acesta se pune întrebarea de 
ce ai fost folosit tu ca intermediar. Mi se putea da mesajul 
direct şi pe căile clasice de comunicare. 

- Poate că s-a vrut să se împuşte doi iepuri dintr-o 
dată: să mă ajute şi pe mine să-ți fac un cadou deosebit şi 
să fii şi tu anunţată de ceva important. Da” ia stai aşa, că 
mi-am adus aminte de ceva! Individul acela care mi-a dat 
diamantul m-a pus să memorez ceva, zicea el, foarte 
important. Părea un mesaj, dar era aiurea de tot, nu avea 
NICI un sens. 

- Spune! 

- Păi... nu mai ţin minte cu precizie. El tot vorbea, dar 
eu mă gândeam mai mult la cât de bucuroasă o să fii tu 
când vei primi o asemenea frumuseţe de cadou. 

- O să te ajut eu să îţi aminteşti. 

Spunând acestea, Hina îmi pune palmele ei pe tâmple 
şi mă apasă uşor. Închide ochii şi pare că se concentrează. 
Închid şi eu ochii şi încerc să-mi amintesc... Îmi trec prin 
minte fel de fel de imagini: eu cum ascultam la uşa 
dormitorului lui Darh, apoi altele mai vechi — când l-am 
trimis pe acel prieten în pădurea din spatele vilei noastre şi 
s-a speriat, blegul, de nu mai ştiu ce, când m-am jucat cu 
acei angajați la serviciul soției mele... 

Deschid ochii şi o văd pe Hina cum mă dojeneşte din 
priviri. Îi spun, prefăcându-mă supărat: 

- Eeee, stai puţin că nu-mi convine! Tu mă descifrezi 
de tot şi eu pe tine când? Mi-am amintit ce mi-a spus... 
străbunicu” vostru, dar te previn că nu are nicio logică. 
Mesajul lui sună aşa: „Puterea Inimii de Foc va potoli furia 
Marelui Dragon”. Parcă mi-a spus că ar putea să-mi 
folosească acest lucru mai târziu. 

- Şi tu l-ai uitat imediat! 

- Păi dacă a spus omu” „mai târziu”, am lăsat-o şi eu 
pe altă dată. Ai văzut că dacă m-am chinuit puţin, mi-am 
amintit imediat. Chiar şi ce nu trebuia... 

- Am văzut. 

Hina mă sărută de câteva ori, îngăduitoare, după care 
îmi spune: 

- Hai, culcă-te acum, pentru că s-a făcut foarte târziu! 
Eu o să merg să studiez, cu ajutorul aparatelor mele, acest 
diamant şi o să aflu ce conţine de fapt şi de ce mi-a fost 
trimis mie prin tine. 

- Nu poți să-l activezi cu... puteri telepatice sau ceva 
asemănător? 

- Eu nu am capacități de acelaşi nivel cu membrii 
Consiliului Suprem. O să discutăm mâine în detaliu, după 
ce o să te întorci de la grădina zoologică. Noapte bună! 

- Vreau să vin şi eu cu tine. 

- Nu este necesar să te deranjezi. De fapt... am nevoie 
de maximă concentrare şi prezenţa ta — nu te supăra! — mai 
mult m-ar întârzia, iar acum timpul s-ar putea să fie foarte 
preţios. În plus de asta, mă simt cam obosită şi am nevoie 
de un ritual helian pe care vreau să îl fac după aceea. 

- Nu m-ai primit niciodată în ritualul tău. Şi acolo te 
încurc? 

- Este ceva strict caracteristic speciei mele. Pe tine nu 
te-ar ajuta cu nimic, iar mie mi-ar perturba biocâmpul... 

O îmbrăţişez pe soția mea, după care mă lungesc în 
pat şi încerc să adorm. Dar nu pot să nu mă gândesc cu 
oarecare îngrijorare şi cu multă curiozitate la învălmăşeala 
aceasta de date pe care le-am aflat astăzi de la Hina. Foarte 
multe mistere şi nicio soluție. Este adevărat că iubita mea a 
fost mult mai deschisă şi mi-a spus, fără reţinere, o 
mulțime de lucruri, dar eu simt că nu mi-a spus tot ce ştie, 
că la unele întrebări ale mele a răspuns pe ocolite, mi-a dat 
variante adevărate dar incomplete. A văzut, domnule, că 
mă consum şi vrea să mă protejeze! Dar să aştept până 
mâine ca să descifreze ea diamantul ăsta ciudat, şi mai 
vedem noi ce-o mai fi. 

„Noapte bună!” 
avea o zi foarte grea... 


şi ție, coclonule, pentru că mâine vei 


XD 


Vorbitorul culoare: „Mesajele au fost expediate. 
Trimisul va înţelege. ” 

Vorbitorul boare: „Energia de întâlnire a fost lansată. 
Va ajunge la timp şi la locul stabilit. Informaţia a pătruns prin 
punctul- conexiune. ” 

Vorbitorul amurg: „Să sperăm că Trimisul va reuşi 
să controleze situația...” 

Vorbitorul cer: „A reuşit şi până acum. Îl vom ajuta 
cu discreție. Ce fac Rătăcitorii? ” 

Vorbitorul ploaie: „Se îndreaptă spre zona 
noastră...” 

XD 


Merg, împreună cu Darh, pe aleile întortocheate ale 
grădinii zoologice. Nu prea am putut să dorm azi-noapte. 
Am avut aşa, ca o stare de excitație nervoasă; parcă mi-ar fi 
intrat în cap, aşa pe nepusă masă, nişte informaţii 
importante de ținut minte, pe care nu puteam să le 
conştientizez. Am adormit greu, iar acum am capul tulbure. 
Noroc că vremea este deosebit de plăcută, priveliştea este 
foarte frumoasă — multă verdeață, copaci seculari, din loc 
în loc câte un firicel de apă — să te tot plimbi! Acum îmi 
dau seama ce viață frumoasă a avut coclonul nostru în toți 
aceşti ani. Poate de-aia nici nu vrea să mai plece — îi place 
să trăiască liniştit, în mijlocul naturii. Păi dacă se întorcea 
la ai săi, îl puneau şefii lui la treabă de i se tăbăceau tălpile, 
dar aşa, stă băiatu” liniştit şi n-are treabă! 

Gândindu-mă la aceste lucruri, îmi scapă cu voce tare 
câteva cuvinte: 

- Gata cu boieria, că au venit hingherii! 

- Ce vrei să spui?, mă întreabă Darh. 

Înainte de a-i răspunde, îmi pregătesc o mică tactică 
prin care să-l conving pe fiul meu nu numai să mă lase să-l 
iau mai tare pe acest coclon, dar chiar să participe şi el la 
cotonogirea maimuţoiului. 

ÎL prind cu mâinile de umeri şi, luând un aer de 
mentor, îi spun: 

- Fiule, uite ce vreau să spun! Acest bandit de coclon ne 
creează probleme foarte grave. Din cauza lui se poate duce de 
râpă tot echilibrul galaxiei. Federaţia poate ajunge în prag de 
colaps, şi de aici, direct în fundul prăpastiei. Este absolut 
necesar să folosim nişte metode dure prin care să-l intimidăm 

într-atât de mult, încât să ne spună de la început tot ce ştie şi ce 
vrea şi să ajungem până acolo unde să nu mai vrea nimic, doar 
să plece de aici cât mai repede. 

- Nu sunt de acord. Eu cred că este mult mai indicat 
să acționăm cu prudenţă, ca să nu îl provocăm inutil. Orice 
acțiune în forță îl poate determina să riposteze şi astfel să 
pierdem situația de sub control. 

- Da, ai perfectă dreptate. Când vom ajunge în fața 
lui, ne vom aşeza amândoi în genunchi, vom paşte iarba 
din jurul nostru şi îl vom ruga să ne ierte că l-am făcut să 
aştepte, după care îi vom spune că ne predăm cu toții şi-l 
vom pune pe el să conducă tot Pământul. Măi copil fără pic 
de experienţă, tu ai avut de-a face vreodată cu un coclon? 

- Nu. l-am văzut doar de la distanţă. 

- Păi atunci află că aceştia sunt cei mai mari 
nemernici din toată galaxia şi dacă unul singur dintre ei îți 
află cea mai mică slăbiciune, în secunda următoare toată 
seminția lor profită la maxim de aceasta, lăsându-te 
descult, dezbrăcat, cu capul gol şi cu mâna întinsă, ca pe un 
cerşetor. De ce crezi tu că a existat un război galactic al 
coclonilor? Să-ţi spun eu. Pentru că Federația voastră i-a 
cocoloşit, i-a protejat, i-a iertat, i-a tolerat şi nu în ultimul 
rând i-a subestimat. Cu toate principiile voastre ultra-, 
mega-, super- raționale nu poţi să conteşti faptul că atunci 
când eşti atacat masiv şi cu brutalitate, ai dreptul să te 
aperi, pentru simplul fapt că eşti în legitimă apărare. Ori, 
Federația ce a făcut când a fost atacată de-atâtea ori de 
către cocloni? În toate cazurile a opus o rezistență minim 
necesară pentru a-i opri pe duşmani, căutând chiar să-i 
protejeze şi încercând să-i convingă pe aceştia de 
superioritatea sa tehnologică, sperând astfel că aceşti 
cocloni vicleni şi fără scrupule vor înţelege de bunăvoie că 

trebuie să renunțe. Lucru care nu s-a întâmplat, ceea ce 
demonstrează că toată gândirea strategică a federalilor a 
fost greşită din start. Mai rău este că se perseverează în 
greşeală, ca şi cum coclonii ar fi copii mici, de la care 
aşteptăm să crească pentru a nu mai face pe ei. Maimuţoii 
vor continua la infinit să facă, nu pe ei, ci pe voi. Te includ 
şi pe tine printre federali, pentru că gândeşti la fel de prost. 
Dacă nu ar exista principiul legitimei apărări, orice specie 
barbară ar cotropi totul în calea sa, distrugând valori 
inestimabile acumulate de alte ființe în zeci de mii de ani 
de evoluţie. 

- Dar Federaţia s-a apărat, şi-a protejat lumile 
componente. Tu aproape că îi acuzi de iresponsabilitate 
față de propria lor cultură. 

- S-a apărat?! Cum s-a apărat? Cu poveşti 
nemuritoare despre nişte principii sinucigaşe? Eu am 
participat la câteva bătălii foarte importante, când se putea 
decide soarta galaxiei. Deşi s-au folosit arme grele, eu nu 
am văzut o ripostă radicală din partea Federaţiei. Aceasta 
putea să distrugă forțele armate coclone cu mult înainte ca 
aceştia să inventeze arma „Q-total”, dar nu au făcut-o. 
Putea să folosească „Fulgerul galactic” măcar la apogeul 
crizei, dar n-a făcut-o. În schimb, putea să piardă războiul 
şi să se dezintegreze, iar asta era cât pe ce să-i reuşească! Şi 
din ce cauză s-au întâmplat toate aceste situații? Pentru că 
deştepţii tăi de federali folosesc doar energii de avarie, nu 
de distrugere, şi nu vor să țină cont de câteva lucruri 
elementare: când eşti atacat, trebuie să ripostezi foarte dur, 
când îţi este amenințată existenţa, nu mai ai milă de nimeni 
şi foloseşti toate mijloacele pentru a supraviețui, când ai 
de-a face cu coclonii, nu trebuie să dai dovadă de niciun 
pic de slăbiciune, pentru că eşti pierdut. 

- Vorbeşti ca şi cum ar fi trebuit să venim cu o flotă a 
Federației pentru a negocia cu acest biet coclon. 

- În primul rând că acest „biet coclon” — eu sunt deja 
convins — se va dovedi a fi foarte periculos. În al doilea 
rând, noi nu mergem acum să negociem cu el, ci să-l 
determinăm să spună tot ce vrem noi şi să renunţe la tot ce 
vrea el. Dacă nu vom aborda problema în acest mod, ne 
vom întoarce acasă cu coada-ntre picioare şi nu vom mai 
ieşi trei zile de sub masă de ruşine. De ce crezi că mi-a dat 
Hina chiar mie această misiune? Pentru că ea nu a reușit cu 
metodele ei şi, în disperare de cauză, a apelat la metodele 
mele neconvenționale, care sunt mult mai eficiente. Dacă 
eu sunt cel care face „treburile murdare” în cadrul 
Federației, atunci să fiu lăsat să-mi îndeplinesc misiunea 
până la capăt. 

- Da, într-un fel ai şi tu dreptate, dar, totuşi, nu putem 
să folosim forţa brută împotriva unei ființe raționale fără 
apărare. 

- Nuuuu, că nu folosim nicio forță! Eu îi dau să 
mănânce ciocolată, tu îi perii blana pe spate, apoi îi pupăm 
lăbuţele, după care eu o să mă ofer să-l înfiez. Uite, de 
mâine-ncolo, puricosul ăsta o să fie frate-tu! 

- Hai, lasă gluma, că ne confruntăm cu o problemă 
serioasă! Cum propui să îl abordăm pe coclon? 

- Eu nu zic că trebuie să-l batem pur şi simplu. Poate 
doar aşa, mici acte de violenţă, pentru a-i da de înţeles că 
putem deveni foarte duri. Dar trebuie neapărat să-l 
intimidăm, să-l speriem, să-l dominăm, să-i dăm de înţeles 
că nu ne pasă de soarta lui şi că este în mare pericol dacă 
nu ne face jocul. Nu trebuie sub nicio formă să te dai de gol 
că nu ai fi de acord cu metodele mele, că ai avea intenția de 
a-l apăra cât de puțin. Trebuie să-l încolțim amândoi până 

la disperarea lui totală. Numai atunci va ceda. În caz 
contrar, se va juca cu noi ca pisica cu şoarecele nevrotic, 
deoarece aceşti cocloni sunt foarte, foarte vicleni, una spun 
şi cu totul alta gândesc. 

- Şi cum propui să procedăm? 

- Cea mai bună cale ar fi să mă laşi pe mine să am 
iniţiativa, iar tu să mă aprobi şi să faci tot ce spun eu. În 
situația în care ți se pare că exagerez, nu spui cu voce tare, 
pentru că ne dăm de gol, ci ridici mâna dreaptă deasupra 
capului şi eu îmi dau seama şi mă mai calmez. 

- De acord. Mai am, însă, o nelămurire. Dacă acești 
cocloni sunt aşa de vicleni şi de periculoşi, crezi că noi ne 
vom descurca cu acest individ? Dacă va profita de atuurile 
lui şi ne va transforma misiunea într-un eşec? Dacă 
lucrurile se vor complica şi mai mult? Ce ne facem? Mi se 
pare că riscăm prea mult folosind nişte metode prea dure, 
mai degrabă provocatoare decât eficiente. Trebuie să 
recunoşti că suntem într-o situaţie foarte delicată, în care 
orice pas greşit ne poate costa scump. Dacă Federaţia i-a 
ținut cu foarte mare greutate la distanță pe aceşti cocloni, 
cum crezi că vom reuşi noi să-l convingem aşa repede să 
tacă pe unul dintre ei? Nu ar fi, totuşi, mai bine să 
negociem cu el, să-i oferim ceva în schimb pentru tăcerea 
lui? 

- Abia ce te convinsesem şi acum trebuie s-o iau de la 
început! Tu nu înţelegi că nu avem ce să-i oferim? Ce vrea 
el de fapt? Acces pe planetele interzise ale Federației. Le 
putem permite aşa ceva? Categoric nu! Şi nici coclonul nu 
se va mulțumi cu mai puțin, pentru că ştie că ne are la 
mână. Ori, în cazul acesta nu ne mai rămâne decât să jucăm 
şi noi la fel ca el — adică foarte dur. Spui că Federația nu a 
putut să-i controleze. Păi de ce nu a putut? Pentru că nu a 

fost suficient de fermă. Coclonii sunt într-adevăr foarte 
vicleni, dar nu sunt deloc curajoşi. De fiecare dată când eu 
şi prietenii mei — mai ales Jan — i-am urecheat, le-am rupt 
cozile, le-am distrus navele şi le-am dat de înţeles că nu 
glumim şi că nu ne este milă de ei, coclonii s-au speriat şi 
au cedat destul de repede, făcându-se blânzi ca nişte miei 
rătăciți în pădure. De ce crezi tu că îmi spun federalii mie 
Sal-Gal? Pentru că am salvat galaxia de pericolul coclon. 
Şi cum s-a putut ca un singur om să aibă mai multă 
eficiență decât toate navele de luptă federale? S-a putut 
numai şi numai pentru că am aplicat nişte metode 
neconvenţionale, specific pământene, cu care le-am băgat 
coclonilor frica nu numai în oase, ci şi în pereţii navelor 
lor. 

- Bine, m-ai convins. Vom face cum ai spus, dar dacă 
nu ne reuşeşte această metodă, te-ai gândit la un plan de 
rezervă, aşa, pentru orice eventualitate? 

- Da, m-am gândit. Dacă eşuăm, o să-l îngropăm la 
noapte la rădăcina acestui copac. 

- Sub nicio formă nu sunt de acord să îl omorâm! 

- Eeee, da” nu-l omorâm! ÎI îngropăm de viu. 

-!?! 

- Stai liniştit că nu omorâm pe nimeni! Te asigur eu 
că nu va fi nevoie de niciun plan de rezervă, dar ca să te 
relaxezi, îți divulg faptul că m-am gândit deja la o a doua 
variantă care, deocamdată, rămâne secretă. 

Gata, s-a liniştit băiatul meu când m-a văzut stăpân 
pe situație. În realitate, planul meu de rezervă se numeşte 
fie „ursul carpatin”, fie „tigrul bengalez”, în funcţie de care 
cuşcă va fi mai aproape... 

Dar iată că am ajuns şi în zona maimutelor. Caut cu 
privirea printre animale şi, nu după mult timp, îl zăresc pe 

coclonul nostru într-o cuşcă mai retrasă. E bine că este mai 
ferit de ochii lumii şi vom putea discuta în voie cu el. De 
asemenea avem noroc că la această oră matinală suntem 
singurii vizitatori în acest sector al grădinii zoologice. 

În timp ce ne apropiem de el, îl studiez cu atenție. 
Pare a fi foarte viclean, foarte căpos şi foarte... atipic. Spun 
asta pentru că, spre deosebire de ceilalți cocloni, acesta are, 
parcă, ceva în plus — o anumită duritate întipărită pe față, o 
anumită răutate în priviri. Dintre toți maimuţoii pe care 
i-am văzut până acum — şi n-am văzut puţini — acesta pare 
cel mai periculos, prin atitudinea sa curajoasă şi demnă pe 
care o degajă. Cred că ne va fi destul de greu cu el. Chiar 
mă simt luat prin surprindere, deoarece acesta nu pare a fi 
un coclon obişnuit, care să renunțe, măcar pe moment, la 
ideile lui atunci când îi dai două palme, ci mai degrabă pare 
a fi un soldat foarte bine instruit în acțiuni de comando, 
capabil să reziste la numeroase privaţiuni. 

Da” chiar aşa! Abia acum îmi dau seama că există 
ceva ce nu am luat în calcul. Prima navă trimisă de cocloni 
să studieze Pământul nu putea fi sub nicio formă una 
comercială, ci una militară, cu un scop bine precizat — să 
afle marile secrete ale acestei planete care, pentru ei, pare 
atât de misterioasă. Au venit să spioneze, iar acesta este un 
spion  super-instruit, pe care noi l-am tratat cu 
superficialitate, ca pe un orfan de război de care ţi se face 
milă, dar care, între timp, a aflat tot ce a vrut, poate chiar 
mai mult decât atât. Şi pentru că a recunoscut-o pe Hina, 
acum ştie că nu i se poate întâmpla nimic rău, indiferent de 
amenințările pe care i le voi adresa eu. Probabil mă 
cunoaşte şi pe mine, ceea ce — ştiind că sunt sub controlul 
Hinei — îmi va îngreuna şi mai mult misiunea de a-l 
convinge să tacă şi să plece de la noi. 

Singura soluţie care-mi vine acum în minte la această 
neaşteptată problemă, este să fiu mai dur decât mi-am 
propus inițial. Dacă el face pe grozavu”, să-l altoiesc şi eu 
pe măsură. 

Dar ce fac cu „controlorul” de lângă mine? Cum să-l 
conving pe Darh că trebuie să lăsăm aerele astea... de la 
protecția animalelor şi să jucăm rolul agenţilor ex-KGB? 
Îmi vine, totuşi, o idee: 

- Fiule, tu te-ai uitat cu atenție la clientul nostru? 

- Da. Oarecum... 

- Eeeee, când ai de-a face cu coclonii nu este loc de 
„oarecum”. Totul trebuie abordat în stilul „vigilenţă 
maximă”. Eu l-am studiat în amănunt şi am ajuns la 
concluzia că nu este un coclon obişnuit, ci un spion foarte 
periculos, un soldat de elită pregătit să facă faţă oricărei 
situații neprevăzute. 

- Asta demonstrează faptul că eu am avut dreptate. 
Dacă este pregătit pentru orice, înseamnă că metodele tale 
de intimidare nu vor da rezultate. Trebuie să îl abordăm cu 
şi mai multă prudență, deoarece el va face faţă oricărei 
violenţe. 

- Nu, măi, copile! O să facă el faţă, până când îi vom 
face noi fața varză. După aceea îi va pieri ca prin farmec 
toată pregătirea lui de elită. Eu voiam să spun că este 
necesar să-l luăm chiar mai tare decât am stabilit iniţial. 

- Nu mai spun nimic. Rămâne în vigoare regula 
aceasta — tu faci ce vrei, dar când eu constat că exagerezi, 
ridic mâna dreaptă în sus şi tu te opreşti. 

- Nu mă opresc, ci doar mă mai temperez. 

- Bine, aşa rămâne, dar dacă o iubeşti pe mama aşa 
cum sustii, trebuie să ţii cont şi de părerea ei. 

Ia uite copilul meu ce-mi face!! Mă atacă la coarda 
sensibilă. Îi dau şi eu o replică pe măsură: 

- O iubesc atât de mult, încât nu-mi permit să mă 
întorc acasă cu misiunea neîndeplinită. 

În timp ce am tot vorbit noi, iată că am ajuns lângă 
cuşca maimuţoiului. Spre deosebire de toate celelalte 
locuitoare ale cuştilor din jur care au chef de joacă şi se 
agită în fel şi chip, acesta stă calm, aşezat pe un butuc şi 
mănâncă, imperturbabil, o banană. Din când în când se uită 
la noi ca şi cum nu i-ar păsa prea mult de prezenţa noastră, 
dar eu ştiu că, în realitate, ne studiază cu maximă atenţie. 

Pentru început mă prefac că nu-l cunosc, simulând că 
sunt un vizitator oarecare, pentru a-l vedea cum 
reacționează. 

Mă mai uit puțin la el pentru a-i descoperi un 
eventual punct slab. Arată bine! Este în plină maturitate, 
având suficientă vitalitate, dar şi rezistență care să-l facă un 
exemplar de mare valoare al rasei sale. De asemenea, este 
foarte bine hrănit — are părul negru lucios, iar faţa îi radiază 
de sănătate. Păi dacă ar fi fost el pe mâna mea şi ar fi 
mâncat cartofi stricați în loc de banane, acum s-ar fi ținut 
cu urechile de gard ca să poată sta-n picioare! Şi abia ar fi 
aşteptat să plece acasă la el... Şi misiunea mea ar fi fost 
„floare la ureche” şi nu „cui în talpă”... 

Singurul lucru care îl dezavantajează pe viteazul 
nostru, făcându-l destul de caraghios, este că nu are nicio 
haină pe el. Este normal, din moment ce oamenii îl cred 
maimuţă, iar eu o să încerc să profit, la momentul potrivit, 
de acest stat al lui în fundul gol cu care văd că s-a cam 
obişnuit, nesimțitu”! 

Bag mâna printre gratii şi mă străduiesc să-l chem la 
mine ca şi cum aş vrea să-l mângâi: 

- Pisi-pisi, cuțu-cuţu, cocli-cocli, cum o trebui oare 
chemat animalul ăsta, că tare simpatic mai este şi mult 
mi-ar plăcea să-i mângâi blana! 

- Este o maimuţă amazoniană puţin cunoscută, îmi 
răspunde Darh, făcându-mi jocul. Nu cred că este obişnuită 
cu oamenii şi de aceea stă mai retrasă. 

Scot o banană din geanta pe care o avem la noi şi i-o 
întind printre gratii ademenindu-l: 

- Hai maimuțică simpatică, vino să-ți dau o banană, 
că tare frumoasă mai eşti! Ar ieşi o haină din blana ta, la 
fix! 

Dar coclonul nostru nici nu se clinteşte, dorind, 
probabil, să ne arate că este stăpân pe situație. 

În cazul acesta schimb şi eu placa. Arunc aşa, ca într- 
o doară, nişte vorbe de regret care au o destinaţie foarte 
precisă, aşteptându-mă să aibă şi un efect considerabil: 

- Ce rău îmi pare de bietul maimuţoi! Oare când zicea 
directorul grădinii zoologice că o să-l opereze? 

Drept la ţintă! Coclonul meu a scăpat banana din 
mână şi, după cum îşi lungeşte urechile spre noi, cred că 
vrea să se transforme în măgar. 

- Chiar trebuie să îl opereze?, mă întreabă Darh, 
înțelegând pista pe care vreau să merg. 

- Daaaaaa! Fără nicio îndoială. Totul a început atunci 
când delegația circului din Moscova a vrut să-l cumpere 
pentru a-l împerechea cu o ursoaică siberiană. Ştii, pe la 
circurile astea, îţi trebuie mereu câte ceva de mare senzație 
cu care să atragi publicul şi lor li se pare că maimuța 
noastră ar putea fi compatibilă cu ursoaica lor pentru 
crearea unor animăluţe jucăuşe şi caraghioase la care să dea 
lumea năvală pentru a le vedea. Dar nu s-au înţeles la preţ. 
Mai mult, directorului nostru i s-a făcut milă de el şi s-a 
hotărât, pentru a nu mai fi dorit de nimeni pentru 
împerecheri fanteziste, să-i extirpeze organele genitale. 

- Da, am auzit şi eu. Fără organe genitale, nu va mai 
valora nimic. 

- Exact. 

- Dar nu o să îl doară operaţia asta? 

- Nuuu, că îl anesteziază prin curentare. ÎL conectează 
la 220 V timp de cinci minute şi adoarme ca un prunc. 
Abia după aceea o să fie puţin mai greu pentru el. Îţi dai 
seama, o să-l țină trei săptămâni cu naftalină pe rană, ca să 
nu i se infecteze! Nu-i va fi uşor cu aşa usturime. Le vezi 
pe maimuţele de alături cum se zbenguie ca nebunele din 
cracă-n cracă? Astea or să pară cuminţi pe lângă cât o să se 
agite amazonianca noastră! 

Coclonul a ascultat foarte atent discuția mea cu Darh. 
Acum se apropie de noi, se opreşte chiar în fața mea şi mă 
priveşte drept în ochi, cu un tupeu fantastic. Chiar se încruntă 
ameninţător la mine, ca şi cum eu aş fi în cușcă, şi nu el. 

Dar eu îmi fac jocul în continuare. Bag mâna dreaptă 
printre gratii şi încep să-l mângâi pe cap, pe ceafă şi pe 
spate cu mişcări line, zâmbindu-i ca unui animal drăgălaş. 

După câteva zeci de secunde se hotărăşte să rupă 
tăcerea, vorbindu-mi pe un ton ironic, prin care vrea să 
spună că nu mă ia deloc în serios: 

- Tu de unde ştii, mă, cum se procedează în astfel de 
situații? Sau pe tine te-au operat deja?! 

- Oooopaaa, suntem şmecheri!!!, îi răspund eu, 
recunosc, destul de surprins. 

În acelaşi timp opresc mângâiatul, îl apuc cu mâna de 
ceafă şi-l trag puternic spre mine, izbindu-l cu capul de 
gratii. 

Darh a ridicat imediat mâna dreaptă deasupra 
capului, dar eu profit de situație şi-i adresez câteva cuvinte: 

- Nu-l mai lovi şi tu că deja l-am pocnit eu de ajuns 
pentru moment. Mai bine ciupeşte-l de buze cât timp îi dau 

eu bobârnace peste nas ca să-l determinăm să vorbească cu 
noi, cu cărțile pe față. Dacă nu o să vrea, o să-l las pe mâna 
ta, ca să-ți verşi toți nervii pe el şi să nu te opreşti până 
când nu-i adunăm grupa sanguină din iarbă! 

Maimuţoiul mi se adresează din nou: 

- Sal-Gal, vrei să joci tare, ca de fiecare dată, dar cu 
mine nu îţi merge. Acum eu sunt cel care vă are pe toţi la 
mână. Dacă nu mă laşi în pace, voi divulga pământenilor 
toate secretele galaxiei. De data aceasta eşti neputincios ca 
o fetiţă de grădiniță şi nu vei putea controla imensele 
dezechilibre provocate de răspândirea semenilor tăi în 
cadrul Federaţiei, care ar fi nevoită să... 

- Măi, măi,... blană de haină, îl întrerup eu, am 
impresia că tu mă confunzi pe mine cu Scufiţa Roşie! Află 
că sunt Lupul cel Rău, care te poate mânca cu solzi cu tot. 

- Nu mi-e frică de tine. 

- Deşi văd că mă cunoşti, constat, din naivitatea ta, că 
ai uitat în ce manieră deplorabilă ați pierdut războiul 
galactic şi din cauza cui v-a mers totul pe dos. 

- Nu am uitat nimic. Te cunosc de când ai venit pe 
Coclonia şi am aflat atunci toate atuurile şi defectele tale. 
Îţi ştim toate punctele slabe şi nu ne mai poţi intimida cu 
nimic. lar în ceea ce priveşte cealaltă problemă, află, în 
premieră absolută, că nu am pierdut niciun război, ci am 
schimbat doar strategia. Noul nostru statut de comercianți 
ne permite să cunoaştem şi să ne infiltrăm în aproape toate 
domeniile Federației. O vom cuceri din interior. Peste 
câteva sute de ani toată galaxia va fi a noastră, fără să mai 
purtăm nicio luptă. După cum vezi, noi, coclonii, ne-am 
folosit de tine şi nu tu de noi. Ți-am spus toate aceste 
lucruri, care până acum au fost strict secrete, deoarece 
procesul a devenit ireversibil, lucrurile merg de la sine, 

Federația şi-a reglat deja echilbrele, luând în calcul şi 
prezența noastră, iar pe tine nu te va mai crede nimeni dacă 
vei susține că trebuie să fim goniți înapoi pe Coclonia. 

- Hai nu mă "nnebuni! Pe mine m-au ascultat şi m- 
au crezut membrii Consiliului Suprem al Federaţiei, m-au 
ascultat şi m-au aprobat membrii Marelui vostru Sanctuar, 
m-a ascultat, m-a apreciat şi s-a măritat cu mine Hina, cea 
care învârte Pământul pe degete, eu am o influenţă foarte 
mare în galaxie, pentru că realitățile ei actuale au fost 
„scrise” de către mine încă de acum cinsprezece ani, şi tu 
spui că n-o să mă creadă nimeni! Şi o spui într-o manieră 
foarte tupeistă, cu aerul unei ființe atotcunoscătoare. Ia 
uită-te puţin în jurul tău! Ce vezi? Gratii şi iar gratii. Dacă 
nu ţi-ai dat seama până acum ce se-ntâmplă cu tine, te ajut 
eu. Eşti închis într-o cuşcă a unei grădini zoologice pe 
planeta Pământ. Ştii când te vor scoate semenii mei de aici 
şi pentru ce? Numai când vei muri, pentru a te arunca la 
groapa de gunoi. lar prezenţa mea în zonă îți agravează 
situația, deoarece înseamnă că te vor arunca mai repede 
decât crezi. 

- Hina nu îţi va permite să îmi faci niciun rău. 

- Chiar ea m-a trimis aici. lar dacă îţi închipui că m-a 
trimis ca să mă milogesc de tine, să ştii că te înşeli. M-a 
rugat să rezolv această problemă gravă pe care o generezi 
tu, lăsând la alegerea mea metodele folosite. Am deplină 
libertate de acţiune. Te pot bate, te pot băga în cuştile unor 
animale sălbatice foarte fioroase, te pot face salam, îți pot 
face orice fără ca cineva să mă poată împiedica. lată un 
argument! 

Zicând acestea, îl mai dau de două ori cu capul de 
gratii. 

Bineînţeles că Darh ridică din nou mâna dreaptă. 
Coclonul observă şi-mi spune cu aceeaşi stăpânire de sine: 

- Hina nu ţi-a dat nicio libertate de mişcare. Probabil 
te-a trimis să încerci şi tu ceea ce nu a reuşit ea, iar dovada 
în acest sens este că nu eşti singur. Mai mult ca sigur că 
fiul tău, Darh, are sarcina de a te opri atunci când întreci 
măsura. Probabil din acest motiv ridică şi mâna de fiecare 
dată când mă bruschezi — ca să te oprească şi nicidecum ca 
să mă lovească şi el. Aşa că singura ta libertate de acţiune 
este să încerci să mă intimidezi puțin, dar te previn că nu 
vei reuşi decât să mă înrăieşti şi mai mult, ceea ce îţi va 
face negocierea cu mine şi mai grea. 

- Bine măi, cocli-cocli, hai să te iau altfel. În primul 
rând că Darh a ridicat mâna pentru că îi curge sânge din nas 
şi nicidecum pentru că ar avea vreo putere să mă oprească 
pe mine. lar sângele din nas îi curge deoarece l-am pleznit 
şi pe el acum câteva minute, când a încercat să mă 
convingă să te trimitem acasă la tine cu un microb terestru 
care să vă îmbolnăvească pe toți. Ştii tu că ați mai păţit-o 
odată... După cum vezi, el nu are putere nici să se apere pe 
el, cu atât mai puţin să te apere pe tine. În al doilea rând, 
tradu-mi şi mie, te rog, cuvântul „negociere” că eu nu prea 
am auzit de el până acum! 

- Nu te preface că nu înţelegi! Ai venit aici ca să 
negociezi condiţiile tăcerii mele. Şi în trecut ai avut, de fiecare 
dată, aceeaşi strategie: te-ai purtat dur, ai încercat să îi 
intimidezi pe toţi, dar ai sfârşit prin a cădea la o înţelegere 
rezonabilă pentru toată lumea. La fel vei face şi acum. 

- Văd că te încurajezi singur. Aşa procedaţi voi la 
disperare? Ce te face pe tine să crezi că şi acum voi 
proceda la fel? Nu ţi se pare că moartea ta „accidentală” ar 
rezolva foarte repede această problemă? 

- Moartea mea ar complica şi mai mult lucrurile, 
deoarece nu ar împiedica aflarea secretelor galaxiei de către 

pământeni şi, în plus, ți-ar da ţie statutul de criminal, ceea 
ce ar avea ca urmare pierderea poziţiei tale privilegiate în 
cadrul Federaţiei şi poate chiar condamnarea ta penală aici, 
pe Pământ. 

- Dacă înţeleg eu bine, tu vrei să spui că nu eşti chiar 
singur, că mai ai nişte complici care vor relata faptele 
petrecute... 

- Exact. 

- Te-ai împrietenit cu vreo maimuţă şi ai învățat-o să 
vorbească, sau ce?! 

- Ar trebui să-ţi spun doar că sunt perfect stăpân pe 
situație şi că singurul lucru pe care îl vreau este să negociez 
cu Federaţia accesul nostru pe planetele ce ne-au fost 
interzise. Dar pentru că ştiu ce înseamnă puterea 
argumentelor pentru voi, pământenii, îţi dau un indiciu 
foarte relevant. Ştii tu, Sal-Gal, cine sunt eu? 

- Măi, da” tu stai cam prost cu gramatica! Îmi spui că 
îmi dai un indiciu, şi de fapt îmi pui o întrebare. Ştiu cine 
eşti — cel mai obraznic maimuţoi pe care l-am întâlnit până 
acum. 

- Poţi să îmi zici cum vrei, dar eu rămân acelaşi pion 
foarte important al Imperiului coclon — colonelul Kal 
Tabol, şeful Direcţiei Informaţii a Serviciului de Securitate 
Imperial. 

- Aaaaaa!!!, păi de ce nu spui, domnule, că eşti o 
persoană atât de importantă?! Să facem, totuşi, unele mici 
adaptări la realitate. Eşti, de fapt, ex-colonelul Caltaboş, 
şeful direcției spre groapa de gunoi a grădinii zoologice 
imperiale. Hai măi, nu mă face să râd că pe urmă devin 
prea indulgent şi-mi stric stilul, căzând cu tine la vreo 
înţelegere! Cine crezi tu că-ți mai recunoaşte, după atâta timp, 
statutul pe care l-oi fi avut cândva? În ultimii cincisprezece ani 

al fost înlocuit din toate funcțiile, ţi s-a măritat nevasta, copiii 
ti-au ajuns la şcoala de corecție, maică-ta ţi-a făcut toate 
pomenile şi tu continui să visezi cai verzi pe pereți. Tu mă 
crezi fraier, ca pe proştii voştri care transportă biscuiţi şi 
pufuleți prin galaxie?! Hai să fim serioşi! 

- Eu sunt foarte serios. Indiciul pe care ți l-am dat se 
traduce prin faptul că o persoană ca mine, cu o funcție atât 
de înaltă în ierarhia coclonă, nu putea să eşueze lamentabil 
într-o grădină zoologică pământeană, pentru că noi suntem 
mult mai prevăzători decât credeţi voi. Am avut un plan 
foarte bine pus la punct, care a funcționat perfect. Nava 
comercială care a aterizat pe Pământ în urmă cu 
cincisprezece ani nu era venită în plimbare, dată fiind 
importanța deosebită a planetei voastre, ci avea o misiune 
foarte precisă şi specială, ca dovadă că mă avea pe mine la 
bord. Şi — mai important — nu era singură, ci însoțită de alta 
militară, care a stat în umbră şi care nu a plecat niciodată 
de aici, ținând tot timpul situația sub control şi păstrând 
legătura cu bazele noastre operative. În procedura noastră 
de spionaj există o practică foarte eficientă, pe care ar 
trebui să o aflaţi şi voi pentru a vă teme de ea: când vedeţi 
o navă coclonă, înseamnă că sunt cel puțin două, iar când 
vedeți mai multe, deja sunteți încercuiți. 

- Fii, te rog, mai explicit! Cumva trebuie să mă sperii, 
că nu-mi dau seama?! 

- Poți să te sperii sau nu, dar în mod sigur trebuie să 
înţelegi că nu sunteți stăpâni pe situaţie, că noi, coclonii, 
am câştigat deja acest război al nervilor şi că avem absolut 
toate atuurile pentru a negocia avantajos o înţelegere cu 
Federaţia. 

În acest moment Darh mă trage de mână, făcându-mi 
semn că vrea să-mi spună ceva. Îi dau drumul coclonului şi 

mă retrag cu fiul meu câţiva metri, după nişte tufe, ca să nu 
fim auziţi. 

- Sal, îmi spune el puțin cam alarmat, situația este 
foarte gravă. Am căzut în capcana coclonilor şi singurul 
lucru pe care îl mai putem face este să limităm cât mai mult 
pierderile. Cine şi-a imaginat că există o a doua navă care a 
monitorizat totul şi care poate... 

- Stai, măi copile, liniştit că nu-i nicio tragedie! Încă 
am situația sub control. 

- Nu mai avem nimic sub control. Ba mai mult, 
modul tău foarte dur de a aborda problema ne-a îngreunat 
şi mai mult viitoarea negociere. 

- Măi, ce repede vă mai speriați voi! Se cunoaşte că 
nu eşti pământean get-beget. De unde ştii că nesimţitul ăsta 
nu ne-a spus o groază de minciuni scoase din burta aia a lui 
de maimuţă obeză? 

- Nu minte. Se vede clar că este foarte bine informat. 
Ştie cum ne cheamă, ştie cine sunt eu, este la curent cu 
evoluţia lucrurilor în galaxie. Nu avea cum să afle toate 
acestea stând atât de mult timp într-o cuşcă. ŞI, în plus de 
asta, ne-a spus câteva secrete legate de intenţiile lor 
viitoare, ceea ce demonstrează că şi-au atins deja 
obiectivele legate de aceste date, cât şi faptul că au acum 
alte proiecte de perspectivă, care constituie noile lor 
secrete, pe care ni le vor spune — ca şi acum — când va fi 
deja prea târziu pentru noi ca să mai putem riposta eficient. 

- Şi ce propui? Să o rupem la fugă, să ne ascundem 
sub canapeaua din sufragerie şi când o veni Hina acasă, noi 
să ne ştergem lacrimile pe şosetele ei? 

- Propun, şi chiar insist, să-i cerem coclonului un 
timp de gândire şi să mergem urgent să discutăm cu mama 
pentru a face o nouă evaluare a situației. Ea va lua legătura 

cu Consiliul Suprem al Federaţiei, iar acesta va găsi calea 
cea mai avantajoasă de urmat pentru noi, deşi nu se mai 
poate vorbi de avantaj, ci doar de limitarea pierderilor. 

- Vai de mine, ce copil neştiutor am! Cum ţi-ai luat 
examenele alea pe la facultățile tale, măi super- mini- 
geniule? Ai copiat pe rupte, nu? Sau vă învaţă ăia numai 
teorie SF, fără nicio legătură cu realitatea? Hai să-ţi arăt eu 
cum se procedează în viață! 

- Înainte de a ne întoarce, spune-mi şi mie care este 
decizia aceea „înțeleaptă” pe care o mai poţi lua tu în 
actualele circumstanţe? 

- Păi, scoate caietul şi notează! Dacă vrei să ştii, până 
acum doar am tatonat terenul. Abia acum începe adevărata 
confruntare cu acest coclon îngâmfat. Dă-mi, te rog, 
camera foto din geantă! 

Darh scoate aparatul şi eu îl iau cu o mână ţinându-l 
la spate, ca să nu îmi fie văzut. 

Ne apropiem din nou de cuşca marelui... 007 blănos! 
Acesta stă acum puţin mai în spate ca să nu mai pot să-l 
prind şi să-l dau cu capul de gratii, dar are aceeaşi moacă 
obraznică şi ţinută semeață cu care vrea să mă 
impresioneze. 

Mă întreabă, parcă din postura unui comandant care 
tocmai a obținut o mare victorie: 

- Ce ați hotărât? Vreţi să mai negociaţi, sau capitulați 
direct? 

În timp ce el îşi ciopleşte pe moacă un rânjet 
superior, eu îi răspund: 

- Stimate domnule colonel, negocierea sau 
capitularea sunt aspecte pe care nu le pot stabili eu, ci şefii 
cei mari ai Federației. Dar pentru că nu vreau să se ajungă 
până acolo, deoarece nerezolvarea acestei probleme m-ar 

compromite foarte mult în fața prietenilor mei, eu am 
hotărât altceva — să-mi asum întreaga responsabilitate 
pentru toate consecinţele, oricât de grave ar fi ele, şi să te 
împuşc. 

Spunând acestea, scot camera fotografică şi-i fac, 
foarte rapid, câteva poze maimuţoiului. Gestul meu l-a 
speriat atât de mult încât şi-a pierdut controlul şi a rupt-o la 
fugă, ascunzându-se printre butucii din fundul cuştii. Pe 
mine chiar mă pufneşte râsul în timp ce-i fac cu mâna, 
chemându-l înapoi: 

- Vino măi, blegule, că te-am păcălit! Nu scapi tu 
chiar aşa uşor de mine. Văd că ai, într-adevăr, o pregătire 
de super-clasă, dacă mă iau după viteza cu care te-ai ascuns 
şi nu m-aş mira dacă ai avea blana udă pe picioare — ca să 
nu fiu rău — din cauza... „transpiraţiei” renale! Hai să stăm 
de vorbă cu adevărat, că până acum doar m-am Jucat cu 
tine! 

Încet, încet îi revine inima la loc şi se apropie timid 
de noi. 

- Nu te-am împuşcat, continui eu, dar ţi-am făcut 
ceva şi mai rău — te-am fotografiat. Dacă nu vei juca după 
cum îți cânt eu, te voi face de râsul întregii galaxii prin 
publicarea acestor poze în toate revistele de tip Playboy de 
pe toate planetele locuite. Când te vor vedea ai tăi, aşa, 
stând în fundul gol într-o cuşcă de animale, or să te 
considere prostul Imperiului şi or să te gonească din toate 
zonele controlate de ei. Poate or să te omoare chiar ei, ca să 
spele ruşinea pe care le-ai produs-o. 

- Acest raționament, îmi răspunde el încercând să 
recupereze terenul pierdut, ar fi perfect valabil aici, pe 
Pământ, şi, într-o oarecare măsură, în cadrul Federaţiei, dar 

noi, coclonii, ne călăuzim după alte principii care ţin cont 
în primul rând de interesele noastre şi de eficiența 
acțiunilor întreprinse. Atâta timp cât rezultatele vor fi 
foarte favorabile pentru noi, adică vom primi accesul pe cât 
mai multe planete interzise, mai puțin vor conta pozele 
tale. Dimpotrivă, voi deveni un erou pentru că m-am 
sacrificat în interesul Imperiului. 

- Nu veţi primi niciun acces măi, fraiere! Hai să 
renunțăm amândoi la ambițiile astea de a ne domina 
reciproc şi să discutăm la rece, cu argumente logice, 
problema pe care o generezi tu! Eşti de acord? 

- Sunt de acord să discutăm orice, dacă asta ajută să 
te conving şi pe tine — ultimul rămas — că nu mai aveţi altă 
soluție decât să acceptaţi condiţiile noastre. 

- Bine că accepți. Ştiam eu că sub masca asta a ta de 
colonel feroce se ascunde, de fapt, un soldăţel de plastic. 
Pentru început vreau să te conving şi eu de un lucru, care 
de altfel este evident, şi anume că până astăzi tu nu ai 
discutat cu cine trebuie. Te-ai consultat cu subordonații tăi 
de pe nava aia a voastră care stă pitită pe undeva, pe 
planeta noastră şi, probabil, prin intermediul acestora şi cu 
şefii mai mari de pe Coclonia şi v-aţi frecat mâinile de 
bucurie crezând că aveți un mare as în mânecă din 
momentul în care ați aflat „marile secrete” ale 
pământenilor. Ai vorbit cu Hina şi te-ai îmbătat de fericire 
când ai văzut-o în ce hal o îngrijorează şi o sperie 
perspectiva dezvăluirii în fața oamenilor a realităților 
galactice. Dar nu ai vorbit cu un pământean ca să-ți spună 
dacă teoriile voastre sunt valabile sau nu. 

- l-am studiat cu foarte mare atenție pe semenii tăi şi 
am aflat tot ce ne interesează despre voi. 

- Fă-mi şi mie, te rog, un rezumat la ceea ce aţi aflat! 

- La început, rezistența pământenilor în faţa armei 
„Q-total” ne-a îngrijorat foarte mult. Păreaţi mai tari decât 
Federaţia şi acest lucru ne-a făcut să fim foarte prudenţi. 
Chiar am renunțat la o victorie facilă în bătălia din sectorul 
101 al Braţului Local galactic pentru a strânge mai multe 
date. Venirea ta pe Coclonia cu nava aceea indestructibilă 
ne-a speriat şi mai mult şi ne-a obligat să considerăm 
Pământul ca fiind cea mai importantă planetă din spaţiul 
necontrolat de noi. Am conceput un plan cu bătaie lungă de 
acțiune care a funcționat perfect. Am aflat astfel că voi, 
pământenii, nu prezentaţi, în realitate, niciun pericol pentru 
noi, sunteți foarte vulnerabili, aveţi o tehnologie primitivă, 
folosiţi încă energia fosilă a planetei, nu ați cucerit spaţiul 
cosmic nici cât să construiți un W.C. pe satelitul vostru 
natural, vă place să beţi, să mâncaţi, să vă distrați şi să 
faceți sex, în timp ce sunteți aproape iresponsabili cu 
mediul vostru planetar, pe care l-aţi distrus pe jumătate. 
Sunteţi foarte egoişti şi nu vă pasă că sute de milioane de 
semeni de-ai voştri mor de foame. Sunteţi şi foarte răi unii 
cu alții, dovadă fiind miile de confruntări fratricide pe care 
le-aţi purtat până acum; nicio altă specie cosmică nu s-a 
automăcelărit mai mult decât voi... 

- Măi, hai că-ncepi să-mi devii simpatic! Cel puţin 
poanta cu W.C.-ul mi-a plăcut foarte mult. De 
cincisprezece ani de când stai pe-aici, ai început să vorbeşti 
la fel ca noi. Dar să fii atent cu înjurăturile, să nu le scapi 
când te vei întoarce pe Coclonia, că-ți taie ăia limba! 

- Te-ai convins că ştiu foarte multe lucruri despre voi? 

- Da. Şi ce-i cu asta? Puteai să afli toate aceste 
chestii, împrumutând nişte cărți de la orice bibliotecă, fără 
să mai fie nevoie să joci, cin'şpe ani de zile, rolul unui 

animal. N-am înţeles, însă, ce poate fi aşa de rău în faptul 
că pământenii află realitățile galaxiei. 

- Nu este rău pentru pământeni, dar este foarte rău 
pentru Federație. Aceasta are un echilibru interior foarte 
bine pus la punct, la care federalii țin mult deoarece 
afectarea acestuia ar putea duce chiar până la prăbuşirea 
întregului lor sistem social. Şi, în acest moment, când ei 
sunt preocupaţi de armonizarea principiilor lor cu 
acceptarea prezenței noastre ca negustori, apariția 
pământenilor în spaţiul cosmic ar fi o adevărată catastrofă, 
nu numai pentru că ar trebui recalculați toți parametri 
giganticului lor echilibru de la micro la macro-structură, 
dar mai ales pentru că voi, pământenii, aveţi, prin 
comportamentul şi principiile voastre, un colosal grad de 
instabilitate. De ce crezi că nu v-au primit federalii până 
acum în uniunea lor? Pentru că sunteți foarte imprevizibili 
şi capabili să stricați totul în jurul vostru, să năruiţi, în doar 
câțiva ani, munca lor de zeci de milenii. 

- Ne vor primi când vom atinge un nivel tehnologic 
corespunzător. 

- Nu tehnologia contează. Dacă aceasta ar fi fost 
problema, într-o perioadă foarte scurtă, cu ajutorul doar şi 
numai a helienilor, care vă monitorizează, aţi fi ajuns la un 
nivel foarte înalt de dezvoltare în acest domeniu. Dar 
defectul vostru este în sfera socialului şi aici nimic nu se 
poate schimba peste noapte. 

- Trebuie să recunosc că tot ce ai spus tu despre noi 
este în mare parte adevărat. Dar tot nu m-ai convins că 
aflarea realităților galactice de către pământeni ar putea să 
constituie un pericol atât de mare pentru Federație, astfel 
încât să aveţi voi ceva de câştigat din aceasta. Pur şi simplu 
vom afla, dar nu vom pleca nicăieri, deoarece prietenii 

noştri cosmici nu ne vor da nicio navă, ci ne vor explica 
politicos că trebuie să mai aşteptăm puţin. Între timp, noi 
ne vom perfecționa relaţiile sociale, vom elimina ceea ce 
este rău în comportamentul nostru, vom învăţa ceea ce este 
bun şi vom reuşi să facem față exigențelor, pentru că noi 
avem un mare grad de adaptabilitate şi o mare putere de 
mobilizare a energiilor creatoare atunci când interesele 
noastre o cer. Dacă federalii sunt foarte raționali, iar voi, 
coclonii, sunteți foarte orbiţi de interese, să ştii că noi le 
avem  pe-amândouă — suntem foarte raționali atunci când 
trebuie, şi ne atingem şi scopurile atunci când ni le 
propunem. În plus, avem şi nişte sentimente care se pot 
manifesta foarte puternic, ce au rolul unui adevărat motor 
cu reacţie cu care ne propulsăm, mai devreme sau mai 
târziu, oriunde dorim. 

- Fără să îți dai seama, ai spus tu singur ceea ce 
trebuia să răspund eu. Tocmai acest amalgam de 
sentimente, dorinţe, emoţii, interese şi rațiuni egoiste va 
face imposibilă rămânerea voastră pe planetă. Veţi exercita 
o presiune atât de mare asupra Federației, încât aceasta nu 
vă va putea abandona, cu atât mai mult cu cât acest lucru ar 
însemna să vă lase în sfera noastră de influență. Iar dacă, 
prin absurd, federalii nu vă vor accepta prezenţa în cosmos, 
atunci vom veni noi cu navele noastre şi vă vom plimba 
peste tot, vă vom „planta” pe toate planetele lor, vă vom 
ajuta să vă deschideţi diverse afaceri şi să vă extindeţi cât 
mai multe relații, până când prezenţa şi influența voastră 
negativă nu vor mai putea fi controlate de către prietenii 
voştri. Atunci toate structurile lor vor fi atât de vulnerabile 
încât nimic nu ne va mai putea opri pe noi să începem 
crearea galaxiei coclone. Hi, hi, hi!!! 

- „Hi, hi, hi!” Râzi ca un prost! Măi, colonele, Cal... 
Măgar..., cum te-o chema pe tine, ia să întoarcem noi pe 
dos raționamentul ăsta al tău, să vezi cum o să arate el cu 
totul altfel! Eu nu am vorbit „fără să-mi dau seama” cum 
crezi tu, ci ţi-am întins o capcană în care tu ai căzut ca o 
viespe care-şi termină picajul „ucigaş” într-o balegă de 
vacă. Te-am determinat pe tine să spui ceea ce nu ai fi 
recunoscut că este adevărat dacă aş fi spus eu. Suntem 
amândoi de acord că, la aflarea realităților galactice, 
pământenii nu vor mai putea fi ținuți pe planetă şi vor 
migra în număr foarte mare în cosmos, pentru că avem noi 
ceva în sânge să cercetăm, să descoperim, să cucerim şi 
nimic nu ne va putea opri. Dar — aici faceţi voi greşeala 
capitală — de ce credeţi că noi vom invada, destabiliza şi 
destrăma Federaţia şi nu Imperiul coclon? Eu, care sunt 
pământean şi-mi cunosc foarte bine semenii, îți pot spune, 
fără nicio intenţie de a te minţi, că voi veți fi mult mai 
expuşi pericolului dezintegrării, din următoarele motive: 
Federația este prietena noastră şi noi ştim să ne prețuim 
prietenii; le vom fi recunoscători pentru grija pe care ne-au 
purtat-o până acum şi nu vom dori să-i supărăm în niciun 
fel; vom înţelege foarte repede că stabilitatea Federației 
înseamnă şi stabilitatea noastră şi de aceea nu vom forța 
nota invadându-le spațiul sau plictisindu-i cu pretențiile 
noastre, în schimb, vom conştientiza clar că voi sunteţi 
duşmanii noştri potențiali şi vă vom sâcâi şi agresa ori de 
câte ori vom putea; pe voi vă vom percepe ca pe nişte 
prădători, dăunători de care nu trebuie să ai milă; în 
imperiul vostru ne va fi mult mai uşor să ne infiltrăm, să ne 
facem relaţii, să vă mituim funcționarii, să vă înşelăm, să 
vă facem oricât de mult rău, deoarece față de voi nu vom 
avea scrupule şi niciun fel de obligații. 

- Prognozele noastre resping acest scenariu sumbru 
care ar putea... 

- Ne-am dat naibi!! De când v-aţi apucat, măi, şi voi 
de prognoze?! Pierdeţi timpul cu învârtitul hârtiilor şi nu 
mai aveți timp să vedeţi realitatea. Care a fost rezultatul 
relației voastre de până acum cu pământenii? Un dezastru! 
Aţi avut de-a face cu doar patru dintre noi şi deja aţi suferit 
pierderi uriaşe: ați fost înfrânți în două bătălii de o 
importanță crucială cu care puteaţi să cuceriți definitiv 
Federația şi să deveniți stăpâni pe galaxie, aveţi un şef 
pământean care v-a distrus prestigiul instituției imperiale, 
ați fost siliți să renunţaţi la toți oamenii de ştiinţă federali 
pe care-i țineați prizonieri şi care vă ajutau decisiv să 
progresaţi tehnologic, ați devenit nişte bețivi de când nea 
Mitică al nostru v-a umplut planeta-mamă cu fabrici de 
ţuică, iar când îl întâlniți pe Jan Vlăjgan vă apucă frigul în 
toiul verii. Ce-o să faceţi când un miliard de pământeni 
curioşi, dornici de afaceri sau chiar violenți se vor năpusti 
asupra imperiului vostru? După nici douăzeci de ani, o 
să-şi aducă lumea aminte de voi numai din poze. Hai, chiar 
te rog să țipi în gura mare că eşti coclon şi că ai ceva de 
spus pământenilor! Dacă vrei, te iau cu mine şi te port prin 
tot oraşul pentru ca spusele tale să aibă un efect maxim. 

Maimuţoiului i-a pierit râsul şi mă priveşte acum 
foarte îngândurat. Eu profit de descumpănirea lui şi 
completez: 

- Să mai adaug ceva. Scenariul pe care ţi l-am descris 
este unul foarte optimist. la gândeşte-te ce se va întâmpla 
dacă eu le voi spune pământenilor mei că planeta noastră se 
află exact între cele două mari forțe galactice, că una vrea 
să ne apere, iar cealaltă să ne înghită, că a existat un război 
împotriva coclonilor pe care Federaţia l-a câştigat cu greu, 

sacrificându-se pentru noi, că o întreagă flotă coclonă se 
îndrepta spre Pământ pentru a-l cuceri şi a-l seca de toate 
bogățiile, dar care a fost oprită în ultimă instanță, că voi nu 
ați renunțat şi nu veți renunța niciodată la ideea de a realiza 
o galaxie coclonă în care toţi ceilalți vor fi sclavi! Să-ţi 
spun eu ce se va întâmpla. Se va produce o isterie generală, 
în care toți pământenii vor dori să se răzbune pe voi, dar să 
şi preîntâmpine un eventual nou atac de-al vostru. Mai 
devreme sau mai târziu vom face rost de tehnologia foarte 
avansată a prietenilor noştri, invocând fel de fel de 
argumente şi inventând fel de fel de motive, pentru că noi 
suntem foarte perseverenţi şi insistenți atunci când ne 
propunem să realizăm ceva, mai ales dacă este vorba de 
propria noastră siguranță. Abia atunci să vezi război! Vă 
veți confrunta, de data aceasta, cu nave federale conduse de 
pământeni, ceea ce reprezintă cea mai dezastruoasă 
combinație pentru imperiul vostru. Ştii de ce? Pentru că noi 
nu vă vom proteja sau doar descuraja, aşa cum au făcut 
federalii, ci vă vom nimici într-o manieră groaznică, vă 
vom dezintegra toate navele întâlnite în cale fără nicio 
somaţie, vă vom devasta planetele trimiţându-le înapoi în 
Epoca de Piatră. Pentru că noi nu avem milă nici de 
semenii noştri atunci când greşesc, cu atât mai puțin vom 
avea milă de voi. Chiar tu spuneai că nouă ne place să ne 
măcelărim între noi. Nu ne place, dar o facem dacă este 
nevoie. Adevărata plăcere vine atunci când avem ocazia 
să-i măcelărim pe alţii. Parcă văd că se vor organiza 
concursuri cu premii — cine omoară mai mulți cocloni, cine 
aduce cea mai frumoasă blană de coclon, cine vă 
dezintegrează cele mai multe nave într-o singură zi etc, etc. 

- Nu o să vă lase Federaţia... 

- Eeeee, poveşti!!! Ai ajuns deja să te rogi de 
Federație ca să vă apere de furia noastră. O să invocăm 

dreptul la autoapărare şi până când o să ne vină aprobarea, 
veți fi deja exterminați. Nu vă jucaţi cu noi, colonele, că 
habar n-aveţi cu cine aveți de-a face! Federalii au cerut 
ajutorul unui singur pământean în războiul împotriva 
voastră şi deja lucrurile au evoluat cu totul altfel decât 
anticipaseră ei. 

Coclonul s-a apropiat de gard şi s-a apucat cu mâinile 
de gratii. Mă priveşte drept în ochi vrând, parcă, să mă 
străpungă. Într-un târziu rostește câteva cuvinte pe un ton 
grav: 

- Cer un răgaz de douăzeci şi patru de ore pentru a 
mă consulta cu superiorii mei. 

- Bine, o să revin la tine când o să am chef. 

Îi întorc spatele şi plec spre casă împreună cu Darh. 


XD 


Am servit masa de seară, pe durata căreia Darh 1-a 
povestit Hinei, cu lux de amănunte, cum s-au desfăşurat 
evenimentele în cadrul vizitei noastre de astăzi de la 
grădina zoologică. 

Fiul meu nu a mai fost deloc răutăcios față de mine, 
ci chiar a relatat admirativ modul cum am reuşit cu să 
întorc lucrurile în favoarea noastră pe ultima sută de metri, 
după ce totul părea pierdut. Hina nu a fost chiar foarte 
surprinsă, ci doar bucuroasă că acea criză în care ne băgase 
colonelul coclon s-a mai temperat şi că acum putem discuta 
cu el de pe o poziţie mult mai stabilă. Cred că soţia mea a 
intuit de la început că eu am mari şanse de reuşită în faţa 
maimuţoiului. De aceea m-a şi trimis pe mine acolo, 
deoarece, în calitate de federal, ea nu putea să apeleze la 
metodele mai dure pe care le folosim, de regulă, noi, 
pământenii, pentru a ne rezolva situaţiile delicate, dar, în 

acelaşi timp, îşi dorea ca această problemă, mai degrabă 
artificială, creată de cocloni, să se rezolve cât mai repede. 
Cred că iubita mea începe să înțeleagă din ce în ce mai bine 
stilul de viaţă pământean şi-i apreciază tot mai mult părțile 
lui bune, dar încă are nevoie de mine pentru a aplica nişte 
metode eficiente care rămân interzise în cadrul Federaţiei. 
În călătoriile noastre viitoare prin Cosmos, o să profit de 
această mică schimbare de atitudine a ei pentru a propune 
şi aplica nişte reacții mai dure la adresa coclonilor, care nu 
au renunţat la ideea lor absurdă de a-şi extinde imperiul în 
întreaga galaxie. 

Acum sunt nerăbdător să aflu toate detaliile despre 
povestea cu diamantele „su-eng” şi de aceea mi-am lățit 
urechile cât am putut de mult pentru a o asculta pe Hina. 

Aceasta ia dintr-o dată o figură foarte gravă, trage aer 
în piept, îl expiră într-un fel de mare oftat şi începe să 
vorbească: 

- Suntem într-o situație extrem de gravă. Poate cea 
mai gravă din ultimii... zece mii de ani. 

- Aaaaa!!, să nu-mi spui că au inventat maimuţoii altă 
idioțenie de armă care afectează nu numai inteligenţa, ci şi 
prostia şi nu ne mai putem apăra în niciun fel! 

- Nu. Nu este vorba numai de cocloni, ci de 
stabilitatea întregii galaxii. Diamantul „su-eng” pe care mi 
l-ai oferit de ziua mea, a fost adus de un viitor membru al 
Consiliului Suprem al Federaţiei care îşi desăvârşea 
pregătirea pe planeta Transcenda. Criza deosebit de 
serioasă prin care trecem acum, a determinat conducerea 
Federației să ia nişte măsuri radicale. De comun acord cu 
Marii Învățaţi, i-a întrerupt acestuia, pentru scurt timp, 
pregătirea pentru a-mi aduce mie diamantul. Deoarece era 
foarte grăbit, având în vedere situaţia aceasta de criză, nu a 

mai putut aştepta să se întâlnească cu mine — nici nu era 
nevoie, de fapt — şi de aceea mi la dat prin intermediul 
tău, mai ales că trebuia să vorbească neapărat cu tine. 

- De ce tocmai cu mine? 

- O să înţelegi imediat. 

- Şi dacă eu îl pierdeam sau nu ţi-l mai dădeam? 

- În cursul zilei de azi am fost informată, prin 
mijloacele de comunicare obişnuite, că trebuie să primesc 
acest cristal. Indiferent ce ai fi făcut cu el, l-aş fi găsit cu 
uşurinţă printr-un mijloc special de detecție. 

- Înţeleg că ne trebuie piatra asta prețioasă la ceva, 
dar nu ştiu la ce. 

- Diamantul mi-a fost trimis cu două scopuri. În 
primul rând pentru a afla, prin accesarea şi descifrarea 
informațiilor înmagazinate în el, o serie de date strict 
secrete referitoare la situaţia actuală din galaxie, date care, 
din cauza importanței lor foarte mari, nu-mi puteau fi 
comunicate prin mijloacele obişnuite, chiar securizate 
fiind, iar în al doilea rând, pentru a putea ţine permanent 
legătura cu Consiliul Federaţiei. 

- Stai să mă mai lămuresc puţin, că aseară mai mult 
m-ai amețit cu învățații şi diamantele tale. 

- Spune ce ai neclar, pentru că acum sunt în măsură 
să îți dau toate detaliile! 

- Dacă moşul tău cădea în mâinile coclonilor cu 
diamant cu tot şi aflau maimuţoii toate datele alea strict 
secrete ale voastre, nu ieşea rău de tot? 

- Coclonii nu sunt capabili să descifreze un diamant 
su-eng. 

- Totuşi, a fost o aventură să trimiţi un singur om cu 
un obiect atât de prețios, să cutreiere prin spaţiu. Coclonii 
nu s-or pricepe la descifrări din astea, deşi ei se pricep la 

mult mai multe lucruri decât credeţi voi, dar nici diamantul 
nu mai ajungea la tine şi nu ai mai fi aflat nimic. 

- Cel despre care vorbim a venit până aici cu 
„Fulgerul galactic” şi, ştii şi tu, este nava în care nu ţi se 
poate întâmpla nimic rău, chiar dacă te-ai întâlni cu o 
întreagă flotă coclonă ostilă, ceea ce nu a fost cazul... 

- Ahaaa!! „Fulgerul galactic”??!! Înseamnă că treaba 
este, într-adevăr, foarte serioasă. Despre ce criză este 
vorba? Cât de gravă poate să fie situaţia dacă se fac atâtea 
excepţii de la regulă în doar câteva zile: Marii Învăţaţi 
trimit, în premieră absolută, un diamant super-special unui 
federal obişnuit, pregătirea unui viitor membru al 
Consiliului este întreruptă brusc, nava voastră ultra-secretă 
este scoasă de la naftalină şi trimisă iar prin lume... Chiar 
că se petrece ceva rău de tot! 

- În esenţă situaţia este următoarea: în adâncurile 
Imperiului coclon, adică într-o zonă foarte ascunsă, a fost 
detectată o super-flotă cu mai multe zeci de mii de nave de 
luptă despre care coclonii se fac că nu ştiu nimic, dar cu 
care, probabil, vor să invadeze din nou spaţiul federal. 

- Nimic nou sub Soare!, exclam eu. 

- Extraordinar!!, intervine Darh. Colonelul Kal Tabol 
ne-a indus în eroare spunându-ne că vor cuceri galaxia într- 
un viitor îndepărtat şi pe cale paşnică. Nu a negat faptul că 
vor o galaxie coclonă pentru a rămâne credibil. Dacă ne-ar 
fi spus că au renunțat la o astfel de idee, noi nu l-am fi luat 
în serios. În realitate, însă, ei vor să atace ACUM. 

- Dacă ar fi doar atât, continuă Hina. Într-o altă parte 
a galaxiei, într-o zonă ce aparține Federaţiei, o altă flotă, nu 
la fel de mare, dar cu nave deosebit de performante, se 
pregăteşte, de asemenea, de război, fără acordul Consiliului 
Suprem. 

- Sunt oamenii voştri?! 

- Da. Sunt câteva sisteme planetare, să le spunem 
revoltate, care vor să-i alunge pe cocloni din spaţiul 
controlat de Federație. 

- Vor să atace navele comerciale coclone, sau flota 
imperială de care vorbeai anterior? 

- Vor pur şi simplu să îi gonească pe toţi coclonii 
dincolo de Zona Neutră. Nu ştim încă ce metode vor folosi 
pentru aceasta. 

- Hmm! Chiar că e grav! Crezi că există posibilitatea 
de a vă lupta cu propriii voştri semeni? 

- Nu ştiu. Sper să nu se întâmple niciodată acest 
lucru. Deocamdată am primit misiunea să merg în ambele 
zone pentru a strânge informaţii cât mai exacte, pentru a le 
prezenta Consiliului Suprem al Federaţiei într-un timp cât 
mai scurt şi, pe cât posibil, să încerc să calmez spiritele 
până când nu este prea târziu. 

- Dar de ce nu face Consiliul Suprem aceste lucruri? 
Nu sunt ei cei mai îndreptățiți să intervină în astfel de 
situații? Câtă credibilitate vei avea tu în faţa unor forţe aşa 
de ostile care, pe deasupra, nici nu vor recunoaşte, poate, 
calitatea ta de negociator? 

- În perioadele de desfăşurare a unor crize, membrii 
Consiliului Suprem se deplasează în nişte locuri strategice 
din cadrul Federației, de unde pot monitoriza situația 
generală, pot schimba şi acumula informații necesare 
pentru găsirea unei soluţii de rezolvare a problemei 
respective. Ei se reunesc numai atunci când s-a luat decizia 
de aplicare a soluţiei unanim acceptate. Eu voi fi doar o 
variantă suplimentară de strângere şi prelucrare a 
informațiilor, la faţa locului, şi voi avea toate acreditările 
necesare pentru a vorbi, oficial, în numele conducerii 
Federaţiei. 

- Înţeleg... Tu vei fi „ochii şi urechile” şefilor. Vei 
vedea şi vei auzi în locul lor, vei face tu ceea ce nu vor 
putea să facă ei de la distanţă. Dar tot este o problemă. Nu 
prea mă pricep eu la treburile astea, dar, de când umblu cu 
voi prin cosmos m-am mai dumirit şi eu în unele aspecte. 
Dacă tu vei fi foarte departe de centrul Federației şi vei 
trimite nişte informaţii către moşii voştri, nu va dura cumva 
prea mult până când vor primi ei veştile, timp în care se va 
schimba, poate, toată situația reală şi ce au primit ei nu va 
mai fi valabil? Spun asta deoarece am observat, de când am 
fost atunci la cocloni ca să te găsesc pe tine, că distanţele 
prin galaxie sunt atât de lungi încât specialiştii voştri în 
moțăială vor avea suficient timp să doarmă zdravăn înainte 
de a da vina pe tine că nu le-ai trimis datele la timp. 

- Pe căile de comunicare normale, într-adevăr, 
mesajele ar circula foarte greu şi totul ar deveni inutil. Dar 
eu am diamantul su-eng; de aceea mi-a şi fost trimis, pentru 
a avea o comunicare în timp real cu membrii Consiliului 
Suprem care, te asigur eu, vor fi suficient de ocupați ca să 
nu aibă timp să moțăie, aşa cum... glumeşti tu. Cu ajutorul 
acestui cristal mă pot conecta la liniile energetice galactice 
— cele de care îţi vorbeam ieri că străbat întreaga galaxie de 
la centru către extremităţi — şi voi putea comunica, aproape 
instantaneu, cu cei care posedă acelaşi tip de diamant. 

- ... De la centru către extremităţi... Hm!! Da” de la 
extremități către centru mai circulă liniile astea ale tale? 
Pentru că, după cum văd eu treaba, moşii s-au asigurat că 
tu vei primi toate ordinele lor şi se aşteaptă ca tu să le 
rezolvi singură toate problemele. Îi cunosc eu, că aşa au 
făcut şi cu mine. Îmi imaginez în ce situaţii periculoase te 
vei afla fără să poți cere ajutorul cuiva. Nici să nu te 
gândeşti că te voi lăsa să pleci singură. Merg şi eu cu tine, 

orice-ar fi! Presupunând prin absurd că nu va mai fi loc 
pentru încă o persoană, vei rămâne tu acasă şi voi pleca eu. 

Hina zâmbeşte bucuroasă că are în mine un sprijin de 
nădejde şi spune: 

- Te iau cu mine dacă doreşti să mergi. Sunt convinsă 
că vor fi momente când voi avea nevoie de ajutorul tău. 
Dar să ştii că nu vom fi abandonaţi în spaţiu. Legătura cu 
Consiliul Federației nu va fi unidirecţională deoarece liniile 
energetice galactice trebuie văzute ca o structură foarte 
complexă cu infinite conexiuni, direcții şi căi de acces 
informaționale şi nu ca pe nişte impulsuri care pornesc din 
centru, străbat galaxia şi se pierd în Cosmos. 

- Bine, bine, m-am liniştit. Dar ia zi-mi cu ce navă 
mergem, că ne trebuie una rapidă şi puternică. Nava asta a 
voastră din zona Pământului e bună de ceva, sau pățim ca 
data trecută, când am tras cu laserul navetei tale în pasărea 
de pradă coclonă şi aşa de mult i-a păsat, de parcă o 
stropisem cu apă? Să n-ajungem la locul indicat doar ca să 
îngropăm morţii...! 

- Nava noastră... „din zona Pământului” nu se mai 
află acum la dispoziţia noastră. A luat-o cel care mi-a adus 
diamantul su-eng. Exact! Ai înțeles bine. A fost un alt 
motiv pentru care a trebuit să vină până aici — ca să ne lase 
nouă „Fulgerul galactic”. 

- Bravo! Nu degeaba am căscat eu ochii a bucurie. 
Păi aşa mai merge! În aceste condiţii, în care securitatea ne 
este asigurată, îl putem lua şi pe Darh cu noi. 

- Eu şi aşa mergeam. Mi-a spus mama înainte de 
masă că mă va lua într-o călătorie lungă. Se punea 
problema ta — dacă vei dori să mergi sau nu cu noi. Dar ca 
să nu fii supărat pe noi pentru că am discutat puţin în 
absenţa ta, îţi spun că şi eu şi mama ne bucurăm foarte 
mult că vei fi cu noi. 

- Bravo măi, piciulică!! Aş fi putut să nu merg eu, că 
sunt maestru în şmecherii cosmice, şi mergi tu, care erai în 
stare să-i pupi labele maimuţoiului ăla puricos! Câte 
conflicte ai rezolvat tu, care nu eşti în stare nici să 
răzgândeşti un țânţar care insistă să te ciupească?! 

Darh vrea, probabil, să-mi spună că a speriat mulți 
țânțari la viaţa lui, dar îl întrerupe Hina: 

- Adevărul este puţin pe dos față de cum a reieşit el 
din discuția de până acum. De tine, Sal, am strictă nevoie 
în această călătorie foarte importantă, iar pe fiul nostru 
vreau să îl luăm cu noi pentru că misiunea aceasta ne va lua 
foarte mult timp şi nu îl putem lăsa pe Darh singur acasă. 

- Eeee! Aşa mai merge!, îi răspund eu. Mă bucur că 
ai mare nevoie de mine, deoarece sunt foarte nerăbdător să- 
ti fiu de folos. 

- Nu este vorba numai de talentul tău de a-i putea 
controla pe cocloni, ci şi de ceva mult mai important. 
Diamantul su-eng are un segment informaţional pe care nu am 
putut să îl descifrez cu aparatele mele. Singurul indiciu care 
mi-a fost oferit, constă în faptul că într-un anumit moment al 
crizei, numai tu vei avea puterea de a descifra acele date. 

- Eeeeu!?! Cred că este o greşeală. Ţi-or fi luat-o 
aparatele razna! Ce amestec am eu în diamantele voastre?! 

- Este în legătură cu acea parolă de acces care ţi-a 
fost transmisă: „Puterea Inimii de Foc va potoli furia 
Marelui Dragon”. Probabil că la momentul potrivit vei 
înțelege despre ce este vorba. 

- Dar eu nu cunosc niciun dragon şi mă lipsesc 
bucuros de orice parolă. Mai bine să i-o dăm lui Darh, ca s- 
o ţină el minte, că şi-aşa nu prea are ce face. 

- Nu este vorba de cine să o țină minte, ci de cum ne 
vom folosi de ea la momentul respectiv şi, din câte am 
înțeles eu, tu eşti cel care deţii cheia acestei „porţi”. 

- Poarta cui şi spre ce? 

- Singurul lucru pe care îl putem face în acest 
moment este să avem răbdare. Această parolă nu reprezintă 
acum o prioritate. Eu propun să plecăm mâine dimineaţă 
devreme şi nu ar strica dacă ne-am odihni cât mai mult 
până atunci. Planul de acţiune detaliat îl vom face pe navă. 

- De acord, dar în ce direcţie o luăm prima dată? 

- Eu m-am gândit să mergem mai întâi spre flota 
coclonă. Mi se pare mai periculoasă prin intenția probabilă 
a sa de a ataca Federaţia prin surprindere. 

- Da. Nu e rău... Ştii ce mă gândeam? Dacă tot 
mergem prima dată spre Coclonia, n-ar fi bine să-l luăm cu 
noi şi pe colonelul ăsta, Kal Tabol, ca să nu ne mai facă 
probleme aici, pe Pământ? Atâta ne-ar mai trebui, să ne 
mai trezim şi cu unii pământeni de-alde-ncurcă lume prin 
galaxie! Îi spunem colonelului că imperiul lui va fi pe ducă, 
în cazul în care nu vine şi el, ca să încercăm împreună să-i 
calmăm pe nervoşii lor. 

- L-am contactat deja pe colonel şi a fost de acord să 
meargă cu noi. Nu ştiu dacă vrea să ne ajute sau mai rău să 
ne încurce, dar cred că este mai bine, totuşi, să îl avem sub 
observație. 

- Văd că te-ai gândit la toate. Atunci mâine să-nceapă 
din nou aventura şi să sperăm că totul se va termina cu 
bine; măcar pentru noi... 

Odată discuţia încheiată, Darh pleacă în camera lui, 
iar Hina merge să rezolve ultimele detalii pentru călătorie. 
Eu ies puţin pe balconul din faţă al vilei noastre pentru a 
lua puţin aer. 

Afară este un întuneric apăsător. Câteva stele 
licăresc, parcă, deasupra capului meu, dar de la orizont s-au 
ridicat valuri negre de nori care sunt brăzdați din ce în ce 

mai des de fulgere mute. Furtuna care se apropie este încă 
prea departe pentru a se putea face auzită, dar cu siguranță 
că în scurt timp toate „ostilitățile? se vor desfăşura 
deasupra noastră. 

Privind acei nori fantomatici, nu pot să nu mă 
gândesc la cele două armate cosmice pregătite, poate mai 
bine ca niciodată, din rațiuni încă neclare, să se înfrunte 
fără menajamente într-o încleştare care poate dezagrega 
atât Federaţia, cât şi Imperiul coclon. 

Vom putea noi, oare, să preîntâmpinăm un nou 
război galactic? Greu de spus. Este ca şi cum eu aş încerca 
să opresc furtuna care se apropie din ce în ce mai 
amenințătoare. 

ECHILIBRU 
INSTABIL 


Sunt singur în camera de comandă a navei. Hina, 
Darh şi cu piticotul de Kal Tabol au plecat să servească 
masa. Eu am rămas aici pentru că nu am niciun chef de 
mâncat. Stau afundat în confortabilul fotoliu de la pupitrul 
central şi privesc prin ecranul navei spre bezna cosmică de 
afară, încercând să-mi dau seama dacă sunt vesel sau trist. 

Mă bucur, într-un fel, că am revenit pe „Fulgerul 
galactic”, un loc ce mi se pare a fi cel mai sigur din galaxie, 
că m-am reîntâlnit cu prietenul meu, Sherkan, de care îmi 
era chiar dor. Sunt, în acelaşi timp, şi foarte preocupat de 
ceea ce va urma, deoarece, în mod sigur, ne vor aştepta 
încercări grele în noua noastră misiune, mai ales că, față de 
războiul anterior, acum lucrurile sunt mult mai complicate: 
coclonii ne sunt şi prieteni şi duşmani, unii federali s-au 
răzvrătit, Consiliul Suprem al Federaţiei dă din colţ în colț 

din lipsă de soluţii şi ne pasează nouă sarcina principală, ca 
să aibă pe cine da vina la sfârşit, iar acei Mari Învăţaţi pe 
care Hina îi crede cuminţi şi neimplicaţi, au tras, cred eu, 
sforile şi le-au încâlcit în aşa hal, încât nu mai ştiu nici ei 
cum să le descurce şi, de aceea, acum se prefac că nu au 
niciun amestec în toată această brambureală. 

Nu-mi place că lucrurile s-au complicat aşa, dintr-o 
dată. Nu mă refer la războiul ce stă să-nceapă, că de-ăsta a 
mai fost şi are aceiaşi combatanți cu care m-am obişnuit, ci 
la apariţia unor elemente noi care îmi încurcă neuronii, 
tocmai acum când ziceam şi eu că o să îmbătrânesc liniştit 
lângă Hina: diamantele miraculoase, echilibrul energetic... 
nu ştiu de care galactic şi nu în ultimul rând, Învăţaţii... 
Preistorici care nu sunt amestecați, da” sunt băgăcioşi, nu 
le-ar păsa, da” sunt curioşi, n-ar vrea, da” nu se pot abţine! 
Şi pentru că adoptă strategia aceasta nici făcut — nici 
nefăcut, mai mult încurcă lucrurile. De ce nu şi-or vedea ei 
de bătrâneţile lor şi să ne lase pe noi în pace?! În plus, îi 
mai confund şi cu moşii din Consiliu şi de aceea, ca să nu 
amestec cele două generaţii de... „am uitat când m-am 
născut”, m-am hotărât ca Învăţaţilor să nu le zic tot „„moşi”, 
că mă încurc, ci „moşorogi”. Hina s-a uitat cam strâmb la 
mine când m-a auzit, dar o să se obişnuiască ea. 

De când am aflat aceste noi informaţii despre 
treburile galactice, parcă am, aşa, un fix în cap. Ştiu că 
trebuie să fac ceva, dar nu pricep ce anume. Cred că mi se 
trage de la parola acelui moş din cauza căruia nu mai pot 
eu să dorm acum. 

- Sherkane, tu ce mai faci, măi?, îl iau eu prin 
surprindere pe computer, ca să-l văd cum sare din somn. 

Dar el îmi răspunde impasibil: 

- Toţi parametrii funcționali sunt în domeniul optim. 

- Lasă-i naibii de parametri! Eu te întreb ce mai faci tu 
ca om, sau ca... entitate inteligentă, cum te-oi numi tu. Ce-ai 
făcut în toţi anii aceştia de când nu ne-am mai întâlnit? 

- Nu îți pot spune, deoarece nu ai acces la aceste 
informații fără codul de nivel roşu. 

- Hai, măi, nu te mai grozăvi cu secretele tale 
colorate! Ştiu ce ai făcut şi fără să cunosc nimic din 
curcubeul tău de coduri. Ai dormit în naftalină, în hangarul 
acela de pe Darena. Ia zi-mi! Ţi-a fost dor de mine? 

- Deşi cunosc semnificația cuvântului „dor”, eu nu 
am capacitatea de a exprima un astfel de sentiment. Pot 
spune că prezența ta pe navă măreşte şansele de reuşită în 
aplanarea conflictului cu coclonii. 

- E bine şi aşa. Ai mai renunţat şi tu la principiile 
acelea federale care complică inutil lucrurile? 

- Principiile federale rămân valabile, dar am înţeles 
din precedenta noastră călătorie că experiența pământeană 
poate fi eficientă şi merită luată în calcul. 

- Doar poate fi??!! A fost şi va fi mereu! Mi se pare 
inutil să-ţi mai spun că situaţia de acum este mult mai 
gravă decât cea din războiul trecut, că înşişi federalii şi-au 
încălcat propriile hotărâri şi vor acum să-i gonească pe 
cocloni dincolo de Zona Neutră, aşa că opinia mea, mult 
mai adaptabilă la situaţie, va trebui să conteze mult mai 
mult. Când nimeni nu va mai şti ce ordine să-ţi dea şi când 
circuitele tale vor frige fără să poţi găsi soluţii la 
problemele apărute, tu să te iei după mine! 

- Hina este împuternicită să îmi dea ordine în numele 
Consiliului Suprem. 

- Vai de mine, da” ce te mai programează ăştia după 
cum vor ei!! Tu chiar nu poți să iei nicio hotărâre de capul 
tău? Trebuie mereu să hotărască alţii ce ai tu de făcut? 

- În realitate tu nu vrei ca eu să iau decizii pe cont 
propriu, ci doreşti să ascult numai de tine. Rolul meu, însă, 
este să fac de fiecare dată o analiză a situaţiei pe baza 
tuturor informaţiilor avute şi să recomand soluția cea mai 
eficientă. 

Discuţia noastră este întreruptă de Kal Tabol, care 
intră în încăpere ca la el acasă şi începe să se uite pe pereți 
cu ochii lui de spion versat. Dar îl iau la puricat imediat: 

- Măi, colonele, da” cum ai reuşit tu ca din toată nava 
noastră să nimereşti tocmai în centrul de comandă?! 

- Nu am ştiut că aici este centrul de comandă al 
navei. 

- Aaaaaa!!!, să nu-mi spui că, de fapt, căutai toaleta 
pentru nevoi fiziologice... de-alea de cod roşu şi, rătăcind 
grăbit pe holuri, ţi s-a părut că ar fi chiar aici! 

- Nu. Eu te căutam pe tine. Vreau să discutăm. 

- Nu prea văd ce am mai avea noi doi de vorbit. 
Discută cu Hina, că doar ea este şefa acestei misiuni şi 
singura în măsură să ia decizii în numele Consiliului 
Federației. Eu o să intervin doar atunci când prietenii mei 
nu vă vor mai putea stăpâni şi va fi nevoie de cineva care 
să vă cuminţească. 

- Am discutat cu Hina în timp ce am servit masa, dar 
nu am ajuns la niciun rezultat. 

- Nu aţi ajuns la un rezultat convenabil ţie şi nu ştiu 
de ce îţi închipui tu că eu aş putea să vă fac mai multe 
concesii decât un federal. 

- Nu am cerut nicio concesie, ci doar o analiză 
realistă a situaţiei. 

- Eu ştiu doar că problemele sunt foarte complicate. 
Ce se va întâmpla cu realitatea, rămâne de văzut. S-ar putea 
să se facă țăndări şi, odată cu aceasta, toate visele voastre 

de a cuceri Federația. Dar nu-ţi face griji! O altă realitate va 
pune stăpânire pe galaxie, numai că voi nu o să mai faceți 
parte din aceasta. 

- Din punctul nostru de vedere lucrurile stau cu totul 
altfel. 

- Şi ce vrei să fac eu cu punctul vostru de vedere?, 
mă prefac eu nepăsător ca să-l provoc la o discuție mai 
amănunțită pe acest coclon viclean, doar-doar şi-o da 
drumul la gură, ca să aflu mai mult din planurile lor, deşi 
ştiu că trebuie să cred doar un sfert din ceea ce ar putea să 
debiteze el. La ce-mi ajută părerea ta, din moment ce voi 
mințiţi de vă-ngheaţă limba-n gură şi umblați numai cu 
şiretlicuri? 

Se pare că şi colonelul meu urmăreşte să mă 
provoace la discuţii, pentru că îl văd luând aşa un aer 
victorios, ca de gândăcel care, deşi l-ai călcat, a scăpat cu 
viață ascuns printre pietricele, şi-mi spune: 

- Federaţia se află într-o situaţie critică, foarte 
probabil în pragul unui război civil. Forțe rebele, foarte 
puţin numeroase şi incapabile să învingă singure Imperiul 
coclon, au început deja opresiunea asupra semenilor mei 
lipsiţi de apărare care îşi desfăşoară activitatea perfect legal 
în spațiul federal, în conformitate cu prevederile convenției 
semnate la sfârşitul precedentelor ostilităţi. Conducerea 
Federației trebuie să se împartă în a ne apăra pe noi şi a-şi 
disciplina propriile planete răzvrătite. Indiferent ce decizii 
ar lua Consiliul lor Suprem, cineva tot va fi nemulțumit: ori 
cetăţenii obişnuiţi, ori forțele lor armate, ori fracțiunile 
rebele. Situaţia va fi din ce în ce mai instabilă, aruncând 
Federația în colaps social, economic şi militar. lar noi vom 
avea numai de câştigat, făcând minimul efort de a juca 
rolul victimei. 

- Păi dacă staţi aşa de bine şi totul se întâmplă după 
placul vostru, de ce mai este nevoie să porți această 
discuţie cu mine? De ce nu mergi în cabina ta pentru a-ți 
freca palmele de bucurie până îţi va lua foc părul de pe 
degete? 

- Pentru că noi nu dorim să se întâmple un asemenea 
dezastru. Coclonii pot salva Federaţia, dacă aceasta va 
accepta să se aşeze cu noi la masa tratativelor. 

- Uite, domnule, bieţii de ei, cum sunt doborâţi de 
grija altuia!! Măi, colonele, tu mizezi cumva pe faptul că 
eu mi-am epuizat inteligența în şcoala primară? Te înşeli. 
Acolo, de fapt, mi-am conservat-o. Chiar îţi imaginezi că te 
iau în serios când îmi spui că vouă vă pasă de adversarii 
voştri milenari?! Că nu mai vreți să cuceriți nimic şi că de 
mâine-n colo v-apucaţi de croşetat?! 

- Noi nu mai avem interesul de a fi în conflict cu 
Federaţia. Perioada aceasta de pace ne-a ajutat să 
prosperăm mai mult decât o făceam înainte, când eram 
obligaţi să alocăm resurse foarte mari pentru efortul de 
război. 

- Nu vă obliga nimeni. Poate doar „cărăbuşii” voştri 
din cap, care bâzâiau prea tare şi vă împiedicau să mai 
auziți glasul raţiunii. 

- Ce a fost, a fost. Acum ne preocupă o altfel de cale 
pentru Imperiul nostru. Dorim o convieţuire paşnică în 
galaxie deoarece, aşa cum ţi-am mai spus, un proces 
ireversibil s-a declanşat deja şi, în câteva sute de ani, vom 
fi specia dominantă în acest colț de Univers, fără să mai 
tragem nici măcar o torpilă fotonică. 

- Dar de zecile alea de mii de nave ale voastre de care 
vă faceţi că nu ştiţi nimic şi spre care ne îndreptăm noi 
acum, ce zici? Nu mai vreți război, dar aţi continuat să 
construiți o armată imensă. 

- Eu nu neg existenţa acelei armate. Numai că aceasta 
are un rol defensiv. Nu am dorit niciodată să folosim acele 
nave pentru o nouă invazie asupra Federaţiei, ci doar să ne 
apărăm la nevoie. Şi iată că nevoia s-a ivit. Dacă vom fi 
atacați de rebeli, vom fi obligați să ne apărăm. Tu nu ştii 
îndeajuns de bine ce fel de sentimente nutresc coclonii față 
de federali. Am fost tot timpul dispreţuiți, umiliţi, ignorați 
şi intimidați. Aşa se face că şi cel mai simplu coclon 
gândeşte că o armată puternică va determina Federația să 
ne respecte. lată raţiunea pentru care au fost construite cele 
cincizeci de mii de nave de luptă. 

- Cincizeci de mii??!! Doar atâtea??!! De ce n-aţi 
făcut, măi, mai multe? Vi s-a terminat vopseaua?! 
Colonele, da? ştiu că n-aţi stat degeaba în ultimii 
cinsprezece ani! Din alea vechi câte mai aveţi? Vreo 
treizeci — patruzeci de mii, nu? Cred că muriţi de necaz că 
n-aţi atins suta! Şi mai zici că acum nu vreţi război! Dar 
spune-mi, te rog, ca să nu fac vreo mâncărime de prea 
multă curiozitate, cum puteți voi să rezolvaţi problemele 
Federației şi ce sunteți dispuşi să negociaţi cu aceasta? 

- Toată criza are la bază intoleranţa şi disprețul pe 
care federalii l-au manifestat tot timpul față de noi. Nu 
numai actualii răzvrătiți, dar şi foarte mulți alți cetăţeni 
aparent paşnici ai Federaţiei doresc să nu ne mai vadă în 
spațiul lor. Noi suntem dispuşi să plecăm. 

- Păi şi cu procesul ăla ireversibil, care va face din 
voi specia dominantă în galaxie, cum rămâne? Sau aţi găsit 
vreo metodă să dominați de la distanță?! N-ar fi rău! Eu 
chiar vă doresc să vă perfecționaţi metoda, ca să puteți 
acționa de la foarte mare distanţă! 

- Retragem temporar forțele noastre comerciale 
pentru o perioadă stabilită de comun acord, ca să nu mai fie 

nimeni agresat de prezenţa noastră şi astfel lucrurile se vor 
calma atât cât are nevoie Federaţia să-şi restabilească 
echilibrele interne. Dorim, însă, reprezentanţe diplomatice 
pe orice planetă federală aleasă de noi şi un acces mai larg 
la tehnologia acestora. 

- Cum ai zis?! „Forţele noastre comerciale”?! Să 
înțeleg că orice nătăfleț trimis de voi să transporte pufarine 
prin galaxie este, în realitate, un soldat în misiune, un 
spion, o forță importantă în slujba marelui vostru Imperiu!! 
Îmi imaginez că şi unui copil coclon, dacă a avut nevoie să 
facă pipi pe vreo bază federală, voi i-ați cerut să vină de 
acolo cu secretul formulei chimice a hârtiei igienice! 
fel ca adversarilor voştri! Aţi luat gripă de la principiile 
lor!? 

- Tu nu cunoşti îndeajuns de bine istoricul relațiilor 
noastre cu Federaţia. 

- Bine, nu cunosc, dar o să mă interesez, că m-ai 
făcut curios. Hai să-ți spun altceva! Ţi-ai pierdut timpul 
degeaba. Nu cu mine trebuie să discuţi lucrurile acestea. Pe 
mine nu mă interesează ce o să negociaţi voi, dacă o să mai 
apucaţi aşa ceva. Mergi şi convinge-o pe Hina, că poate pe 
ea o păcăleşti mai uşor. Eu am înţeles, de fapt, ce vrei tu. 
Ți-e teamă că o Federație răzvrătită, fără acele principii 
severe care o fac rațională şi aproape inofensivă, va deveni 
o foarte gravă ameninţare pentru Imperiul coclon. Dacă 
rebelii de azi vor câştiga încrederea opiniei publice, s-ar 
putea ca armata răzvrătită — din ce în ce mai numeroasă — 
să preia conducerea Federației şi să vă gonească nu numai 
dincolo de Zona Neutră, ci şi dincolo de marginea galaxiei. 

- Nu ne mai este teamă de nimeni. Avem o armată 
mult mai puternică decât în urmă cu cincisprezece ani. De 

ce am vorbit cu tine lucrurile acestea? Pentru că tu, nefiind 
încorsetat în principiile federale, gândeşti mult mai realist 
şi interpretezi fenomenele cu o logică ce ar putea fi 
favorabilă ambelor părți. Tu ai o anumită influență asupra 
Consiliului Federaţiei, pe care l-ai putea convinge, mult 
mai uşor decât Hina, de necesitatea unor concesii ce trebuie 
făcute pentru a evita o confruntare cu, de acum, mult mai 
puternicul Imperiu coclon. 

- Da, sunteți mult mai puternici, dar nu mai vreți 
război. Foarte ciudat pentru voi, coclonii... Şi dacă i-ai spus 
Hinei toate lucrurile astea, ea ce ţi-a răspuns? 

- Hina pune condiţia dezarmării forțelor noastre de 
apărare şi punerea lor sub controlul unor experți federali. 
Ori, aşa ceva nu este de acceptat atâta timp cât ei nu sunt 
capabili să dezarmeze propria lor grupare rebelă. Cred că 
eşti de acord cu mine că într-o astfel de situație încordată, 
niciuna dintre părți nu poate face o dezarmare unilaterală, 
fără suportul unei convenții semnate de ambele tabere, cu 
atât mai puţin noi, care suntem cei amenințați. 

- Se pot face gesturi de bunăvoință ca să demonstrezi 
că ai gânduri paşnice şi să-l determini şi pe adversar să 
procedeze la fel. 

- Noi nu suntem acum în situaţia de a face gesturi 
cavalereşti, atâta timp cât comercianții noştri sunt 
intimidați, agresaţi şi goniți din spațiul federal. Noi trebuie 
să le asigurăm protecția chiar şi cu forța armată, dacă 
aceasta nu le mai poate fi garantată de către Consiliul 
Suprem. Ar fi o dovadă de mare slăbiciune dacă... 

- Laaaasă, măi, că nu v-a omorât nimeni!, îl întrerup 
eu. Ce tot exagerezi atâta! Există doar o stare tensionată pe 
care noi o vom regla în scurt timp. 

- Au fost deja raportate incidente între rebelii federali 
şi comercianții noştri care au început să se îndrepte în 
număr foarte mare spre Zona Neutră. 

- Dar de unde ştii tu ce s-a raportat şi ce nu? Ai avut 
antenă parabolică în cuşca de la Zoo? Păi nu vezi cum le 
scoţi din burtă? Şi despre imensa voastră armată ce ştii, că 
văd că eşti bine informat? Pe unde este şi ce aveţi de gând 
cu ea? Am înțeles de la Hina că o ţineţi ascunsă, ceea ce 
poate să însemne că iar puneţi la cale ceva dubios. 

- Nu a fost niciodată ascunsă cu intenţii belicoase, ci 
doar cantonată într-o zonă mai puţin accesibilă Federaţiei. 
În prezent, aceasta se îndreaptă spre zona de graniță pentru 
a asigura protecția refugiaților. Ştiu toate acestea pentru că 
acolo, la Zoo, am fost tot timpul în legătură cu semenii 
mei. 

- Şi cu ce garantezi tu că navele voastre de luptă se 
vor opri la Zona Neutră şi nu vor invada spațiul federal? 

- Cu nimic. Ne vom opri acolo unde va fi necesar 
pentru a asigura protecția ultimei nave comerciale coclone. 
Acum poate înţelegi şi tu de ce negocierea pe care o propun 
eu devine vitală pentru integritatea Federației. 

- Uite, recunosc, m-ai lăsat fără cuvinte. Adică stric 
degeaba cuvintele pe tine. Măi, colonele, îţi mai spun o 
dată că pe mine mă doare-n cot de ameninţarea voastră. Eu 
ştiu că, cu cât situaţia va deveni mai critică, cu atât îmi vor 
creşte mie şansele de a convinge Consiliul Suprem să ne 
dea nouă, pământenilor, navele lor. Nu cred că este nevoie 
să-ţi repet ce se va întâmpla atunci. În concluzie — cu cât 
veți intra mai adânc în teritoriul Federaţiei, cu atât imperiul 
vostru se va clătina mai mult. 

- Ca de obicei, joci tare, Sal-Gal, dar gândeşte-te mai 
mult la aceste lucruri — acum suntem mult mai puternici ca 
data trecută şi nu mai vrem să ne fie frică de nimeni. Am 
încredere în logica ta. 

Zicându-mi acestea, colonelul iese din cameră. 

Trebuie să recunosc, deşi nu-mi convine, că are 
puțină dreptate. Nu eram eu destul de rătăcit în gândurile 
mele, a mai venit şi ăsta cu problemele lui ca să mă încurce 
şi mai mult. Vin toţi la mine ca la spovedanie, parcă eu aş 
fi... buricul galaxiei! 

Mă dezmeticesc şi-i strig computerului: 

- Sherkane, ia monitorizează-i activitatea acestui 
colonel coclon care, dacă nu ştii, afli acum, este şi un mare 
spion! Nu-i mai da voie să iasă din cabina lui, că îţi fură 
toate secretele! 

- Zonele lui de acces au fost stabilite de către Hina. 

- Şi i-a dat voie Hina să intre în centrul de comandă?! 
Tu nu vezi că ăsta umblă pe unde vrea, fără să-i pese de 
restricțiile voastre?! 

- A cerut permisiunea să discute cu tine şi a primit-o. 

- Păi, normal! El primeşte orice-i dai şi mai ia şi în 
plus, fără să-l vedeţi voi! Ia încuie-l în cabina lui, că de- 
acum încolo o să mai trec eu din când în când pe la el; dacă 
n-oi uita... 

Uşa se deschide iar şi mă trezesc — cu cine? — din nou 
cu colonelu”. 

- Vezi, Sherkane, cum umblă ăsta de capul lui pe 
navă? Habar n-are el de zona ta de acces. 

Colonelul mi se adresează făcând pe nevinovatul: 

- De ce este ceața aceasta pe holuri? Are vreo 
întrebuințare legată de... 

- N-are, mă, nimic. S-a spart o ţeavă cu aburi. Du-te 
în cabina ta şi stai fără nicio grijă, că o să te mai scot eu din 
când în când la aer, ca să nu mucegăieşti! 

Câtă neglijență şi la Hina! De ce i-o fi dat voie 
coclonului să umble nesupravegheat pe unde vrea el?! Dacă 

ies acum să-l urmăresc, parcă văd că îl găsesc demontând 
vreun panou pe la vreo bază de date şi minţind că i s-a stins 
lumina în cabină şi vrea să schimbe siguranţa! O să-i cer 
soției mele să-i ordone computerului să-l curenteze de 
fiecare dată când pune mâna pe unde nu-i fierbe oala. 

Cred că trebuie să stau de vorbă cu iubita mea între 
patru ochi, să vedem ce plan de acțiune ne facem pentru 
misiunea noastră care se anunță din ce în ce mai 
complicată. 

Întreb computerul: 

- Sherkane, unde se află acum soția mea? 

- Este în camera de relaxare. 

- 11921! Daaaaa??!! În camera de relaxare? Ce face 
acolo? Să nu-mi spui că ţi-a cerut să-i creezi, din condensul 
tău, un disperat din acela... ştii tu...! 

- Desfăşoară un ritual helian. 

- Ia-uzi, domnule! Țara arde şi... Hina se energizează! 
Anunţ-o că intru şi eu la ea, ca să îi spun ceva important. 

- Nu poate fi deranjată. A întrerupt orice contact cu 
exteriorul camerei. 

- Şi dacă suntem atacați, luăm foc, se defectează ceva 
foarte important sau chiar se sparge vreo țeavă cu apă şi ne 
inundăm, ea ce face? Iese de acolo când noi, eheee!, am 
fugit demult cu navetele de salvare?! 

- Nu avem navete de salvare. Ar fi inutile şi, în plus, 
ar ocupa spaţiu, care este folosit mult mai eficient în alte 
scopuri. 

- Bravo măi! Acum spui că nu avem navete? Şi dacă 
ne bubuie motorul, ce facem? 

- Se pot folosi sferele energetice de transport pentru 
distanţe scurte sau se detaşează segmente din navă, care vor 
avea autonomie de deplasare pentru timp îndelungat. 

- Şi pe Hina cum o scoatem de acolo? 

- În caz de pericol grav, alarma se va da în toate 
compartimentele navei, inclusiv în camera de relaxare. 

- Dar când am intrat eu în camera asta a ta, unde erai 
să mă omori, tu ai fost tot timpul cu ochii pe mine, ba chiar 
te-ai şi distrat pe seama mea. Acum de ce nu-mi spui ce 
face soția mea acolo? 

- Hina mi-a interzis accesul. Ritualul helian se 
desfăşoară în intimitate deplină. 

- Chiar că am devenit interesat. Spune-mi şi mie, te 
rog, care este de fapt secretul acestui ritual? Deşi ştiu, în 
linii mari, despre ce este vorba, niciodată nu m-au interesat 
amănuntele, deoarece mi s-a părut tot protocolul ăsta un fel 
de pierdere de timp cu care pământeni, de fapt, nici nu ar 
fi compatibili, din câte am înţeles. 

- Ritualul helian este practicat numai de către helieni, 
aceştia având particularitatea de a acumula, mult mai 
eficient decât celelalte specii, o energie cosmică ce le este 
benefică în special în încetinirea efectului de îmbătrânire. 
Din acest motiv, helienii trăiesc mai mult decât celelalte 
fiinţe inteligente galactice. Se porneşte de la principiul că, 
în general, energia cosmică este absorbită de corpurile 
materiale. Cel mai bine este absorbită de corpurile sferice, 
deoarece orice față, colț sau muchie disipează această 
energie. În plus, corpurile sferice goale nu o mai atrag spre 
interior, ci o păstrează la suprafața lor ca pe un înveliş 
difuz, dar constant. Ritualul constă în umplerea unei incinte 
cu obiecte sferice goale în interior, confecționate dintr-un 
material special, elastic-vibrator, prin care persoana 
respectivă, fiind complet dezechipată, execută anumite 
mişcări line, într-o stare de meditaţie, absorbind astfel 
energia din jurul respectivelor obiecte şi revigorându-şi în 
acest mod toate funcţiile organismului. 

- Şi e ceva ştiinţific în toată povestea asta, sau fac şi 
ei un fel de stropit paparuda ca să plouă? 

- Cel puţin pentru helieni, ritualul este benefic. 

- Eeee, cred că mai mult se autosugestionează ei, 
deşi, dacă e pe dezbrăcatelea, s-ar putea să folosească 
ritualul ăsta şi la altceva...! Darh pe unde umblă? 

- Studiază date referitoare la Imperiul coclon. 

- Păi sigur!! Şi parcă văd că, la întoarcere, o să-şi dea 
trei doctorate despre aceştia — în solzi, unghii şi blană! Ce 
ti-e şi cu învățatul ăsta degeaba! Da’ colonelul nostru pe 
unde îşi mai bagă coada? 

- Este în camera lui, unde se pregăteşte să doarmă. 

- Ce să doarmă!! Ăsta în mod sigur cloceşte nişte 
bazaconii şi cred că în curând va scoate şi pui. 

les din centrul de comandă şi mă îndrept spre camera 
de relaxare. Vreau să o aştept pe Hina la uşă până când îşi 
termină învârteala. Şi când o vrea să iasă, poate reuşesc să 
intru şi eu peste ea ca să ne jucăm puţin cu energiile ei. 


XD 


Stau şi-aştept, şi-aştept, şi-aştept. Da’ mult mai 
durează ritualul ăsta! Nu-i destul că-şi lungeşte viaţa, acum 
Hina o fi vrând să şi întinerească! Da” fraier mai sunt eu să 
pierd atâta vreme degeaba, fără să am nicio inițiativă! 

M-am dezbrăcat de haine până la lenjeria intimă, ca 
să fiu în ton cu soţia mea, şi m-am rezemat de perete, ca 
să-mi mai treacă amorțeala picioarelor. Când o să iasă 
iubita mea, ce-o să vadă? Un prost în chiloți, cu hainele-n 
mână! Nici n-o să-şi explice despre ce este vorba. Poate 
chiar o să creadă că am luat-o razna, tocmai acum când are 

mai mare nevoie de mine. Nu se mai poate! Trebuie să 
încep din nou să am inițiativă şi să hotărăsc desfăşurarea 
evenimentelor, aşa cum am făcut-o în precedenta 
campanie, deoarece atmosfera asta galactică plină de reguli 
bizare, mă prosteşte de tot. 

Merg repede în sala de mese, găsesc acolo nişte ulei, 
mai iau şi nişte cârpe şi hârtii, mă întorc la uşa camerei de 
relaxare şi le dau foc. Nu iese o vâlvătaie prea mare cum 
mi-aş fi dorit, dar este suficient pentru a alerta computerul. 

- Sherkane, îi strig eu prefăcându-mă panicat, a luat 
foc ceva aici. Probabil, colonelul pe care îl credeai cuminte 
a început să ne saboteze. Suntem în mare pericol. Deschide 
uşa camerei de relaxare ca să o salvez pe Hina! 

Câteva secunde nu se petrece nimic. Văd că prietenul 
meu nici nu mă ia în serios. Când încep să mă gândesc deja 
că trebuie să fac un foc mai mare, parcă ar părea că vrea să 
se întâmple ceva. Condensul aflat în această zonă a holului 
se agită din ce în ce mai mult, se răsuceşte în fel şi chip, se 
ridică spre tavan transformându-se în ceva cenuşiu şi 
amenințător, după care... aaaaauuuu!!!... ce să vezi?... îmi 
cade mie în cap sub forma unui metru cub de apă. 

Eeeee, ce să mai zic? Acum, într-adevăr, este altă 
treabă! Dacă sunt şi ud, pot să dau vina pe Sherkan pentru 
situația asta idioată în care am ajuns. 

- Măi computer de doi lei, îl apostrofez eu, ce ţi-a 
venit? Ai început să dai rateuri aşa de tânăr? Păi eu ţi-am 
zis să deschizi uşa şi tu?! 

- Situaţie de urgenţă, acces deblocat pentru evacuare. 

Nu-i mai răspund. Mă mulţumesc cu faptul că a 
deschis uşa şi a pus, astfel, capăt aşteptării mele. 

Ignor starea puţin cam penibilă în care mă aflu şi 
intru înăuntru împins de curiozitatea de a vedea ce face 
Hina. 

Aceasta este destul de neplăcut surprinsă că mă vede, 
dar şi mirată peste măsură de ținuta mea. 

Poartă un combinezon alb ca neaua, subțire şi perfect 
mulat pe corpul ei ca de zeiţă. Părul negru îi coboară în valuri 
pe spate, iar ochii albaştri mă trimit cu gândul la cea mai 
frumoasă dimineață de primăvară. Redescopăr, cu mare 
plăcere, cât de frumoasă este soția mea. 

Camera este plină cu nişte baloane mari, roşii care, la 
intrarea mea, se revarsă peste mine înconjurându-mă din 
toate părțile. Le simt imediat influența energetică sub 
forma a mii de ace care îmi furnică pielea într-un mod 
foarte plăcut, însă doar pentru câteva secunde, după care nu 
numai furnicăturile, dar şi o oarecare strălucire a acestor 
baloane, încetează. 

Bineînţeles că Hina mă ia la întrebări: 

- Ce se întâmplă? Ce faci aici? 

- Trebuie să stau de vorbă cu tine. 

- S-a întâmplat ceva grav? 

- Vreau să discutăm detaliile planului nostru de 
campanie. 

- Nu putem să discutăm nimic până când nu ajungem 
la destinație pentru a putea aprecia cât mai corect situația. 
De ce eşti dezbrăcat? 

- Am vrut să particip şi eu la ritualul tău. 

- Nu te supăra, dar m-ai deranjat de la ceva intim. 

Nici pământenii şi nici alte specii cosmice nu fac 
ritualul helian. Şi, în plus, de ce după cincisprezece ani de 
nepăsare, devii dintr-o dată interesat de aşa ceva? 

- Până acum nu i-am dat importanţă, nu mi s-a părut 
că ajută la ceva. Dar văd că, de fapt, mă pişcă la piele. S-ar 
putea ca ritualul ăsta al vostru să fie mai bun decât am 
crezut. 

Din supărată, Hina devine brusc foarte interesată: 

- Vrei să spui că ai simţit vreo influență?! 

- Da. Baloanele tale mi-au furnicat pielea. 

- Foarte ciudat! Cred că eşti singurul pământean care 
ar putea simţi aşa ceva. 

- Hai, lasă, că am fost „singurul pământean” şi când a 
trebuit să rezist în faţa armei „Q-total”. 

- Nu este acelaşi lucru. În cazul acela nu ai fost 
singurul. O posibilă explicaţie ar fi că ai simţit acest efect, 
pentru scurt timp, din cauza faptului că ai pielea udă şi, 
deci, o  conductibilitate energetică mai mare. Altă 
posibilitate nu văd... Hai să mergem să discutăm 
problemele care te frământă! Computer, reintegrează 
sferele în câmpul energetic condensat! 

Eu aş vrea să mai rămân să mai iscodesc puţin 
camera, dar Hina mă ia de mână şi mă scoate afară. 

- Hai să te ştergi şi să te îmbraci!, îmi spune ea cu un 
glas mult mai blând, sărutându-mă lung, dar uşor, cu 
atingere ca de fulg, aşa cum numai ea ştie să facă. 


XD 


Mi-am reunit familia în centrul de comandă al navei 
pentru un consiliu de urgență. Hina voia să rămânem în 
cabina noastră, dar eu am insistat să venim aici ca să poată 
participa şi Darh la discuţie, pentru a se familiariza şi el cu 
situaţia în care ne aflăm şi cu hotărârile pe care le luăm; în 
caz că o să fie nevoie să-l punem şi pe el la treabă, să ştie 
despre ce este vorba ca să nu aibă motiv să o fenteze. 

Încep eu discuţia, adresându-mă soţiei mele: 

- Draga mea, hai să-ţi spun ceva ce am aflat abia azi! 
Nici n-o să-ți vină să crezi. Nava noastră nu este dotată cu 

navete de salvare. În caz de pericol, nu avem cu ce pleca 
pentru a ne salva. În cel mai fericit caz vom câştiga câteva 
zeci de minute de disperare, după care vom rămâne fără 
oxigen în sferele voastre energetice. Zi şi tu! 

- Nu te îngrijora inutil! De ce am avea nevoie de nişte 
navete care ar fi infinit mai vulnerabile decât nava însăşi? 
În plus de aceasta, „Fulgerul galactic” este construit pe 
principiul modulelor autonome — adică părți din structură 
se pot desprinde, constituindu-se în nave mai mici, care pot 
opera în mod independent, timp îndelungat. Dar să nu îmi 
ceri să fac acest lucru, deoarece este o procedură care se 
adoptă doar în situații de maximă gravitate. 

- Eu nu am niciun interes să ne dezmembrăm, dar 
dacă se poate realiza chestia asta, m-am mai liniştit. Acum 
altceva: de ce îl laşi pe colonelul coclon să umble brambura 
pe navă? Nu realizezi că ăsta, fund de capul lui, va încerca 
să afle cât mai multe secrete posibile? 

- Nu este de capul lui. I-am stabilit un traseu de 
deplasare şi o monitorizare permanentă din partea 
computerului. 

- Şi de-aia nu mai poate el! După ce a servit masa a 
intrat direct în centrul de comandă, chipurile să caute WC- 
ul, dacă îmi aduc aminte bine! Sau o fi vrut să sugereze că 
face ceva pe vigilența noastră! Noroc că eram eu aici, că 
altfel l-ai fi găsit demontând cine ştie ce panou electronic. 

- Nu poate accesa nicio dată secretă. 

- Eeee, nu poate!! Deja m-a întrebat de condensul de 
pe holuri. Şi nici nu trebuie să acceseze ceva. Este de ajuns 
să saboteze funcționarea navei. La aşa ceva se poate 
pricepe şi un copil. Fură o furculiță de la bucătărie şi o- 
nfige undeva, prin fundul lui Sherkan. Să vezi atunci avarii 
şi scurtcircuite! 

- Dacă va încerca aşa ceva, va fi imediat imobilizat. 

- Bine, să zicem că ai dreptate. Ce facem, însă, cu 
planul nostru de acțiune pe care spuneai că o să-l discutăm 
în detaliu aici, pe navă? 

- În linii mari, planul prevede luarea contactului 
direct cu părțile posibil beligerante şi încercarea de a 
aplana conflictul înainte ca acesta să se declanşeze. Nu 
putem stabili prea multe detalii, deoarece nu cunoaştem în 
profunzime realitățile de la fața locului şi de aceea suntem 
obligaţi să ne adaptăm „din mers” în fiecare caz în parte. 

- Bine, dar nişte presupuneri, nişte variante de acțiune 
tot putem face. De exemplu, acum mergem spre flota 
coclonă. Să zicem că ne-am întâlnit cu aceasta. Ce facem? 
Începem să adunăm date ca nişte copii care caută scoici pe 
malul mării? Şi date despre ce? Despre cât de mult or să 
tragă ăia în noi? 

- De ce să tragă în noi?, se amestecă şi Darh în vorbă. 
Le vom spune că suntem într-o misiune de pace şi că 
încercăm să le protejăm navele comerciale. 

Hina completează şi ea: 

- Nu avem indicii potrivit cărora coclonii ar putea fi 
ostili față de noi. Ei vor să profite în continuare de pacea 
instaurată în galaxie pentru a scoate toate avantajele din 
colaborarea cu Federaţia. 

- Coclonii gândesc cu totul altfel decât prognozaţi 
voi, federalii. Eu am discutat cu colonelul nostru şi l-am 
simțit foarte stăpân pe situație. Nu ştiu câtă influență mai 
are el în cadrul Imperiului, dar mi s-a părut că este perfect 
la curent cu ce se întâmplă şi că ei au un plan de acțiune pe 
care vor să-l aplice cu prilejul acestor evenimente. Nu m-aş 
mira dacă aş afla că această criză au declanşat-o chiar ei 
pentru a juca, iniţial, rolul de victime, ca după aceea să aibă 

motive să acționeze pentru a-şi realiza obiectivul lor ticluit 
cu mult timp înainte. 

- Şi eu am discutat cu Kal Tabol, la solicitarea lui. 
Mi-a făcut impresia că, dimpotrivă, vrea să câştige timp, 
vrea protecția noastră, vrea ca lucrurile să rămână aşa cum 
au fost în ultimul timp. 

- Înseamnă că, în viclenia lui deja caracteristică 
pentru specia coclonă, a ţinut în fața noastră două 
discursuri diferite prin care nu ne-a spus nimic, ci doar ne-a 
tatonat intențiile şi modurile de reacţie. 

- Este posibil, însă eu nu am interesul să tratez nimic 
cu el. Vom merge pe Coclonia şi vom discuta cu 
oficialităţile de rangul cel mai înalt al comunității coclone. 

- Ha, ha, ha! Adică vei pune ţara la cale cu 
Comisarul?! Să nu uiţi să-l chemi şi pe nea Mitică la 
discuţii, pentru că este un super-specialist în pacea 
universală! Măi, Hina! Dacă ştiam că asta vrei să faci, 
foarte probabil că aş fi rămas acasă. Tu nu-ţi aduci aminte 
că atunci când le-ai testat ăstora inteligenţa, ai avut 
impresia că ți s-a stricat telecomanda? 

- Aşa vorbeşti despre nişte pământeni de-ai tăi? 

- Ei nu sunt numai pământeni, ci şi prieteni de-ai mei. 
Ba mai mult — chiar eu recunosc că, în materie de 
inteligență, sunt de multe ori... lemn de uşă la grajdul de 
boi bălțați, dar aici nu ne luăm după prietenii. Cum crezi tu 
că poți hotărî soarta galaxiei discutând cu Comisarul care 
nu ştie prea bine nici al cui împărat este? 

- Nu voi negocia nici cu el şi nici cu prietenul lui. 
Comisarul tău are, ca împărat, doar un rol decorativ. 
Deciziile sunt luate în continuare de membrii Marelui 
Sanctuar. 

- Aveţi voi, federalii, un fix cu negocierile astea. Tu 
nu înţelegi, Hina, că nu avem ce să negociem? Că dacă 
picăm în această capcană a discuţiilor şi punerilor de acord, 
coclonii nu se vor mai opri din a ne cere tot mai multe 
concesii? Pentru ei, negocierea este o dovadă de slăbiciune. 
În concepția lor, doar cel învins negociază, în speranţa de 
a-şi mai îndulci soarta de perdant. Dorinţa noastră de 
negociere va reprezenta pentru maimuţoi invitația de a ne 
ataca. 

- Dacă ai fi în situaţia de a lua tu deciziile, cum ai 
proceda? 

- Coclonii au peste cincizeci de mii de nave militare 
gata de luptă, care se îndreaptă, probabil cu viteză maximă, 
spre Zona Neutră şi, cred eu, vor intra fără nicio reţinere în 
teritoriul Federaţiei, sub pretextul că vor să-şi protejeze 
semenii care au început — chipurile — să fie maltrataţi de 
către rebelii federali. Nu cred că trebuie să neglijăm nici 
navele comercianților cocloni care se plimbă încă liberi 
prin teritoriile voastre şi care pot oricând să primească 
misiunea de a vă lovi din spate, de a ocupa planete 
strategice sau altceva. Ştii cum le-a numit Kal Tabol pe 
acestea? Cred că s-a scăpat şi le-a zis „forțe comerciale”, 
sau poate chiar a făcut-o intenționat, ca să mă pună pe mine 
pe gânduri şi să mă facă să-mi fie frică de puterea lor 
actuală. 

- Navele lor comerciale se retrag spre Zona Neutră. 

- Ai făcut o statistică, de curiozitate? Câte s-au retras 
şi câte nu? Şi unde sunt cele care nu s-au retras până acum? 

- Ţin legătura permanent cu membrii Consiliului 
Suprem prin intermediul diamantului „su-eng” şi am date 
de ultimă oră: 16% dintre navele comerciale coclone au 
ajuns deja în teritoriul lor, 46% se află foarte aproape de 

aceasta, iar restul de 38% fiind prea departe de graniță, s-au 
concentrat în cealaltă parte a teritoriului Federaţiei, departe 
de zona de posibil conflict şi au cerut protecția forţelor 
noastre armate. 

- Vaaaaai de mine!! Şi voi credeţi că situaţia aste este 
normală?! Nu ţi se pare că veți fi prinşi ca într-un cleşte? 
Ceva îmi spune că la momentul potrivit, comercianții de 
dincolo vor arunca biscuiţii pe geam şi vor scoate tunurile, 
cu care vă vor ataca pe la spate. Să nu-mi spui că este un 
raționament absurd, care nu-i caracterizează pe „bieţii” 
cocloni, că nu te mai cred! 

- Acele nave comerciale sunt atent supravegheate de 
forțele noastre. 

- Chiar şi simplu fapt că vă ţineţi ocupate nişte nave 
de luptă pentru nişte amărâte de nave comerciale adverse, 
constituie pentru ei un mare avantaj. Ca să nu mai zic de 
faptul că vă confruntaţi şi cu o revoltă internă. Despre 
rebelii voştri ce ştii? 

- Sunt o mie două sute optzeci şi patru de nave mari 
de luptă aparținând, în cea mai mare parte, sistemelor 
planetare ce aparţin orzonilor. Prietenul tău, Jan, nu este 
deloc străin de această revoltă. De fapt, el a fost 
catalizatorul care a inflamat spiritul deja războinic al 
orzonilor. Acum înţelegi de ce ne temem foarte mult de o 
posibilă integrare prematură a pământenilor în cadrul 
Federaţiei şi de ce eram şi suntem încă vulnerabili la 
şantajul coclonilor. 

- Lasă că l-am lămurit eu pe Kal Tabol ce înseamnă 
să scape pământenii mei prin Cosmos! Unde sunt acum 
aceste nave şi în ce relaţii sunteți cu ele? 

- S-a discutat cu reprezentanţii orzonilor. Ei se 
consideră în continuare parte integrantă a Federaţiei şi nu 
vor intra în conflict cu navele prietene. Dar vor neapărat să 
îi gonească pe cocloni în teritoriul lor şi să reinstaleze forțe 
de graniță, de-a lungul Zonei Neutre. Acum, întreaga 
armată se deplasează spre punctul strategic XOY şi va 
ajunge acolo foarte curând. 

- De unde ați mai scos şi XOY-ul ăsta? Din cartea de 
Matematică, nu? De ce nu vă băgaţi şi prin manualul de... 
Zootehnie, că, de exemplu, „Boul neutronic” sună mult mai 
bine? 

- Este un punct cosmic ce asigură cel mai bun control 
asupra teritoriilor coclone. Strategii noştri consideră că în 
cazul unui atac din partea Imperiului, este bine să ai 
principalele forţe de apărare exact în acea zonă de unde 
poţi interveni foarte eficient pe orice direcție amenințată. 

- De ce nu faceți o bază militară permanentă acolo? 

- Vorbim de forţe foarte numeroase. O singură bază 
ar fi insuficientă, mai ales că nu există în acel sector nici 
planete şi nici stele pe o rază destul de mare. 

- Acum, că mi-ai descris întreaga situaţie, parcă 
lucrurile devin mai uşor de controlat. 

- Nu mi-ai spus cum ai proceda tu dacă puterea de 
decizie ți-ar aparține. 

- Chiar dacă sunteți într-o situație destul de proastă 
din punct de vedere strategic, eu aş merge la intimidare. Aş 
profita de forța imensă a „Fulgerului galactic” pentru a-i 
determina pe cocloni să-şi oprească armada la graniță. În 
orice conflict — de la cearta a doi puşti în curtea şcolii, până 
la impactul unor forțe cosmice — există un moment de 
maximă tensiune. Dacă acest moment se consumă fără 
declanşarea actului de violență, situația are mari şanse de a 

reintra în normal. Cu alte cuvinte, să câştigăm timp până 
când le trec nervii şi unora şi altora. Să-i vezi pe urmă cum 
îi apucă dorul de neveste, pofta de mâncarea preferată, grija 
de copiii lăsaţi pe la bunici şi o să-i auzi cum or să ne roage 
ei pe noi să le dăm drumul acasă. 

- Exact acelaşi lucru voiam să îl fac şi eu prin 
negocierile de care ţi-am vorbit. 

- Da, dar ştiu eu cum negociaţi voi, federalii. Ca 
broscuţa care se umflă înainte de a fi înghițită de şarpe. 
Negociază tu cu ai tăi şi lasă-mă pe mine să vorbesc cu 
maimuţoii mei! 

- Hm! Ştiu că ai mai multă experiență decât mine în 
relația cu coclonii, dar, totuşi, acum este o situaţie foarte 
delicată, în care nu ne permitem niciun pas greşit. Însă 
ceva îmi spune şi mie că trebuie să am încredere în tine şi 
de această dată. 

- Mamă, intervine Darh, eu zic să îl laşi pe Sal să 
conducă discuţiile cu coclonii. Tot ce a spus aici mi se pare 
foarte pertinent, dar cu condiţia de a se consulta tot timpul 
cu tine. 

Ne bucurăm că ne-am pus de acord, dar vine Sherkan 
cu ceva care ne ia prin surprindere: 

- O flotă coclonă numărând zece mii trei sute 
cincizeci de nave a intrat în raza senzorilor de mare 
distanță. La actualele viteze de deplasare, vom fi în contact 
vizual în patru ore şi treizeci de minute. 

- Cine or mai fi şi ăştia?, întreb eu uitându-mă la 
Hina, căreia i se poate citi aceeaşi nedumerire pe faţă. O fi 
o avangardă sau armata lor s-a împărțit în mai multe 
grupuri pentru a ataca din mai multe direcții? 

- Este un grup mult prea numeros pentru a constitui o 
avangardă şi, în plus, se află prea departe de locul unde a 

fost localizată ultima dată marea lor grupare de nave. Nu 
aveau cum să ajungă atât de repede la aceste coordonate. 

- Păi de ce te miri că întâlnim aici navele de luptă 
coclone? Nu este normal, din moment ce ne îndreptăm spre 
ele? 

- Noi mergem spre Coclonia. Gruparea lor de nave 
este în cu totul alt sector. 

- Şi cum putem discuta sau negocia cu acestea dacă 
noi mergem în altă parte? De ce zburăm spre Coclonia, 
dacă pericolul este în alt sector? Să nu-mi spui că ţii 
neapărat să-l convingi pe Comisar să cheme înapoi zecile 
alea de mii de nave de luptă, care sunt pe cale să 
cotropească Federaţia! La cât i-a furat pe cocloni, la el nu 
cred că mai vine nici cățelul palatului. 

- De acele zeci de mii de nave se vor ocupa alții 
pentru a le bara înaintarea — adică generalii noştri — iar noi 
vom discuta cu şefii care dau ordine acelei armate. Nu îi 
puteam convinge de nimic pe cocloni, atâta timp cât aceştia 
nu primeau dispoziţii de la Marele Sanctuar. 

- Din câte ştiu eu, principala armată coclonă este 
însoțită de şeful lor militar. Kohon a fost prezent la toate 
marile bătălii. 

- Kohon s-a retras de la conducere. Cel cu care 
trebuie să discutăm este Harabal, şi avem informaţii că el 
se afla încă pe Coclonia săptămâna trecută. 

- Parcă Harabal fusese decăzut din toate funcțiile, i se 
confiscase averea... Ce mai caută el la conducere?! 

- Şi-a recâştigat statutul inițial. 

- Da, şi-a recâştigat statutul pe care nu îl pierduse 
niciodată! Hina, câte milenii trebuie să mai treacă pentru a 
vă da seama şi voi, federalii, că aceşti cocloni fac totul doar 

de formă, doar ca să vă dea vouă impresia că se 
conformează unor reguli impuse, doar să pară că le pasă, 
pentru a fi lăsaţi în pace? Şi imediat după aceea ei revin la 
normal ca şi cum nimic nu s-ar fi întâmplat, bifând o nouă 
victorie în lupta asta a nervilor pe care o poartă cu voi. 
Dacă acest Harabal ar fi fost pământean, acum ar fi fost în 
puşcărie, dacă ar fi fost federal, ar fi fost complet 
dezonorat, dar el este coclon şi s-a suit fără ruşine pe tronul 
din care l-am aruncat noi, imediat ce i-am întors spatele. 

- Noi nu ne amestecăm în sistemul lor de ierarhizare 
pe funcţii. Dacă Harabal deţine oficial acest statut, cu el 
vom discuta. 

- Să nu vă amestecați! Şi să discutaţi cu Harabal al 
vostru până când l-o pufni râsul pe-ăla de-atâtea păcăleli pe 
care o să vi le tragă! La urma urmei toți coclonii sunt la fel 
şi indiferent cu care dintre ei discutaţi, voi veți avea aceeaşi 
soartă. Eu plec în camera de relaxare, să mă culc pe sferele 
rămase de la tine şi să visez blonde isterice... 

Mă îndrept către uşă, dar Hina îmi taie calea şi mă 
prinde cu braţele de umeri, întrebându-mă: 

- De ce te-ai supărat? Am greşit cu ceva? Hai să 
discutăm, te rog! 

- Normal că sunt supărat! M-ai luat cu tine ca să te 
ajut, dar mă ţii pe post de plantă decorativă. De ce nu mi-ai 
spus că mergem spre Coclonia? Nu stabilisem că pericolul 
iminent vine din partea acelei flote imense şi că spre 
aceasta trebuie să ne îndreptăm prima dată? Mai trebuie 
să-l aud pe Darh spunând că el, de fapt, ştia... 

- Acum câteva minute ţi-am spus că mergem spre 
Coclonia, dar nu ai reacționat în niciun fel. Nu a fost 
decizia mea, ci a Consiliului Suprem, dar recunosc că 

trebuia să te avertizez şi pe tine la momentul respectiv. Am 
fost, însă, preocupată de alte probleme. Iartă-mă, te rog! 

- Consiliul vostru ia nişte decizii de parc-ar ține cu 
coclonii. Îşi dispersează armata de grija unor nave 
comerciale, îşi trimite „Fulgerul galactic” cât mai departe 
de zona fierbinte şi îşi masează forţele principale între cele 
două părți beligerante ca să nu-i lase nici măcar pe rebeli să 
apere Federaţia. lar în acest timp, coclonii, vicleni, 
dinamici şi hotărâți, or să vă transforme pe toţi în simpli 
spectatori ai marelui lor spectacol de cucerire a spaţiilor 
mult râvnite. 

- Probabil există o rațiune pentru care a fost luată 
această decizie. Prezenţa în fața noastră a celor peste zece 
mii de nave coclone poate fi o dovadă în acest sens. 

- Poate, probabil, s-ar putea... Mă aşteptam să fii mult 
mai informată, având asupra ta acel diamant special care, 
după cum văd, nici ca lanternă nu mai e bun. O să merg în 
camera noastră pentru a-mi pune puţină ordine în gânduri. 
Te rog să mă chemi când ne vom apropia de acea flotă 
misterioasă cu care coclonii vă dau un fel de „gardă la 
regină”. Dacă noi pierdem ceva din poziția noastră aici, s- 
ar putea ca Federația să fie „şah-mat” în următoarele câteva 
mutări. Hai că nu sunt chiar atât de supărat pe cât par. Nu 
mă supăr eu pe tine aşa de uşor. 

În timp ce ies din încăpere îl aud pe Darh: 

- Mamă, nu te supăra, dar cred că Sal are mare 
dreptate. Trebuie să fim foarte atenți cu coclonii, cu atât 
mai mult cu cât situaţia este mult mai complexă decât părea 
inițial. 

Cât timp am stat în cabină, l-am rugat pe Sherkan să- 
mi facă un rezumat al relațiilor dintre federali şi cocloni. 
Aşa am aflat că are puţină dreptate şi colonelul nostru; 
chiar puţin mai multă! În primele secole ale relaţiei 
acestora, federalii i-au considerat pe adversarii lor un fel 
de... animale mai evoluate, cărora le-au restricționat drastic 
accesul prin galaxie. De fapt, aproape că i-au închis într-un 
sector cosmic foarte mic, unde nu puteau decât să se 
sufoce. A fost perioada în care coclonii au acumulat foarte 
multă frustrare, ură şi dorință de răzbunare. Desigur că şi 
federalii aveau dreptatea lor, având în vedere că maimuţoii 
etalau şi atunci aceleaşi apucături necivilizate ca şi azi. 
După alte secole, Federaţia şi-a revizuit această poziție, 
recunoscându-le coclonilor calitatea de cetăţeni galactici cu 
drepturi depline, aşteptându-se ca aceştia să le fie 
recunoscători şi să-şi merite noul statut printr-o comportare 
pe măsură. Numai că frustrarea coclonă depăşise punctul 
critic al ireversibilității, le intrase în codul genetic şi se 
transmitea acum din tată-n fiu. 

Am tras eu o concluzie, aşa de la mine, că actualul 
conflict nu se bazează pe nemulțumiri prezente — coclonii 
având, totuşi, un nivel de trai foarte ridicat şi destul spaţiu 
cosmic pentru a se mişca în voie — ci este alimentat tocmai 
de această frustrare inițială care, de-a lungul mileniilor, a 
fost supusă efectului „bulgărelui de zăpadă”, mărită 
artificial prin simpla trecere a timpului. 

Am mai aflat de la Sherkan ceva interesant. Sunt 
numeroase zone nelocuite în galaxie, multe dintre ele 
vecine cu Imperiul coclon, dar acesta nu urmăreşte neapărat 
să se extindă, ci, mai degrabă, să cucerească Federaţia. Este 
clară dorinţa lor de răzbunare. Poate că, dacă li s-ar da 
satisfacție, dacă cineva şi-ar cere scuze în numele 

trecutului, coclonii ar deveni mult mai înţelegători şi şi-ar 
recunoaşte şi ei greşelile pe care le-au făcut. Lasă că o să-i 
împac eu a doua oară şi, sper, de data aceasta definitiv. 
Dacă oi mai avea ocazia... 


XD 


S-ar putea să nu mai am ocazia. Sunt din nou în 
centrul de comandă şi mă uit la mutra nervoasă a lui 
Harabal care, după cum arată, doreşte să se certe cu noi, 
fiind, parcă, pregătit să muşte din ecranul de comunicare: 

- Ce caută această navă de luptă în spațiul coclon?, ne 
întreabă el făcându-ne să credem că vrea să ne întindă pe o 
felie de pâine ca să ne mănânce. Ce intenţii aveţi? 

- Avem intenţii paşnice, îi răspunde Hina. Sunt 
împuternicită de către Consiliul Suprem al Federaţiei să 
negociez restabilirea păcii între... 

- Nu recunoaştem nicio împuternicire. Nu se vine la 
negocieri cu o navă de război. Nu aveţi aprobarea Marelui 
Sanctuar. Plecaţi imediat în teritoriul federal! 

- Dorinţa noastră este să discutăm despre situația 
creată... 

- Nu discutăm nimic. Voi aţi încălcat ultima 
convenție şi ne-ați agresat navele comerciale lipsite de 
apărare. 

Hina vrea să vină cu alte argumente în sprijinul 
punctului de vedere federal, dar eu o opresc, exasperat de 
tupeul acestui maimuţoi care o tot întrerupe mereu. 

- Lasă-mă, te rog, pe mine!, îi spun soției mele. Apoi 
mă întorc spre acest Harabal obraznic: 

- Băăăi... Harababură hodorogită, da” cu cine îţi 
închipui tu că stai de vorbă?! Nu ţi se pare că ai gura prea 

mare? Dacă soția mea spune că vrem să discutăm, ar trebui 
să ne fii recunoscător. Crezi că ar fi mai avantajos pentru 
voi să vă spulberăm jumătate din vechiturile astea cu care 
abia ați zburat până aici? 

- Aţi venit cu o navă de război... 

- Da” cu ce voiai să venim, mă? Cu tricicletele? Am 
venit cu ce-am vrut noi. Nu contează dacă nava este de 
război sau nu, ci dacă o să tragem cu armele sale, iar asta 
depinde de cât de frumos vorbeşti. 

- Aţi încălcat spaţiul coclon... 

- Nu am încălcat nimic. Ultima convenţie prevede 
libera circulaţie în spațiile noastre. 

- Dar nu cu nave militare. 

- Dar tu ce cauţi aici cu atâtea nave de luptă? 

- Eu nu am depăşit Zona Neutră. 

- Încă nu ai depăşit-o, dar dacă nu te întâlneai cu noi, 
chiar asta ai fi făcut. Suntem destul de aproape de spaţiul 
federal şi să nu-mi spui mie că aţi ieşit la cules de muşeţel! 

- Am fost anunţaţi de venirea voastră şi am 
considerat aceasta un act ostil care se adaugă la agresiunile 
pe care le-aţi făcut deja asupra navelor noastre comerciale. 

- Hai să ne calmăm şi să ne lămurim, că dacă ne 
certăm, nu ajungem la niciun rezultat! Navele voastre 
comerciale au fost doar uşor agresate de către un grup 
restrâns, care a pornit o mică revoltă cauzată de multele 
vicleşuguri pe care tot comercianții voştri le-au practicat 
de-a lungul timpului. Este o problemă a noastră, internă, pe 
care o regretăm şi pe care o vom rezolva foarte curând. 

- Nu au fost doar agresiuni uşoare. „Şerpii Iadului” 
au atacat navele noastre pe drumul de întoarcere şi le-au 
provocat mari stricăciuni. 

Mă întorc mirat către Hina şi o întreb în şoaptă: 

- Ce şerpi visează ăsta?!! 

- Nu ştiu ce vrea să spună, îmi şopteşte şi ea. 

Mă întorc din nou spre ecran şi-l chestionez pe 
Harabal: 

- La ce te referi când spui „Şerpii Iadului”? 

- La navele voastre de ultimă generație care ne-au 
atacat. 

- Nu avem cunoştinţă de aşa ceva. Nu ştim cine v-a 
atacat. Gruparea noastră rebelă se află la mare depărtare de 
spațiul coclon, iar forțele federale încearcă să vă protejeze. 
Cum arată aceşti şerpi? 

- Sunt ca nişte balauri uriaşi, fosforescenţi, de 
mărimea unor „păsări de pradă” de clasă M care îşi pot 
schimba forma, pot intra unul în altul şi asimilează, fără să 
fie afectaţi, energia oricărei arme cu care se trage asupra 
lor. 

- Hmmm! Măi, voi nu cumva v-aţi uitat prea mult la 
desene animate?... Şi spui că rezistă la orice armă. Să 
înțeleg că navele voastre comerciale atacate au tras cât au 
putut în ei şi aceştia nu au pățit nimic? 

- Da. Au tras la capacitate maximă fără să le poată 
cauza vreo stricăciune. 

Întore capul spre soţia mea şi îi spun cu un uşor 
reproş: 

- Acum vezi, Hina, cu ce fel de nave fac ăştia comerț 
prin galaxie?! Toate sunt gata oricând să deschidă focul 
asupra oricui doresc ei şi, în mod sigur, nu trag cu 
macaroane. 

Coclonul îşi dă seama că a făcut o mică gafă, dându- 
se de gol, şi încearcă să repare greşeala: 

- Nu am folosit niciodată armele de pe navele 
comerciale, dar acum acestea au fost nevoite să se apere. 


143 


Constantin GORNEA 


- Da, şi niciodată nu va fi prea târziu să o faceţi din 
nou. Hai să lăsăm şerpii ăştia că, sincer, nu ştiu despre ce 
este vorba. Poate că negustorii voştri erau beți şi cine ştie 
ce li s-a părut lor că văd. Or fi tras în stelele verzi care aşa 
apar la mahmureală — duble şi unele din altele. Ce facem, 
însă, cu cele cincizeci de mii de nave coclone care sunt pe 
cale să invadeze Federaţia? Să nu-mi spui că le-aţi 
construit aşa, la repezeală, ca să vă luptaţi cu şerpii. Deja 
ştiu că le aveți de mult timp, le-aţi ţinut ascunse, iar acum 
le-aţi scos pentru a vă realiza vreo nouă viclenie de-a 
voastră. 

- Navele de care vorbeşti nu se află sub controlul 
Marelui Sanctuar. 

- Hai nu mă transpira! Or fi rebele şi astea! 

- În mod sigur. Nu este prima dată când Kohon 
încearcă să preia controlul Imperiului şi să pornească din 
nou războiul împotriva Federației. 

- Iar Kohon? 

- Da. Ții minte că ne-am mai luptat odată cu el. 

- Ţin minte cum mă duceați voi de mână până la el, 
ca pe „baba-oarba”, după care o rupeați la fugă şi mă lăsați 
să mă descurc singur. Atunci te-am ajutat să scapi de 
armata lui şi, să zicem că am fost aliați. Putem fi din nou 
prieteni, dacă vrei. 

- Vreau. Membrii Marelui Sanctuar doresc pacea cu 
Federaţia, deoarece aceasta ne-a adus până acum mari beneficii 
materiale. Dar trebuie să ne continuăm activitatea comercială, 
lucru pe care voi nu îl mai puteți garanta în acest moment. 

- Eu, ca pământean, nu îți pot garanta nimic în 
numele Federaţiei, dar te asigur că şi aceasta doreşte pacea 
cu Imperiul coclon. Eu îţi pot spune doar că, în calitatea 
mea de mediator al conflictului, voi face tot ce îmi stă în 
putere pentru ca ambele părți să fie mulțumite. 

- Am încredere în tine, mai mult decât am în federali. 

- Deci, mă accepţi ca mediator. 

- Da, pentru că lucrurile pe care le-ai decis tu în urmă 
cu cincisprezece ani au fost benefice pentru noi. 

- Atunci vei fi de acord să te îndrepţi cu toate navele 
tale către forţele coclone rebele conduse, probabil, de 
Kohon. 

- Ooooo!!! Riscăm să fim atacați dacă ajungem acolo 
şi nu suntem pregătiți să îi facem faţă. 

- Măi! Cum vă cere vouă omu’ ceva, cum vă ia 
mereu pe nepregătite! Nu riscaţi nimic. Dacă voiau să vă 
atace, mergeau spre Coclonia, nu spre Federație. Şi, în 
plus, nu putem să facem pace decât dacă stăm toți față în 
față şi ne punem de acord. Noi vom pleca cu nava noastră 
către  federalii revoltați pentru a-i convinge să se 
resubordoneze Consiliului Suprem, după care vom lua 
legătura cu voi pentru a repune lucrurile pe făgaşul lor 
normal. 

- Sunt de acord, cu precizarea că vom rămâne la o 
distanță de siguranţă faţă de navele lui Kohon. Acesta are, 
probabil, acum o altă prioritate, dar în mod sigur, mai 
devreme sau mai târziu, va ataca şi aceste forțe care îmi 
sunt mie loiale. 

- Ştii cumva, Kohon vrea să invadeze Federaţia? Din 
câte îmi amintesc, este visul lui de-o viaţă. 

- Din datele pe care le am, Kohon se deplasează cu 
aproape toate forțele sale spre Zona Neutră în scopul de a 
proteja navele noastre comerciale. Nu ştiu dacă foloseşte 
această conjunctură ca pretext pentru a pătrunde în spațiul 
federal, nu ştiu cât de mult va înainta acolo, nu ştiu ce 
planuri are, nu ştiu... 

- Da” cum te cheamă, mai ştii? 

- ...Ce vrei să spui? 

- Păi văd că ce era mai important pentru noi, tu nu ştii. 

- Ştiu că, în mod sigur, Kohon nu acţionează în 
numele Marelui Sanctuar. Eu sunt cel care reprezint oficial 
Imperiul coclon în relația sa cu Federaţia şi te asigur că nu 
intenționez să port niciun război cu aceasta. Noi suntem, 
dimpotrivă, foarte îngrijorați atât de revolta federalilor 
îndreptată împotriva noastră, cât şi de amenințarea 
reprezentată de Kohon. 

- Harabale, eşti cam sperios măi, pentru câtamai 
imperiu reprezinți tu, dar să zicem că te cred; deşi nu 
înțeleg cum şi tu, şi Kohon, deşi faceți pe duşmanii, vă 
întreceți în a vă apăra bietele nave comerciale, de nu mai 
pricepe omu” ale cui sunt ele, de fapt. 

- Sunt ale noastre. Kohon se foloseşte de ele doar 
pentru moment. Cuvântul meu este întărit de cei 
cincisprezece ani de pace pe care i-am avut cu Federația. 

- Bine. Dă-mi voie, totuşi, să-ți testez puţin 
sinceritatea! Tu spui că reprezinți Imperiul coclon. Dar 
împăratul vostru ce rol are? De ce nu îl reprezintă el? De ce 
nu se află prietenul meu aici pentru a-mi confirma cele 
spuse de tine? 

- Mult timp imperiul nostru a funcționat fără împărat, 
deoarece nu am putut să ne punem de acord asupra 
persoanei care să ocupe această funcție, din cauza 
rivalităților care există între castele noastre. Când s-a ivit 
prilejul să punem pe tron o persoană din afara Imperiului, 
neutră, fără legături cu Federaţia şi care să accepte să joace 
un rol simbolic, fără pretenția de a deţine puterea 
executivă, am fost cu toţii de acord. Te asigur că prietenii 
tăi o duc foarte bine. Poţi chiar acum să îi vizitezi ca să te 
convingi. 

- Hai că dau o fugă până la ei, cât timp năvăliţi voi 
niţel prin teritoriile federale! Păi crezi că eu am acum timp 
de vizite?! Dar să zicem că apreciez ca fiind satisfăcător 
răspunsul tău. Vreau să înţelegi lucrul acesta: cu cât vei fi 
mai sincer față de mine, cu atât vei avea mai multe de 
câştigat pentru imperiul tău. 

- Înţeleg situaţia critică pe care o parcurgem acum cu 
toţii şi ştiu că trebuie să fim sinceri unii faţă de ceilalți 
pentru a restabili pacea. Şi ca să îți dovedesc bunele mele 
intenţii, îți dau o informaţie gratuită, care vă va putea fi de 
mare folos pe viitor: majoritatea navelor aflate în 
subordinea lui Kohon sunt dintr-o generaţie nouă, cu care 
nu v-aţi mai confruntat până acum — complet automatizate, 
deci fără echipaj, cu scuturi foarte puternice şi capacitate de 
lovire mult sporită. 

- Nava noastră nu cred că va fi prea afectată, iar dacă 
mi-o zgârie, îl pun pe Kohon să mi-o vopsească cu limba. 

- Nava aceasta, ştiu de data trecută, pare a fi 
indestructibilă, dar flota federală va avea mari probleme 
într-un raport de trei la unu. Aveţi nevoie de cel puţin 
douăzeci de mii de nave mari de luptă pentru a-l putea opri 
pe Kohon. 

Mă întorc către Hina şi o întreb, aşa, mai şoptit: 

- Noi câte avem? 

- Mult mai puţine, îmi răspunde ea. 

- Da” inginerii voştri ce fac măi, Hina?!, mă strâmb 
eu a nemulțumire. Asfaltează... liniile alea energetice ale 
galaxiei?! 

Mă întorc din nou spre Harabal: 

- Bine, mulțumesc pentru informaţie! O să ţinem cont. 

- Vreau şi eu o dovadă de sinceritate din partea ta. 

- Spune ce doreşti să afli, că m-ai prins în toane bune! 

- Ce ştii despre „Şerpii Iadului”? Dacă nu sunt ai 
Federației, aparţin, cumva, Pământului? 

- Ai cuvântul meu că acele nave de care vorbeşti nu 
ne aparțin. Chiar nu am nicio informaţie despre ele. Acum 
am aflat pentru prima dată că ar exista. Dar de ce le numiţi 
aşa? Are vreo legătură cu ceva? 

- Primul echipaj care le-a întâlnit, le-a dat această 
denumire şi a transmis-o şi celorlalți. 

- Tu le-ai văzut? 

- Nu, dar am inspectat mai multe nave comerciale 
care s-au întâlnit cu acestea şi arătau jalnic. Rămăseseră 
doar cu strictul necesar pentru a putea ajunge acasă. 

- Echipajele au suferit pierderi grele? 

- Ca printr-un miracol, nimeni nu a fost rănit, poate şi 
pentru că „şerpii” au atacat în treacăt, după care au 
dispărut, având, probabil, altă misiune. Dar este destul de 
clar pentru noi că o confruntare serioasă cu aceste nave 
ciudate nu ne lasă nicio speranţă de supravieţuire. 

- Dar aţi aflat de unde veneau şi încotro mergeau? 

- Au apărut de nicăieri şi au dispărut în acelaşi fel, 
fără să poată fi sesizate de senzorii noştri decât în perioada 
cât au fost vizibile. 

- Destul de ciudat... O să ţinem legătura. Dacă aflăm 
ceva o să vă spunem şi vouă. Noi plecăm imediat. Faceţi şi 
voi aşa cum am stabilit. Şi nu uita — numai o alianţă sinceră 
între noi poate fi folositoare imperiului vostru. 

- Poţi să ai încredere în mine. Sper să reuşiți să îi 
opriți pe rebelii federali! 

Legătura s-a întrerupt. Pe ecran se poate vedea acum 
şirul foarte lung de nave coclone care se încolonează pentru 
a porni într-o nouă direcție. 

Mă întorc spre Hina şi o întreb: 

- Ce părere ai de toate acestea? 

- De ce ar mai conta părerea mea, îmi răspunde ea, 
dacă tu ai hotărât deja ce trebuie să facem? 

- Acum te-ai supărat tu? Ar fi o idee bună să ne 
supărăm amândoi şi să mergem să tragem nişte... „certuri” 
prin camera de relaxare; şi să-l lăsăm pe Darh să rezolve 
problemele galaxiei, ca să nu trăiască cu impresia că şi-a 
dat atâtea doctorate degeaba. Parcă zicea despre mine că, în 
campania trecută, am fost un... debusolat nu ştiu de care. Să 
fie el acum un... deşurubat mai mare. 

- Eu mă refeream la faptul că... 

- Lasă-mă, te rog, să termin! Hina, este o diferență — 
eu am discutat lucrurile acestea de faţă cu tine; puteai 
oricând să intervii, dacă nu-ţi convenea ceva. ŞI, de fapt, nu 
am făcut decât să-ți sar în ajutor în momentul în care erai 
aşa de înghesuită de tupeul maimuţoiului, încât mai aveai 
puţin şi cădeai de pe scaun! 

- Nu este vorba de supărare, dar eu reprezint 
Consiliul Suprem şi nu pot să iau decizii decât după o 
consultare cu membrii acestuia. Acum îi vom pune în fața 
unui fapt deja împlinit. 

- Lasă că s-a mai întâmplat, şi le-a prins bine. lar 
dacă voiau să ia decizii, trebuia să vină ei până aici, nu să 
te trimită pe tine. Tu, de fapt, nici nu iei decizii, ci execuţi 
nişte ordine. Ar trebui să fii cu mai mult tupeu — l-ai văzut 
pe maimuţoi? — că dacă te ploconeşti prea mult în faţa 
moşilor tăi, or să aibă pretenția, la un moment dat, să te 
prezinţi la ei cu merele de aur din poveste şi cu Prâslea cel 
Voinic în cârcă. Ei ştiu că sunt şi eu cu tine? 

- Bineînţeles. 

- Atunci dă vina pe mine! Spune-le că nu ai mai 
scăpat de gura mea! Aminteşte-le, cu subînţeles, că nici ei 

nu au rezistat presiunii mele şi mi-au dat „Fulgerul 
galactic” pe mână, de s-au minunat şi melcii care sunt şi 
aşa miraţi tot timpul. 

- Bine, lasă că, într-un fel, nici nu aveam o altă 
opţiune. Ştim acum care este situaţia forțelor coclone şi 
singurul lucru logic este să mergem spre navele orzone 
pentru a încerca să le determinăm să renunțe la intenţiile 
lor belicoase. 

- Mie mi se pare, intervine şi Darh, că Sal a reuşit, 
prin discuția cu Harabal, să clarifice puţin lucrurile în ceea 
ce îi priveşte pe cocloni şi să realizeze un anumit echilibru, 
încă instabil, dar promițător. Mamă, stabilisem că aici îl 
laşi pe el să negocieze; dincolo va fi rândul tău să 
consolidezi acest echilibru. 

- L-am lăsat pe Sal şi chiar mă conformez deciziei 
lui. Despre echilibru, chiar şi instabil, vom putea vorbi 
după ce discutăm şi cu nonconformiştii noştri. 

- Da, fiule, completez şi eu, am realizat un echilibru 
ca acela în care se află un elefant stând în trompă pe 
grumazul unei furnici. 

- Nu eşti mulţumit de rezultatul discuţiei tale cu 
coclonii?!, mă întreabă Hina puţin cam surprinsă. Mie mi 
s-a părut că ai obținut exact ce ai vrut, deşi, sincer, nu am 
înțeles de ce i-ai comasat pe cocloni într-un singur loc. Am 
impresia că era mai logic să fie dispersaţi, pentru a nu 
putea acţiona în mod unitar. 

- Eu cred că este mai avantajos să stea toți grămadă 
pentru a putea fi supravegheați mai uşor. În plus, 
conformându-se cererii mele, Harabal mi-a arătat că nu are 
un plan prestabilit, singura lui dorință fiind aceea de a nu 
strica relaţiile cu Federația, care i-au adus în ultimii ani 
importante avantaje materiale. Mă îngrijorează, însă, foarte 

mult Kohon, dacă el este într-adevăr un rebel şi se află în 
fruntea acelei imense armate. Pe acesta, în mod sigur, îl 
interesează cu totul altceva decât protecția comercianților 
trimişi de Harabal să stârnească praful degeaba pe 
drumurile galaxiei. El este cel care dă cea mai mare 
instabilitate echilibrului de care vorbea Darh. 

- Este bine, totuşi, că situaţia s-a clarificat în mare 
măsură. Ştim acum cu cine avem de-a face, iar Harabal 
trimis de tine în acea zonă, îl va incomoda destul de mult 
pe Kohon, aceasta în situaţia în care cei doi nu au un plan 
comun. S-ar explica astfel şi acceptul necondiționat al 
aliatului nostru coclon — speră să-şi înlăture rivalul cu 
ajutorul forţelor federale. 

- Da, Hina, pare logic, însă pe mine mă îngrijorează 
mai mult situația de ansamblu care se tot complică mereu. 
Când am plecat de pe Pământ erau două forțe într-un 
potențial conflict, pe care noi urma să le trimitem acasă. 
Acum sunt patru forțe — fiecare tabără are rebelii săi — aşa 
de amestecate unele cu altele, pe atâtea eşaloane, zone şi 
sectoare care se suprapun şi se întrepătrund, încât, dacă vor 
începe luptele, n-o să se mai ştie cine trage în cine, cine 
ține cu cine, şi vor ajunge la sfârşit, ca pe navele rămase 
întregi, să se alerge lumea pe holuri ca să-şi dea unii altora 
cât mai multe palme. Pe cine să mai împaci, cum să-i mai 
desparti?! 

- Într-adevăr, lucrurile sunt acum mai complexe, deşi 
unele aspecte s-au mai clarificat. Trebuie să fac o nouă 
informare către Consiliul Suprem. 

- Întreabă-i şi de „şerpii” de care a pomenit Harabal. 
Poate ştiu ei ceva, că mie era să-mi plece mintea la iarbă 
verde când am auzit de asemenea minune. Parcă nu erau 
lucrurile destul de încâlcite şi aşa! 

- Merg chiar acum să iau legătura cu Consiliul. 

Înainte de a ieşi din centrul de comandă, Hina i-a 
comunicat computerului noua destinaţie, ordonându-i 
viteză 90%. De ce nu i-o fi zis „viteză maximă”? Aşa ca să 
rămână ceva neterminat, că doar federalii mei sunt maeştri 
în complicat lucrurile! 

Darh mă priveşte îngrijorat. În faţa atâtor pericole 
mai mult sau mai puţin conturate, copilul meu nu mai este 
spaţianul acela care mă considera un înapoiat. Dacă aş 
stinge acum lumina aşa, prin surprindere, cred că m-aş trezi 
cu el direct în braţe. Dar eu îi spun: 

- Stai liniştit, fiule! Au fost situaţii şi mai grele, şi tot 
le-am rezolvat. Pe „Fulgerul galactic” vom fi mereu în 
siguranță. 

- Crezi că Harabal se va ţine de cuvânt şi va merge în 
direcția stabilită? Poate ar fi bine să îl monitorizăm în 
secret cu un flux de unde epsilon pe frecvență subspațială. 

- Dacă nu se va ține de cuvânt, o să-i dau eu un flux 
de palme peste ceafă, de-o să meargă după aceea cu 
frecvenţă redusă, ținându-se de garduri. 

- Nu înţeleg cum reuşeşti să îi intimidezi în aşa 
măsură pe cocloni. Niciunul nu îți rezistă. Parcă ai avea o 
putere telepatică asupra lor. 

- Dacă maimuţoii ar fi ştiut de frica telepatiei, s-ar fi 
înghesuit toți moşii din Consiliu să facă instrucție cu ei, dar 
coclonii ştiu de altfel de frică — asta simplă şi directă. Eu nu 
fac decât să le găsesc punctele slabe şi să profit de acestea. 

- Adică... vrei să spui că am fi avut probleme dacă am 
fi venit cu o navă obişnuită şi nu cu,,Fulgerul”? 

- Cu o navă obişnuită, eu nici nu aş fi venit, Hina ar fi 
fost prizonieră pe Kola, iar tu ai fi stat acum într-un borcan 
cu formol în aşteptarea unor experimente aşa zis ştiinţifice. 

- Dar stau, totuşi, doi pământeni pe Coclonia şi sunt 
tratați foarte bine. De ce lor nu le face nimeni nimic? 

- În afară de faptul că prietenii mei sunt inofensivi, ei 
sunt şi inutili. Coclonii devin interesaţi numai de lucrurile 
şi situaţiile din care pot obţine un anumit avantaj şi, te 
asigur eu că, din cei doi nu este mai nimic de scos; ba aş 
zice că-i mult mai bine să îi laşi în pace dacă vrei să-ți 
păstrezi metabolismul nedereglat. Or fi încercat coclonii să 
scoată un anumit profit de pe urma lor, nu ştiu, dar, dacă au 
făcut-o, sigur s-au ales cu bube la gură. 

- Nu era bine dacă la discuţiile cu Harabal participa şi 
colonelul Kal Tabol? 

- Nuuuu!!, că cine ştie ce sistem codificat de 
comunicare au ei şi s-ar fi informat reciproc asupra 
situației, fără ca noi să îi putem opri. Am fi asistat 
neputincioşi la etalarea unor strâmbături şi scărpinături 
cărora nu le-am fi înțeles sensurile decât după ce le 
traduceam eu cu ajutorul dicționarului explicativ galactic 
ediția de 25 de kilograme pe care l-aş fi trântit periodic în 
capul colonelului, călcându-l în permanenţă pe coadă ca să 
nu fugă. 

- Este bine că îţi mai păstrezi simţul umorului chiar şi 
în situația aceasta atât de delicată în care ne aflăm acum. 

- Mi-ai adus aminte de musafirul nostru coclon. Cred 
că am stabilit, totuşi, cu el o legătură telepatică — pe mine 
mă arde-n palmă şi pe el sigur îl mănâncă spinarea. N-ar 
strica să-i fac o vizită ca să aflu ce părere are despre 
divizarea Lumii coclone. Tu trimite spre Harabal nişte... 
epsiloni de-ai tăi, şi dacă ne păcăleşte, o să-i servesc la 
următoarea întâlnire o aşa şedinţă telepatică, încât, o să-l 
scap de piatra de la rinichi şi de lipsa durerii de cap. 

Plec din încăpere, dar nu merg la colonel, ci vreau să 
o caut mai întâi pe Hina ca să aflu ce a mai discutat cu 
moşii ei. Şi o să o rog să-i întrebe şi pe moşorogi de nițică 
sănătate, că aşa mi se zbate mie un ochi cum că ei nu ar fi 
străini de apariția acelor „şerpi” cosmici, asta dacă nu 
cumva coclonii care, chipurile, i-au întâlnit, nu erau beţi 
criță. Că de un lucru sunt sigur — fabricile lui nea Mitică 
funcționează la capacitate maximă şi atâta ţuică trebuie 
băută de cineva... 


XD 


În aceste câteva zile care au mai trecut, am avut timp 
să pun puţină ordine în gândurile legate de evenimentele ce 
se petrec în galaxie. Dacă problemele s-au înmulțit, e bine 
să arunc şi eu în luptă nişte neuroni în plus, adică să le 
ordonez, ca să ştiu de unde să le iau la nevoie. Probabil că 
foarte curând o să le iau pe toate de pe jos, după ce o să-mi 
cadă în cap! Poate ar fi bine să mi le scriu în palme ca să nu 
le uit, iar când vreau să-mi aduc aminte de ele, ca să nu mă 
dau de gol că le-am uitat, îi mai pleznesc coclonului câte-o 
palmă şi le citesc aşa, din mişcarea mâinii. 

Hina a tot vorbit cu moşii-somnoroşii despre situaţia 
generală şi a aflat ultimele noutăţi. Din ce mi-a spus, cică 
s-a conturat un dispozitiv de punct culminant, îi zice ea, 
adică s-ar cam apropia momentul crucial în care ar trebui 
ori să se lămurească, ori să se complice lucrurile. Tot să se 
mai complice??!! Cred că la finalul crizei, o să mă cred văr 
de-al doilea cu fratele meu din partea mamei lui nea 
Mitică...!!! De fapt, ştiu eu ce a vrut să spună iubita mea: la 
ea „lămurit? înseamnă pace, iar „complicat” înseamnă 

război. Eu gândesc mai direct — şi pacea şi războiul vor 
lămuri, de fapt, lucrurile. 

la să analizez eu puţin dispozitivul ei de punct 
culminant! Navele participante la revolta orzonă au ocupat 
punctul strategic XOY şi, deşi îşi recunosc în continuare 
apartenenţa la Federație, insistă ca toate navele comerciale 
coclone, inclusiv cele care au solicitat protecţie, să plece în 
teritoriul lor pentru o perioadă nedefinită dar suficientă ca 
relațiile federalo — coclone să devină acceptabile. Armata 
federală se află între acest punct strategic şi granița cu 
Imperiul având misiunea de a preîntâmpina o invazie 
coclonă, dar şi de a-i opri pe orzoni să declanşeze 
ostilitățile. Consiliul Suprem s-a reunit pe planeta S.P. 
Apia 3 aflată în spatele zonei mediane a flancului stâng al 
forțelor sale armate. Kohon se deplasează cu navele sale 
mult mai încet acum şi va atinge Zona Neutră într-o 
jumătate de zi. Harabal a mers de-a lungul acestei zone de 
separație a celor două centre de putere, iar când a ajuns în 
punctul corespondent flancului drept al forţelor federale, a 
intrat puţin în interiorul spaţiului coclon, probabil, cu 
intenţia de a rămâne mai departe şi în spatele lui Kohon — 
nu-i prost maimuţoiul! Comercianţii cocloni, exceptându-i 
pe cei aflați în partea cealaltă a Federaţiei, au traversat în 
totalitate Zona Neutră, dar — culmea! — nu au plecat spre 
interiorul imperiului lor, ci au rămas masaţi într-o zonă de 
graniță pe direcția punctului strategic XOY, sub pretextul 
că aşteaptă normalizarea situației şi reintrarea în spațiul 
federal; au acolo câteva planete cu facilități multiple de 
refacere şi aprovizionare. 

Situaţia este pe muchie de cuţit, sau, cum spunea 
Darh, într-un echilibru instabil. După părerea mea, totul 
depinde de ce va face Kohon — el va decide pacea sau 

războiul — dar Hina susține că este foarte important şi ce 
vor hotărî orzonii. 

galaxia asta! Parc-aş avea-o în arendă! la să mă-ntind eu în 
pat, să-i dau o pauză creierului şi să las lucrurile să mai 
curgă şi de la sine! Chiar aşa şi fac, după ce micşorez puțin 
intensitatea luminii. Dar m-apucă grija — nu de galaxie, ci 
de acel ceva pe care îl am în cap şi nu ştiu ce este. Parcă de 
când cu parola aceea, nu mai pot să dorm. N-ar fi exclus ca 
moşii sau moşorogii, pentru a se proteja psihic, să caute 
câte un fraier căruia să-i toarne telepatic în cap toate 
bazaconiile care îi deranjează pe ei. De-aia sunt băieții aşa 
de blânzi şi liniştiți, că mă încarcă pe mine! Cred că pe 
Hina deja au saturat-o, la cât de stresată a devenit ea, şi 
acum au început să verse şi peste mine. Ah!, dacă aş putea 
să le transmit şi eu lor ceva din creierul meu, prin telepatie 
— le-aş face mintea ca de grădiniță. 

Uşa cabinei se deschide încet şi intră la mine Hina, 
cu aceeaşi față foarte preocupată ca şi cum problemele 
tuturor ar fi, în primul rând, ale ei. 

- Mi-a spus computerul că te găsesc aici, îmi spune 
ea apropiindu-se de patul meu. 

- Daaaaa??! la uite, pârâciosul!! Şi eu când îl întreb 
de tine, se face ba că nu ştie, ba că n-are voie... 

- Peste mai puţin de o jumătate de oră vom ajunge la 
navele orzonilor. Sper să reuşesc să îi conving pe aceştia că 
trebuie să se conformeze necondiţionat principiilor federale. 

- Nu-i lua prea tare, că ăştia te bat şi când se 
împrietenesc cu tine, dar-mi-te acum...! Chiar nu înţeleg. 
Pe cocloni nu voiai să îi superi deloc, în schimb, pe-ai 
voştri îi iei cu supunere necondiționată. 

- Orzonii au nişte principii cărora trebuie să li se 
conformeze, pe când Imperiul coclon nu are decât obligația 
să respecte convențiile semnate cu Federaţia. 

- Daaaa şi am văzut că le respectăăăă!! Ba chiar dau 
şi în plâns, bieţii de ei, dacă încalcă vreuna! Auzi, Hina, dar 
de ce îşi zic ăştia „imperiu”? Eu ştiam că un imperiu are 
nişte teritorii cucerite, nişte popoare asuprite, dar în tot 
spațiul lor, ei sunt numai cocloni. 

- De-a lungul mileniilor, ei au cucerit multe planete, 
dar vechii locuitori ai acestora, fie s-au mutat pe planete 
din spaţiul federal, fie au căzut în sclavie şi, în timp, au 
dispărut fizic. Vei fi surprins să afli că patru astfel de 
planete aflate în teritoriul coclon, pe direcția sectorului 
XOY, au aparţinut orzonilor. 

- Vorbeşti serioooos??!! Păi, atunci dăi lui Jan al meu 
liber la măcel, că are tot dreptul! Acum mi se pare normal 
ca orzonii să vrea răzbunare. Poate chiar doresc să-şi 
recucerească planetele cu acest prilej, din moment ce s-au 
postat strategic, exact pe direcția lor. 

- Nu. Acest lucru s-a întâmplat cu mult timp în urmă. 
Odată intrați în cadrul Federaţiei, orzonii s-au angajat să 
respecte graniţa stabilită între noi şi Imperiu. 

- Daaaa, ştiiiiu!, principiile voastre impecabile care, de 
fapt, creează numai frustrări şi tensiuni. Dar, s-ar putea ca 
acum, tocmai din cauza regulilor voastre foarte... avansate, 
să bubuie oarece convenții prin galaxia asta. Ştii ceva, Hina? 
Dacă vă hotărâți vreodată să rezolvaţi definitiv problema 
coclonă, dați-ne nouă, pământenilor, da” cu acte-n regulă, o 
planetă pustie, nu o planetă, un satelit, nici satelit, un 
asteroid neînsemnat şi faceţi în aşa fel încât acest bolovan 
cosmic să fie ocupat, chiar şi întâmplător, de cocloni. În nici 
trei luni or să zboare ăştia din galaxie, de n-o să-i mai vedeți 
nici cu senzorii lui Sherkan bulbucaţi la maxim! 

- Dacă ar fi galaxia pe mâna pământenilor, s-ar nărui 
milenii de rațiune... 

- Dar s-ar câştiga secole de liberă exprimare. Hai să 
revenim la problema cea mai importantă! Am făcut în 
minte o analiză a situației şi mă intrigă câteva lucruri. 

- Spune-mi! 

- În primul rând, de ce ţineţi voi armata Federaţiei 
între orzoni şi cocloni? 

- Pentru a preîntâmpina un conflict. 

- Mie mi se pare că vă încurcați unii pe alţii. Kohon 
nu a venit degeaba până aici cu cincizeci de mii de nave 
ultra-moderne. Eu cred că el vrea să atace în mod sigur. 
Are nevoie doar de un pretext. 

- Din acest motiv i-am blocat pe orzoni în spatele 
nostru, ca să nu le oferim coclonilor niciun pretext. 

- Nu trebuie să îl oferiţi voi. ÎL vor inventa singuri. 
Federația face, cu această strategie, un lucru inutil. Este ca 
şi cum ai intra într-o haită de câini şi ţi-ai pune mănuşi 
chirurgicale ca să te aperi de muşcături. Păi nu te muşcă 
numai de mâini, iar mănuşile de acest gen nici nu te pot 
proteja de un asemenea pericol. 

- Ai altă soluţie? 

- Puneţi-vă toate forțele pe aceeaşi linie cu cele ale 
orzonilor, inclusiv „Fulgerul galactic”, ca să vadă coclonii 
cu cine au de-a face şi distrugeți orice navă inamică de 
război care intră în spaţiul federal. Asta o să-i intimideze 
pe cocloni şi cred că este singurul lucru care ar putea să-i 
facă să se răzgândească. 

- Noi vrem să evităm războiul, nu să îl declanşăm. 

- Aceeaşi grijă exagerată pentru duşman! Vedeţi să 
nu-i supăraţi cu ceva pe bieții maimuţoi! Şi să nu zburaţi 
prea brusc cu navele voastre pe lângă flota adversă, ca să 

nu speriați vreun coclon mai sensibil care se uită, 
întâmplător, pe geam! Veţi fi atacați, Hina. Dă-le 
deşteptarea moşilor tăi! Să lase papucii de baie şi să ia 
bocancii de război! 

- Aş vrea să înţelegi că trebuie neapărat să oprim 
acest posibil conflict şi să revenim la buna înţelegere între 
noi ŞI cocloni. 

- Care „bună înţelegere”? Voi i-aţi suportat şi ei au 
profitat. 

- Tu nu ai cunoştinţă de complicatul sistem de 
echilibru pe baza căruia funcționează Federaţia, dar te rog 
să mă ajuţi, chiar dacă nu am timp să îţi ofer prea multe 
informații, să păstrăm acest echilibru. Am mare nevoie de 
tine pentru a stopa această criză, iar tu poţi juca un rol 
foarte important în a-i convinge pe cocloni de necesitatea 
acestui lucru, pentru binele întregii galaxii. 

- Bine, iubita mea. Pacea pe primul plan — o fac 
pentru tine. 

- Mulţumesc! 

- Dar mai rămân „şerpii”... O fi ceva real, sau beţivii 
ăia au făcut cine ştie ce confuzie? 

- Consiliul Suprem nu ştie nimic despre aşa ceva şi, 
în plus, acele nave misterioase nu şi-au mai făcut apariția 
de la incidentele semnalate de Harabal. 

- Dar moşorogii?? Eeee?! Ei ce părere au? Nu cumva 
au uitat uşa deschisă la „cutia cu maimuțe”? 

- De la Marii Învăţaţi nu mi-a parvenit până acum 
nicio informaţie în acest sens şi cred că nu au niciun motiv 
să ne ascundă ceva. 

- Harabal a vorbit despre aceşti „şerpi” ca despre 
nişte ciudăţenii mai mult energetice şi mă gândeam că şi 

Învăţaţii lucrează tot cu super-energii. Aşa, dintr-o 
neglijență, se poate scăpa ceva prin cosmos care să se 
descarce accidental într-o navă comercială coclonă întâlnită 
în cale. 

- După părerea mea nu poate fi făcută nicio 
comparație între energia diamantelor su-eng şi cea a unor 
nave agresive. Vorbim de două lucruri total diferite. 

- Bine. Să sperăm că a fost o încercare a lui Harabal 
de a juca rolul victimei. Da” uite, vulpoiul, că ne-a făcut să 
ne obosim creierele cu prostiile lui! 

Hina se aşează pe pat îngândurată. Eu o cuprind cu 
braţele, o trag spre mine şi o sărut uşor pe gât spunându-i: 

- Draga mea, hai, relaxează-te puțin, că nu eşti tu... 
directoarea galaxiei ca să duci grija tuturor! Nu ştiu dacă se 
poate, dar cred că toți moşnegii care se dau mari şefi peste 
capetele noastre, în realitate ne transmit nouă toate 
energiile lor negative ca să poată moțăi ei liniștiți. Până şi 
pe mine m-au dereglat puţin; ce să mai zic de tine, care şi 
fără deşeurile lor energetice eşti foarte conştiincioasă. 

- Nu numai eu am responsabilitatea acestei crize. Pe 
mine mă preocupă acum, în plus faţă de ceilalți, o 
informație pe care am obținut-o acum câteva minute şi pe 
care venisem să ţi-o spun şi ție. 

- Iar se încurcă şi mai mult lucrurile?! 

- Aproximativ. Este doar o informație care sper să nu 
aibă efecte perturbatorii prea mari. Kohon se apropie de 
Zona Neutră cu doar treizeci de mii de nave şi nu ştim unde 
sunt celelalte. 

- Hai că-i culmea! Nu ne lasă băieții ăştia să ne 
plictisim deloc! Ce mai urmează oare? Să ne atace orzonii? 
Să plece moşii la stațiune şi să ne lase baltă? Poate atâtea a 
avut şi Kohon ăsta despre care nici nu ştim dacă se află în 

fruntea acelor nave. Poate el a plecat cu celelalte să 
recucerească Coclonia. Aţi luat legătura cu el? 

- Nu a răspuns niciodată apelurilor noastre. Am 
primit un singur comunicat din partea acelei flote prin care 
îşi declarau intenția de a apăra navele lor comerciale. 

- Da. Ei toți vor să se apere unii pe alții. Dacă îi 
întrebi pe comercianţi de ce nu au plecat din zonă, or să 
spună că le cade părul de grija lui Kohon. 

Discuţia noastră este întreruptă de Sherkan care ne 
anunţă: 

- Am ajuns la destinaţia ordonată. Generalul Galnis 
doreşte să vorbească cu Hina 

Soţia mea îmi spune: 

- Este şeful corpului de nave orzone. Hai să mergem 
în centrul de comandă pentru a vorbi cu el! 


XD 


Am asistat tăcut la un dialog lung şi plictisitor între 
Hina şi generalul Galnis. De ce oare or mai fi pierdut atâta 
timp, din moment ce ei sunt de acord unul cu altul, nu 
ştiu!? 

Orzonul a înţeles că acțiunea lor nu mai are obiect 
din moment ce comercianții cocloni au trecut granița, şi îşi 
declară mai mica sa armată, parte integrantă a flotei 
Federaţiei, cu misiunea de a zădărnici o eventuală nouă 
invazie a maimuţoilor. Adică omu” zice cam aşa: „Măi, noi 
ne-am calmat şi am pleca acasă, dar îi vedem pe ăştia că 
vor scandal şi mai stăm puţin prin zonă ca să ne facem 
datoria de federali”. De fapt, discuţia a fost mai lungă în 
privința celorlalte nave comerciale coclone care s-au 

concentrat în cealaltă parte a Federaţiei şi au cerut 
protecţie. Generalul le vrea plecate şi pe acelea şi dă 
asigurări ferme că nu le va ataca, ci doar escorta până la 
Zona Neutră. 

Hina a încercat să-i spună că şi în această problemă 
se va lua o decizie finală de către Consiliul Suprem, dar că 
mai importantă este acum amenințarea din partea flotei 
militare coclone. 

Mă mănâncă limba să intervin şi eu, dar nu vreau să o 
supăr pe Hina. 

La un moment dat, aceasta se întoarce spre mine şi 
mă întreabă: 

- Vrei să adaugi ceva? 

- Dacă nu te superi, aş vrea să discut câteva lucruri cu 
dumnealui, şi arăt spre ecranul de comunicare. 

- Te rog, îşi dă acordul soția mea. 

- Generale, mă adresez eu orzonului care este aşa de 
solid, încât ocupă aproape tot ecranul, poţi să-mi spui şi 
mie, te rog, de la ce a pornit revolta voastră? 

- Sal-Gal, mă bucur că întrebi aşa ceva, deoarece 
nimeni din conducerea Federaţiei nu vrea să dea importanța 
cuvenită cauzelor care au stat la baza acţiunii noastre. În 
primul rând, pe cocloni nu i-a interesat niciodată comerțul. 
Ei au spionat prin toate ungherele Federaţiei, au adunat 
informații vitale despre punctele, planetele şi aliniamentele 
noastre strategice, foarte probabil au furat secrete militare 
referitoare la numărul de nave de luptă, forţa şi dispunerea 
acestora, dar şi la multe alte aspecte care îi pun pe ei 
într-un mare avantaj în cazul unei invazii. Sistemele 
noastre de protecţie nu au putut face faţă valului de spioni 
sosiți din Imperiu. Practic, fiecare coclon a venit aici cu o 

misiune şi, din păcate pentru noi, şi-a îndeplinit-o. Aşa 
stând lucrurile, acțiunea noastră nu trebuie privită ca o 
revoltă, ci ca o datorie. Am jurat să apărăm Federaţia şi 
asta vrem să facem. În al doilea rând, mai există un aspect 
sociologic privitor la degradarea societăţii federale cauzată 
de prezenţa coclonilor, dar acest lucru face obiectul unui 
studiu mult mai amplu şi nu este cazul să îl aprofundăm 
acum. 

- Dar prietenul meu, Jan Vlăjgan, a jucat vreun rol în 
toată revolta voastră? 

- Pământeanul Jan ne-a atenţionat de la început 
asupra acestui pericol şi ne-a convins să creăm un serviciu 
de contraspionaj propriu, cu ajutorul căruia am adunat 
foarte multe dovezi acuzatoare la adresa coclonilor. 

- Păi eu zic că în cincisprezece ani, spionii Imperiului 
au aflat tot ce i-a interesat despre Federație. Ce rost are să-i 
mai goniți acum? 

- Vom schimba toate planurile noastre strategice şi 
coclonii nu vor mai avea acces la ele. 

- Şi dacă membrii Consiliului Suprem îi va primi în 
continuare pe comercianți în spațiul federal în virtutea 
convenției semnate, voi ce poziție veți adopta? Veţi părăsi 
Federaţia? 

- Nu. Ar fi un lucru prea grav. Ar însemna să facem 
Jocul coclonilor. Vom rămâne uniţi, dar le vom interzice 
acestora accesul în sistemele planetare controlate de noi. 

- Păi şi aşa tot încălcaţi acea convenţie, cel puţin pe 
jumătate, dar, să zicem, sună mai acceptabil decât un atac 
direct. Te mai întreb ceva puțin mai delicat pentru voi, 
orzonii. Vreţi, cumva, să recuceriți planetele care v-au 
aparținut cu mai mult timp în urmă, aflate acum în cadrul 
Imperiului coclon? 

- Nu suntem aici pentru aşa ceva şi nu credem că 
lucrurile mai suportă alte complicaţii. 

- Atunci de ce mai staţi în zonă şi nu vă retrageți, din 
moment ce navele comerciale care au făcut obiectul 
revoltei voastre s-au retras în teritoriul lor? 

- Pentru că există o ameninţare coclonă şi noi ne 
simțim datori să apărăm Federaţia de un asemenea pericol. 

- Şi de ce ați rămas separat, şi nu intrați în 
dispozitivul de apărare federal desfăşurat în faţa voastră? 

- Deoarece criza inițială nu s-a rezolvat pe deplin. 
Vrem să ne asigurăm că navele coclone care au cerut 
protecție nu ne vor ataca prin surprindere, dar mai ales că 
acestea vor părăsi, cât mai repede cu putință, spaţiul 
controlat de noi. 

- Deci, până la urmă, recunoaşteți autoritatea 
Consiliului Suprem şi ne putem baza pe voi în cazul în care 
coclonii vor ataca. 

- Cu atât mai mult vom riposta dacă suntem atacați, 
fără să mai fie nevoie să ni se ceară ajutorul. Din păcate, 
deşi dorim să ne subordonăm Consiliului Suprem, 
considerăm că acesta oferă prea multe concesii coclonilor 
în detrimentul intereselor Federaţiei. De aceea, noi vrem să 
rămânem cu o anumită autonomie decizională, 
constituindu-ne astfel într-o alternativă de rezolvare a 
crizei, dacă aceasta va scăpa de sub controlul Consiliului. 

- Parcă simt în vorbele tale influența lui Jan al meu. 
V-a învățat şi cum să le trageţi picioare la fund? 

- Nu înţeleg ce vrei să spui. 

- Înseamnă că nu te-ai împrietenit prea mult cu el. 
Dar lasă că nu am vrut să spun nimic important. Mi-am 
adus eu aminte de nişte vremuri când puteai să urechezi 
orice coclon, fără să te oprească nimeni. Mulţumesc, 
generale, pentru lămuriri! 

Mă întorc către Hina. Aceasta mai schimbă câteva 
cuvinte cu comandantul orzon, determinându-l să promită 
că nu va iniția niciun atac din proprie inițiativă şi va 
informa Consiliul Suprem despre orice acţiune pe care ar 
intenționa să o desfăşoare. 

Legătura se întrerupe. Hina se întoarce şi ea către 
mine şi mă întreabă: 

- Ce părere ai? 

- Draga mea, fără nicio ironie, eu sunt expert în 
cocloni. Tu să-mi spui ce vor orzonii voştri! 

- Indiscutabil Galnis este sincer şi loial Federaţiei. Eu 
consider că am mai rezolvat o necunoscută din această 
complicată ecuație. A mai rămas Kohon. Dacă îl 
convingem să se retragă, putem spune că echilibrul acela de 
care a vorbit prima dată Darh, devine stabil. 

- Hina, acum nu vreau să jumulesc găina înainte de a 
o tăia, dar orzonii tăi mi s-au părut mai periculoşi decât aş 
fi crezut. 

- Te rog să te explici! Ai părut foarte satisfăcut de 
discuţia pe care ai avut-o cu generalul. Poate pământeanul 
Jan să constituie un pericol aşa de ascuns încât eu să nu îl 
văd? 

- Poate că de la Jan pleacă această nouă mentalitate a 
orzonilor, dar eu mă leg doar de ce a spus Galnis spre 
sfârşit. Ei sunt perfect loiali Federaţiei, dar nu neapărat şi 
Consiliului Suprem. 

Hina înţelege imediat semnificaţia cuvintelor mele şi 
îmi vorbeşte gândindu-se, parcă, la o perspectivă foarte 
sumbră: 

- Să conducă această revoltă aparent încheiată a 
orzonilor, spre o nouă ordine în cadrul Federaţiei? Ar fi 

sinucidere curată. Dacă autoritatea Consiliului Suprem ar fi 
pusă la îndoială, coclonii ar profita imediat de această 
şansă nesperată... 

- Mai ştii? Ar putea invada Federaţia sub pretextul că 
îi apără integritatea care le aduce lor mari avantaje. Ce 
ironie! Ar fi ca şi cum l-am invita pe Aghiuţă la pomană! 
Dar să nu ne mai imaginăm lucruri care nu s-au întâmplat. 
Hai să vorbim şi cu armata lui Kohon şi s-o rezolvăm 
într-un fel şi cu neterminatul ăsta, că m-am cam săturat de 
invaziile lui! Vreau să stau şi eu cu tine măcar o oră în 
camera de relaxare, fără grija că sughiță nu ştiu ce prost în 
galaxie. 

Hina se apropie de mine şi îmi aranjează părul cu 
mişcări duioase. Eu o cuprind de mijloc şi o strâng la piept 
ca şi cum n-aş mai fi văzut-o de mult timp. Ea nu numai că 
nu se împotriveşte, dar se lipeşte de mine ca un copil care 
are nevoie de protecție. Stăm aşa îmbrățişați fără să 
scoatem un cuvânt. De-atâtea probleme, am şi uitat să ne 
mai iubim. N-ar fi exclus să iau vreo palmă când oi 
săruta-o următoarea dată. 

- Ai un fler teribil, îmi şopteşte ea, de a descifra 
esenţa lucrurilor. Nu vreau să te jignesc, dar când te-am 
întâlnit prima dată nu aveai nici pe departe această calitate. 

- Eeeeiii nu aveam!!! Ba am fost tot timpul inimă de 
zmeu, dar n-ai fost tu atentă la detalii. Chiar pot să spun că 
m-am mai prostit niţel, de când mă obligați voi să ocolesc 
de trei ori curtea înainte de a deschide poarta. 

- Mie mi se pare că în ultima vreme s-a întâmplat 
ceva special cu tine. Devii o persoană din ce în ce mai 
autorizată în luarea deciziilor şi nu înţeleg care este sursa 
acestei transformări. 

- Pentru mine singura transformare este că am ceva 
intrat în cap — probabil de la tâmpenia moşului ăluia cu 
dragonii lui — care nu mă mai lasă în pacea mea 
pământeană. 

- Până acum ai simţit nevoia să foloseşti acea parolă? 

- Am folosit-o de două ori. O scrisesem pe nişte 
hârtii, ca să nu o uit, şi cu acestea m-am şters... înţelegi... 
de nevoie... 

- Mai ai chef să şi glumeşti? Ce mister zace în tine ca 
să poți să...? 

- Zace o leneee! Şi o plictiseală de învârteala asta a 
voastră în jurul cozii, cu care complicați voi toate 
problemele cosmice, de nu am cuvinte! Nici nu mai ştiu 
dacă vouă vi se trage de la mişcarea de rotație a galaxiei, 
sau galaxia însăşi se roteşte din cauza voastră! 

- Aştept să îl învârteşti pe degetele tale şi pe Kohon şi 
să îl convingi să plece acasă. 

- Nu ştiu dacă o să reuşesc să-l învârtesc, dar dacă 
îmi dai voie, o să-i sucesc puţin gâtul, că şi aceasta tot un 
fel de învârteală este. 

Hina zâmbeşte pentru o clipă şi îmi spune între două 
săruturi: 

- Nu îți dau voie. Mulţumeşte-te doar cu faptul că 
mi-ai sucit mie mințile. 

- Beeee!, se cunoaşte că ai trăit ceva vreme printre 
noi — ai început să vorbeşti ca o pământeancă. Poate îl mai 
domesticeşti şi pe Darh al nostru, că el se comportă de 
parcă ar fi copilărit pe Transcenda! 

- De când cu această criză, fiul nostru şi-a schimbat 
radical părerea despre tine. A început să-ți aprecieze 
calitățile, pe care mult timp nu ţi le-a văzut. 

- Da” el pe unde umblă acum? 

- L-am rugat eu să facă nişte scanări pe lungimi de 
undă lungi şi nişte prospecţii cuantice alternativ subspațiale 
în sectorul ocupat de cocloni. 

- Păi atunci hai să-i luăm la întrebări şi pe ultimii 
rămaşi! Dragă Kohon, jos pantalonii că vin cu nuiaua! Şi să 
nu tipi, că ţi se fâstâcesc soldaţii de elită! 

Pe acest fond optimist, am întors nava spre Zona 
Neutră, unde ne aşteaptă, sperăm, ultima provocare. 

ARMATA 
NIMANUI 


Vorbitorul  chiciură: „Energia de efect a fost 
programată. ” 

Vorbitorul cer. ,, Va fi lansată la momentul stabilit. ” 

Vorbitorul ploaie: „Trimisul trebuie să acţioneze în 
consecință. Nu ne permitem 
să rateze. ” 

Vorbitorul culoare: „Să fim încrezători! Să avem 
răbdare şi să îi dăm timpul 
necesar pentru a reuşi! ” 

Vorbitorul boare: „Rătăcitorii au optat clar pentru 
sectorul nostru cosmic. ” 

Vorbitorul dor: „Confruntarea a devenit inevitabilă. 

Vorbitorul amurg: „Să sperăm că vom fi pregătiți să 
îi înfruntăm. ” 


E) 

XD 


Privesc, împreună cu Hina şi Darh, holograma creată 
de Sherkan, în care sunt reprezentate forțele coclone 
conduse, probabil, de Kohon. Acestea formează un imens 
semicere ce îşi sprijină capetele pe Zona Neutră. În 
interiorul acestuia există o îngrămădire de câteva sute de 
nave mari, unde s-ar putea afla conducerea acestei armate, 
care are în fața sa un aliniament, puţin în zig-zag, format 
din câteva mii de nave cu un format nemaivăzut până acum 
— ca un triunghi isoscel cu vârful alungit, cu laturile puțin 
curbate spre interior şi cu o bază mult lărgită, desfăşurată 
ca un evantai. Aceleaşi nave formează şi cea mai mare 
parte a semicercului, la care se adaugă „păsări de pradă”. 

Ne dăm seama de forma şi ponderea unor tipuri de 
nave, dintr-o anexă la hologramă, aflată în lateral, în care 
Sherkan ne-a reprezentat principalele tipuri de nave 
coclone, dându-le aceeaşi culoare în ambele reprezentări. 

Navele din holograma cu imaginea de ansamblu sunt 
atât de mici şi de numeroase, încât nu prea le mai vedem pe 
fiecare în parte, ci ne apar sub forma unei îngrămădiri de 
puncte luminoase colorate corespunzător tipului căruia îi 
aparțin. 

La o analiză sumară, Hina trage concluzia că aceste 
nave de un tip nemaivăzut până acum sunt cele robotizate, 
de care vorbea Harabal. De asemenea, tot soția mea 
constată că adversarii noştri au renunţat la navele foarte 
mari, în favoarea acestora mai uşoare, dar cu 
manevrabilitate mult mai mare. 

Eu încerc să fiu optimist: 

- Nu, draga mea, le-au făcut mai uşoare şi mai rapide, 

ca să poată fugi mai repede cu ele în caz de pericol. 


170 


COMPONENTA „SEN” 


- Să nu îi subestimăm pe cocloni!, spune şi Darh. Ne 
sunt net superiori în privinţa numărului de nave, fără să 
mai punem la socoteală armata lui Harabal şi grupările de 
nave ale comercianților. 

- Păi de când tot spun eu că suntem copleșiți şi 
înconjurați! Hina, foloseşte, te rog, diamantul tău şi 
spune-le moşilor să oprească şepticul şi să treacă la 
acțiune! 

- Adică ce să facă, după părerea ta? 

- Păi, să ne dea voie să mai distrugem din navele 
piticoților care, după ce că sunt multe, nici măcar nu sunt 
toate aici. Din câte spuneai chiar tu, vreo douăzeci de mii 
lipsesc şi, dacă or veni şi acelea, noi o să ne simţim ca vaca 
în roiul de muşte care uită de iarbă şi se loveşte singură cu 
coada peste gură. Să profităm acum de faptul că sunt puţin 
mai împrăştiaţi! 

- Nu putem să avem o asemenea inițiativă agresivă. 
Rolul nostru este să preîntâmpinăm conflictul, nu să... 

- Nu să-l provocăm. Da, ştiu. Şi dacă îl provoacă ei, 
noi pe unde mai scoatem cămaşa? Prin turul pantalonilor 
rupți de torpilele lor fotonice? Tu nu vezi, Hina, că ăştia 
sunt foarte deşi şi când sunt împrăştiaţi? 

- Pacea pe primul plan. Parcă îmi promisesei că mă 
susţii în acest demers. 

- Da, ai dreptate. Uitasem. Uit mereu că trebuie să 
ajungem, în final, să ne pupăm pe buze cu păduchioşii 
ăştia! Aaaaa, gata, am găsit rezolvarea! Nu va mai fi niciun 
război. Îi propunem lui Kohon să-şi mărite fata cu Darh, că 
pe fiul nostru şi-aşa nu-l interesează sentimentele, şi dacă 
devenim rude, vom fi şi prieteni. 

Darh sare ca ars: 

- Cum poţi să spui aşa ceva? De ce hotărăşti tu în 
numele meu? Ştii tu sigur că are Kohon o fată? 

- Aaaaa, deci, dacă ar avea, te-ar interesa! 

- Vă rog să vă opriţi!, ne potoleşte Hina. Nu avem 
timp de glume. 

- Tu nici la un concurs de umor n-ai avea timp de 
glume, fac eu o remarcă mai mult pentru mine. 

Soția mea nu-mi răspunde şi se adresează lui 
Sherkan: 

- Computer, reprezintă în  hologramă forțele 
Federației, armata lui Harabal şi cele două grupări ale 
comercianților cocloni! 

După câteva secunde, câmpul de luptă virtual este 
complet reprezentat. Iese şi mai mult în evidenţă faptul că 
forțele noastre sunt mult prea puţine pentru a face față unei 
invazii, ŞI aproape înconjurate. 

- Este evident, spun eu, că ne trebuie o lovitură de 
maestru, în cazul în care se va ajunge la un conflict. Sper să 
nu fim puşi în situaţia de a apela la „măiestria” celui care 
îşi loveşte fundul cu propriile-i călcâie de atâta fugă!! 

- Ne trebuie o idee genială, îmi răspunde Hina, ca să 
evităm conflictul şi să revenim la normalitate. 

- Am eu una obişnuită, dar necesară, şi, s-ar putea, şi 
eficientă. Hai să mergem să vorbim cu Kohon! Să intrăm în 
semicercul coclon, până la îngrămădirea aceea de nave 
mari, că doar asta a fost misiunea noastră inițială — să le 
aflăm intenţiile şi să-i convingem să se retragă. 

- Da, ai dreptate, aceasta este misiunea noastră. 
Numai că am tot încercat să deschidem un canal de 
comunicaţie, dar coclonii refuză să răspundă. 

- Păi, dacă ne rugăm de ei, n-or să răspundă 
niciodată, dar dacă le dezintegrăm câteva nave robotizate — 
că şi aşa nu au echipaj — să vezi cum le stârnim interesul! 

- Nu putem trage noi primii. Ar fi un act agresiv pe 
care coclonii l-ar specula imediat. 

- Noi trebuie doar să intrăm în dispozitivul lor de 
apărare sub pretextul că vrem să vorbim cu ei. Pot să fac 
pariu cu tine că vor trage imediat asupra noastră — chipurile 
să se apere! 

Darh îşi exprimă o anumită nelinişte: 

- Va rezista „Fulgerul galactic” focului coclon? 

- Va rezista la început, după care vom fi obligați să 
tragem şi noi. 

Hina nu este de acord cu replica mea: 

- Nu vom trage. Dacă nava noastră nu va mai rezista, 
ne vom retrage. 

- Şi când vom mai comunica, draga mea, cu Kohon? 
Când o vorbi ăla în somn? 

Darh vine cu o propunere: 

- Să ne folosim cumva de prezenţa lui Kal Tabol pe 
nava noastră. 

- Da chiar, fiule, ai dreptate! Am şi uitat de colonel. 
El se plimbă prin galaxie pe spinarea noastră, parc-ar fi 
câştigat o excursie gratuită într-un pachet de detergent! Să-l 
punem la treabă! Da”, auzi, Hina? Avem o mică problemă 
cu musafirul nostru. Nu ştim cui îi este el loial — lui 
Harabal sau lui Kohon? 

- Din câte am înţeles de la tine, el este şeful Direcţiei 
Informaţii a Serviciului de Securitate Imperial. Este normal 
să fie trimis de Harabal. 

- Aşa ar părea normal, dar, din discuţia pe care am 
avut-o cu el aici, pe navă, am cam dedus contrariul. El 
părea mai bine informat decât Harabal despre fracțiunea 
coclonă răzvrătită — câte nave sunt, unde le-au ținut, încotro 
se-ndreaptă şi cu ce scop — şi vorbea despre această armată 

ca făcând şi el parte din ea. Cel puţin mie aşa mi-a lăsat 
impresia, dar s-ar putea să mă şi înşel. Nu ar fi exclus ca 
toți coclonii să fie în legătură unii cu alții şi să urmeze 
acelaşi plan. 

- În cazul acesta de ce ne-a mai prevenit Harabal în 
legătură cu navele speciale ale lui Kohon? 

- Ca să pară binevoitor, într-un moment în care era 
prea târziu să mai concepem nişte măsuri suplimentare de 
protecție. 

- Mai ales că nici nu ştim cât de performante sunt 
aceste nave coclone din noua generaţie. 

- Singurul mod de a afla este să le provocăm, intrând 
în mijlocul lor. Dar mai întâi parcă aş vrea să mai stau 
puţin de vorbă cu colonelul. Hai că eu merg în cabina lui. 

- După aceea veniţi împreună aici. În timp ce 
pătrundem în semicercul coclon, eu voi continua să încerc 
stabilirea unei legături cu aceştia. Trebuie să informez şi 
Consiliul Suprem despre intenția noastră. 

les din centrul de comandă şi merg spre cabina 
colonelului. Drumul îmi este indicat de computer pe care îl 
întreb din mers: 

- Sherkane, ce a făcut musafirul nostru de când am 
vorbit ultima dată cu el? 

- A trimis câteva scrisori celor apropiaţi. 

- Scrisori ??!! Cu a cui aprobare a comunicat el cu 
exteriorul şi prin ce modalitate? 

- Hina i-a permis expedierea acelor texte, dar numai 
după ce le-am analizat eu conţinutul. Trimiterea s-a făcut 
prin căile de comunicare obişnuite. 

- Măi, voi mă omorâți înainte de termenul de 
expirare! Nu v-aţi gândit că în mesajele acelea el a strecurat 


174 


COMPONENTA „SEN” 


şi date secrete, codificate, cu care şi-a informat şefii despre 
situația noastră? 

- Textele erau inofensive şi se adresau familiei. 

- Da, te cred! Îi spunea nevesti-si să-l aştepte în 
lenjeria roz cu ciucuri şi copiilor s-o asculte pe bunica, cu 
urechea! Păi, ce familie mai are spionul ăsta după 
cincisprezece ani de stat într-o cuşcă, măi, Sherkane?! 
Inofensive au devenit circuitele tale. 

- Am folosit toate sistemele de decriptare pentru a 
interpreta exhaustiv textele expediate. 

- Daaaa?! Şi dacă el a scris acolo „chiloţi de mătase” 
care, poate, înseamnă „Fulgerul galactic”, tu cum ţi-ai fi 
putut da seama? Hai că nu mai am timp de poveşti! Faptul 
e deja consumat, dar mai întreabă-mă şi pe mine când 
simţi, aşa, că eşti luat de fraier, pentru că la capitolul 
păcăleli, vă conduc ăştia cu o sută la zero! 

Am ajuns în cabina lui Kal Tabol, pe care l-am 
surprins lucrând la nişte chestii pe nişte... un fel de hârtii 
din care nu înțeleg nimic. 

- Hei, colonele, la ce lucrezi?, îl iau eu direct ca să îl 
pun în încurcătură. La planurile de invadare a Federaţiei? 

- Da. 

- Daaaa??!! Măi da” tu chiar ai tupeu! Şi mi-o spui 
aşa direct în ochi? 

- Nu lucrez la niciun plan de invazie, dar indiferent 
ce ți-aş fi răspuns, tu tot asta ai fi crezut. 

- Nu ştiu ce aş fi crezut, dar oricum te suspectez de 
lucruri necurate. De exemplu ştiu că ai trimis ălor tăi 
anumite informaţii sub paravanul unor scrisori. 

- Erau simple scrisori de familie. Orice informaţie 
secretă aş fi strecurat acolo, aceasta ar fi fost decodificată 
de computerul vostru. 

- Ce familie mai ai tu, colonele? Spionii nu prea au 
timp de asemenea relații, ei îşi cam sacrifică viața 
personală în folosul Agenţiei şi, în plus, după cincisprezece 
ani de prizonierat, cred că deja ţi-a tras nevasta un „X” pe 
poza ta de la starea civilă! 

- Sal-Gal, eşti un naiv dacă îți închipui că eu — o 
persoană atât de importantă în cadrul Imperiului — am irosit 
cincisprezece ani pe Pământ. Altcineva a stat în locul meu, 
iar eu l-am înlocuit, în secret, în ultimele luni. Ne-am bazat 
pe faptul că voi ne deosebiți mai greu unul de altul şi iată 
că trucul a funcționat. 

- Deci nu ai fost tu, ci o sosie de-a ta pe care ai 
înlocuit-o la un moment dat. 

- Bineînţeles! Am venit pentru a face presiuni asupra 
Federaţiei prin intermediul Hinei. Am mizat şi pe faptul că 
mă veţi lua cu voi în această călătorie. 

- Ai anticipat şi călătoria noastră?! Deci ştiai de 
tensiunile care se acumulaseră în galaxie, înainte de a afla 
eu de ele. 

- Da, ştiam. 

- Ştiai, pentru că voi le-aţi provocat. 

- Sal-Gal, să fim realişti! Cum îi puteam noi 
convinge pe orzoni să se revolte? 

- Provocându-i. 

- Nu. Ştiam pentru că asta îmi este meseria — să ştiu 
cât mai multe informaţii despre orice. 

- Îmi închipui că ştii o mulțime de lucruri, dar vreau 
să văd şi dacă eşti dispus să vorbeşti despre ele. Deci, ce 
vrea Imperiul coclon, colonele? Invadaţi sau nu galaxia? 

- Tu ce crezi, Sal-Gal? 

Eeee, da” ce-i place ăstuia să facă pe interesantul cu 
mine! Mai mult ca sigur că, în timpul liber, construieşte 

palate măreţe din bețe de chibrit. A redevenit obraznic şi se 
crede din nou stăpân pe situaţie. Trebuie să găsesc 
modalitatea de a-l pune la punct şi de această dată. 

- Eu cred, îi răspund eu, că voi, coclonii, sunteți toți 
puşi de acord unii cu alţii, că aveţi un plan comun de 
cucerire a Federației, dar că jucaţi la două capete. 

- Nu cunosc semnificaţia acestei expresii. 

- Păi vezi?! Nu te mai lăuda că ştii atât de multe, din 
moment ce nu eşti nici la nivelul unui copil de grădiniță 
pământean! A juca la două capete înseamnă a avea două 
planuri diferite de acţiune şi a opta pentru cel care are şanse 
mai mari de reuşită, în funcţie de conjunctură. În cazul de 
față voi îl aveți pe Kohon, care vrea să cucerească galaxia, 
dar şi pe Harabal, care rămâne partenerul de negociere al 
Federației, în cazul în care primul eşuează. lar forțele 
comerciale se vor alătura şi ele celui care va avea sorţi de 
izbândă mai mari — vor lupta alături de Kohon sau, dacă 
acesta pierde bătălia, vor negocia alături de Harabal. În 
ambele variante voi aveți numai de câştigat, iar dacă 
varianta violentă nu va avea succes, veţi da toată vina pe 
Kohon şi îl veți izgoni — chipurile! — în nu ştiu ce colț al 
imperiului, unde îi veți pune toate resursele la dispoziţie ca 
să creeze o armată şi mai mare. Şi ne vom reîntâlni peste 
zece ani, la următoarea voastră invazie... ca de gândaci care 
nu te omoară, ci doar te agasează. 

- Interesant raționament! Este bine că ai fost direct în 
exprimare, deoarece a sosit timpul să spunem lucrurilor pe 
nume. Asta îmi place mie la tine — că putem vorbi foarte 
concret, nu ca federalii, care se încurcă în propriile lor 
principii. 

- Da, să vorbim direct, colonele! Este inutil să te mai 
întreb cu cine ţii tu, cu Kohon sau cu Harabal, deoarece voi 

toți sunteți oamenii Marelui Imperiu coclon şi aveţi un 
singur scop — să cuceriţi întreaga galaxie. Este un lucru atât 
de evident, încât nici nu merită să te oboseşti să îl mai negi. 

- Ai dreptate. Acesta este scopul nostru final, pe care 
îl vom atinge mai devreme sau mai târziu. Eu cred că acum 
suntem destul de puternici pentru a reuşi. Eşti de acord cu 
mine? 

- Nu sunt. Hai să-ți spun câteva lucruri care nu or 
să-ţi placă, dar care te vor trezi, sper, la realitate! În primul 
rând, simplul fapt de a juca la două capete vă scoate în 
evidență marea voastră slăbiciune. Sunteţi nişte fricoşi, 
colonele. Dacă erați cu adevărat curajoşi şi puternici, vă 
uneați toate forțele şi atacați direct, pe față, fără să vă mai 
lăsaţi portițe de scăpare, fără să îl mai puneţi pe Harabal să 
facă pe milogul în fața Federaţiei, fără să mai simulați 
comerțul cu nave de luptă. Viclenia cu care vă tot lăudaţi 
voi înseamnă, de fapt, slăbiciune. Puteţi cuceri voi şi alte 
zece galaxii de jur împrejur, veţi rămâne nişte fricoşi, nişte 
neputincioşi. Din punct de vedere militar, nu valorați mai 
nimic în fața federalilor. De ce crezi tu că imperiul vostru 
încă mai dăinuie? Ştii pe ce se bazează, în realitate, 
existența acestuia? Pe mila şi îngăduința prietenilor mei. 
Dacă revolta orzonă scapă de sub controlul Consiliului 
Suprem — şi era gata să scape dacă nu interveneam eu — 
unde vă mai ascundeţi, colonele? Acum aveţi impresia că 
noile nave ale lui Kohon vor face ravagii. Aiurea! Eu ştiu 
cum gândesc şi cum luptă federalii, că doar am fost în 
mijlocul lor — vă protejează la maxim şi folosesc a mia 
parte din puterea lor de foc pentru a vă produce doar 
pierderi minime. Am participat la o aplicaţie militară cu 
„Fulgerul galactic”, într-un poligon secret. Păi tu ştii cum 
trage nava asta la capacitate maximă? Dezintegrează 
planete dintr-o singură lovitură şi voi vreţi s-o opriți cu 

stolurile voastre de vrăbii?! Nu aveți nicio şansă să 
învingeți nimic. Aveţi doar şansa să li se facă din nou milă 
de voi şi să vă trimită „glorioasele” voastre armate, pentru 
a nu ştiu câta oară, în penibil. Dar nu vă recomand să mai 
întindeți coarda prea tare, deoarece revolta orzonilor 
demonstrează că federalii au început să se cam plictisească 
să vă tot ierte. 

Kal Tabol a rămas pe gânduri. Mă priveşte încruntat. 
l-am tras şi nişte minciuni ca să-l impresionez mai mult. 

- Să zicem că ai dreptate, îmi spune el. Dar cum 
rămâne cu trecutul? Noi avem de răzbunat o umilință 
milenară... 

- Hei, hei, lasă-mă cu trecutul tău că, între timp, 
m-am documentat! Aţi făcut şi voi destule prostii, ați 
cucerit planete, ați înrobit populaţii întregi, aţi furat cât ați 
putut şi nu aţi rămas deloc datori față de adversarii voştri. 
Dacă Federaţia v-a umilit, voi i-aţi agresat tot timpul, aşa 
că sunteți chit. A sosit momentul să faceți pace definitiv. 
Există destul spaţiu în galaxie pentru toată lumea şi 
singurul viitor în care să avem cu toţii loc este cel al 
colaborării şi bunei înţelegeri. 

- Noi am adoptat cel puţin un sfert din această 
strategie. Ţi-am spus, într-o discuţie anterioară, că nu mai 
vrem neapărat război, ci că suntem dispuşi să negociem. 

- Voi nu negociaţi o pace durabilă, ci doar trageţi de 
timp până la un moment care să vă fie foarte favorabil. ŞI, 
în plus, nu aţi renunţat la visul de a realiza o galaxie 
coclonă, aţi modificat doar tactica de îndeplinire a acestuia. 
Eu vorbesc de necesitatea unei schimbări radicale în 
mentalitatea voastră. 

- Până acum nu ai fost convingător. Dă-mi un motiv 
mai bun pentru a renunţa la visul nostru! 

- Nu am fost convingător??!! Tu te concentrezi la ce 
spun eu, sau eşti cu gându-n pantalonii amantei tale?! 
Autoritatea Consiliului Suprem este pusă la îndoială de o 
facțiune militaristă rebelă care poate lua, în scurt timp, 
conducerea Federaţiei având ca principal scop distrugerea 
Imperiului coclon, şi tu spui că nu sunt convingător?! Hai 
să-ți mai reamintesc un motiv! Pământenilor mei nu prea le 
mai ajunge planeta şi abia aşteaptă să invadeze spaţiul 
vostru cosmic, să ia totul de-a gata de la voi, să vă 
transforme clădirea Marelui Sanctuar în W.C. public şi cu 
voi să facă cele mai distractive experimente genetice. Eii!, 
ce zici? 

- Că voi, pământenii, sunteți mai răi decât ne credeți 
pe noi. 

- Da, suntem. Tocmai asta este marea voastră 
problemă de viitor. 

- Pe care o vom rezolva în prezent. Sal-Gal, nu ştiu 
ce urmăreşti tu cu această discuţie, dar ce înţeleg eu este că 
insişti să nu mai aşteptăm, să nu mai negociem, ci să 
atacăm acum cu toate forțele. Adică înainte ca orzonii să 
preia conducerea Federației, înainte ca pământenii să 
devină un pericol cosmic. Acum chiar mi-ai dat un motiv 
serios, dar nu să renunțăm, ci să ne îndeplinim visul de 
cucerire, cât încă se mai poate acest lucru. 

- Observ la tine că deşi vorbeşti direct, înţelegi pe 
ocolite. Eu am spus că un atac al vostru, în orice moment, 
fie acum, fie în viitor, este sortit eşecului pentru că va da 
naştere unei riposte orzone, pământene sau de orice fel, 
căreia nu-i veţi putea face față. Singura voastră şansă de 
supravieţuire este să faceți pace. Doar cu aceasta vă puteți 
dezarma adversarii: orzonii nu vor mai avea sprijin federal, 
iar pământenii nu vor mai găsi motive să fie agresivi. Pacea 

trebuie pusă pe primul plan, colonele. Ce spun eu este 
foarte simplu. Dacă dai pace, primeşti pace. Dacă dai 
război, primeşti război. Dar voi nu vă puteţi permite 
războiul nici acum şi cu atât mai puțin în viitor. 

- Ba acum ar fi cel mai prielnic moment pentru 
război. Avem peste şaptezeci de mii de nave de luptă 
împotriva la puţin peste zece mii de nave federale şi putem 
termina totul foarte repede. În această situație, cu ce 
argumente mai „lupţi” tu împotriva armatelor noastre?! 

- Colonele, nu mă supăr pe tine. Te las să fii cum vrei 
tu — şi ironic, şi grandoman, că aşa e felul vostru. Dar să te 
întreb un lucru. Ştii câte nave de tip „Fulgerul galactic” are 
Federaţia? 

- Are una singură. 

- Da” de unde ştii tu? Ai fost şofer pe maşina de dus 
gunoiul la bazele lor secrete? Simplul fapt că nu ați aflat 
voi de acestea, nu înseamnă că ele nu există. Uite, eu spun 
că au o mie. Tu cum mă poți contrazice? Şi dacă aceste o 
mie de nave ultramoderne trag doar cinci minute, raportul 
de forțe devine unu la unu. lar după încă treizeci de 
secunde, armatele voastre nu mai există. Nu vreau să te 
intimidez, vreau să te fac să înţelegi că nu mărimea 
armatelor contează, ci faptul că odată pornit, războiul nu 
mai poate fi controlat. De fapt, noi nu vorbim acum despre 
declanşarea unui război, ci de continuarea lui, pentru că 
acesta a început cu mai multe mii de ani înainte, atunci 
când aţi intrat pentru prima dată în conflict cu Federaţia şi 
iată că nu s-a încheiat nici în ziua de azi — a trecut doar 
printr-o succesiune de faze amăgitoare, îmbătându-vă cu 
impresia că acum sunteți mai puternici, că acum puteți 
câştiga, că acum aveţi cel mai bun plan. În realitate, acest 
„acum” nu s-a concretizat niciodată într-o victorie finală şi 

asta şi pentru că războiul se întreţine singur şi are 
capacitatea de a-i devora atât pe învinşi, cât şi pe 
învingători. Voi nu mai aveți nevoie să intrați în război, 
deoarece sunteți deja în el, ci, dimpotrivă, trebuie să găsiți 
o cale de ieşire din acesta, o ieşire care să vă aducă la starea 
de normalitate, în care fiecare individ, cetăţean al galaxiei, 
să se simtă liber şi să poată fi fericit. 

Kal Tabol mă priveşte din nou grav. Apoi se întoarce 
spre hârtiile lui şi le răsfoieşte ca şi cum ar căuta una 
anume. O găseşte şi o desprinde de celelalte apucând-o cu 
mâna stângă, dar o lipeşte de corp pentru a nu vedea eu ce 
conține. Când mi se adresează, pune atâta importanță în 
vorbele sale, de zici că stelele din jur se alimentează cu 
energie din înțelepciunea lui: 

- Sal-Gal, lumea pe care o zugrăveşti tu, plină de 
pace şi înţelegere, nu este benefică pentru imperiul nostru. 
Într-un astfel de sistem social, coclonii ar fi marginalizaţi, 
desconsideraţi, s-ar simţi neputincioşi şi umiliți. Chiar dacă 
nu îmi convine, trebuie să recunosc faptul că federalii, cu 
trucul lor cerebral prin care şi-au mărit capacitatea 
intelectuală, ne sunt superiori ca inteligenţă şi chiar dacă 
am realiza împreună o societate galactică, noi am fi 
considerați cetățeni de mâna a doua, ne-am pierde unitatea 
de acţiune şi posibilitatea de a ne impune voinţa. Pe noi, 
războiul ne ţine în prim-plan, ne face să fim importanți. 
Federația are deja o structură ermetică la care nu poate 
renunța, deoarece ar costa-o stabilitatea şi, deci, existența 
sa, ceea ce înseamnă că nu vom putea realiza niciodată o 
societate comună, ci doar o alipire forțată a două culturi 
total diferite, în care federalii vor fi cetățeni superiori, iar 
coclonii, o masă socială degenerată. În realitate, pacea şi 
buna înţelegere de care vorbeşti tu, nu pot dăinui prea mult, 

iar o galaxie puternică şi stabilă nu poate fi decât ori 
federală, ori coclonă. Acum înţelegi că visul nostru de a 
realiza o unică societate coclonă nu este o ambiţie 
prostească sau o dorință de răzbunare cu orice preţ, ci, în 
primul rând, o luptă pentru supraviețuirea speciei noastre. 
Ceea ce ţi-am spus eu acum este esenţa unei Directive strict 
secrete a Marelui Sanctuar, după care ne coordonăm noi în 
acest moment întreaga activitate, iar tu eşti singura 
persoană din afara Imperiului coclon care ia cunoştinţă de 
aceasta. 

- Vaaaai, colonele, ce onorat mă simt!! Să-mi spui tu 
mie câtamai directiva strict secretă, aşa, pe degeaba, fără să 
ceri nimic în schimb!! Aaaaa, dar, de fapt, ştiu de ce mi-ai 
divulgat-o — pentru că deja nu mai este valabilă. Aţi ţinut-o 
atât de închisă, încât s-a alterat şi a început să miroasă urât, 
fapt ce v-a determinat s-o aruncaţi, ca pe o pisică moartă, în 
curtea mea. Aş fi mai încântat dacă mi-ai spune cu ce ați 
înlocuit-o. 

- Nu ai încredere în mine... 

- Păi de ce aş avea?! Când ați mai fost voi sinceri cu 
mine? A avea încredere în voi, este ca şi cum mi-aş pune 
hainele la uscat pe coada unei zebre alergate de un leu. Şi 
chiar dacă ar fi adevărat, nu se schimbă cu nimic lucrurile. 
Voi tot război vreţi, indiferent de motivele pe care le 
invocaţi, ori, pentru mine, acest conflict nu are nicio 
justificare. 

- Directiva este în continuare valabilă. Ți-am 
divulgat conținutul acesteia, deoarece vreau cu adevărat să 
discutăm deschis, să avem încredere unul în celălalt. În 
acest moment războiul este inevitabil din punctul nostru de 
vedere, dar dacă tu găseşti o posibilitate de a-l evita, noi 
suntem dispuşi să negociem. 

- „Noi”? În numele cui vorbeşti tu, colonele? 

- În numele Imperiului coclon. 

- Păi uite că eu am vorbit şi cu Harabal care, cică, 
reprezintă tot imperiul vostru şi el recita altă poezie. Sau ați 
învățat după manuale alternative şi n-aţi avut timp să vă 
puneţi de acord?! 

- Noi vrem ca tu să găseşti o soluţie pentru această 
criză, vrem să fii un mediator între Federație şi Imperiu, dar 
cu condiţia ca statutul nostru actual să rămână intact. 

- De ce tocmai eu? 

- Deoarece tu eşti singura persoană capabilă, prin 
influența şi neutralitatea sa, să ia o decizie care să nu 
dezavantajeze Lumea coclonă. Eşti singurul care ai legături 
solide cu ambele Puteri galactice şi credibilitatea necesară 
pentru a impune o soluţie de compromis unanim acceptată. 
De fapt, eşti singurul neutru în tot acest conflict şi noi 
apreciem foarte mult la tine faptul că, deşi ai fost, inițial, 
contactat de Federație, priveşti lucrurile în maniera de a 
face un mare bine întregii galaxii. Dacă tu nu vei reuşi, 
războiul va fi inevitabil. 

- Din cuvintele tale am înţeles două lucruri. Primul — 
că aţi venit toţi aici pregătiți de la început pentru război şi îl 
puteţi declanşa în orice moment. Al doilea — ceva vă ţine 
pe loc, o nelămurire, o nepotrivire, o teamă, ceva care vă 
face să aveți dubii în privința deznodământului bătăliei, 
ceva care sperați să rezolvaţi prin mine. Nu trebuie să 
confirmi. Vă cunosc destul de bine şi ştiu că am dreptate. 

- Da, ai dreptate. Ceva ne ţine pe loc, dar nu pentru 
mult timp. De aceea trebuie să te hotărăşti dacă mediezi 
acest conflict sau nu. Uite, ai aici — şi îmi întinde foaia pe 
care o ținuse la piept — o împuternicire din partea mea, prin 

care îți acord dreptul de a reprezenta cauza coclonă în fața 
Consiliului Suprem al Federaţiei. Acest act îţi dă şi putere 
de decizie de gradul II şi drept de liberă trecere în fața 
oricărei nave coclone. Sunt aici, pe lângă autorizația în 
sine, şi codurile de activare a drepturilor primite. 

- Colonele, îi spun eu în timp ce îi iau foaia, zici că 
sunt împuternicit de tine. Dar cine eşti tu în realitate, de 
fapt? Câtă autoritate ai tu în cadrul Imperiului? De ce nu 
îmi dă Kohon aşa ceva şi unde este acceptul din partea lui 
Harabal? Fără confirmarea celor doi, încep să cred că 
burtoiul tău nu este compatibil cu mâncarea noastră şi a 
emanat ceva gazos care ţi s-a urcat la cap. 

- În acest moment am, în cadrul Imperiului, acelaşi 
rang cu Kohon şi Harabal, iar această împuternicire am 
emis-o cu acordul lor. Da, recunosc faptul că prin 
intermediul acelor scrisori de familie am realizat o punere 
de acord privind acţiunile noastre imediat următoare. 
Suntem într-o stare de conflict şi se permite aşa ceva. 

- Da bine-nțeles, nu-ți face probleme! La voi se 
permite orice, oricând! Şi cum spuneai? Că ai acelaşi rang 
cu cei doi? Păi, din ce-mi amintesc eu — da” nu te lua după 
mine că s-ar putea să mă înşel!! — ei au nişte armate în 
subordine, o capacitate de acţiune, pe când tu eşti aproape 
un prizonier pe o navă federală. la mai gândeşte-te! Sigur 
ţi-a priit mâncarea? 

- De câteva ore, eu dețin comanda acestor treizeci de 
mii de nave de luptă în mijlocul cărora „Fulgerul galactic” 
a intrat ca un mieluşel în haita de lupi. 

- Hai, măi, nu mă speria, că ştii doar că sunt foarte 
sensibil! Dar sunt şi foarte curios, deci, spune până la capăt 
— vin lupii cei fioroşi şi muşcă mielul de fund până când îl 

lasă fără lână. Şi pe urmă ce se-ntâmplă? Trage mielul un 
fâss de emoție şi vă dereglează cârma la toți. 

- Aveţi voi o vorbă: „Cine râde la urmă...” 

- ... înseamnă că se prinde greu. Hai, n-o mai lungi, 
dacă tot ţi-ai dat drumul la gură! Unde zici că a plecat 
Kohon cu celelalte douăzeci de mii de nave? 

- Vei afla la timpul potrivit. Acum, mult mai 
important este să te hotărăşti dacă accepţi sau nu să 
reprezinți cu obiectivitate interesele coclone în fața 
Federaţiei, la sfârşitul crizei. 

- Sunt de acord, dar te previn că vă voi reprezenta 
interesele strict în funcţie de faptele voastre. Să nu vă 
închipuiți că, după ce porniţi voi războiul şi îl pierdeţi, vin 
eu şi vă iau apărarea! Hai, mai prefă-te că îi trimiţi o 
scrisoare şi lu’ ma-marea şi anunţă-i şi pe ceilalți doi de 
condițiile mele! Şi mai trebuie să ştiu un lucru: ce anume 
vă ţine pe loc? 

Kal Tabol parcă s-ar pregăti să-mi răspundă pentru 
a-mi elucida acest mister, dar vocea lui Sherkan ne 
întrerupe discuţia: 

- Sal-Gal, Hina îţi solicită prezența de urgență în 
centrul de comandă. 


XD 


Imaginea de pe ecranul central al navei mă face să 
înțeleg că am pătruns adânc în dispozitivul de apărare 
coclon. Numeroase nave robotizate adverse au creat în 
jurul „Fulgerului galactic” un fel de plasă deasă şi 
complicată care, aşa cum apare şi în hologramă, ne 
înconjoară din toate părțile, ca un ghem uriaş. 

Atât Hina cât şi Darh lucrează de zor la pupitrele lor 
de comandă. 

- Ce se întâmplă?, întreb eu. Cu ce ne-au mai păcălit 
„prietenii” noştri de data aceasta? 

Fără să-şi întrerupă lucrul, Hina ridică o mână spre 
mine, dându-mi de înţeles că trebuie să mai aştept puţin. 

Eu profit de această pauză şi le spun celor doi: 

- Aţi văzut ce scrisori inofensive a trimis musafirul 
nostru către biata lui familie?! Acum spălaţi-vă pe cap cu 
lacrimile lui de dor şi jale! 

Apoi mă întorc spre Kal Tabol care a luat loc pe un 
fotoliu şi se uită satisfăcut către holograma care îi arată 
armata coclonă în toată splendoarea ei: 

- Ia spune-mi tu, colonele, ce se petrece, că deja ştii, 
după cum îţi lingi buzele! Îmi dau seama, după moaca ta 
transfigurată de satisfacție, că planurile ţi-au ieşit la fix. 
Vezi că ai uitat să mai respiri de atâta plăcere. Măi, 
Sherkane, hai să-l salvăm pe maimuţoi! Creează tu o muscă 
din condensul navei şi zboară-i-o ăstuia în gură ca să-şi 
revină! Hai măi, fraților, nu mă mai fierbeți! 

Hina se ridică pe jumătate, întinde o mână spre alt 
panou şi mai tastează nişte chestii, vorbind cu fiul nostru: 

- Ai prelucrat măsurătorile mele? 

- Da, le-am şi centralizat. 

- Ai situația completă? 

- Cred că da. Am aici tot ce a putut fi prelucrat din 
măsurători. 

- Prezintă-ne o sinteză! 

Se întorc amândoi către noi. Darh se apropie de 
hologramă şi începe să vorbească: 

- Atunci când „Fulgerul galactic” a pătruns în 
interiorul semicercului de nave adverse, un număr de 

aproximativ o mie cinci sute de NRC-uri — adică nave 
robotizate coclone — s-au apropiat progresiv de acesta şi au 
format în jurul său, cu ajutorul unor tije de contact 
reciproc, un fel de plasă uriaşă dispusă pe mai multe 
straturi. Această rețea prezintă nişte caracteristici cu 
adevărat speciale. Este omogenă şi echilibrată dinamic, 
prezentând şi o superconductibilitate energetică ce îi 
permite să absoarbă, să atenueze cu mare eficiență orice 
lovitură. Cu alte cuvinte, dacă am trimite, de exemplu, o 
torpilă fotonică de mare putere în orice punct al acestei 
plase, lovitura ar fi foarte uşor suportată fiind preluată de 
întreaga structură. 

- Şi dacă zburăm cu mare viteză înainte?, întreb eu. 

- Plasa ne-ar urma fără să o putem rupe. În plus, este 
posibil să avem o problemă şi mai gravă — se pare că 
această structură are capacitatea de a cumula o sumă de 
lovituri trase de o parte sau toate navele componente, 
într-un singur punct al „Fulgerului galactic”. Ar fi ca şi 
cum am primi o mie cinci sute de lovituri în acelaşi timp, 
într-un singur loc. Nu este exclus faptul ca şi loviturile 
trase de nava noastră să fie acumulate de reţea, ca apoi să 
ne fie returnate cu aceeaşi putere. 

- Adică ne putem lovi cu propriile noastre arme?! 
Este ca şi cum aş vrea să-l pleznesc pe colonel şi, de fapt, 
mi-aş da singur palme peste gură? Da” rău am ajuns! 

Hina intervine şi ea cu o completare: 

- După cum se poate observa pe hologramă, în jur de 
o mie de PPC-uri — adică păsări de pradă coclone, după 
cum le numeşte Darh — fac un nou înveliş acestui „ghem” 
de nave, fără să se conecteze la reţea, având, probabil, 
sarcina de a o alimenta cu energie suplimentară în caz de 
nevoie — asta dacă vor dori să distrugă „Fulgerul galactic”. 

- Văleleu! E şi mai grav decât am crezut. Deci, dacă 
Darh vrea să-l altoiască pe colonel, palma lui deviază tot 
peste ochii mei! 

- Da, în principiu, aşa o să se întâmple. Totul va 
depinde de raportul dintre coeficientul de penetrare al 
loviturilor coclone şi capacitatea scuturilor noastre de a le 
amortiza. Bineînţeles că vorbim de un timp limitat de 
rezistență a navei noastre, care nu poate respinge la 
infinit... 

- Măi, măi, Hina şi tu, Darh, opriți-vă!, le spun eu 
arătând cu degetul spre Kal Tabol, că ne moare musafiru’ 
de bucurie. Ziceţi, mai bine, ce soluţii avem! În felul 
acesta, revine şi colonelu” la normal. 

- Deocamdată niciuna. Computerul face, în acest 
moment, o analiză de grad zero pentru întreaga situație. 

- De grad zero?! E mult, puţin sau deloc? 

- Adică de cel mai înalt nivel. 

- Mda...! Şi eu care credeam că Sherkan face 
întotdeauna analize de cel mai înalt nivel! Acum înțeleg că 
el, uneori, o mai dă şi peste ochi... 

Kal Tabol nu se mai stăpâneşte şi izbucneşte în râs: 

- Hi, hi, hi!!! Hi, hi, hi!!! 

- Bine mă, am înţeles, îi replic eu — hi, hi, hi et cetera. 
Spune-ne ce vrei! 

- Sal-Gal, sunteți prizonierii mei. lar super-nava 
voastră ultra-specială a devenit total neputincioasă. 

- Colonele, planul tău ar fi fost perfect dacă ai fi 
reuşit să ne convingi să te expediem şi pe tine odată cu 
scrisorile tale, dar aşa, noi suntem prizonierii tăi şi tu eşti 
prizonierul nostru. Sau, de prea multă satisfacție, ai uitat că 
trebuia s-o ştergi de pe navă? 

- Nu am uitat nimic. Totul se află sub controlul meu. 
Vă voi avaria nava atât cât să fie complet scoasă din luptă, 
dacă nu veţi face ce vă spun eu. 

- Şi ce spui tu? Dar nu te grăbi! Lasă-ţi mai întâi 
neuronii să revină din excursia de plăcere pe care au 
făcut-o! Între timp, poate descoperim şi noi ceva care să-ţi 
mai ia din entuziasm şi să te salveze de un posibil şoc de 
râs isteric. 

- Vreau ca soţia ta, Hina, să plece pe nava de 
comandă a flotei mele pe post de ostatică şi să stea acolo 
până când actuala criză va avea un deznodământ favorabil 
nouă. În felul acesta, voi avea garanţia că tu vei servi 
necondiţionat interesele coclone şi îți vei folosi toată 
influența pe care o ai asupra federalilor pentru a-i 
determina să accepte condiţiile noastre. 

- Am acceptat deja să vă apăr interesele în fața 
membrilor Consiliului Suprem. 

- Acum vreau mai mult decât o bună intenție din 
partea ta. Vreau să fii obligat să ne ajuţi. 

- Şi care sunt noile voastre condiţii? 

- Nu avem condiții cu mult diferite de cele inițiale. 
Vrem acces nelimitat pe toate planetele şi bazele militare 
ale Federaţiei, vrem ca aceasta să îşi reducă forțele navale 
la jumătate şi... 

- Şi pe tine să te recunoască drept măscăriciul 
Imperiului coclon. Tu chiar crezi că dacă o ai pe Hina 
ostatică şi ai prins „Fulgerul galactic” într-o capcană 
provizorie, federalii vor îngenunchea în faţa voastră? Stai 
să audă orzonii aceste condiţii şi să vezi „dans”! 

- Îmi este de ajuns să le ceri tu aceste lucruri. 

- Daaaa, să ştii că bătrânii Consiliului fac mătănii 
când mă văd pe mine! Hai, măi, să fim serioşi! Nu tremură 
nimeni din cadrul Federaţiei de frica mea. 

- Au un respect inexplicabil față de tine şi ţin cont 
foarte mult de părerile tale. Iar tu nu vei avea încotro dacă 
eu o am pe soția ta. 

- Ei, da. Aici m-ai prins. Sunt de acord ca Hina să 
plece pe nava ta, dar numai cu condiția să nu i se întâmple 
nimic rău. 

- Nu i se va face niciun rău. 

- Şi tu să rămâi aici, cu mine. 

- Rămân pe nava voastră. Pot conduce foarte bine 
ostilitățile şi de aici. 

Darh sare de pe scaun şi protestează vehement: 

- Dar este inadmisibil! Nu îi putem lăsa să o ia pe 
mama. Vom fi totalmente la mâna lor. 

- Fiule, din păcate nu avem de ales. Crezi că mie îmi 
convine, dar, după cum ai spus chiar tu, suntem într-o 
situaţie critică şi doar acceptarea acestor condiţii ne poate 
păstra şanse de supravieţuire. 

Darh continuă să protesteze, dar eu nu îl mai ascult şi 
mă adresez lui Kal Tabol: 

- Colonele, dă-mi voie, te rog, să o conduc pe soția 
mea până la camera de transport şi să-mi iau rămas bun de 
la ea! După aceea mă voi întoarce aici pentru a ne pune de 
acord în privinţa ajutorului pe care vreţi să îl primiţi de la 
mine. 

- Du-te, Sal-Gal, dar ai grijă! Peste zece minute vreau 
să primesc confirmarea de pe nava mea că Hina a ajuns 
acolo. 

Între timp, soţia mea şi-a luat rămas bun de la Darh. 
Acum eu o iau de braţ şi o trag către uşă. Hina mă priveşte 
tăcută, fără reproş, dar cu o anumită durere pe chip. Îmi 
vine şi mie foarte greu, dar, pe moment, nu am altă 
alternativă. Poate, în acest fel, câştigăm timp pentru a găsi 
o soluţie de ieşire din acest impas. Încerc să spun ceva ca o 
scuză, dar iubita mea îmi pune un deget pe buze şi îmi 
şopteşte: 

- Înţeleg. Nu trebuie să spui nimic. Altă soluţie nu 
avem. Având în vedere circumstanțele, ai procedat foarte 
corect. 

- Nu-ţi face probleme, găsesc eu o rezolvare până la 
urmă, dar acum am nevoie de timp. 

O cuprind cu braţele de mijloc şi o sărut uşor pe gât. 
Apoi o trag de braţ către uşă. 


XD 


Când a ieşit din centrul de comandă, Hina a anunţat 
Consiliul Suprem al Federației, prin intermediul 
diamantului su-eng, despre noua situație creată şi condițiile 
pe care le pun coclonii. Apoi i-a spus computerului că îmi 
transferă mie toată autoritatea ei de comandă a navei. I-o fi 
convenit sau nu lui Sherkan, nu ştiu, dar acum este din nou 
pe mâna mea. 

M-am întors în camera de comandă şi l-am găsit pe 
Kal Tabol lăbărțat în fotoliul de la pupitrul central, cu 
picioarele ridicate pe panoul de comandă, privind extaziat 
ecranul pe care se află, probabil, cea mai frumoasă imagine 
pe care a văzut-o în viaţa lui — „Fulgerul galactic” prins în 
capcana navelor sale. 

- Colonele, îi strig eu din mers, dându-i jos picioarele 
de pe pupitrul nostru, ţine-ţi copitele acasă, că aici nu este 
atelier de pedichiură pentru bovine! Uite, îți dau voie să 
scoţi poza aia la imprimantă şi să o înrămezi, că n-o să mai 
vezi alta atât de frumoasă prea curând. 

Apoi mă apropii de Darh, îl trag mai într-un colț şi-i 
vorbesc în şoaptă: 

- Auzi, fiule, situaţia este într-adevăr atât de gravă? 
Nu putem să facem chiar nimic? 

- Puteam să nu o trimitem pe mama ostatică. Acum 
suntem total la mâna coclonilor. Cum ai putut să o sacrifici 
într-o asemenea manieră?! Unde îţi sunt sentimentele cu 
care te-ai tot lăudat până acum? 

- Tu vorbeşti de sentimente? Nu spuneai că acestea 
mă țin pe loc şi că este mult mai bine să fiu raţional? Uite, 
nu mai vreau să rămân pe loc şi am devenit la fel de 
insensibil ca voi. 

- Aş da toată raţiunea din galaxie pentru a o salva pe 
mama. 

- Hai, lasă teribilismul ăsta de pai'şpe ani, că faci 
febră! Crezi că mie mi-a fost uşor? În situaţia actuală 
putem considera că Hina nu este cu nimic mai în pericol 
decât suntem noi, iar rațiunea de care vrei să te lipseşti, mai 
bine foloseşte-o pentru găsirea unei soluţii la această 
situație neprevăzută. Trebuie să existe ceva — să găsim un 
punct slab în acea rețea de NRC-uri, să le suprasolicităm 
structura, să tragem cu ceva... antienergetic, adică să fie pe 
invers decât capcana lor. Când vei găsi o astfel de soluţie, 
Hina va fi salvată, iar noi, din nou stăpâni pe situaţie. 

- Bine, o să mă concentrez la maxim pentru găsirea 
unei rezolvări. 

ÎI las pe Darh. În timp ce mă îndrept către Kal Tabol, 
îi spun lui Sherkan: 

- Computer, trage o torpilă fotonică de putere medie 
în rețeaua de nave care ne înconjoară! 

- Precizează cu exactitate ținta! 

- Trage, măi, la nimereală! Băi, ce ţi-e şi cu 
inteligenţa asta pe bază de sârme!! Ţie nu ţi-e nicio navă 
antipatică din cele care te-au legat ca pe o capră la păscut? 
Alege-o pe cea mai urâtă şi dă-i una direct în sfeclă! 

În clipa următoare, o torpilă loveşte cu putere rețeaua 
de nave coclone, dar fără a provoca stricăciuni. Ba 
dimpotrivă, fluxul energetic se împrăştie pe câteva direcţii, 
după care se readună într-un punct al rețelei de unde ne 
izbeşte pe noi. Suntem scuturaţi zdravăn. Colonelul este 
dărâmat din fotoliu şi, adunându-se de pe jos, mă întreabă 
panicat: 

- De ce ai deschis focul? 

- Uite-aşa, ca să-i fac proba plasei tale! Şi ca să-ți 
demonstrez un lucru: „Fulgerul galactic” se află sub unica 
mea comandă. Nimeni nu va putea veni, pleca, mânca sau 
strănuta fără aprobarea mea. 

- Pot să strănut fără nicio aprobare. 

- Da, dar eu îi pot ordona computerului ca la fiecare 
strănut al tău, să-ţi descarce un curent electric în fund. 
Deci, să nu-ți închipui că ai vreun avantaj în fața mea dacă 
ai luat-o pe Hina. 

- Nu mai încerca degeaba să mă induci în eroare! Ştiu 
că o iubeşti pe soţia ta mai mult decât mă urăşti pe mine. 
Am primit confirmarea că Hina a ajuns pe nava mea de 
comandă, ceea ce înseamnă că am, din acest moment, un 
mare atu în faţa ta, chiar dacă tu, ca de obicei, vrei să îmi 
dai impresia că deţii controlul. Cacealma, Sal-Gal, cum 
spun pământenii tăi. 

- Bine, hai că nu vreau să-ți mai dau nicio impresie. 
O să-ţi dau câte o palmă din când în când, dar nu ca să te 
impresionez, ci doar aşa, la cacealma! Aştept să iei o 
decizie. Porniţi războiul, ne adunăm să mai negociem ceva, 
renunțăm la tot şi plecăm acasă sau ce facem? Zi ce 
urmează, că încep să mă plictisesc! 

- Sal-Gal, nu te grăbi! Lucrurile bune se fac cu 
răbdare. Am transmis Federaţiei condiţiile noastre de pace. 

Probabil le vor considera inacceptabile. În cazul acesta va 
fi război. Un război pe care noi nu îl dorim neapărat, dar pe 
care Consiliul Suprem nu va fi capabil să îl refuze. Am 
primit informaţii că deja flota orzonă se îndreaptă spre noi. 

- Orzonii nu se subordonează Consiliului Suprem. 

- Cu atât mai rău pentru Federație dacă forțele sale nu 
au o comandă unică — vor fi mai uşor de învins. 

- Colonele, mi se pare mie sau voi vreți ca acest 
război — pe care nu numai că nu îl excludeți, dar chiar vi-l 
doriți — să fie provocat de forţele federale? De ce nu îl 
declanşați voi, aşa cum aţi făcut de atâtea ori până acum? 
Aaaaaa!!, mi-am adus aminte. Ceva vă ține pe loc. V-aţi 
uitat muniţia acasă, sau ce? 

Maimuţoiul ia o figură gravă de parcă ar sta cocoțat 
pe tronul Imperiului şi-mi spune marele lor mister: 

- Ne ţine pe loc faptul că nu ştim cui aparțin „Şerpii 
Iadului”. Sunt nişte nave cu o structură, probabil 
energetică, nemaiîntâlnită până acum în toată galaxia. 
Există o oarecare probabilitate ca acestea să aparțină 
Pământului — dacă semenii tăi au primit, în secret, acces la 
tehnologia federală şi au născocit, cu ingeniozitatea lor 
distructivă, o asemenea grozăvie. Chiar dacă ar fi aşa, avem 
o „poliţă de asigurare” în persoana ta, atâta timp cât Hina 
este ostatica noastră. Dar ne-am gândit şi la o a doua 
posibilitate — ca „şerpii” să aparțină acelei planete 
misterioase pe care o venerează federalii şi care a fost, în 
urmă cu milenii, posesoarea unor tehnologii de excepţie — 
Transcenda. Ştim că acolo încă mai locuiesc nişte 
persoane cu puteri ciudate, faţă de care până şi membrii 
Consiliului Suprem au o relaţie de subordonare. 

- Colonele, văd că ţi-ai făcut temele, dar să te anunț 
ceva neplăcut: astăzi dai lucrare din materia de anul viitor. 

Înţeleg că pe pământeni îi poţi controla, prin mine, după 
cum vrei tu — aiurea!, dar să zicem că nu mă pufneşte râsul 
de cât le pasă pământenilor de mine — dar la Învățaţii 
Transcendei nu ai acces. Aia lucrează cu nişte energii cu 
care îți pot pârli blana de la foarte mare distanță. 

- Douăzeci de mii de nave de luptă coclone se 
îndreaptă spre Transcenda, pe care o vor şterge de pe harta 
galactică dacă războiul se va declanşa. 

- Kohon... ?!? 

- Da. Ai aflat astfel şi ultimul mare secret care îți 
frământa mintea. Deşi avem toate atuurile, noi continuăm 
să sperăm că războiul nu va fi declanşat. 

- Măi, colonele, mi se pare mie sau aţi devenit mai 
înţelepţi? Nu mai regăsesc în tine proştii din războiul 
trecut. Vreţi, probabil, să obţineţi, prin negocieri cu 
Federaţia, o poziţie foarte avantajoasă în cadrul societăţii 
galactice, păstrându-vă intacte flotele voastre militare şi 
comerciale, dar menţinând sub control adversitatea 
nedeclarată a federalilor față de Lumea coclonă. Cum să vă 
mai condamne orzonii dacă voi veți părea victime într-un 
eventual conflict?! Dar ai uitat un lucru — ai capturat 
„Fulgerul galactic” şi asta îi supără rău pe prietenii mei. 

- Uiţi că această navă a pătruns singură în 
dispozitivul nostru şi capturarea sa am făcut-o în legitimă 
apărare. 

- Bine, bine, hai că am treabă! Cloceşte în continuare 
la planurile tale, dar ai grijă ca puii pe care îi scoţi, să nu te 
mănânce în primul rând pe tine! 

L-am lăsat pe Kal Tabol cu problemele lui şi m-am 
îndreptat către Darh, care mă chema, disperat, prin semne. 

- Ce este, fiule?, îl întreb eu tot în şoaptă. Ai 
descoperit ceva? 

- Două lucruri importante: o strategie de ieşire din 
capcana în care suntem prinşi şi o distorsiune subspaţială 
de mare intensitate care se formează la marginea 
semicercului de nave coclone, în apropiere de Zona Neutră. 

- ... Și ce înseamnă... distorsiunea asta? De ce se 
formează? Este produsă de cineva? 

- Dacă va continua actualul proces, după un anumit 
timp, încă nedefinit, dar nu foarte lung, se va deschide în 
acea zonă un fel de portal, o conexiune între noi şi 
dimensiunea subspaţială. Din câte cunosc eu, aşa ceva nu 
se produce în mod natural. Cineva, nu ştiu cine, a inițiat 
distorsiunea cu un anumit scop. Intensitatea radiației 
gamma a declanşat deja primul nivel de excitabilitate 
electronică a materiei difuze aflate... 

- Alo, fiule, mai pe înțelesul meu — ce se va întâmpla 
când... mormolocii tăi îşi vor încheia excitarea? 

- Mai simplu — se va deschide o „poartă” prin care va 
pătrunde la noi ceva din altă dimensiune. 

- Sunt coclonii capabili de aşa ceva? 

- Acest proces este accesibil inclusiv coclonilor şi stă 
la baza călătoriilor superluminice, dar acum acesta 
surprinde prin scara foarte mare la care se produce. Pentru 
aşa ceva este necesară o energie pe care nici Federaţia nu 
cred că ar fi capabilă să o genereze. 

- ... Posibil musafiri nepoftiți?! Şi eu care credeam că 
le-am văzut pe toate! Putem opri sau încetini cumva acest 
proces? 

- Probabil, dacă un număr apreciabil de nave ar 
deschide focul în acelaşi timp, în acel sector, distorsiunea 
spațială ar fi perturbată pentru un timp. 

- Deci, până la urmă, este ceva inevitabil. Bine, am 
înțeles. Să nu ne chinuim mintea cu ceea ce nu putem 

înțelege. O să ne adaptăm noi la momentul potrivit. 
Spune-mi ceva optimist despre ieşirea din capcană! 

- Ar fi relativ simplu să sfărâmăm rețeaua de NRC- 
uri dacă am trage cu proiectile clasice. Dar, din păcate, 
toate navele actuale sunt dotate cu arme energetice care 
sunt asimilate de plasa  superconductibilă. Totuşi, 
computerul a găsit o posibilă fisură în principiul de 
funcționare al reţelei. Cred că are o defazare de aproape o 
miime de pi-radien între două procese secvențiale, cauzată 
de efectul ecoului de reverberație. 

- Aahaa!!!, pricep. Şi când bagi mâna, te muşcă de 
deget. Spune-mi, măi copile, mai simplu! 

- Dacă tragem două lovituri în acelaşi loc, la un 
anumit interval, foarte scurt, strict determinat, reţeaua nu 
va fi capabilă să revină la normal după prima lovitură 
pentru a o asimila şi pe a doua. Este o apreciere teoretică. 
Aş avea nevoie de un experiment la scară mai mică pentru 
a determina exact intervalul de defazare. 

- Nicio problemă, se rezolvă! Experimentul este 
servit. 

Apoi spun cu glas tare către computer: 

- Sherkane, trage, te rog eu frumos, după datele 
calculate de Darh, două torpile în nava lovită data trecută 
ca să nu uite că îţi este antipatică! 

Loviturile pornesc aproape imediat, ceea ce îl face pe 
Kal Tabol să tresară şi să mă întrebe: 

- De ce tragi din nou? 

- De kiki şi de plictiseală. Avem prea multă energie şi 
trebuie s-o mai expulzăm din când în când ca să nu ne 
bubuie în cap. Dacă te oferi să ţi-o trimitem ţie în fund, 
fă-te că strănuţi! 

Darh îmi strigă satisfăcut: 

- Am determinat defazarea aproximativă şi am 
introdus datele. Am nevoie acum de o succesiune de torpile 
cu putere progresivă pentru precizie şi pentru a face unele 
ajustări la posibila încercare de adaptare a structurii. 

- Sherkane, l-ai auzit? Foc de voie! 

Primele lovituri ne cam zguduie pentru că se întorc 
împotriva noastră, iar următoarele ne cam dau cu capul de 
pupitre. Într-un astfel de şoc, chiar mă trezesc cu 
maimuţoiul în braţe, el încercând să se țină, disperat, de 
mine. Eu îl las, dar, sub pretextul că mă ţin şi eu de el, îl 
apuc de o ureche şi i-o fac praştie. 

- Hai măi, fiule, strig eu la Darh în timp ce îi mai 
dau, aşa, ca din greşeală, nişte ghionturi colonelului, îţi iese 
ajustarea aia odată, că m-a cotonogit musafirul nostru de 
când tot cade peste mine?! 

- Încă puţin... 

Pe măsură ce timpul trece, fiecare nouă lovitură este 
mai greu asimilată de structura NRC-urilor. Tirul de până 
acum a fost concentrat într-un singur punct şi, la un 
moment dat, nava coclonă lovită de atâtea ori, cedează şi se 
împrăştie în spaţiu într-o splendidă explozie. O altă navă 
din spate încearcă să-i ia locul în prima linie pentru a reface 
plasa, dar este prea târziu. Alte câteva nave din jur 
explodează. Apoi computerul mută focul în alte câteva 
puncte, pe laturi şi în spate. 

La un moment dat, focul încetează. Kal Tabol a 
rămas cu gura căscată, dar sperând, totuşi ca, în acest 
moment de pauză, structura lor să se refacă. Însă vorbele 
lui Sherkan îi spulberă orice speranță: 

- Structura exterioară are vulnerabilitate maximă. 
Aştept dispoziții referitoare la soarta navelor care o 
compun. 

- Soartă, soartă ce grea eşti!, mimez eu un cântec 
vechi. Distruge-le, măi, pe toate!, spun apoi cu o satisfacție 
nereținută. 

Parcă şi Sherkan s-a enervat din cauza uşurinţei cu 
care a fost prins în capcană şi vrea acum să se răzbune. 
Trage cu o intensitate cum rar l-am mai văzut. Poate o face 
ştiind că NRC-urile nu au echipaje la bord. 

Structura este complet dezmembrată, iar loviturile 
„Fulgerului” țintesc fiecare navă în parte. Niciuna dintre 
acestea nu rezistă la mai mult de o torpilă. Mulțimea 
exploziilor creează aspectul unui foc de artificii. 

Probabil, câteva sute de NRC-uri au scăpat cu fuga. 
PPC-urile din exterior s-au retras în momentul în care 
distrugerea plasei a devenit inevitabilă. 

Acum, nava noastră este din nou liberă. A fost mult 
mai uşor decât am crezut. 

Mă întorc spre coclonul nostru, curios să aud ce mai 
zice. 

- Hei, colonele, ați muncit nu ştiu câți ani la capcana 
asta a voastră pe care noi am distrus-o în câteva minute. 
După ce v-aţi inspirat? După plasa cu care prindeți 
„fluturii” lui Kohon, pe care îi debitează ăla când se 
visează cucerind galaxia? Acum ce mai zici, cum te mai 
simţi? la încearcă şi-un strănut, că ne-a rămas destulă 
energie! 

- Aţi distrus structura, dar tehnologia ne rămâne şi o 
vom perfecționa. Am făcut şi noi măsurătorile noastre. 
Lucrurile nu se schimbă prea mult, atâta timp cât Hina 
continuă să fie ostatica noastră. 

- Pune-o imediat în libertate!, se răsteşte Darh la 
colonel. 

- Hai, trage şi asupra navei mele de comandă!, îi 
răspunde acesta râzând în stilul lor caracteristic. 

- Gata, potoliţi-vă!, intervin eu între cei doi, care sunt 
pe punctul de a se lua la bătaie. Colonele, văd că ai nervii 
tari. Mă aşteptam să fii mai afectat de pierderea structurii 
voastre. 

- Capcana a avut ca principal scop capturarea Hinei, 
care te face pe tine foarte vulnerabil. Aşteptăm în 
continuare să cooperezi, dacă vrei să-ţi mai vezi iubita. 
Chiar şi aşa eliberat din „cursa de şoareci”, „Fulgerul 
galactic” este inofensiv cu tine la comandă, din moment ce 
tu eşti cu gândul la soția ta. Hi, hi, hi! 

- Colonele, lasă râsul pentru la urmă! Dacă nu ai aflat 
încă, să ştii că avem o problemă comună ce se anunță a fi 
foarte gravă. O distorsiune nu ştiu de care se crăcănează 
chiar în acest moment în mijlocul armatei tale. 

Darh vine cu completări de ultim moment: 

- Portalul a atins nivelul energetic maxim de 
penetrare. În câteva secunde se va întâmpla ceea ce a fost 
programat să se producă. Pun imaginea pe ecranul central. 

Ne întoarcem toţi trei privirile către ecran. Câteva 
cercuri concentrice luminate difuz văluresc o zonă în care 
nu ar trebui să existe nimic. La un moment dat, un punct 
negru apare în centru şi se măreşte până la cercul exterior 
pe care îl obligă să se umfle. Este ca un colac gonflabil 
format, parcă, dintr-un spaţiu rulat în altă lume, care acum 
se desfăşoară în dimensiunea noastră. Pata neagră din 
mijloc ia aspectul unei pâlnii şi se colorează într-o 
multitudine de nuanţe care se succed cu repeziciune printre 
fulgerele care brăzdează tot mai violent întregul ansamblu. 

Când suntem pe punctul să ne speriem de-a binelea, 
distorsiunea spațială se stabilizează, căpătând aspectul unui 
tunel către nicăieri. 

Aşteptăm să iasă odată ceva pe acolo, că murim de 
curiozitate. Şi iese! O mulțime grăbită de... ceva... de 
corpuri fosforescente, alungite, ca nişte vietăți mitologice 
care îşi desfac nişte aripi ca de liliac. 

Kal Tabol a rămas încremenit în faţa ecranului şi 
exclamă, copleşit de propria descoperire: 

- Şerpii ladului!!!... 


XD 


Au ieşit trei sute de astfel de „şerpi” — după statistica 
lui Sherkan — din acea... gaură de şarpe, după care poarta 
s-a închis. 

Eram curios să aflu ce au de gând să facă, dacă iau 
legătura cu noi, dacă ne transmit ceva, dacă pleacă undeva 
şi dacă ne spun cine sunt şi ce vor. M-am lămurit în foarte 
scurt timp. Imediat ce au ieşit din gaură, „şerpii” au trecut 
la atac fără niciun avertisment. S-au împrăştiat de-a lungul 
întregului semicerc de nave coclone şi au început să tragă 
fără menajamente. Aruncă pe gură un fel de globuri de foc 
albastre care se dilată şi explodează la impactul cu ţintele 
vizate, colorându-se în roşu aprins, cu puţin înainte de 
spargere. Deşi nu putem vedea tot câmpul de bătălie, ne 
dăm seama din hologramă că se poartă lupte crâncene de-a 
lungul întregului front. Pe ecranul central avem filmată pe 
viu şi mult apropiată, ca să înțelegem detaliile, o 
confruntare dintre un „şarpe” şi vreo sută de nave coclone. 
Toate par să tragă la capacitate maximă. „Şarpele” încearcă 
de fiecare dată să tragă consecutiv în aceeaşi navă coclonă 
şi, de regulă, reuşeşte să o distrugă la a treia lovitură. 
Maimuţoii s-au cam prins de figura asta şi retrag nava care 

a primit a doua lovitură, dându-i posibilitatea să-şi revină — 
probabil să-şi refacă scuturile energetice. Loviturile 
încasate de „şarpe” au un efect curios asupra acestei nave 
misterioase — când se cumulează o anumită energie, 
structura acesteia parcă cedează şi dă impresia că nava se 
împrăştie, dar ea revine şi se reasamblează, după ce 
impulsul loviturilor îşi încetează efectul. 

Deocamdată nu-mi fac foarte multe griji, deoarece 
am încredere în puterea de foc şi rezistența „Fulgerului 
galactic”, dar trebuie să recunosc, totuşi, că această 
curioasă invazie ar trebui să ne pună pe gânduri şi să ne 
determine să găsim soluţii de anihilare a acestor nave 
nepoftite. Şi va mai trebui să aflăm dacă sunt ostile numai 
față de cocloni sau vor ataca şi forțele federale. 

Darh se apropie de mine şi-mi şopteşte: 

- Am descoperit, cu ajutorul computerului, un lucru 
important. 

- Ce anume? 

- Distorsiunea din care s-a format portalul nu prezintă 
caracteristici identice cu ale dimensiunii subspaţiale, ci 
întruneşte nişte parametri necunoscuţi, atipici, care o fac 
străină de orice tehnologie cunoscută. 

- Dacă înțeleg bine, vrei să spui că aceşti şerpi ai 
Iadului, cum îi numesc coclonii, aparțin unei civilizații 
necunoscute, cu care nimeni nu a mai avut de-a face până 
acum. 

- Da. Şi nu prezintă la bord nicio formă de viaţă. 

- Deci nu se poate discuta nimic, cu nimeni în 
privinţa lor... 

- Ar fi important de aflat dacă ne sunt ostili şi nouă. 

- O să aflăm în curând. 

- Ce ai de gând să faci? 

- Vreau să intru în luptă cu „Fulgerul galactic” alături 
de cocloni. Nu-ţi face griji!, îl liniştesc eu pe fiul meu pe 
care îl simt puţin cam agitat de perspectiva unei bătălii cu o 
forță necunoscută. Suntem pe cea mai puternică navă din 
galaxie. Dar mai întâi ia tu legătura cu flotele federale şi 
întreabă dacă ştiu ceva de aceste nave şi ce au ei de gând să 
facă! 

- Vrei să îi ajuţi pe cocloni ca să o poţi salva pe 
mama?, mă întreabă Darh cu o mare speranță în priviri. 

- Nu, nu este nevoie. Hina nu a fost niciodată în 
pericol mai mult decât noi. De fapt, nici nu a părăsit nava. 
Chiar mă credeai atât de prost încât să le-o dau 
maimuţoilor pe tavă?! 

- 791199 

- Mai degrabă te dădeam pe tine. Na, că ţi-am zis-o! 
Hai că glumesc. Pe Hina am izolat-o în camera de relaxare 
pentru a nu fi detectată de cocloni, iar în locul ei am trimis 
o copie făcută de Sherkan din condensul său energetic. Ție 
nu ţi-am spus ca să nu ne dai de gol şi ca să fii convingător 
cu crizele tale maternale. 

ÎI las pe Darh cu o figură interzisă şi mă întorc spre 
Kal Tabol, care nu şi-a pierdut deloc cumpătul, cum m-aş fi 
aşteptat, ci continuă să-şi conducă armata în luptă. 

- Colonele, îl abordez eu, în ce ape te mai scalzi în 
afară de propria transpirație? 

El se întoarce pe jumătate spre mine şi îmi spune cu 
un glas între fermitate şi ameninţare: 

- Dacă „Şerpii ladului” aparțin Pământului, este 
ultima ta şansă să le ordoni încetarea focului. 

- Şi dacă n-o să vreau, ce o să-mi faci? 

- O să o trimit pe Hina pe planeta Kola şi o să am 
grijă să nu o mai găseşti niciodată. 

- Ce logică ai şi tu! Dacă vrei să nu o mai găsesc, 
trimite-o în altă parte, că pe Kola am mai fost! l-am spus şi 
lui Harabal: aceste nave misterioase nu aparțin Pământului, 
dar voi, mincinoşii galaxiei, nu vă credeţi nici pe voi, dar 
pe alţii. Eu nu vorbesc de trei ori în zece feluri, aşa cum 
obişnuiesc coclonii. 

- În cazul acesta, Transcenda va plăti... 

- Nu aparțin nici Transcendei. Acolo locuiesc nişte 
oameni paşnici, care nu se pretează la asemenea acte 
violente. Şerpii tăi aparțin deocamdată... nimănui. Adică nu 
ştim cui, dar, probabil, o să aflăm. 

- Când o să aflați? Ne duceţi cu vorba până când 
armata mea va fi distrusă. Pentru că au principii aşa-zis 
superioare, continuă colonelul ironic, şi nu vor să facă rău 
cu mâna lor, federalii tăi au găsit pe altcineva să ne 
nimicească, şi-au plătit mercenari care să le facă treburile 
murdare. 

- Nu cred că este adevărat. Eu intenţionez să intru cât 
mai repede în luptă alături de voi. Mai aştept doar o 
discuţie cu şefii armatelor federale, prin care vreau să-i 
conving şi pe ei să vă sprijine. Bineînţeles, vom face totul 
cu aprobarea Consiliului Suprem, că nu sunt de capul meu 
pe-aici. 

- De ce faci asta?! 

- Pentru că aceşti „şerpi” par a fi un duşman comun, 
împotriva căruia trebuie să luptăm împreună, aş zice chiar 
pentru salvarea galaxiei, deşi sper ca situaţia să nu fie atât 
de gravă. 

- Ba îți spun eu de ce faci aşa ceva. Pentru că noi o 
avem ostatică pe soţia ta şi vrei să ne câştigi bunăvoința. 
Este singurul tău motiv. 

- Te înşeli, colonele. Hina nu a fost nicio secundă pe 
nava ta. Ea a rămas tot timpul aici, iar ţie ţi-am trimis o 

sosie — am învăţat de la tine acest truc — concepută de către 
computerul navei noastre dintr-un condens special care 
există la bord. „„Hina” ta este doar o entitate fără 
importanță, un fel de hologramă cu consistență de plastilină 
care se va dezintegra singură dacă noi ne depărtăm la o 
distanță prea mare pentru a mai putea fi susținută de 
câmpul nostru energetic de control. Sherkane, întrerupe 
programul „Hina2”! la verifică acum, colonele, dacă 
ostatica mai este pe nava ta de comandă! 

Maimuţoiul se întoarce la pupitrul de lucru şi verifică 
datele. După puţin timp se răsuceşte din nou spre mine şi 
îmi spune aproape şocat: 

- A dispărut sub ochii lor... 

- Păi vezi?! Deci, ţine minte toată viața ta, colonele! 
Vă ajut pentru că vreau eu, nu pentru că mă obligaţi voi. 

- Ne ajuţi pentru că este şi duşmanul vostru... 

- Hai, nu te obrăznici! Deocamdată „şerpii” te atacă 
doar pe tine. 

Uşa centrului de comandă se deschide şi intră Hina, 
cu o figură preocupată. Darh se repede la ea şi îi sare de gât. 

Soția mea se apropie de mine şi îmi spune, 
trăgându-mă mai departe de Kal Tabol, ca să nu fim auziti: 

- M-a informat computerul că intenționezi să îi ajuţi 
pe cocloni. Forţele federale s-au apropiat de Zona Neutră 
adoptând o poziţie de aşteptare, iar Consiliul Suprem a 
recomandat prudență. 

- Are cineva idee cui aparține această misterioasă 
armată? 

- Nu. Niciun federal nu ştie nimic. 

- Eu cred că este un duşman comun venit, poate, din 
altă galaxie apropiată. Avem mai multe şanse să învingem 
împreună. În plus, coclonii ne vor deveni recunoscători şi 
nu ne vor mai pune probleme pe viitor. 

- Eu îţi înţeleg raționamentul, dau nu putem lua o 
decizie peste hotărârea Consiliului Suprem. 

- Îmi poţi face legătura cu bătrânii voştri? 

- Da, îți pun imaginea pe ecranul central şi accelerez 
semnalul cu ajutorul diamantului meu, pentru a nu exista 
un decalaj prea mare. 

Ne îndreptăm amândoi spre pupitrul de comandă. 

ÎI prind pe colonel de un braţ şi îl trag de pe fotoliu 
spunându-i: 

- Hai, măi, lasă-ne acum, că avem treabă şi ne şi 
grăbim să convingem Federaţia să vă ajute, înainte de a 
rămâne tu singurul coclon din galaxie! 

Apare destul de repede pe ecranul navei, sala 
Consiliului Suprem cu toți membri prezenţi. 

- Mult stimaţi... Conducători, mă adresez eu lor, nu 
avem timp de prea mult protocol, de aceea vă spun direct. 
Suntem într-o situaţie critică şi trebuie să ordonaţi armatei 
federale să intre în luptă alături de cocloni. 

- Nu putem să luptăm împotriva unor forţe care nu ne 
sunt ostile, îmi răspunde unul dintre moşi. 

- Aveţi idee cui aparţin aceste nave energetice? 

- Nu. 

- De unde vin? 

- Dintr-o dimensiune necunoscută. 

- Şi de ce au atacat fără nicio explicaţie? 

- I-au atacat doar pe cocloni. 

- Da. Şi noi stăm şi ne uităm. Parcă aveaţi o 
convenție de pace cu coclonii. Parcă aparțineaţi aceleiaşi 
galaxii. 

- Noi nu putem ataca pe cineva care nu şi-a 
manifestat agresivitatea față de interesele noastre. 

- Când se produce o agresiune din exterior, dintr-o 
altă dimensiune, orice atac asupra unei părți, se consideră 

atac asupra întregului. Consideraţi atacul asupra coclonilor 
ca o agresiune asupra voastră! Consideraţi-vă în legitimă 
apărare, pentru că, în mod sigur, după cocloni veţi urma 
voi! 

- Pe ce te bazezi când afirmi acest lucru? 

- Pe flerul meu care v-a mai ajutat şi în alte dăți. 
Când vine un străin, dintr-o zonă necunoscută, şi primul 
lucru pe care îl face, aşa, fără „Bună ziua”, fără 
avertisment, fără somaţie, fără condiţii, este să deschidă 
focul la capacitate maximă, înseamnă că acest agresor are 
un singur scop — exterminarea noastră. Dacă ar fi vrut mai 
puţin, ar fi cerut, ne-ar fi impus, dar el nu s-a obosit nici 
măcar să ne amenințe, să ne sperie sau să ne gonească, 
pentru că îl interesează doar spațiul pe care îl ocupăm noi. 
Din câte am înţeles, nici nu sunt ființe la bordul acestor 
nave. Asta înseamnă că cei cărora le aparțin — poate dintr-o 
altă galaxie care vor să o cucerească pe a noastră — le-au 
trimis să facă un fel de „curăţenie” înainte de a veni ei. 

- Sunt doar supoziţii. Nu ne putem baza luarea unei 
decizii atât de importante pe presupunerile tale. 

- Atunci luaţi voi o decizie pe baza presupunerilor 
voastre, dacă ale mele nu vă convin! Consultaţi-i pe Marii 
Învăţaţi, luaţi legătura cu ciudăţeniile astea care ne atacă, 
scotociți prin arhive,  prospectați echilibrul acela 
energetic... nu ştiu cum... galactic, poate aflați ceva care să 
vă ajute să luați decizia corectă! Dar, indiferent ce faceți, 
faceți mai repede! 

- Ce ştii tu despre echilibrul energetic galactic? 

- ... Şi mai era un cuvânt... Ştiu doar că există şi că vă 
jucaţi voi cu el. 

- Marii Învăţaţi spun că au avut indicii despre apariţia 
acestor nave energetice şi că rezolvarea crizei ar putea 
depinde de tine. 

- De mine?!! 

- Da, de tine. Deţii, cumva, informaţii pe care nu vrei 
sau nu poți să ni le comunici? 

- Deţin informaţia că voi toți de prin galaxia asta 
aruncați toată povara pe spinarea mea atunci când dați de o 
încurcătură mai mare. Dacă voi credeţi că eu am un rol 
important în toată harababura asta — deşi eu nu am 
cunoştinţă de aşa ceva — atunci mergeţi pe flerul meu! 

- Nu ştim dacă tu eşti cel aşteptat, dar nimeni 
altcineva nu corespunde mai bine decât tine. Marii Învăţaţi 
ti-au încredințat o parolă, un mesaj cifrat, printr-un 
intermediar. A sosit, cumva, momentul să activezi această 
facilitate? 
când galaxia este în flăcări? Habar nu am de mesajul lor. 
Mi l-au dat cifrat şi aşa a rămas până-n ziua de azi, deşi, 
dacă mă gândesc bine, m-am ales cu nişte insomnii din 
cauza lui. Singurul lucru pe care îl am acum în cap este că 
a sosit momentul să-i atacați pe aceşti intruşi. Nu ştiu dacă 
este bine şi nici nu vă obligă nimeni să vă luaţi după mine, 
dar ştiu că eu asta aş face în locul vostru. 

Moşii discută câteva minute între ei, prin tele... viteza 
lor, după care ne comunică: 

- Vom cere explicaţii acestor nave misterioase, pe 
toate frecvențele cunoscute şi dacă nu răspund, vom ordona 
forțelor noastre să se alăture coclonilor. 

Discuţia s-a încheiat şi legătura s-a întrerupt. Pe 
ecran apare din nou o scenă din bătălia de afară care a 
rămas la fel de violentă, parcă, cu un aspect de disperare 
care se transpune pe faţa lui Kal Tabol. 

- Să atace acuuuum!!, ţipă el spre mine. 

- Ai, mă, răbdare! Tu nu vezi că mă cert cu prietenii 
mei pentru tine şi armata ta? Ce vrei mai mult? Să te dau şi 
în leagăn? 

Consultând nişte monitoare şi apăsând nu ştiu câte 
taste, Hina ne mai ia şi ea din puţinul curaj care ne mai 
rămăsese: 

- Portalul se redeschide. Probabil că inamicul va 
trimite noi nave. 

- Colonele, strig eu la maimuţoi, trimite navele tale 
din apropiere pentru a bombarda gaura, ca să le închidem 
poarta în nas! 

- Nu am nave disponibile. Toate sunt angajate în 
luptă. 

Au venit trei sute de „şerpi” şi deja nu le mai faceți față. 
Dacă veneau trei mii, ce făceați? Mă trezeam cu voi sub 
fusta soției mele! Şi mai vreţi să cuceriți galaxia! 

Mă întorc către Hina şi o întreb, mai mult cerându-i o 
aprobare: 

- Crezi că putem trage noi? 

- Suntem destul de departe, îmi răspunde ea, şi, în 
plus, ar trebui un foc foarte intens, al mai multor nave, 
ajustat progresiv la creşterea exponențială a energiei de 
conversie dintre cele două dimensiuni interfazate, pentru a 
putea distruge portalul. Chiar şi aşa, nu putem 
preîntâmpina apariția altuia în oricare alt loc. 

- Hai că-mi fac răni la degete cu explicaţiile voastre 
îmbârligate. Totuşi, dacă „Fulgerul” nu poate, atunci cine? 

- Ar fi inutil. Nu putem opri deschiderea portalului. 

- Dar o putem întârzia. Mai câştigăm puţin timp. O 
poartă stricată te obligă să sari gardul şi garduri văd că n-au 
făcut ăştia... 

- Acolo nu este o poartă de sine stătătoare, ci doar un 
spațiu distorsionat care poate fi mutat oricând în altă parte. 

O suspectez pe Hina că nu vrea să angajeze nava 
noastră în luptă, înainte ca moşii ei moşcăiți să ia o decizie 
privitoare la aceşti musafiri nedoriți. 

Acum nu am ce face decât să mă uit neputincios la 
valurile acelea virtuale care or să ne mai trântească în cap 
un regiment de balauri. 

Portalul a urmat aceeaşi evoluţie ca şi prima dată şi 
acum începe să se stabilizeze. Dar iată că nu prea mai 
apucă, deoarece o ploaie de torpile îi explodează dintr-o 
dată în faţă, învăluindu-l cu totul într-o mare de flăcări şi 
obligându-l să se umple din nou de fulgere. 

Suntem cu toții uimiți de această întorsătură a 
lucrurilor. Kal Tabol îşi revine primul, se întoarce spre 
mine radiind de fericire şi îmi strigă cu o bucurie ca de copil: 

- Trage flota federală!!! 

- Băi, şi te umfli-n pene, parc-ar fi a ta, îi zic eu 
minunându-mă, în acelaşi timp, de rapiditatea cu care s-au 
decis moşii să acţioneze. 

Pe ecranul navei apare un federal cu o figură 
impunătoare, cu o uniformă impecabilă, pe care l-aş 
cunoaşte, dar nu ştiu de unde să-l iau — parcă l-am văzut pe 
la Darena... Mă ajută el să-mi amintesc: 

- Sunt generalul Ramana. Navele energetice ostile nu 
au răspuns niciunui apel şi ne-au distrus sondele de 
cercetare. Consiliul Suprem ne-a ordonat să atacăm. Kal 
Tabol, din acest moment luptăm împreună împotriva 
intruşilor. Noi vom intercepta în primul rând navele 
inamice care vor ieşi din portal. 

- Să învingem împreună!, îi strigă, cu satisfacție, 
maimuţoiul. 

- Generale, îl abordez şi eu, distrugeți poarta ca să 
mai câştigăm puțin timp! 

- Portalul are un sistem de protecţie care nu poate fi 
penetrat în timpul foarte scurt care a mai rămas până la 
contact. 

- Şi noi, cu „Fulgerul”, pe cine ajutăm? 

- Nava voastră are misiune specială, independentă de 
planurile mele de operaţii. Adresaţi-vă Consiliului Suprem! 

Imaginea lui Ramana a dispărut. Reapare portalul pe 
care deja au început să iasă „şerpii” din a doua serie. 
Privim neputincioşi cum aceştia îşi desfac aripile şi se 
îndreaptă, de data aceasta, spre armata Federaţiei. În foarte 
scurt timp, toată această zonă cosmică va deveni un imens 
câmp de luptă. 

În această tensiune care creşte de la un minut la altul, 
se trezeşte şi Sherkan să ne anunţe, cu un glas impasibil, ca 
şi cum prin portal ar fi venit boboci de rață, că au pătruns 
în dimensiunea noastră alte trei sute de nave din aceeaşi 
categorie. 

- Hai că am aflat ceva despre inamicul nostru, le spun 
eu celor din centrul de comandă. Nu ştie să-numere decât 
până la trei sute! 

- Nu, mă contrazice Darh. Probabil, aceasta este 
capacitatea de transport a portalului. 

- Bine că nu l-au făcut mai mare! 

- Mai important decât mărimea, ar fi timpul de care 
are acesta nevoie să se reîncarce. Din păcate, acest interval 
dintre două activări succesive este destul de scurt. 

- Adică, vrei să spui că după aceeaşi perioadă, 
porcăria se va activa din nou? Şi ne vom trezi cu alți trei 

sute de balauri? Cam grav! Asta înseamnă că trebuie să 
scăpăm de toți intruşii înainte de a veni alţii, şi tot aşa până 
când se vor plictisi ăia să ne mai trimită. Ai auzit, 
colonele? Câţi „şerpi” aţi distrus până acum? Sau vă 
mănâncă ăştia ca pe broaşte?! 

- Am distrus şaptezeci şi patru, dar cei rămaşi au 
devenit mai puternici. 

- S-or fi hrănind cu roboții voştri... 

Discuţia ne este întreruptă de un bâzâit fin, destul de 
melodios. Mă lămuresc repede. Sunetul este emis de 
diamantul su-eng pe care îl poartă soția mea. 

După ce primeşte mesajul de la moşnegi, Hina ne 
comunică: 

- Flota federală s-a angajat în luptă la capacitate 
maximă. „Fulgerul galactic” este chemat pe Apia 3 pentru 
a fi la dispoziția Consiliului Suprem. Pe Kal Tabol îl vom 
lăsa pe nava sa de comandă. 

- Dragă Hina, păi ce facem? Ne retragem în toiul 
luptei? Şi fără să dăm măcar un „vânt” spre „şerpii” ăştia? 

- Te rog să înţelegi că într-o situație atât de 
complexă, deciziile nu pot aparţine decât Consiliului 
Federaţiei. 

- Bine, bine, înţeleg. Lasă, colonele, că ne întoarcem 
noi! Oricum, ținem legătura. Cheamă-i şi tu pe Kohon şi pe 
Harabal ca să te ajute! 

- Kohon este prea departe, iar Harabal rămâne în 
rezervă pentru situaţia în care lucrurile se vor agrava. 

O întreb pe Hina: 

- Orzonii ce fac? 

- Orzonii îşi măresc capacitatea de luptă şi aşteaptă. 

- Foarte bine! Ăsta da război! Ei aşteaptă, iar noi o 
rupem la... fuga cea mare! 

VICTORII 
ZADARNICE 


Vorbitorul cer: „Ne apropiem de punctul 
culminant. ” 

Vorbitorul rouă: „Oare am procedat corect?...” 

Vorbitorul amurg: „Nu mai trebuie să reluăm 
discuția. Am fost nevoiți să 
acționăm în această situație de excepție. ” 

Vorbitorul zare: "Oricum, intervenția este indirectă 
şi are doza de hazard necesară. ” 

Vorbitorul ploaie: "Acum trebuie să mai sperăm că 
mesajul va fi descifrat şi interpretat ca atare. ” 

XD 


Ne deplasăm cu mare viteză spre Apia 3 unde ne 
aşteaptă Consiliul Suprem. N-ar fi exclus ca moşii, 
profitând de vreo neatenţie de-a noastră, să se îmbarce pe 
navă şi să dispară cu aceasta în cel mai sigur loc din 
galaxie — că prea ne-au scos din mijlocul luptei pentru a 
avea ei la dispoziţie „Fulgerul galactic” — în cazul în care 
situația cu „şerpii” va scăpa de sub control. Şi tare mi-e 
teamă că vom avea nevoie de o adevărată minune pentru a 
ieşi cu faţa curată. Dacă acei duşmani necunoscuţi s-au 
decis să acționeze, înseamnă că ne-au studiat din timp, ne 
ştiu punctele slabe, sunt siguri de victorie. Cel mai mult mă 
intrigă faptul că au reuşit să rămână ascunşi şi, de acolo, 
din bârlogul lor, ne vor trimite serii după serii de nave 
energetice, până când ni se vor slei toate puterile şi nu vom 
mai fi în stare să opunem nicio rezistență. lar noi, în tot 
acest timp, luptăm împotriva unei armate aproape 
inepuizabile, fără a ne cunoaşte adevăratul duşman şi nici 
bârlogul unde stă ascuns şi neatins. 

Hina lucrează în tăcere la nu ştiu ce calcule de-ale ei. 
Pe Darh l-am trimis, mai mult cu forța, să se odihnească pe 
timpul acestei călătorii în care şi aşa nu vor fi evenimente 
deosebite. 

Eu stau în fotoliul din faţa ecranului central al 
centrului de comandă şi încerc să mă relaxez, dar să mă şi 
gândesc la ceva util, la ceva care ne-a scăpat şi ar putea să 
ne rezolve problemele. Mă întorc spre soţia mea şi o întreb 
încet, cu speranţa că nu o s-o deranjez prea mult: 

- Draga mea, te-ai fi aşteptat ca lucrurile să se 
complice atât de mult? 

- Dar tu te-ai fi aşteptat? 

- Eeeeee, nici vorbă! Când am plecat de pe Pământ 
credeam că totul se va rezolva într-o săptămână. Orzonii şi 
coclonii îmi păreau nişte supărăcioşi ca din curtea şcolii, pe 
care urma să-i împăcăm, ba cu ameninţări, ba cu 
promisiuni. 

- Dacă stăm să ne gândim, am rezolvat această 
problemă. Din păcate, ne-am ales cu alta mult mai gravă. 

- Mmmda, asta cam aşa este! Ne confruntăm cu ceva 
foarte straniu, ceva care ne-a luat prin aşa surprindere, încât 
nu avem nici cel mai mic argument pentru a întrezări o cât 
de mică speranţă. Hina, acum, pe drum, m-am gândit mai 
bine la situația aceasta şi am ajuns să mă îngrijorez foarte 
mult. Ne luptăm cu un inamic necunoscut, care ne va ataca 
oricât de mult doreşte. Nu avem nicio şansă. 

- Toată lumea este foarte îngrijorată. 

- Ar trebui să ne gândim, cu prioritate, la un punct 
vulnerabil, fie al portalului, fie al „şerpilor” sau la o 
modalitate de a ne cunoaşte duşmanii. 

- Să fii convins că toate resursele Federaţiei sunt 
folosite în acest scop. Forţele armate încearcă doar să 
câştige timp, dar salvarea pe termen lung, dacă va exista, 
va veni, foarte probabil, din partea savanților. 

- Păi, dacă era vorba de câştigat timp, de ce nu au 
lăsat moşii „Fulgerul galactic” să participe la luptă? Am fi 
fugit doar în ultimul moment. 

Hina întinde mâna pentru a mă mângâia uşor pe 
obraz. 

- Ai început să te gândeşti deja la fugă, îmi spune ea 
încercând să facă o glumă. 

- Da, mă gândesc să inventez o fugă eroică şi la o 
soluţie de rezolvare a problemei noastre. 

- Membrii Consiliului Suprem consideră că tu 
reprezinți cea mai mare speranță pentru galaxie în 
rezolvarea acestei crize, mai mare decât cea oferită de 
soluțiile savanților, şi aceasta deoarece timpul de care 
dispunem este foarte scurt. Deci, nu de „Fulgerul galactic” 
au nevoie pe Apia 3, ci de tine. 

- Şi ce să le fac eu? Să le țin lumânarea când ne-or 
găsi „şerpii”? 

- Nu. Ție ţi s-a încredinţat o parolă care ar putea să 
reprezinte cheia de rezolvare a acestei crize. 

Cine mi-a încredințat mie acest secret? 

- Marii Învăţaţi. 

- Păi să vină ei să rezolve criza, căci, dacă mi-au dat 
mie parola, se presupune că ei ştiu şi despre ce este vorba! 

- În fine, sunt lucruri pe care le vei înțelege mai bine 
din discuţia cu membrii Consiliului Suprem. Dar dacă tot 
vorbim despre acest lucru, dă-mi voie să te întreb din nou 
dacă, în ultimul timp, ai simţit nevoia să foloseşti acea 
parolă? 

- Am şi uitat-o. Cum era oare? „Inima înfierbântată 
va pune balaurul cu botul pe labe”!? Aaaaaa!! Balaurul s-o 
fi referind la „şerpii” ăştia! 

Hina rosteşte, printre buze, ceva, mai mult pentru 
sine: 

- Nu ştiu cum ne vei putea fi de folos, dacă tu nici 
măcar nu ai ținut minte această parolă. 

- Nici eu nu ştiu. 

- Hai să facem altfel! Eu cred în continuare că tu vei 
avea un cuvânt greu de spus în toată această stare de 
lucruri, pentru că altfel nu te-ar fi chemat membrii 


218 


COMPONENTA „SEN” 


Consiliului degeaba. Probabil că trebuie să ai mintea 
relaxată, liberă de orice presiune sau constrângere. Uită de 
parolă! Încearcă să faci exact ce îţi spune flerul tău acum. 
Poate aşa ți se va desluşi şi sensul parolei. 

- Da, bună idee. Sherkane, preia comanda navei şi să 
ne anunți când ajungem aproape de destinaţie! Pregăteşte 
camera de relaxare pentru un ritual helian şi indică-ne 
drumul până acolo! 

O iau pe Hina de mână şi o trag afară din centrul de 
comandă. Apoi mergem pe holuri urmând luminiţa, iar, 
când ajungem în faţa uşii cu pricina, o cuprind pe soția mea 
cu braţele pe după mijloc şi o sărut pe piept şi pe gât. 
Deschid uşa camerei de relaxare şi intrăm repede înăuntru, 
înainte ca baloanele heliene să se reverse pe hol. Înăuntru, 
îmi trag iubita spre mijlocul camerei şi o sărut din ce în ce 
mai insistent în timp ce îi desfac combinezonul şi îi mângâi 
sânii. Nu se împotriveşte, ba dimpotrivă, îmi desface şi ea 
hainele, şoptindu-mi printre săruturile care au devenit 
foarte pasionale: 

- Nu aşa se desfăşoară ritualul helian... 

- ÎL altoim cu cel pământean, îi răspund eu, 
coborându-mi buzele pe sânii fierbinți ai iubitei mele. 


XD 


Au fost singurele cuvinte pe care le-am rostit. A 
urmat apoi o dragoste pătimaşă, aproape disperată, ca şi 
cum eu m-aş fi întors acasă din lagăr şi ar urma să plec pe 
front. Sferele aflate în cameră au fost suficient de rezistente 

pentru a ne susţine, dar şi îndeajuns de elastice pentru a ne 
crea senzaţia că ne aflăm în al nouălea cer. 

Acum suntem din nou în centrul de comandă şi stăm 
relaxaţi într-un fotoliu. O ţin pe soția mea în braţe şi îmi 
trec o mână prin părul ei atât de frumos, cu mişcări line, 
pline de tandreţe. 

Darh este şi el cu noi şi nu ştiu ce pierde vremea pe la 
un pupitru, dar trage cu coada ochiului spre noi. El, marele 
semispaţian, ultrarațional, parcă ar vrea şi el să se alinte, ca 
un motan gelos, pe lângă maică-sa. Eu îl observ şi-i spun: 

- Fiule, tu dăi înainte cu raţiunea, că îţi mai dau voie 
să o pupi pe Hina doar înainte de a fi luată din nou ostatică! 

Hina zâmbeşte, se ridică de lângă mine şi se 
îndreaptă spre Darh. Când îl îmbrăţişează, acesta se lipeşte 
de ea ca un pui de pinguin rebegit, de puful maică-si. 

Dar Sherkan ne întrerupe momentul acesta de 
coeziune familială, anunţându-ne că am ajuns la destinaţie. 

Îmi întorc privirea spre ecran şi văd planeta în toată 
splendoarea ei. De atâta beznă cosmică, am ajuns să mă 
bucur de orice corp întâlnit în cale. 

Apia 3 este un fel de planetă-fortăreață. Pe măsură ce 
ne apropiem de ea, detaliile devin mai clare. Nu are spaţii 
naturale, sau cel puţin nu pe partea dinspre care ne 
apropiem noi, ci numai turnuri, cupole, cazemate cu multe 
piese de artilerie grea şi nişte sfere transparente ca un fel de 
centre de comandă. Probabil că Apia 3 a fost sacrificată ca 
planetă locuibilă, pentru a deveni un bastion inexpugnabil 
în fața năvălirilor coclone. Eeeei, vax! Parcă maimuţoii nu 
pot să o ocolească şi să prade celelalte teritorii federale! Să 
vedem dacă are mai multă eficiență împotriva „şerpilor”... 

Când am ajuns la suprafața planetei, s-a deschis un 
fel de trapă foarte mare care i-a permis „Fulgerului 
galactic” să intre în adâncurile planetei. Coborâm acum 
printr-un puț vertical la care sunt racordate numeroase 
tuneluri orizontale care par să constituie o reţea complicată 
în subsolul Apiei. Ahaaaa!! Deci, aici stau moşii ascunşi în 
caz de criză şi fac pe strategii, dându-ne nouă ordine despre 
care nici ei nu cred că pot fi executate. lar acum, când au 
rămas fără soluţii, s-au gândit să mă cheme la raport şi să 
dea vina pe mine pentru că nu folosesc cum trebuie parola 
aceea a moşorogilor. Da” chiar că mi-a venit o idee! Să mă 
prefac că, încet, încet, mi-aduc aminte, că am nevoie de 
timp, că tot eu o să le rezolv problemele şi de data aceasta; 
ca să devin o persoană şi mai importantă, punându-mi 
amprenta pe configuraţia galaxiei pentru următoarea sută 
de ani. Dar cu „şerpii” ce fac? Că nu mă aşteaptă ăia pe 
mine să inventez poveşti! In fine, oi vedea eu... 

Deocamdată ne-am oprit într-un hangar imens de nu-i 
văd capătul. Am coborât cu Hina şi ne uităm la droaia de 
muncitori care năvălesc în jurul „Fulgerului”. Eu nu scap 
prilejul să mă laud puţin în faţa lor: 

- Ce vă buluciţi, măi? N-aţi văzut în viața voastră 
asemenea frumuseţe de navă. Am dreptate? 

- Nu din curiozitate au venit spre noi, îmi răspunde 
Hina. Ei cunosc foarte bine nava, pentru că aici a fost 
construită. Acum vor să îi facă o întreţinere curentă. 

- Daaa??!! Păi, dacă tot am venit, să-i scoată şi lui 
Sherkan din cap principiile federale, deoarece, în curând, o 
să fie nevoie să asculte necondiționat de mine. 

- Te gândeşti la confruntarea cu navele energetice... 

- Mă gândesc că, pentru a învinge „şerpii”, trebuie să 
lăsăm politeţea, mila şi prietenia pe Apia 3. L-ai văzut pe 

Sherkan ce greu se lasă convins să deschidă focul 
împotriva navelor inamice? Eu îi spun să le distrugă, şi el, 
parcă le caută de ou! 

Suntem întrerupți de o fetişcană simpatică şi foc de 
vorbăreaţă care ne anunță că suntem aşteptaţi de către 
membrii Consiliului în..., după cum i-a zis ea, sala de 
urgență. Sala de urgență?! Cred că, dacă nu apăreau 
„şerpii” ăştia să le strice tabieturile, îi găseam pe moşi în 
sala de masaj, că şi-aşa observ acum că au obiceiul de a se 
înconjura cu fete frumoase. Hina fată, asta fată... ŞI câte or 
mai fi prin camerele lor! După cum sunt ei înzestrați cu... 
tele-chinezo-puterea lor cu care mută lucrurile din loc, cred 
că se joacă moşii cu fetele astea precum cu mingea! Le dau 
pe sus, de la unii la alţii, după cheful lor şi or face şi 
mofturi când se nimeresc mai mute fete de-odată să vină, 
prin aer, ca să-i ia de gât! Şi Hina mea, la cât „volei” o fi 
fost victimă? Mi-au dat-o mie când s-au săturat ei de ea... 

Mă întorc către fetişcana care ne conduce acum pe 
nişte holuri mai înguste şi-i spun: 

- Fetiţa, când te plictiseşti de joaca moşilor şi doreşti 
să mai scapi de ei, prefă-te că eşti spartă! 

- Spartă??!!... De ce? Adică... ce vrei să spui? 

Îmi dau seama că, fără să realizez, din gândurile 
mele, am trecut direct la voce tare şi fata nu pricepe la ce 
mă refer. Ca să nu creadă că am luat-o razna, schimb tonul 
în unul mai misterios: 

- Poate ai aflat că eu sunt posesorul unor parole 
cifrate a căror rezolvare vor defini viitorul galaxiei. Îți fac 
un mic serviciu şi îți spun că, în cazul tău, este valabilă 
expresia ermetică: „Cu o minge spartă, nu se joacă volei”. 
O să înţelegi singură mai târziu. 

Se uită la mine, dar şi la Hina ca şi cum ar cere 
ajutor. Sunt, însă, scutit de alte explicaţii — am ajuns la sala 
unde... s-or aduna moşii când or avea urgente la toaletă; cu 
telepatia lor, este foarte posibil să-i apuce pe toți odată. 

Fata deschide uşa şi intrăm înăuntru, dar numai eu cu 
Hina, pentru că „voleibalista” văd că a devenit mai 
precaută cu moşii — şi-o fi dat seama ce am vrut să-i spun — 
şi a închis uşa în urma noastră. 

Sala nu este chiar aşa de mare şi are un aspect auster 
— eeee!!, aşa-i la război, fără prea multe înflorituri. Pereţii 
sunt goi şi fără ferestre, iar în mijloc se află o masă în 
formă de semicerc. Pe latura curbă a acesteia stau cei 
doisprezece moşnegi, toți îmbrăcați ca de sărbătoare, cu 
nişte pelerine albe, lungi, având brodate pe piept diverse 
inscripţii negre, şi părul lor alb şi lung, lăsat despletit peste 
umeri. Arată bine moşii! Parcă s-ar pregăti de însurătoare! 
Nu or fi priceput, oare, cu ce probleme grave ne 
confruntăm? 

Unul dintre ei ne invită să luăm loc pe cele două 
fotolii aflate pe latura dreaptă a mesei. Apoi ni se 
adresează: 

- Bine aţi venit! Timpul exercită o mare presiune 
asupra noastră şi, de aceea, suntem nevoiţi să fim foarte 
operativi. Mai întâi dorim ca Hina să ne prezinte situația de 
la fața locului şi să răspundă la întrebările noastre. 

Acestea fiind spuse, ceilalți moşi au şi sărit cu gura 
pe biata mea soție care nu mai ştie cui să-i răspundă mai 
întâi. 

Din păcate pentru mine, toată discuţia se poartă în 
limba federală şi, bineînţeles, că eu nu pricep nimic. Mă 
cam enervează chestia asta — adică mă chemi aici — de ce? 
— ca să vorbeşti în altă limbă? În plus, aş fi vrut, nu numai 

să înțeleg, dar să şi particip la discuţie, pentru a le spune şi 
părerea mea despre cele întâmplate până acum. Aşa, luată 
la ture, Hina o să înceapă, la un moment dat, să le spună 
moşilor ceea ce vor ei să audă, ca să scape de cicăleala lor, 
şi se alege praful de rezolvarea crizei noastre! 

Mă apucă plictiseala. Discuţia lor se prelungeşte, 
transformându-se, pentru mine, într-un zgomot de fond 
care doar mă oboseşte. Încep să-mi fac de lucru pe la scaun, 
pe la masă. Fotoliul este făcut dintr-un material ciudat, ca 
un burete elastic, tocmai bun să mă hâţân în el ca într-un 
legănuş. Mă proptesc în tălpi şi mă mişc cu fundul când 
înainte, când înapoi. Aaaa, ce bine este! Scaunul nu se 
deplasează pe podea, dar se mulează pe mişcările mele, ca 
o gelatină. Vreau să amplific mişcarea, că şi aşa moşii nu 
sunt atenți la mine, fiind preocupați de bombardamentul cu 
întrebări asupra Hinei, şi mă apuc cu palmele de marginea 
mesei. Opaaa!! Găsesc dedesubt un buton. Să-l apăs? Da ce 
nu? Poate se întâmplă ceva care să le amintească moşilor 
că mai sunt şi eu pe aici. Zis şi făcut. Ţac! În secunda 
următoare cad pe spate, dând cu capul de podea. Din reflex, 
am prins-o cu mâna pe Hina, încercând să mă ţin de ceva, 
şi am tras-o şi pe ea peste mine. Hai să ne pupăm, dacă tot 
am ajuns aşa! Dar Hina se desprinde din îmbrăţişarea mea, 
jenată că au văzut-o bătrânii în aşa postură — eeee, că lor nu 
le-o fi plăcut, ia uite-i cum se uită!! — şi, ridicându-se, îmi 
spune puţin nervoasă: 

- Ai declanşat dematerializarea câmpului energetic 
din care este creat fotoliul pe care stăteai. 

În timp ce mă ridic, îi răspund şi eu prefăcându-mă 
revoltat: 

- Ce-am declanşat, măi? Ce uşor vă vine să dați vina 
pe altul! De ce nu zici că nu vă mai funcționează vouă 

astea ca lumea? Dacă mi se întâmpla aşa ceva pe scaunul 
de la W.C. şi striveam „ceva” cu fundu”, păi nu o păţeaţi cu 
mine?! 

Hina nu-mi răspunde, dar îmi rematerializează 
fotoliul şi mă reaşează în el cu un gest de reproş cauzat de 
faptul că am pus-o într-o situație indecentă în fața 
Consiliului. Eu vreau să-i zic: „Da” când jucau ăştia volei 
cu tine, tot aşa te ruşinai?”, dar nu mai apuc, deoarece 
moşul care se află exact pe direcția mea, mi se adresează: 

- Sal-Gal, a venit momentul să discutăm şi cu tine. În 
primul rând vrem să ştim dacă eşti bine. 

- Sâvâni nâvâni tâvâni bivini nevene, îi răspund eu 
privindu-le moacele şocate la auzul cuvintelor mele. 

- 221! În ce limbă vorbeşti? 

- În limba păsărească pământeană, dacă tot e moda să 
vorbim în limbi pe care ceilalți nu le pricep. 

- Te-ai supărat că nu ai înțeles discuția noastră cu 
Hina. Trebuie să fim mai operativi. Nu avem timp de 
pierdut. 

- Mie îmi spuneţi că nu avem timp de pierdut?! Păi 
eu vin din focul luptei şi m-aţi chemat aici exact când 
„Fulgerul” trebuia să fie de folos galaxiei. Deci, care dintre 
noi pierde timpul?! 

- Prezenţa ta aici este de maximă importanţă. Suntem 
în fața unui pericol deosebit de grav pentru Federație şi, se 
pare că tu eşti soluția pentru această criză. Vom încerca să 
dezlegăm împreună misterul parolei pe care ai primit-o de 
la Marii Învăţaţi. 

- Până să vorbim despre străbunicii voştri, haideţi să 
stabilim un lucru! Nu doar Federaţia, ci întreaga galaxie se 
află într-un foarte mare pericol. 

- Noi suntem Consiliul Federaţiei şi avem obligația 
să apărăm interesele acesteia. Dacă insinuezi că trebuie să 
avem acum grijă şi de cocloni, ne temem că nu dispunem 
de resursele necesare. Coclonii să se apere singuri. Este 
rațiunea pe care trebuie să o avem cel mai mult în vedere. 

- Domnilor, în acest moment coclonii luptă pentru 
apărarea galaxiei. Ei au acceptat deja o alianță cu flota 
federală în lupta împotriva „Şerpilor Iadului”, aşa cum 
numesc ei navele energetice străine. 

- Coclonii au făcut o alianță de conjunctură, pentru a 
atrage Federaţia în acest conflict, în speranța că aceasta îşi 
va uza cât mai mult forțele împotriva aşa-zişilor „şerpi”. 

- Nu este adevărat. Coclonii au angajate în luptă, în 
acest moment, aproape jumătate dintre navele lor şi au 
suferit pierderi grele. Puteau să plece dacă voiau, dar nu au 
făcut-o. 

- Nu au vrut să plece, deoarece, imediat ce vom 
rezolva noi criza, vor încerca din nou să atace Federaţia. 

- Îmi pare rău, dar trebuie să vă contrazic. Coclonii 
nu au avut, de data aceasta, un plan de invazie. Ei nu mai 
vor război. Dacă l-ar fi dorit, ar fi atacat înainte de a apărea 
„şerpii”. Ei vor acum să fie pe picior de egalitate cu 
Federaţia, vor să-şi păstreze identitatea şi, desigur, să 
profite material de relaţia comercială pe care o au cu voi. 

- Şi cine le ameninţă lor identitatea?! 

- Voi, cu tehnologia voastră avansată. Coclonii sunt 
acum într-o mare dilemă. Dacă pornesc războiul, vor fi 
învinşi, iar dacă fac pace, vor fi asimilați într-o viitoare 
societate galactică axată pe principiile federale în care ei 
vor fi considerați „de mâna a doua”. Aşa că, produc şi ei 
nave de război şi defilează cu ele prin Zona Neutră ca să 
pară că sunt importanți. 

- De ce crezi lucrurile acestea? 

- Am vorbit de câteva ori cu Kal Tabol şi am înţeles 
cum stau lucrurile din punctul lor de vedere. Ei au 
conştientizat faptul că au pierdut războiul cu Federația, dar 
nu vor să-şi piardă şi Imperiul. 

- Nu mai este nevoie să îți spun cât de vicleni sunt 
coclonii. În mod sigur ti-au dat o pistă falsă de meditaţie. 
Credem, în continuare, că te înşeli. 

- Faptul că, în acest moment, coclonii dau lupte grele 
în Zona Neutră, demonstrează că am priceput exact ceea ce 
au vrut ei să-mi transmită. Nu înţelegeți că luptă acum mai 
mult pentru Federație, decât pentru ei? 

- Pentru Federaţie??!! Glumeşti! Coclonii nu fac 
niciodată servicii gratuite. 

- E-adevărat. Vă ajută acum, cu speranţa că, pe viitor, 
îi veţi ajuta şi voi pe ei. 

- Ei au fost atacați primii, deci, se ajută singuri şi, pe 
viitor, o vor face şi mai bine stând cât mai departe de 
teritoriile federale. 

- Vreți să reinventați izolarea coclonilor care nu a dat 
niciun rezultat timp de zece mii de ani? 

- Nu este o decizie uşor de luat, dar avem comunități 
care fac presiuni imense asupra echilibrului nostru intern. 

- Da, ştiu, orzonii. Probabil şi alții. Eu cred că a sosit 
timpul să puneţi bazele unei societăți galactice viitoare în 
care fiecare cetățean să se bucure de aceleaşi drepturi şi 
libertăţi. 

- Noi avem pentru Federație un alt proiect de 
dezvoltare, care nu poate fi extrapolat la scara întregii 
galaxii. 

- Mi-e teamă că va trebui să renunțați la el. Atacul 
acestor „şerpi” ciudaţi, veniți de nicăieri, care ne amenință 

pe toți în egală măsură, demonstrează tocmai acest lucru — 
că trebuie să avem o galaxie unită, capabilă să facă față 
unei amenințări exterioare de orice tip. 

- Să ne unim cu coclonii, care au încercat să 
captureze şi poate chiar să distrugă „Fulgerul galactic” şi 
care ţi-au răpit soția? Chiar poţi trece cu vederea aceste 
aspecte grave? 

- Au încercat doar să se apere, să obțină nişte 
garanţii. Şi-au luat doar nişte măsuri de prevedere pentru a 
se putea apăra de „şerpi”, pe care îi credeau ca fiind ai 
noştri. 

- Despre cocloni vom discuta într-o etapă viitoare, 
după ce vom reuşi să rezolvăm această criză. 

- Asta este problema voastră cea mai gravă. Aţi făcut 
din Federație o adevărată citadelă. Vă vedeți numai pe voi, 
iar pe cocloni îi consideraţi nişte „bolovani” care vă stau în 
cale. 

- Discuţia noastră nu este relevantă. Oricum coclonii 
nu acceptă să se ia decizii globale în absenţa lor. Îi susții 
inutil. 

- Eheee!, coclonii au demonstrat că sunt mai 
pragmatici decât credeți. Ei mi-au dat o împuternicire 
scrisă prin care eu le pot apăra interesele în fața Consiliului 
federal. Au încredere în mine — nu mă întrebaţi de ce, dar 
au — şi cred că se vor conforma hotărârilor pe care le veți 
lua privitor la imperiul lor, dacă acestea vor fi negociate de 
mine în numele lor. 

Scot împuternicirea primită de la Kal Tabol şi le-o 
arăt bătrânilor, care o dau din mână în mână, studiind-o cu 
mare atenție. 

După un timp în care au schimbat priviri încruntate 
între ei, purtătorul lor de cuvânt mi se adresează din nou: 

- Cine eşti tu, Sal-Gal? Începem să credem că 
prezenţa ta în mijlocul evenimentelor galactice din ultimii 
ani nu este deloc întâmplătoare. 

- Cine ar trebui să fiu — Greuceanu Împărat? Sau de 
ce trebuie să fiu cineva anume? 

- Credem că eşti o persoană mult mai importantă 
decât ai lăsat să se înțeleagă. Marii Învăţaţi ti-au încredinţat 
o parolă care ar putea fi soluţia acestei crize majore, iar, 
mai nou, şi coclonii te-au făcut împuternicitul lor în relația 
cu Federația. 

- Coclonii m-au delegat pe mine ca să le apăr 
interesele, deoarece le-am câştigat încrederea, dar şi pentru 
că prezenţa oricăruia dintre ei în faţa Consiliului federal vă 
provoacă vouă greață. Despre Marii Învăţaţi, să-mi spuneți 
voi ce au cu mine, că eu nu ştiu şi nici nu i-am văzut 
vreodată! Ştiu doar că de când mi-au dat ei aiureala lor, am 
avut, parcă, fluturi pe creier. Dacă ei mi-au dat parola, 
înseamnă că ştiu şi ce înseamnă. De ce nu ne spun direct? 

- Această expresie cifrată: „Puterea Inimii de Foc va 
potoli furia Marelui Dragon” le-a parvenit Marilor Învăţaţi 
exact în această formă, prin intermediul Vocilor Celor De 
Dincolo. 

- 771! Apar şi alte bazaconii??!! 

- Există pe Transcenda un templu sacru, construit cu 
multe milenii în urmă de către înaintaşii Marilor Învățaţi, în 
care se află Cristalul Soarelui, un pseudomonolit care, în 
anumite perioade, legate de poziția stelei sistemului solar 
în raport cu axele energetice galactice, vibrează într-o 
succesiune cuantică cvasi subspaţială, care are o 
corespondență sincronă cu frecvența auditivă, fapt 
concretizat prin manifestarea unor voci în incinta 
templului. Se presupune că aceste voci aparțin Marilor 

Învăţaţi ai Transcendei plecaţi din lumea materială într-o 
altă dimensiune, de-a lungul mileniilor. 

- Văleu, mamă!! De-alde zombi ne mai trebuiau 
acum pe cap! 

- Vocile Celor De Dincolo au transmis, în principiu, 
următoarele: există nişte Rătăcitori care vor amenința 
sectorul nostru cosmic, veniţi de departe, dar şi un Trimis 
care va încerca să ne ajute, având la dispoziţie nişte energii 
de întâlnire şi de efect. 

- Daaa, înțeleg. Şi voi credeţi că Rătăcitorii ăştia sunt 
„şerpii”, iar Trimisul aş fi eu. Eeee, uite că eu m-am 
întâlnit cu rătăciţii voştri şi nu mi-a ieşit nicio energie de 
întâmpinare din degete. 

- Se mai deduce că Trimisul trebuie avertizat, făcut să 
înțeleagă — într-un fel, încă nu ştie că va juca acest rol — 
probabil prin intermediul parolei primite. 

- Asta-i tot? Aţi căzut grămadă după doar câteva 
cuvinte? 

- Nu o lua în derâdere! Vorbim aici de Vocile din 
Cristalul Soarelui. 

- Vă bazaţi doar pe nişte presupuneri. Ce v-aţi gândit 
voi cu toții — de la Transcenda până la Apia — hai să dăm 
vina tot pe ăsta, că deja s-a obişnuit cu poverile galaxiei! 
Pe „şerpii” cei rătăcitori îi văd că au apărut, dar Trimisul 
vostru, cine ştie pe unde pierde timpul. Vouă vă vine uşor 
să presupuneţi că aş fi eu, dar pentru mine devine o povară 
imensă, din moment ce nu am niciun indiciu... De ce nu 
poate fi altcineva? 

- Trimisul nu poate fi unul dintre noi şi nici nu putea 
să întârzie. Trebuie să fie o autoritate care apare de nicăieri, 
care nu atrage, inițial, atenția ca fiind o persoană 
importantă şi... 

- L-aţi făcut voi portretul robot şi ce v-a ieşit? 

- Că tu eşti singura persoană care corespunde acestei 
descrieri. Noi am fost mai sceptici, dar Marii Învăţaţi ne-au 
convins să luăm în calcul această posibilitate. În plus, 
interacționezi inexplicabil cu energia ritualului helian care 
este foarte difuză. Suntem în plină criză şi alt Trimis nu a 
apărut. Nu mai avem timp pentru alte strategii. Deja 
primim rapoarte îngrijorătoare de la Flotă — lupta nu se 
desfăşoară în favoarea noastră. 

- Păi, acum ce să vă spun eu? Probabil că soluția 
crizei mi se va activa într-un punct culminant al 
evenimentelor. Totuşi, n-aş vrea să vă dezamăgesc, dar eu 
sunt pământean de când mă ştiu şi nu am avut de-a face cu 
nimic extraterestru până să mă aleagă Hina pentru 
rezistenţa mea... 

- Ţi se putea imprima în subconştient o identitate 
falsă sau ți se putea da această misiune chiar pământean 
fiind. 

- Bine, în lipsă de alt Trimis, să zicem că îmi asum eu 
acest rol, măcar până apare originalul. Ce trebuie să fac? 

- Nu ştim. Tu trebuie să ne spui. 

- Şi veți executa necondiționat ordinele mele? 

- Nu. Te vom sprijini în tot ceea ce înseamnă lupta 
împotriva Rătăcitorilor, dar nu vom fi de acord cu măsurile 
care destabilizează Federaţia. 

- Vedeţi că, în timp ce păziți voi echilibrul Federaţiei, 
acesta deja se duce de râpă! 

Mă gândeam eu că moşii nu vor fi de acord să-mi dea 
mână liberă. Sunt prea bătuţi în cuie în principiile lor. A 
sosit momentul să schimb tactica. Trebuie să încep să mă 
prefac că-mi aduc aminte unele lucruri despre misiunea 
mea, la început mai vag, ca să nu mă descoasă ei, şi să 


231 


Constantin GORNEA 


încerc să rezolv criza în stilul meu. Că altfel moşii nu mă 
vor lăsa să fac nimic, dar la sfârşit vor da vina pe mine 
pentru nereuşită. Caut un punct de pornire pentru 
stratagema mea şi îl găsesc într-un mic amănunt pe care 
mi-l aduc aminte dintr-o discuţie anterioară purtată cu soția 
mea. 

- Îmi amintesc, le spun eu, că diamantul su-eng 
primit de Hina pentru comunicarea cu voi, are şi un 
segment informaţional codificat pentru mine, care mi se va 
desluşi la momentul potrivit. Dacă tot suntem aici, îl puteți 
cerceta puţin? Poate aflăm un indiciu. 

Hina nu mai aşteaptă invitația şi le dă diamantul. 
Acesta trece din mână-n mână pe la fiecare. După ce 
discută între ei, sunt anunțat: 

- Conţine pentru tine doar o fereastră deschisă spre 
un câmp virtual gol. 

- Şi eu ce trebuie să fac pe câmpul ăsta? Să pasc 
herghelia lu’ Andri Popa? 

- Probabil că acest spaţiu virtual a fost conceput în 
ideea de a fi completat cu informaţii la momentul potrivit, 
sau în situația în care Marii Învăţaţi vor primi date 
suplimentare. 

- Puteţi să faceţi un racord între creierul meu şi acest 
segment al diamantului? Poate este făcut în aşa fel încât 
numai eu să văd ceva pe pajiştea aia goală. 

- Vino lângă mine! 

Mă ridic şi ocolesc masa trecând pe lângă o parte 
dintre moşi. Mă taie capul să le apăs butoanele de 
dematerializare a fotoliilor, dar cred că s-ar supăra ăştia pe 
mine şi m-ar da afară; n-aş mai putea să preiau controlul 
ostilităților, tocmai acum când am ajuns atât de aproape. 

Ajung la moşul din cealaltă parte a mesei. Acesta se 
ridică şi îmi pune mâna dreaptă pe frunte, în timp ce cu 
stânga ține diamantul. Aştept câteva zeci de secunde şi, 
deşi nu pricep nimic din liniile colorate care mi se 
derulează cu rapiditate prin faţa ochilor, mă prefac că 
dintr-o dată sunt străbătut de un val informaţional: 

- Aaaah! Vai! Am avut un şoc în creier. O mulțime 
de imagini au năvălit peste mine. 

- Ciudat! Descrie mai amănunţit ce ai perceput! 

- Nu pot acum. Datele sunt confuze, iar clarificarea 
lor mă solicită prea mult. Şi totuşi, am văzut „Fulgerul 
galactic” întors în zona bătăliei..., fiecare sector al 
Federaţiei se pregătea pentru o rezistență armată 
îndelungată, în eventualitatea că „şerpii” vor trece de 
flotele federale şi coclone..., eu eram pe Transcenda... 

Moşii se cam uită neîncrezători unii la alţii, discută 
prin telepatia lor, după care îmi spun, tot prin intermediul 
purtătorului de cuvânt: 

- Nu ştim dacă previziunile tale au legătură cu 
realitatea viitoare, dar am hotărât să continuăm lupta şi să 
ne pregătim, în acelaşi timp, pentru o confruntare de uzură. 
Fiecare membru al Consiliului se va deplasa într-un sector 
al Federaţiei pentru a organiza rezistența locală. Eu voi 
merge cu voi pentru a le putea transmite celorlalți 
informații de la faţa locului în timp real. 

- Putea să facă şi Hina lucrul acesta, îi spun eu 
nemulțumit de faptul că o să am, de acum, tot timpul un 
moş pe cap. 

- Din acest moment, Hina îți cedează ţie diamantul 
su-eng. Dacă vor mai fi trimise alte date, eu te voi ajuta să 
le descifrezi. 

Bătrânul îmi prinde brățara pe mâna stângă, apoi îmi 
face semn să merg la locul meu. Ajuns lângă Hina, îi 
şoptesc: 

- E aiurea de tot! Ţi-am făcut un cadou pe care acum 
ți l-am luat, dar pe care ţi-l voi înapoia după ce se termină 
tot circul ăsta. 

- Nu îţi face probleme doar pentru atât!, îmi şopteşte 
şi ea. Avem lucruri mult mai grave la care trebuie să ne 
gândim. 

Da” chiar! Îmi aduc aminte că nu am discutat cea mai 
importantă problemă. Şi sunt alarmat puţin de faptul că 
moşii s-au ridicat şi cam vor să plece, probabil, spre sala de 
masaj. 

- Staţi puţin, le strig eu, că nu mi-ați spus nimic 
despre „şerpi”! Ce aţi mai aflat despre aceştia? Au vreun 
punct vulnerabil, sunt sensibili la ceva, le putem provoca 
măcar o diaree? 

- Sunt nişte entități cu structură energetică, sosite 
dintr-o dimensiune cvasi-subspaţială cărora nu le-am 
descoperit până acum niciun punct vulnerabil major, ci 
doar nişte caracteristici care nu ne ajută cu nimic pentru a-i 
distruge. 

- Ce tot este cu ... „„cvasi” ăsta, că vă tot aud vorbind 
de el? 

- Este un termen adaptat, prin care definim faptul că 
entitățile vin dintr-o secvență materială sau energetică 
necunoscută, dar folosesc dimensiunea subspațială ca pe un 
loc de trecere pentru a ajunge în spațiul nostru. 

- Dacă înţeleg bine, realitatea noastră cosmică are 
nişte canale de legătură cu alte dimensiuni, dar ăştia vin din 
nişte locuri şi mai neumblate. 

- În linii mari, este corect ceea ce ai spus. 

- Şi ce caracteristici ziceți că ați descoperit la ei, în 
afară de faptul că sunt „veninoşi” rău? 

- Structura lor este formată din module energetice 
reasamblabile, care le permit, ca în cazul primirii unor 
lovituri foarte puternice care le afectează conexiunile în 
anumite limite, să cedeze structural la impact, dar să se 
recompună după aceea. 

- Deci, practic sunt indestructibili??!! Oricât am 
trage, ei se fac la loc. Păi, atunci propun să zburăm în 
direcție total opusă. Cred că şi în vedenia mea provocată de 
diamant, doar treceam pe lângă ei şi ne tot duceam...! 

- Putem, oare, să ne abandonăm semenii în 
momentele cele mai grele? 

- Şi dacă murim grămadă, unii peste alții, e mai bine? 
Ne ţine de cald grămada sau ne ajută la ceva? Pe voi v-o fi 
apucat curajul, acum la bătrânețe, că şi aşa nu mai aveţi 
mult de trăit, dar eu cu Hina avem alte planuri de viitor. 

- Eşti liber să faci ce vrei. Nu te obligă nimeni să te 
întorci în zona de conflict. Poţi rămâne pe Apia 3. 

- Eee, asta-i bună! Am zis şi eu aşa, ca o variantă de 
acțiune, dar n-oi pleca tocmai eu, când toţi se bagă-n față! 
Le-am promis că mă întorc şi mă voi ţine de cuvânt. În 
plus, fără parola din capul meu, sunteți pierduţi. 

- Să sperăm că vei şti cum să o foloseşti. Faptul că 
vrei să participi la ostilități, deşi, ca pământean nu ai niciun 
amestec, dovedeşte o dată în plus că statutul de Trimis ţi se 
potriveşte. 

- Aveţi tot sprijinul meu, indiferent dacă sunt sau nu 
cel aşteptat. lar dacă o veni vreun speriat mai târziu să 
spună că el a fost trimis la noi, îl obligăm să ne arate tot ce 
ştie, după care îi dăm papucii şi îi spunem: „Băăăăii, păi 
acum se vine?! După ce a făcut băiatul ăsta aproape totul în 
locul tău?!” 

Şedinţa se încheie. leşim cu toții din sală. Moşii se 
împrăştie care încotro pregătindu-se să plece în sectoarele 
lor de responsabilitate — cred că va fi o bătălie crâncenă pe 
sectoarele cele mai îndepărtate — iar Hina este luată de 
moşul care s-a oferit să meargă cu noi. S-o fi oferit, sau au 
tras, telepatic, la sorţi şi ăsta s-a mişcat mai greu? 

Am rămas singur. Ba nu. Se apropie de mine 
puştoaica guralivă, „voleibalista”, care se oferă să mă 
conducă înapoi la navă. Mergând pe holurile interminabile 
ale acestui superbuncăr, îmi vine ideea de a încerca să o 
impresionez puțin, ca să văd cum reacționează. O rog pe 
fată să închidă ochii şi să întindă mâna. Scot brăţara cu 
diamantul su-eng şi i-o pun în palmă, cerându-i să 
recunoască obiectul şi minţind-o că este ceva pământean. 
După ce îl pipăie pe toate părțile, îmi spune cu un glas 
nehotărât: 

- Cred că este un model vechi de ceas..., am auzit că 
pe Pământ se poartă aşa ceva... 

- Auzi la ea, model vechi? Ia deschide ochii! 

- Ooooo!! Ți-au dat ţie un asemenea obiect?! 

- Normal! Doar ţi-am spus că sunt posesorul unor 
secrete de n-aţi auzit voi de ele de la Apia până la... Capia. 

- Crezi că ne poți ajuta să ieşim din această criză? 

- Bineînţeles! Doar v-am ajutat şi în urmă cu 
cincisprezece ani, când lucrurile păreau să fie la fel de 
grave. Dar tu erai mică şi nu ştii... 

- Totuşi, aveam atunci cincizeci şi doi de ani tereştri 
şi îmi aduc aminte foarte bine. 

- Vaaaaaaii!! Şi tu tot... era să zic babă, eşti? Dar 
domnişoare aveți prin Federația asta? Şi după ce pot să le 
recunosc? După pamperşi?! 

Nu mai zic nimic. Am vrut şi eu s-o impresionez prin 
importanța mea pe această, aparent, căprioară sensibilă, şi 
când colo ea este... Miss Pensie. Grăbesc pasul ca să ajung 
mai repede pe navă. 


XD 


Zburăm din nou spre Zona Neutră, recunosc, cu mai 
multe emoţii decât am făcut-o în drum spre Apia. Atunci 
eram nervos pentru că fusesem luat din mijlocul 
evenimentelor, fără să mi se ceară părerea, dar acum sunt 
îngrijorat de evoluția luptei — se pare că lucrurile se 
desfăşoară prost pentru noi. Dar, după cum am observat la 
plecare, deşi cam pierdem teren, lumea rămâne 
încrezătoare în victorie, bazându-se pe parola mea 
codificată. Chiar nu ştiu ce-or fi vrând să le fac eu. La 
început am crezut că Marii Învăţaţi ştiu deja cum trebuie să 
decurgă lucrurile şi se folosesc de mine pentru rezolvarea 
crizei, doar aşa, pentru că le e lor lene să mai plece de pe 
planetă. Da' de unde! Ei au auzit nişte voci ale unor 
fantome şi mi le-au pus mie în cârcă, pe considerentul că 
sunt mai credul decât ceilalți. Sau, li se pare că, dacă am 
rezolvat în trecut amenințarea coclonă, oi avea eu nişte 
puteri miraculoase. Aiurea! Păi atunci totul s-a bazat pe un 
şir de întâmplări favorabile, şi noroc cu Comisarul, că le-a 
stricat instalația de aer condiţionat, sau ce era ea. Şi eu am 
greşit că m-am tot grozăvit cu reuşitele mele. Era mai bine 
dacă făceam pe prostu” şi acum nu mă mai băga nimeni în 
seamă, dar aşa, dacă se întâmplă să rezolv şi această criză, 
or să-mi ceară moşii după aceea să le aduc... Apă Vie din 
Zodia Vărsătorului! 

Totuşi, existenţa acelor voci şi acestei parole trebuie 
să însemne ceva, ne dă o speranţă că există o soluţie pe 
care încă nu am descoperit-o. Dar dacă un Învăţat din ăştia, 
mai hâtru din fire, s-a pitit în vreo hrubă şi a vorbit el 
bazaconiile acelea, ca să-i păcălească pe ceilalți? Ce ne 
facem? Aveam dreptate eu că trebuie să ajung şi pe 
Transcenda şi să fac acolo o anchetă a la Jan Vlăjgan, până 
spun moşorogii tot ce ştiu. 

Sunt, în acest moment, cu Hina în camera noastră. 
Am mâncat puţin şi acum ne odihnim. Soția mea voia să 
plece la datorie, să muncească fără oprire, să întoarcă 
galaxia pe dos, dar am rugat-o eu să mai rămână, că şi aşa 
ne agităm degeaba; abia ajunşi la destinație putem deveni 
utili. 

Pe Darh l-am lăsat pe Apia. Nu prea voia, dar i-am 
spus că ne simţim mai bine dacă îl ştim în siguranţă. l-am 
făcut cunoştinţă cu  „voleibalista” şi l-am văzut 
gudurându-se pe lângă ea, cu intenţia de a o impresiona cu 
deşteptăciunea lui. Era să-i spun, dar m-am abținut, ca să se 
bucure şi el puţin de viaţă: „Măi, la cât este asta de bătrână, 
a văzut de-alde tine, cu remorca!” 

Moşneagul nostru controlor este în centrul de 
comandă, unde l-a luat pe Sherkan la puricat. Îi cere toate 
datele, în cele mai mici detalii. Aşa, Sherkane, să te-nveţi 
minte că nu-ți convenea când te lăsam eu lejer! Ziceai că 
nu am principii bune. Eeeeiii, lasă să-ți iasă pe nas 
principiile acestui moş cicălitor! 

Am aflat că pe bătrânul nostru îl cheamă Baal Spaal. 
Nu ştiu dacă acesta este numele lui real, sau a avut părinți 
bâlbâiţi şi i l-au pocit strigându-l, dar constat că se numeşte 
într-un fel predestinat — adică eu înțeleg din prezența 
moşului, un fel de „ori la bal, ori la spital”. 

Hina s-a lipit de mine şi-mi trece o mână prin păr, cu 
mişcări duioase. O sărut şi eu uşor pe buze şi o strâng la 
piept. 

- La ce te gândeşti?, mă întreabă ea. 

- Mi-a rămas în cap un lucru. Aceşti „şerpi” sunt 
formaţi din module reasamblabile — ceva similar cu 
„colivia” în care ne-au prins coclonii „Fulgerul galactic”. 
Să fie vreo legătură? 

- Mi se pare exclus. „Colivia” coclonă era 
rudimentară pe lângă complexitatea acestor nave 
energetice. Mai degrabă, această structură modulară este o 
soluție tehnică de succes. Să nu uităm că şi nava noastră 
are un principiu asemănător de construcție. 

- Da, cred că ai dreptate. Este greu de crezut că 
maimuţoii ar avea ceva în comun cu o tehnologie 
energetică atât de avansată. În plus, ei au fost primii care au 
pierdut foarte multe nave în lupta cu „şerpii”. 

- Şi au fost şi foarte speriaţi de apariţia acestora. Oare 
ce ar fi făcut coclonii dacă nu apărea acest inamic 
misterios? Ar fi atacat Federația? 

- Eu cred că nu. În ultimii cincisprezece ani, coclonii 
şi-au schimbat mult mentalitățile şi strategiile. Sunt mult 
mai dinamici decât voi. Chiar dacă au păstrat o anumită 
agresivitate față de Federație, în prezent o nuanţează foarte 
mult, până la punctul în care pun pacea în mâinile voastre. 
Din păcate, Consiliul Suprem este orb şi surd, orzonii, 
violenți, iar ceilalți federali, în cel mai bun caz, distanți. 
Poate că „şerpii” aceştia au venit în cel mai potrivit 
moment pentru a ne ajuta să realizăm o coeziune a tuturor 
energiilor şi resurselor galactice. Ca să iasă lucrurile foarte 
bine, ar mai trebui să-i şi învingem... 

- Este foarte interesant ceea ce spui. Din nou ţi-ai 
demonstrat capacitatea de a concluziona foarte bine 
lucrurile. Nu vreau să mă hazardez, dar parcă ceva vine din 
tine şi-ţi depăşeşte condiția de pământean, ceva care ne ia 
şi pe noi prin surprindere. 

- Ce „pământean” spui tu? Eu sunt Marele Trimis. 
N-ai văzut că toată Apia se bucura că a scăpat de griji, după 
ce au dat moşii „vina” pe mine? 

- Hai, nu glumi! Noi toţi sperăm ca tu să fii Trimisul, 
iar eu îți doresc să ai puterea de a-ţi juca rolul până la 
capăt. 

- Da, dar tot nu ştiu ce să fac cu parola asta a voastră. 
Sincer, mă simt singur şi neajutorat în fața acestei poveri 
care mi-a fost băgată pe gât mai mult cu forța. 

- Indiferent ce se va întâmpla, nu vei fi niciodată 
singur. Eu voi fi tot timpul alături de tine. Să nu uiţi asta! 

- Draga mea, îi răspund eu Hinei sărutând-o din nou, 
dacă nu ai fi tu cu mine, aşa i-aş lăsa pe moşi baltă, de le-ar 
intra apa şi-n urechi. Toată puterea mea este în dragostea 
noastră. 

Ne uităm unul la altul cu priviri specifice unei 
descărcări sentimentale care nu ţine cont de loc sau de 
conjunctură, dar se trezeşte Sherkan să ne deranjeze: 

- Sunteţi aşteptaţi în centrul de comandă. Baal Spaal 
doreşte să vă comunice informaţii noi, de maximă 
importanță. 

- Daaaa, l-a lovit eroismul şi pe-ăsta!, spun eu mai 
mult pentru mine. Cred că pe Apia râgâia de silă, iar acum 
vrea, dintr-o dată, să mănânce glorie pe pâine. Sherkane, 
trebuia să te faci şi tu că nu ne găseşti de prima dată. Eram 
pe punctul să facem ceva la care îţi place ție foarte mult să 
te uiţi. Îţi mai aduci aminte de blonda aceea isterică pe care 
mi-ai trimis-o în pat, ca să faci haz de mine? 

- Despre ce blondă este vorba?, mă întreabă Hina 
puţin intrigată de cele auzite. 

În timp ce vorbim, ne grăbim să ajungem cât mai 
repede în centrul de comandă. 

- Eeeeee, îi răspund eu iubitei mele, când am mers 
spre Coclonia ca să te salvez pe tine din prizonierat, a făcut 
Sherkan o glumă proastă cu mine — a creat o blondă din 
condensul lui şi mi-a trimis-o în dormitor ca să mă violeze. 
Şi el se uita la noi şi râdea. 

- Vorbeşti serios?! Trebuia să-mi spui, ca să îi facem 
computerului o diagnosticare de nivel trei. 

- Lasă-l, săracul, că a făcut şi el o glumă nevinovată! 
Mi-a trecut demult supărarea. 

Sherkan nu se lasă mai prejos şi intervine în discuție 
ca să strice lucrurile: 

- Tu ai cerut-o pe blondă în camera de relaxare şi ai 
precizat că trebuie să fie disperată în a face sex. 

- Draga mea, da” ştii că ai dreptate!? Ăstuia chiar îi 
trebuie o diagnosticare de nivel maxim, că l-a cam lăsat 
memoria. Eu stabilisem cu el să nu pomenească nimănui de 
acel incident, dar văd că deja a uitat. 

Nu mai avem timp de alte lămuriri, deoarece am 
ajuns în centrul de comandă. Bătrânul nostru stă în picioare 
la pupitrul central şi lucrează simultan la vreo cinci 
monitoare. Are un aer de şef venit în control şi mie nu prea 
îmi convine situaţia asta. Dacă o să înceapă moşul să ne 
dea ordine, n-o să mă mai simt în largul meu deloc şi nici 
randament nu o să mai dau. lar parola aceea o s-o mai 
dezleg în timpul slujbei de pomenire a Federaţiei... 

- Bătrâne Baal, îl abordez eu cu un aer degajat, 
tocmai pentru a-i da de înţeles că nu mă număr printre 
subordonații săi, ce lucruri grave s-au mai întâmplat, că nu 
ne chemai tu de prea mult bine? 

- Ne apropiem de zona de conflict. 

- Da, şi? Ne-ai chemat să ascuţim săgețile, sau ce? Ai 
adus ascuţitoarea? 

- Nu avem timp de ironii. Situația a devenit deosebit 
de gravă. 

- Ce poate fi mai grav decât faptul că luăm bătaie? 
Asta deja ştiu. Au mai venit şi alți „şerpi? 

- Nu au mai venit alte nave energetice. O primă 
agravare a stării noastre a dat-o faptul că flota coclonă 
condusă de Kal Tabol a părăsit câmpul de luptă. 

- Eşti sigur?! Hai să nu-i acuzăm prea mult, deoarece, 
în mod cert, au suferit pierderi grele şi, în plus, în curând 
vom face şi noi la fel. 

- Nu înţelegi că aici nu este vorba numai de fugă, ci 
şi de renunţarea de facto la alianța militară făcută cu noi 
împotriva Rătăcitorilor, alianță pe care tu o vedeai ca pe o 
mare realizare galactică? Acum suntem singuri împotriva 
unui duşman care ne va copleşi. 

- Lasă că la început şi ei au fost singuri. Îți mai 
aminteşti când ziceai că pe voi nu v-a atacat nimeni şi că 
nu vă place să vă amestecați în treburile altora? Eu continui 
să cred că au făcut un lucru inteligent — au renunţat la o 
confruntare directă, lipsită de şanse, şi au optat, poate, 
pentru conservarea forțelor în vederea purtării unor lupte de 
hărţuire viitoare. 

- Nici măcar nu ne-au anunţat intenția lor. 

- Dar Harabal mai este prin zonă? 

- S-a retras şi el, împreună cu navele comerciale, în 
interiorul Imperiului. 

- Eeee, asta este! Deci, am rămas singuri. Câţi „şerpi” 
au mai rămas de distrus? Tot este bine că nu au mai venit 
alții. 

- Aici intervine al doilea nivel de agravare a situaţiei. 
În acest moment constituie o certitudine faptul că aceste 
nave energetice, posibil, Rătăcitori, nu pot fi distruse de 
fapt. Când o astfel de entitate este complet dezmembrată, 
ca urmare a loviturilor primite, şi nu se mai poate 
reasambla, este asimilată de navele din apropiere care îi 
preiau energia, acestea devenind mai puternice şi, deci, mai 
greu de dezmembrat. Cu alte cuvinte, energia Rătăcitorilor 
se conservă. 

- Şi a noastră se risipeşte. Deci, acum cu cuvintele 
mele, am luptat şi luptăm degeaba. Oricâţi „şerpi” am 
distruge, armata asta a nimănui rămâne la fel de puternică 
cum era în momentul venirii ei prin portal. Doar că or să fie 
din ce în ce mai puţini, până la momentul în care vor fi 
suficient de puternici ca să nu le mai putem face nimic. Nu 
avem nicio şansă. Trebuie să plecăm şi noi şi să-i evităm 
până când vom găsi o modalitate eficientă de a-i înfrunta. 
Coclonii au înțeles înaintea noastră acest lucru. 

- Coclonii au fugit înainte de a sintetiza noi această 
concluzie. Mă tem că nu putem să plecăm. Trebuie să 
urmăm şi să împlinim destinul impus de Vocile Celor De 
Dincolo. Lucrurile încep să prindă contur. În momentul în 
care aceşti posibili Rătăcitori, prin asimilări succesive, vor 
deveni unul singur, acesta se va transforma, de fapt, în 
„Marele Dragon”, act ce va face ca parola care ţi-a fost 
încredințată să capete un sens. Probabil că singura 
modalitate de a învinge este să folosim, la momentul 
potrivit, „Puterea Inimii de Foc”. lată de ce nu putem să 
părăsim acum câmpul de luptă. Aceste nave energetice cu 
aspect de şerpi, sau mai degrabă, de dragoni, nu pot fi 
învinse în alt mod. 

- Deci, va trebui să tot tragem în inamicii noştri până 
când va rămâne unul singur, dar, acesta, va fi puternic cât 
toți la un loc. Şi, în acest moment, totul va depinde numai 
de mine. lar , în eventualitatea că eu voi da greş, ar trebui 
să stabilim un plan de rezervă, mai ales că forțele noastre 
se uzează tot mai mult, cu trecerea fiecărui minut, pe când 
dragonul nostru creşte ca Făt-Frumos din poveste. 

- La ce te-ai gândit când ai spus „plan de rezervă”? 
Orice idee ai, o vom lua în calcul. 

- Vreau să transmiți un mesaj către: membrii 
Consiliului Suprem, comercianții cocloni din interiorul 
Federaţiei şi forţelor noastre care îi supraveghează şi către 
toate forțele coclone din Imperiu. Să evite orice luptă, să se 
ascundă, să trimită colonişti pe planete pustii, să-şi 
mascheze prezenţa oriunde s-ar afla. Să fie aceasta o bază 
pentru supraviețuirea galaxiei, în situația în care o 
eventuală invazie de proporții ar face ca atât Federația, cât 
şi Imperiul coclon să dispară. 

- Faci o previziune foarte sumbră. Cred că suntem 
obligaţi să rămânem raționali mai mult ca oricând şi să nu 
ne panicăm cu asemenea măsuri extreme. Nu ne permitem 
să clacăm acum din punct de vedere moral. Evoluţia 
evenimentelor a demonstrat că parola are un sens pe care 
trebuie să îl descifrăm şi să îl folosim. 

- Da, dar să nu uităm că, de fapt, ne punem speranța 
în... fantoma lui Arici Pogonici. Vocile voastre ne-au dat o 
soluţie posibilă, dar nu ne-au garantat şi rezolvarea crizei. 
Ca să nu mai zic de faptul că totul poate fi o înscenare. 
Adică, cei care ne atacă, ne-au dat şi pista falsă ca să ne 
țină ocupați, să ne determine să aruncăm în luptă toate 
rezervele şi să trăim cu speranța că vom învinge repede, 
uitând astfel să mai luăm măsuri de lungă durată pentru 
salvarea speciilor noastre. 

- Este exclusă o astfel de diversiune. Vocile Celor De 
Dincolo vorbesc de mult timp cu Marii Învăţaţi. De fiecare 
dată le-au transmis mesaje ajutătoare, în diferite situaţii. Şi 
acum trebuie să fie la fel. 

- După câte am înţeles eu, în templul acela nu se 
poartă, de fapt, un dialog cu întrebări şi răspunsuri 
lămuritoare, ci doar se aud nişte vorbe ale nu-ştiu-cui, pe 
care Învăţaţii voştri le scriu în vreun registru de evidență. 
Şi dacă se nimereşte ca unul dintre ei să strănute în timpul 
acela, deja se interpretează că o să avem noroc în luptă. 

- Nu aşa decurg lucrurile acolo... 

- Poate nu chiar aşa, dar pe-aproape. De exemplu, 
echilibrul acesta energetic... şi-ncă ceva... galactic, îl tot 
reglaţi degeaba. Nu se vede nimic concret în viața noastră 
de zi cu zi. 

- i-ar fi foarte greu să înţelegi astfel de lucruri. 
Vorbim de vibrații fine în matricea cuantică a galaxiei. 

- Păi, hotărâți-vă, măi fraţilor! Ori sunt prost de dau 
cu matricea în gardul cuantic, ori sunt Trimisul care 
mănâncă dragonii pe pâine! Puteau ăia, cine or fi ei, să vă 
trimită un nepriceput ca să vă ajute? 

- Sunt lucruri diferite şi relative. De exemplu, 
rezistenţa ta în fața armei Q-total nu a ținut cont de... 

Ne oprim brusc din discuţie şi ne îndreptăm privirile 
spre ecranul central al navei pe care a apărut dintr-o dată 
aliniamentele de apărare, formate din navele federale aflate 
în plin conflict armat cu „şerpii”, hai să le zic „dragonii”, 
că au şi aripi şi ţepi pe spate şi li se potriveşte mai bine 
această denumire. De-a lungul întregului front, serii 
neîncetate de explozii apar şi dispar cu repeziciune, ca o 
mare de bliz-uri, pe fondul întunecat al Cosmosului. Deşi 
mută, bătălia îşi trădează încrâncenarea prin navele în 
flăcări care se retrag din când în când în spatele 

dispozitivului. Nu mai seamănă nimic cu ce am lăsat eu 
aici. Când am plecat, lupta era echilibrată şi chiar aveam un 
avantaj clar, măcar numeric, dar acum totul emană 
disperare. Cred că doar disciplina militară mai ţine navele 
noastre în zona acestei confruntări care prezintă deja 
semnele unui măcel. 

Dragonii se văd şi ei din ce în ce mai bine, mai ales 
din cauza stării lor fosforescente. Vreau să întreb câți mai 
sunt, dar Baal Spaal face, din proprie inițiativă, o analiză a 
situaţiei: 

- Forţele federale au scoase din luptă cinci mii opt 
sute douăzeci de nave şi mai au de înfruntat şaptezeci şi 
şase de „dragoni” din cei trei sute veniți prin portal în a 
doua serie. În momentul ruperii luptei, coclonii pierduseră 
aproximativ  şaptesprezece mii de nave robotizate. 
Adversarii lor nu i-au urmărit, dar s-au năpustit cu toate 
forțele asupra orzonilor. Navele acestora, deşi sunt cele mai 
puternice din flota federală, sunt relativ puţine şi, în 
prezent, fac față cu greu celor cincizeci şi nouă de 
„dragoni” rămaşi din valul iniţial. În plus, orzonii au şi ei 
avariate patru sute optzeci de nave. Situaţia ar putea părea 
echilibrată dacă nu am şti că inamicii noştri îşi conservă 
capacitatea de luptă — chiar dacă sunt din ce în ce mai 
puţini, rămân la fel de puternici. 

- Aici este un lucru necurat, intervin eu, pe care ar 
trebui să-l studiați cu mai multă atenţie. „Dragonii” nu au 
cum să-şi conserve întreaga energie. Fiecare glob de foc pe 
care îl aruncă pe gură împotriva noastră înseamnă un 
consum de energie, ca să nu mai zic de loviturile primite. 
Ori ei se consumă mai greu şi nu ne dăm noi seama, ori se 
realimentează dintr-o sursă secretă — poate din portal, poate 
din echilibrul acela galactic pe care vi l-au servit pe tavă tot 
Vocile din... Templul Păcălelilor !! 

- Să nu amestecăm lucrurile! Dacă „dragonii” au o 
rată de consum energetic, aceasta este mult prea mică — 
datorită densităţii energo-cuantice foarte mari pe care o au 
modulele componente — pentru a se epuiza ei înainte de a fi 
distruşi noi. O sursă secretă de energie pot avea, dar nu ne 
ajută prea mult faptul că le-am putea-o întrerupe, ei 
dispunând de suficientă autonomie pentru a susţine o luptă 
foarte îndelungată. 

Hina intervine cu o precizare: 

- Din analiza spectrală a modulelor şi conexiunilor de 
asamblare a acestora, se deduce ipoteza că „dragonii” au o 
structură energetic-condensată cu o rată de conversie de 
unu la mie, deci, o variantă mult îmbunătățită a 
condensului energetic folosit de „Fulgerul galactic”. 
Practic, sursa de alimentare cu energie a acestor străini, o 
constituie însuşi corpul lor energetic-condensat. Nu este 
greu de dedus faptul că epuizarea totală a acestui super- 
condens, ar dezvolta o energie enormă, suficientă pentru a 
distruge toate forțele armate ale galaxiei noastre, oriunde 
s-ar afla acestea. 

- Şi-aţi ajuns la vorba mea, că ne batem degeaba, că 
nu avem Nicio şansă. 

- Un motiv în plus să credem că soluția crizei stă 
într-un lucru ieşit din comun. 

- Da, domnule Baal, o să ieşim din comun cu fulgi cu 
tot! Păi atunci, hai să creăm nişte nave fictive, nişte 
holograme, ca să-i facem să tragă aiurea. Poate îi păcălim 
să se consume degeaba... 

- Să fu convins că au mijloace de detecție a 
obiectelor materiale şi nu se vor lăsa înşelate de aparente. 

- Atunci ce facem, bătrâne? Eu zic să începem prin a 
transmite tuturor navelor noastre că „Fulgerul galactic” s-a 

întors şi este gata să intre în luptă. Le mai ridicăm puţin 
moralul. Sau, mi se pare la fel de convenabil şi să le 
spunem să fugă fiecare încotro vede cu ochii. 

- Ţi se par a fi două lucruri similare?! 

Moşul se arată intrigat de stilul meu pământean de a 
vedea lucrurile, dar Hina, obişnuită fiind, se mulţumeşte să 
zâmbească discret. 

- Propun, ne spune Baal, să nu angajăm deocamdată 
nava noastră în luptă. Este foarte probabil ca în final să 
avem nevoie de toată puterea sa de foc. 

- Da”, oare, nişte sare am luat noi de pe Apia?! Să o 
presărăm pe coada „Fulgerului” ca să nu i se strice de atâta 
stat degeaba?! Mai tragem vreodată cu nava asta, sau o 
transformăm în dric imperial şi i-o vindem lui Kohon? Sau, 
până ne omoară ăştia, putem să facem un film despre 
Marele Dezastru al Glorioasei Federaţii !! 

- Să rămânem raționali! Toate trebuie făcute la timpul 
lor. 

- Da, mormăi eu doar pentru mine, toate trebuie 
făcute la timpul trecut: trebuia să facem, trebuia să 
dregem... 

Am oprit nava într-o zonă centrală de unde putem 
vedea cele două confruntări armate. Atât forțele federale, 
cât şi orzonii, au făcut cu navele lor mai multe sfere pentru 
a se putea apăra mai bine şi pentru a primi loviturile 
„dragonilor” numai în zonele frontale unde intensitatea 
câmpurilor de forță este maximă. Acest dispozitiv mai 
permite un lucru util — acela ca navele avariate să se poată 
retrage în interiorul sferelor, unde sunt cel mai bine 
protejate şi unde pot încerca să-şi repună în funcțiune 
sistemele avariate. 

Din discuţia purtată cu moşul nostru, am tras 
concluzia că trebuie să iau lucrurile pe cont propriu, să-mi 
impun, într-un fel, deciziile, deoarece el are un stil foarte... 
paranormal de a privi lucrurile — aude Voci, se bazează pe 
ele, speră în minuni. Deeh, ce ţi-e şi cu bătrâneţea asta! lar 
pe Hina nu pot să mă bazez, deoarece văd că, în prezenţa 
moşului, devine tăcută şi docilă ca un căţeluş; şi şi-acela de 
pluş. Am, totuşi, un mare atu — moşneagul nostru şef crede 
cu tărie că eu deţin cheia rezolvării acestei crize. Păi atunci, 
hai să o rezolv! 

- Trebuie să ne apropiem şi mai mult de zona 
ostilităților, le spun eu celor doi, luând un aer de mare 
comandant de oşti. 

- Argumentează această decizie!, îmi dă moşul 
replica de parcă o avusese pe buze. 

- M-am conectat la Cristalul Soarelui, îi răspund eu, 
ducându-mi o mână la frunte ca şi cum aş descifra ceva 
foarte important, prin care mi se spune ce trebuie să fac. 

- Nu am perceput nicio fluctuaţie cuantică... 

- Măăi, îl întrerup eu autoritar pe moşul ăsta 
suspicios care vrea să-mi dea peste cap încercarea mea de a 
prelua conducerea evenimentelor, tu nu mă crezi pe mine 
care stau în fața ta, şi crezi Vocile acelea care fac concurs 
de glume pe seama voastră?! Probabil că am fost contactat 
pe lungimea de undă „cvasi”, cea de care spuneai chiar tu 
că nu ştiţi de unde vine. Sherkane, continui eu cu speranţa 
că, dacă mă mişc repede, o să-l pun pe moş în fața faptului 
împlinit, apropie-te de zona luptelor la doar trei parseci 
distanță! 

Am folosit unitatea asta de măsură pentru a-l 
impresiona pe Baal, căruia i se pare că eu nu prea mă 

pricep la lucrurile lor cosmice, dar acesta, auzindu-mă, s-a 
strâmbat ca la carnaval şi vrea să vocifereze ca de obicei, 
dar Sherkan i-o ia înainte: 

- Ne aflăm deja mult mai aproape, la doar două miimi 
din distanţa astronomică terestră. 

- Dar ce treabă avem noi acum cu Terra, măi 
Sherkane? Eu fac direct în minte transformările pentru 
distanţele galactice. Ia să refaci tu calculele, şi-ai să vezi că 
am zis bine! Ca să înțeleagă toată lumea — redu această 
distanță la jumătate! Şi spune-mi de ce s-a aprins ecranul 
ăsta roşu şi filează ca la interogatoriu? Cumva ai auzit de 
luptă şi faci pe stricatu'? 

Un semnal sonor deranjant însoţeşte flama roşie. Atât 
moşul, cât şi Hina au sărit ca arşi spre monitorul cu pricina 
şi fac un adevărat concurs de apăsat pe taste. 

Nu mă aşteptam să fie ceva de bine, dar computerul 
ne dă o veste cu adevărat alarmantă: 

- Multiple distorsiuni subspațiale se formează în 
apropierea zonelor de conflict. 

Hina completează informaţia în timp ce Baal îşi duce 
mâna la barbă, profund îngrijorat: 

- Sunt mii, chiar zeci de mii de distorsiuni... 

- Draga mea, se formează noi portaluri, sau acum 
„dragonii” vin individual? 

- Sunt distorsiuni subspaţiale pentru o singură navă. 
Dar sunt foarte multe, grupate în două secțiuni aproximativ 
egale, câte una pentru fiecare flotă federală. Vom fi 
copleșiți. 

- Anunță-i pe toți să se pregătească pentru retragere. Să 
se îndrepte spre interiorul Federaţiei. Noi vom încerca să 
întârziem „dragonii” până când li se vor pierde lor urmele. 

Moşul se întoarce spre mine contrariat: 

- Retragerea nu este o soluție. 

- Bătrâne, chiar tu ai spus că, până la urmă, totul se 
va decide între mine şi ei. Orice prezență suplimentară este 
inutilă. Vreau să o iei pe Hina şi să plecaţi urgent, cu cea 
mai bună navă a orzonilor. 

- Te sacrifici pentru salvarea Federației?! 

- O să dezleg până la urmă secretul parolei şi o să-l 
înving pe „Marele Dragon”. 

Eeee, sanchi sacrificiu şi vax „Inimă de Foc”! O să 
dispar şi eu imediat ce o să am prilejul. Dar nu i-am mai 
spus moşului, ca să nu-l scot din... „cofrajele” lui. 

Se apropie momentul culminant. Aşteptăm să se 
concretizeze distorsiunile astea în ceva: şerpi, dragoni, 
balauri, arici sau câini turbaţi, ce-or fi. Baal renunță la 
monitoare şi îşi îndreaptă privirea către ecranul central, iar 
Hina, şi ea foarte mirată, exclamă: 

- Incredibil...!!! 

Privesc şi eu, de curios, deşi mi-e gândul mai mult la 
plecare. Dintr-o dată, o puzderie de... obiecte apar de 
nicăieri, de undeva de deasupra sferelor formate din navele 
federale. Se pare că aveau deja torpilele pe ţeavă, pentru că 
au deschis un foc infernal, creând un adevărat val incendiar 
capabil să distrugă orice obstacol. 

Rămânem muţi câteva secunde, după care, tot Hina, 
la fel de surprinsă, lămureşte misterul: 

- S-au întors flotele coclone! Navele lui Kal Tabol au 
atacat „dragonii? din zona orzonilor, iar Harabal cu 
comercianții, pe ceilalți. După cum indică senzorii, navele 
inamice au fost luate prin surprindere şi mulți „dragoni” au 
fost dezmembraţi. 

- Ai văzut, bătrâne, mă adresez eu lui Baal, că 
prietenii noştri nu ne-au trădat? Au aplicat doar o tactică 
foarte eficientă. 

- Meritul lor este de necontestat, dar să nu uităm că 
„dragonii”, în ansamblul lor, îşi conservă energia. 

- Din partea mea, să se conserve până la stadiul de 
murătură. Nu cred eu că o să le fie prea bine din asta! 

Pe ecranul navei apare chipul lui Kal Tabol. Îl 
privesc ca pe un prieten, în timp ce îl aud vorbind: 

- Sal-Gal, strategia noastră ne-a adus foarte aproape 
de victoria finală. Să îi lovim acum cu toate forțele noastre 
reunite! 

- De ce v-aţi întors? 

- Am folosit un vicleşug pentru a-i surprinde pe 
„Şerpii Iadului”. 

- Atunci să te întreb altfel. De ce nu aţi plecat 
definitiv? Aţi avut ocazia să o faceţi. 

- Să plecăm definitiv?! Asta ați crezut?! Sal-Gal, 
mi-ai spus odată că noi, coclonii, suntem nişte fricoşi. 
Tocmai am demonstrat contrariul. În plus, am învăţat de la 
tine că avem o galaxie de apărat. 

Maaamă, ce mă face ăsta din vorbe!! Eu îmi dau 
seama că s-a întors pentru că se simte foarte amenințat de 
acest duşman şi ştie că numai împreună putem scăpa de el, 
dar hai să recunosc că are un mare merit: 

- Vă suntem recunoscători pentru atitudinea voastră, 
dar trebuie să-ți dau şi o veste proastă. Specialiştii 
Federației au constatat că „Şerpii Iadului” îşi conservă 
capacitatea de luptă. Când distrugem unul, toată energia 
din el este preluată de ceilalți care devin astfel mai mari şi 
mai puternici. 

- Nu pot să cred! Dar au rămas foarte puţini. Acum 
este momentul să îi distrugem definitiv. 

- Au rămas ei doar câţiva, dar aceştia care mai sunt, 
au toată puterea de luptă a tuturor celor care au venit prin 
portal. Priveşte la ei şi compară-i cu cei de prima dată! 

- Da, ai dreptate, îmi răspunde Kal Tabol după ce 
consultă nişte monitoare de-ale lui. Ce este de făcut? 

- În actualele condiţii nu avem şanse să distrugem 
„şerpii”. Trebuie să vă retrageți toţi, să vă dispersați prin 
spațiu pentru a salva cât mai mult din valorile noastre 
galactice. Voi rămâne aici doar eu, cu „Fulgerul galactic”, 
şi voi încerca să vă asigur retragerea. 

- Acest scenariu nu este în avantajul coclonilor. În 
absența noastră se pot întâmpla lucruri care pot să ne 
defavorizeze mai târziu. Noi am început lupta cu „Şerpii 
Iadului” şi vrem să avem cel puțin un martor până la finalul 
ei. 

- Deci, țara arde şi tu... cauţi grebla ca să te piepteni! 
Dacă tu crezi că noi punem la cale ceva şi nu vrem să ştiţi 
voi, uite, te invit pe nava mea, ca să fii chiar tu martorul de 
care vorbeşti. 

- Sunt de acord. Harabal se va retrage cu toate forțele 
noastre, iar eu voi rămâne cu tine. 


XD 


Coclonii nu au plecat chiar imediat, sperând că pot 
distruge şi ultimii „şerpi” rămaşi, dar s-au convins în scurt 
timp că lupta este zadarnică. „Dragonii” supraviețuitori 
atacului prin surprindere, în număr de optsprezece, nu 
numai că au devenit mai mari, dar şi-au mărit şi forța de 

lovire şi au triplat cadența de tragere. Acum, fiecare 
lovitură de-a lor, bine ţintită, distruge o navă robotizată 
coclonă şi avariază o navă federală. 

Kal Tabol a ajuns deja în centrul nostru de comandă 
şi nu mai înţelege ce se întâmplă. Navele lor trag la 
capacitate maximă, fără să mai obţină acum niciun rezultat. 
În schimb, a pierdut marea majoritate a NRC-urilor, iar, 
dintre celelalte, puţine mai sunt neatinse. Măreaţa lui 
armată, care inițial mi-a produs furnicături pe spate, arată 
acum ca un fuior de scame în faţa căruia nu pot să simt 
decât un profund sentiment de regret. 

Nici Federaţia nu stă mai bine. Navele lor imense, 
care, când treceau pe lângă mine mă făceau să mă plictisesc 
privindu-le, au acum aspectul unor corăbii fantomatice 
zdrenţuite. Multe nici nu mai au capacitatea de a riposta şi 
se mulțumesc să primească loviturile inamice, parcă umile, 
cu pâlpâirile neputincioase ale ultimelor energii din scuturi. 

Au încercat, împreună cu coclonii, în disperare de 
cauză, mai mult din onoarea militară decât din forța 
tunurilor, să-i prindă pe cei optsprezece „dragoni”, grupați 
în mijloc, să-i înconjoare şi să-i lovească din toate 
direcțiile. Le-a reuşit dispozitivul, dar eficienţa loviturilor 
este nulă. 

Privesc pe ecran acea îngrămădire haotică de nave 
care încearcă mai mult să asfixieze inamicul care, 
dimpotrivă, devine din ce în ce mai agresiv. Parcă mă uit la 
un film regizat de Neputinţa în persoană... 

Merg către cei doi, Baal şi Kal Tabol, îi prind pe 
fiecare de câte o mână şi, trăgându-i cu faţa spre mine, le 
spun aproape nervos: 

- Măi, voi nu vedeţi că totul a devenit zadarnic şi că 
pierdem timpul degeaba? Daţi ordinele de retragere! 

- Am reuşit să îi prindem la mijloc, se pițigăie 
maimuţoiul la mine cu ultima speranță. 


254 


COMPONENTA „SEN” 


- Nu ne ajută la nimic. Este ca şi cum ai prinde un 
şarpe veninos şi ţi l-ai băga în sân ca să scapi de el!! 

- Este un raționament logic, intervine Baal Spaal. 
Focul nostru a devenit total ineficient, în timp ce inamicul 
ne loveşte din ce în ce mai facil. Dau ordinul de retragere. 

- Şi eu, zice şi coclonul. Dar ce facem dacă „şerpii” 
ne urmăresc? 

- Rămânem noi aici, cu „Fulgerul galactic” ca să-i 
ținem ocupați până când toate celelalte nave dispar şi ajung 
în zone sigure. 

- Dar de ce această navă nu a participat până acum la 
luptă?, mă întreabă coclonul, devenind dintr-o dată 
bănuitor. Şi de ce nu a fost atacată până acum? 

- Hai, măi, nu mai fi aşa de suspicios! Ţi se pare, 
cumva, că noi avem vreo înţelegere cu „şerpii” ăştia şi nu 
vă spunem şi vouă? Îţi închipui că, după ce pleacă toţi, noi 
ne pupăm cu ei? Ia priveşte flota federală! Vezi în ce hal a 
ajuns? Parcă e o capră târâtă prin mărăcini. Noi nu am 
participat la luptă până acum pentru că am fost plecați pe 
Apia, iar acum, că ne-am întors, nu mai putem decât să vă 
asigurăm retragerea. 

- Da, am văzut. Flota federală a participat la luptă, 
dar tu nu eşti federal şi, ca să nu avem niciun dubiu în 
privinţa atitudinii tale față de „Şerpii Iadului”, vrem să 
deschizi focul asupra lor. Navele noastre vor pleca imediat 
după ce îi vei lovi tu. 

- Îţi faci griji degeaba. Bineînţeles că voi trage. Nu 
am nimic în comun cu aceste nave energetice despre care 
am spus de la început că sunt un duşman al întregii galaxii. 
Daţi-vă puțin la o parte! 


255 


Constantin GORNEA 


Hina strigă de la pupitrul ei: 

- Orzonii nu vor să plece. Spun că vor rămâne şi ei cu 
navele care mai sunt apte de luptă pentru a asigura 
retragerea celorlalți. Generalul Galnis vrea să vorbească cu 
noi. 

Deja chipul generalului a apărut pe ecran. Eu sunt 
mai iute de gură: 

- Generale, hai că nu avem timp de fapte eroice! 

- Ne simțim datori să asigurăm retragerea coclonilor 
care ne-au venit în ajutor şi a celorlalte nave federale care 
sunt avariate. 

- Lasă, nu-i văita tu pe cocloni, că ăştia, când e vorba 
de fugă... ehee!! Iar pe federali îi puteți apăra mai bine 
retrăgându-vă odată cu ei. În plus, „Fulgerul” va avea 
nevoie de cât mai multe grade de libertate. 

- Crezi că prezenţa noastră v-ar încurca? 

- Cu siguranță! Şi voi aveți capacitatea de luptă 
afectată şi ne veţi obliga pe noi să suplinim această 
vulnerabilitate a voastră. Mai bine plecați acum pentru a vă 
reface în vederea unor confruntări viitoare. 

- Totuşi, „Fulgerul galactic” este prea preţios pentru 
a-şi asuma riscul de a-i înfrunta singur pe duşmani. 

- Nu-ţi face probleme atâta timp cât sunt eu la bord! 
Vreau să spun că nu numai coclonii le au cu fuga. În plus, 
Baal Spaal v-a dat un ordin, în numele Consiliului Suprem, 
care trebuie respectat. 

Am atins, intenţionat, un punct sensibil. Vreau să văd 
dacă, în actualele condiţii, orzonii se resubordonează 
autorității federale. Generalul înțelege cursa pe care i-o 
întind, stă puţin pe gânduri, după care spune: 

- Orzonii se vor conforma acestui ordin. 

Parcă şi Hina răsuflă uşurată, în timp ce bătrânul Baal 
mă fixează cu coada ochiului, sper, a recunoştinţă. 

Federalii s-au retras deja, iar coclonii au început şi ei 
să se grupeze în partea dinspre Zona Neutră. Acum îi avem 
clar în față pe cei optsprezece „dragoni” care au parcă 
tendința de a forma două grupuri de urmărire. Este 
momentul adevărului. Chiar sunt curios să văd cât de 
puternic este „Fulgerul”, că în precedenta campanie 
militară m-a tot păcălit Sherkan cu loviturile lui moderate, 
de parcă noi am fi fost de la protecția animalelor! Îi spun 
computerului cu o voce autoritară, ca să nu mai apuce să 
comenteze: 

- Sherkane, trage în cea mai apropiată navă 
energetică, cu cea mai puternică lovitură a ta! 

Toţi patru ne-am întors cu fața spre ecranul central, 
cu speranţa că puterea de lovire a celei mai bune nave din 
galaxie, nu ne va dezamăgi. 

Vedem torpila, sau ce-o fi ea, îndreptându-se spre 
unul dintre „dragoni”, pe care îl loveşte în plin. Pentru o 
fracțiune de secundă, parcă i-am văzut acestuia chipul 
schimonosit ca de fiară vânată, după care întregul său corp 
a fost pur şi simplu spulberat în toate direcțiile. 

- Au mai rămas şaptesprezece, le spun eu triumfător 
celor trei. Hai că nu avem timp nici să ne bucurăm. 
Reconfirmaţi ordinele de retragere! Toate navele federale şi 
coclone să plece cât mai departe de aici, de preferință pe 
mai multe direcții, ca să li se piardă urma, să-şi repare 
stricăciunile şi să-şi recapete cât mai repede întreaga 
capacitate de luptă! Nu este exclus ca, în curând, să avem 
din nou nevoie de ele. 

Bătrânul şi maimuţoiul se conformează fără să mai 
comenteze. Chiar mă întreb de ce a devenit Baal Spaal atât 
de docil. Probabil crede orbeşte în parola-minune cu care o 
să salvez eu galaxia. Poimarţi!! Sau, eu îl cred docil, dar el, 

în realitate, mi-a vărsat mie în cap toate grijile lui şi stă 
acum băiatu” relaxat, în aşteptarea unui final fericit. Cred 
că dacă îl scap din ochi, o să mă trezesc cu el în halat şi în 
papuci pe holuri, căutând sauna!! 

Dar, hai că nu am timp de poveşti! 

- Sherkane, strig eu din nou către computer, trage la 
capacitate maximă în navele energetice! 

Eu cu colonelul urmărim desfăşurarea luptei, iar cei 
doi federali stau la pupitre şi nu ştiu ce fac; poate ajustează 
focul sau fac diverse măsurători care să ne folosească mai 
târziu. 

Este greu de descris ce se întâmplă afară. Parcă Iadul 
însuşi şi-a deschis portal aici, la noi, şi ne varsă în cap 
cazanele cu lavă. Sherkan trage cu o furie de care nu îl 
credeam în stare, cu o gamă diversă de lovituri şi cred că 
dacă mergem acum în bucătărie, nu mai găsim nicio 
farfurie — le-a aruncat şi pe-alea în capul „dragonilor”. Dar 
nici aceştia nu se lasă mai prejos. Aruncă cu globuri de foc 
în noi, de parcă i-ar frige la limbă şi ar vrea să scape de ele. 
Din când în când câte un „şarpe-dragon” din ăsta nu mai 
rezistă tirului la care este supus şi se împrăştie ca un foc de 
artificii. Dar parcă încep şi scuturile noastre să mai 
slăbească, pentru că, de vreo câteva minute, focul 
inamicului a început să ne cam zgâlţâie. 

Dacă aş fi fost singur, acum ar fi fost momentul 
prielnic să plec, dar, având asistența asta pe cap, sunt 
nevoit să continui lupta. 

Au mai rămas doar trei „dragoni”, dar loviturile 
noastre şi-au cam pierdut efectul asupra lor. Dacă la 
început aceste nave energetice erau de mărimea unei păsări 
de pradă coclone, acum, fiecare dintre cei trei „dragoni” 
este de vreo zece ori mai mare decât „Fulgerul” nostru. 

Situaţia redevenind critică, avem nevoie cât mai repede de 
o soluţie. Încerc eu să-i dau moşului o sugestie, deşi, am 
senzaţia că nu va fi de acord cu ea: 

- Bătrâne Baal, am cam terminat şi noi eficiența 
împotriva duşmanilor. Ar cam fi timpul să plecăm. 

Acesta se întoarce oarecum surprins spre mine şi mă 
întreabă: 

- Unde vrei să plecăm? Crezi că cele trei nave 
energetice vor dispărea de la sine? 

- Păi, cam ştiu că nu or să dispară de la sine, dar nici 
nu mai putem face mare lucru împotriva lor. Sherkan a 
început deja să gâfâie şi, în curând, o să scoată o limbă, 
de-o să ne astupe ecranul! 

- Trebuie să împlinim profeția. Altfel, nu vom avea 
nicio şansă să rezistăm pe termen lung. 

- Ce profeţie?, întreabă curios Kal Tabol. 

- Eeeheeehee, poveste lungă!!, îi răspund eu. Sunt în 
posesia unei parole cifrate cu ajutorul căreia o să distrug 
aceşti „dragoni”. 

- Şi ce mai aştepţi?!, strigă, disperat, coclonul. 

- Aştept şi eu să le mai crească unghiile!! Nu ţi-am 
spus că parola este cifrată? Dacă ştiam s-o descifrez, o 
aplicam şi pe Steaua Polară! 

- Şi ce spune această parolă? 

- Spune că trebuie să rămână un singur mare dragon, 
moment în care eu voi şti cum să-l distrug. 

- Cine a spus asta? 

- Nişte Mari Învăţaţi de pe Transcenda. 

- Aha! Să rămână unul singur?, întreabă colonelul 
mai mult pentru el, ducându-şi o mână la frunte. 

Mă întorc spre Baal şi-i spun, încercând să fiu fără 
echivoc: 

- Trebuie să ajungem pe planeta Transcenda. 

- Nu putem să mergem acolo. 

- De ce? Luăm purici sau ce?! 

- Transcenda este o planetă sacră, pe care nimeni nu 
are voie să meargă nechemat. 

- Dar „dragonii” ăştia crezi că or să ceară voie? Şi 
cum or să-i pună la punct Învăţaţii voştri? Or să tragă în ei 
cu zahăr? 

- Trebuie să atragem „dragonii” cât mai departe de 
Transcenda şi de orice altă planetă locuită. Ce rost are să 
punem în pericol viaţa Marilor Învăţaţi? Trebuie să ducem 
aceste nave într-un spaţiu pustiu pentru a câştiga timpul 
necesar descifrării parolei. 

- Într-un spaţiu pustiu vom fi la fel de neputincioşi ca 
şi aici, iar descifrarea parolei este strict legată de 
Transcenda. 

Se apropie şi Kal Tabol de noi şi ne dă şi el o 
sugestie: 

- Să atragem „şerpii” în capcana Sferei Interzise! 

- Măi, m-am zăpăcit la cap de atâtea denumiri — când 
„şerpi”, când „dragoni” — de nu ne mai înţelegem. Hai să le 
zicem „crocodili” că să nu mai priceapă nici ei despre cine 
este vorba! lar cu sfera ta lasă-mă, că am eu bazaconiile 
mele în cap, nu-mi mai încap şi ale tale! 

Mă întorc din nou spre Baal: 

- Mai fă-mi o dată conexiunea cu diamantul su-eng! 
Poate au mai apărut noi informaţii. 

Moşul face din nou schema de pe Apia. Văd aceleaşi 
dungi colorate care îmi trec cu repeziciune prin fața 
ochilor, dar n-oi fi prost să spun că nu s-a schimbat nimic. 

Hina s-a apropiat şi ea de noi, dornică să audă din 
partea mea ceva încurajator. Asta le şi ofer: 

- Aaaah! Daaa! Am văzut Cristalul Soarelui. 

- Cum arăta?, mă pune moşu-suspiciosu” la încercare. 

- Era învăluit într-o lumină albă, foarte puternică. Eu 
stăteam cu palmele lipite de el şi, dintr-o dată, i-a ţâşnit din 
vârf o rază laser care a distrus „dragonul”. 

- Deci, mai rămăsese unul singur. 

Ah, ce-am dat cu stângu-n dreptu” şi moşul m-a taxat 
imediat! 

- Atât am văzut. Poate ceilalți doi aşteptau la rând ca 
să fie distruşi. Important este că trebuie să ajungem 
neapărat pe Transcenda. Aşa simt eu, că în niciun alt loc 
din galaxie nu vom putea descifra parola noastră. 

- Bine, merg să port o discuţie de analiză cu Marii 
Învăţaţi şi să fac pregătirile necesare. 

Baal iese din cameră vizibil afectat de necesitatea 
profanării Transcendei. Eu nu că vreau neapărat să pun în 
pericol această planetă, dar mi se pare că acolo este cu 
adevărat singurul loc unde putem afla cum să scăpăm de 
aceşti musafiri nepoftiți. 

Kal Tabol mă întreabă în şoaptă: 

- Sigur mergem spre Transcenda? 

- Da. De ce întrebi? Să ştii că nu avem nici timp şi 
nici chef de vreo viclenie de-a voastră. Îmi închipui că vă 
interesează foarte mult această planetă, dar acum suntem 
într-o situație specială. 

- Nu vom crea nicio problemă, spune el, după care 
merge să consulte un monitor. 

Mă întorc către Hina: 

- Draga mea, la ce pregătire se referă Baal? 

- Dacă Marii Învăţaţi vor fi de acord cu propunerea 
ta, vor fi multe lucruri de pus la punct. 

- Şi mai zicea Kal Tabol ceva deee... Sfera luuv’... 
cartof prăjit în sos tomat!! Ştii la ce se referea? 

- Da. Sfera Interzisă este zona din jurul centrului 
galactic în care, din cauza atracției gravitaționale foarte 
mari, navele şi orice alte corpuri sunt prinse ca într-o 
capcană din care nu mai pot ieşi. Nu avem acum timp de 
explicații detaliate. Trebuie să iei o decizie. Focul nostru 
nu mai are efectul scontat, în plus, începem să fim afectați 
de loviturile „dragonilor”. 

- Păi ce să ne mai lungim cu vorba! Eu cred că am 
luat decizia corectă. Sherkane, viteză maximă spre 
Transcenda! 


XD 


Ce viteză maximă, că ăsta abia mai zboară! Cică i-au 
fost afectate nu ştiu ce sisteme de propulsie şi nu mai poate 
intra în subspaţiu. I-am sugerat că, dacă nu mai poate pe 
dedesubt, să încerce pe deasupra, dar zice că nici pe-acolo 
nu poate. Şi „dragonii” continuă să tragă în noi cu aşa furie, 
de a început să-i cam îndoaie tablele lui Sherkan. Ne-au 
încadrat, postându-se doi în lateral şi unul în spatele nostru 
şi nu ne slăbesc cu globurile de foc. Scuturile noastre s-au 
transformat, din blindajul ca de oțel, într-un fel de 
marmeladă care permite proiectilelor energetice inamice să 
pătrundă adânc în zona de siguranță a navei noastre şi să ne 
explodeze aproape în nas. 

Începe să mă cam ia cu frică la gândul că nici 
„Fulgerul galactic” nu mai este un loc sigur în galaxia asta. 
Şi nici măcar nu mai putem să fugim. Abia aştept să 
ajungem pe  Transcenda, că poate găsim acolo o 
ascunzătoare mai sigură. 

Mă apropii de Hina şi, punându-i o mână pe umăr, o 
întreb, aplecându-mă pentru a nu auzi Kal Tabol discuția 
noastră: 

- Draga mea, crezi că facem bine că mergem spre 
Transcenda, ducându-le Marilor Învăţaţi un asemenea 
„plocon” periculos? 

- Nu ştiu ce să spun. Lucrurile deja depind aproape 
numai de tine şi prea puţin de mine. Eu, aşa cum ţi-am 
promis, voi fi alături de tine până la capăt, orice s-ar 
întâmpla. Chiar ai văzut Cristalul Soarelui? 

- Eeee, am văzut!! De unde!? Am zis şi cu aşa, ca 
să-l conving pe Baal. Nu am ales Transcenda pentru a pune 
pe cineva în pericol, ci pentru a afla mai multe amănunte 
despre această parolă care, acolo, sper să devină cu 
adevărat salvatoare. 

- Dar ce ai văzut când te-a conectat Baal la diamant? 

- Aceleaşi linii colorate fără sens. 

- Să avem, totuşi, încredere în flerul tău. Este 
singurul atu pe care ne mai bazăm. 

- Înseamnă că stăm foarte prost. De data aceasta, nu 
ştiu dacă o să-mi mai merit renumele de Salvator al 
Galaxiei. Poate că ar trebui să intrăm în Sfera Interzisă şi 
să-i blocăm pe „dragoni” acolo. Oare noi am mai putea ieşi 
din această capcană? Suntem departe de acea zonă? 

- Sfera Interzisă nu reprezintă o zonă strict delimitată, 
ci este specifică fiecărei nave, în funcție de puterea 
motoarelor sale în raport cu masa acesteia. După cum îţi 
poți da seama, „Fulgerului galactic” îi corespunde cea mai 
mică sferă de interdicție, dar, s-ar putea ca „dragonii” să 
aibă zone şi mai mici. În plus, pentru a ajunge acolo avem 
neapărat nevoie de un răgaz pentru a ne repune în funcțiune 
sistemele avariate. Acest răgaz îl putem obţine pe 

Transcenda, lăsând varianta folosirii Sferei Interzise ca o 
ultimă soluţie pentru a scăpa de „dragoni”. 

- Înţeleg că va fi o soluţie de sacrificiu. Nu îţi ascund 
faptul că eu nu am de gând să fiu la bord şi nici ție nu o 
să-ți permit să te oferi voluntar. 

- Putem programa computerul să ducă nava acolo, 
dar nu vom avea garanţia că „dragonii” o vor urma. Pentru 
aceasta, va trebui să fie cineva în navă ca să ia nişte decizii 
în funcție de fiecare situaţie nou creată. 

- Aaaa, ştiu! Programăm nava să intre în Sfera 
Interzisă şi îl păcălim pe Kal Tabol că i-o dăm lui ca 
recompensă pentru faptele sale. 

- Mult mai bine ar fi să ne concentrăm pe dezlegarea 
parolei. „Puterea Inimii de Foc va potoli furia Marelui 
Dragon”. Din cei şase sute de „dragoni” au mai rămas trei. 
Trebuie să găsim o cale prin care să rămână doar unul. 
Apoi va trebui să afli tu la ce se referă „Puterea Inimii de 
Foc”. 

- Tare mi-e teamă că se referă la inima galaxiei, adică 
la Sfera Interzisă... Şi nu ar fi exclus ca să fie obligatorie 
prezența mea la bordul „Fulgerului galactic” pentru ca 
Marele Dragon să mă urmeze... Ar avea logică. Abia atunci 
aş fi cu adevărat Salvatorul Galaxiei... Hina, cine mi-a dat 
mie acest supranume? Pentru că cine mi l-a dat, pare că a 
ştiut dinainte ce urmează să se întâmple. 

- Nu mai ştiu. Să nu ne grăbim! „Puterea Inimii de 
Foc” poate însemna şi altceva. Poate aflăm mai multe 
lucruri pe Transcenda. 

- Să sperăm... Mai există un motiv pentru care trebuie 
să ajungem pe planeta Marilor Învăţaţi. Este un lucru pe 
care noi l-am scăpat din vedere. Poate că vom dezlega 
parola şi îi vom învinge pe „dragoni”, dar trebuie neapărat 

să aflăm cine i-a trimis pe aceştia. Undeva, dincolo de o 
cortină nevăzută, se află adevărații noştri duşmani despre 
care nu ştim nimic. Aceste nave energetice sunt doar nişte 
simple unelte. 

- Extraordinar, ce coincidență! În ultimele ore m-am 
gândit la acelaşi lucru şi am adunat informaţii, încercând să 
mă apropii cât mai mult de acest mister. Din nou constat că 
ai acea capacitate ieşită din comun de a te axa pe lucrurile 
esențiale... 

- De nevoie, se axează omu” pe ce apucă. Ce ai aflat? 

- Din datele mele, putem sta, pentru moment, liniștiți. 
Analiza portalului arată că acesta face legătura între două 
lumi total diferite. Ce se află de partea cealaltă a porţii, nu 
este perfect compatibil cu lumea noastră. Nu întâmplător 
„dragonii” au o structură energetică specială — probabil 
singura stare din lumea lor care poate exista în lumea 
noastră. Încă nu sunt pregătiți să ne invadeze. Deocamdată 
vor, probabil, să adune informaţii despre noi şi de aceea 
este esențial ca niciun „dragon” să nu se întoarcă acasă — 
pentru a nu putea duce cu el informații despre lumea 
noastră. Interferențele spectrale analizate în structura de 
acumulare fotonică ne arată faptul că „dragonii” nu sunt 
doar nişte nave de luptă, ci şi nişte baze de stocare a 
informaţiilor. 

- Păi, atunci să-i distrugem! Dar cum? 

- Aşteptăm ca tu să găseşti răspunsul. Trebuie să ai 
încredere în menirea ta dată de Vocile Celor De Dincolo. 

- Te-au prostit moşii şi pe tine? Tu chiar crezi că eu 
sunt Trimisul? Eu, până mai alaltăieri un pământean 
distrat, căruia mai mult îi păsa de pisica vecinului decât de 
existența voastră? Cu tine pot să vorbesc deschis: habar 

n-am dacă m-a trimis cineva, pe unde şi pentru ce anume. 
Ştiu doar că m-ai luat tu cu forța din lâncezeala mea 
terestră şi m-ai dat pe mâna moşilor, ca să-mi verse ei în 
cap toate grijile şi problemele lor. 

- Am ajuns în punctul cel mai critic al crizei şi alt 
Trimis nu a apărut. Tu eşti singurul străin, singurul nou- 
venit, singurul care nu se potriveşte în peisajul nostru 
galactic. Ai, deja, în palmares o serie întreagă de reuşite — 
victorie împotriva  coclonilor, eliberarea mea din 
prizonierat, pacea dintre federali şi cocloni — deci, nu eşti 
un pământean obişnuit. Poate că cineva a gândit lucrurile 
cu mult timp înainte şi, sperăm noi, te va ajuta să înţelegi şi 
cum trebuie rezolvată această criză. 

- Dragă Hina, şi „cineva” ăsta cine-o fi? Nu cumva 
acea Forţă secretă de care vorbeam eu odată, care dirijează 
totul, fără ca voi să vă daţi seama? 

- Nu mai ştiu ce să spun... 

- Păi vezi că aveam eu dreptate atunci şi tu nu mă 
credeai?! Ziceai că n-are cine să vă manipuleze, că şi-ar da 
moşii seama!! Aiurea! Moşii nu şi-ar da seama nici dacă 
le-ar fura coclonii şireturile de la pantofi. 

- Un motiv în plus să credem că păstrezi, poate, o 
legătură subconştientă cu cei care te-au trimis. Poate şi eu 
am fost influenţată subtil să te aleg pe tine... 

- Bine ar fi să fie aşa, dar tare mă tem că totul a fost o 
mare nimereală. Oi fi făcut eu nişte lucruri mai deosebite, 
dar, de exemplu, şi Comisarul a ajuns Împăratul coclonilor, 
aşa că Trimisul pe care îl aşteptaţi voi poate să fie, foarte 
bine, şi nea Mitică. 

- Să nu exagerăm! Pe Comisar tot tu l-ai urcat pe 
tronul Imperiului coclon, deci, oricum întoarcem lucrurile, 
tot la tine ajungem. 

- Bine, iubita mea, de dragul tău îmi voi juca acest rol 
până la capăt. 

O las pe Hina să lucreze în continuare la măsurătorile 
ei, poate mai descoperă ceva util, şi mă îndrept spre Kal 
Tabol să văd în ce ape se mai scaldă, dar mă trezesc dintr-o 
dată pe jos. Coclonul a căzut şi el cu scaun cu tot şi a smuls 
şi o parte din pupitrul la care stătea. Totul a fost cauzat de o 
lovitură a unui „dragon” care ne-a lovit în plin, 
zguduindu-ne straşnic. 

- Măi, Sherkane, strig eu adunându-mă de pe jos, tu 
mai ai grijă de noi sau te uiţi la filme erotice? 

- Puterea scuturilor a scăzut la 20% şi mai pot rezista 
la acest nivel încă treizeci de minute. 

- Deci, o juma” de oră ne mai dăm cu capul de pereţi, 
după care vom putea să prăjim ouă pe pupitrele tale! 

ÎI ajut pe Kal Tabol să se ridice, îi iau bucata de 
plastic sau ce-o fi ea, pe care a smuls-o cu mâna în 
încercarea sa de a-şi menţine echilibrul, spunându-i: 

- Băi, colonele, nu ne demola nava că vrem să ţi-o 
dăm ție drept recompensă că ne-ai ajutat în luptă! 

- Vorbeşti serios?! 

- Dacă scăpăm de „dragonii” ăştia, îl punem pe 
Sherkan să aleagă la cine vrea să se ducă. Dacă nu, a ta să 
fie! 

Îl las pe colonel să se strâmbe şi mă întorc spre Hina 
ca să văd cum a suportat lovitura. Ea s-a redresat deja pe 
scaun şi apasă cu repeziciune o serie de taste. O fi ceva de 
bine? O mai fi descoperit ceva folositor? Nu este nevoie să 
o mai întreb, deoarece ne anunţă ea: 

- Un nou pericol! Multiple distorsiuni subspaţiale pe 
direcția de înaintare. Contact iminent. 

- Draga mea, dar, de la o vreme, parcă prea suntem 
luaţi prin surprindere de orice cioară care trece pe lângă 
noi! Sherkan ăsta nu mai are senzori de mare distanţă? 

- Are toată energia concentrată în scuturi. 

- Poate or veni Marii Învăţaţi cu arme de-alea de-ale 
lor, ultrasecrete, să ne ajute. 

- Degajează spre stânga!, ţipă deodată Kal Tabol la 
Hina, ca ieşit din minți. 

- Ce-ai păţit, prietene? Ţi s-au speriat neuronii de 
vreo idee?!, îl întreb eu foarte mirat de reacția lui. 

- Să degajeze spre stânga! 

- Da, am priceput. Şi cornerul să-l bată pe dreapta. 

- „Fulgerul galactic” să vireze brusc! Acum, imediat! 

- Sherkane, virează rapid stânga! Da” de ce, măi?! 

- Să poată ataca Kohon. 

- Privesc repede spre ecranul central şi mă umplu de 
mirare şi optimism. Am ajuns să mă bucur că mă întâlnesc 
cu coclonii. 

Acea armată cu care Kohon intenţiona inițial să atace 
Transcenda, a ieşit din subspaţiu şi a atacat „dragonii” cu 
toate forțele. 

- Cum au ajuns aici, colonele?, întreb eu fără să-mi 
stăpânesc satisfacția. 

- Eu i-am chemat, când am aflat că mergem spre 
Transcenda, spunându-le să ne vină în întâmpinare. Să 
sperăm că vor reuşi să distrugă măcar doi dintre „şerpr”, 
pentru a-ți putea împlini tu profeția. 

Ia uite la el! S-a molipsit şi ăsta de boala parolei 
mele! 

- Spune-le, strigă Hina către Kal Tabol, să-şi 
concentreze focul asupra unui singur „dragon”, pentru a 
avea eficiență maximă! 

- Aşa vor face. Au deja pregătită „cursa de şoareci”. 

Înţeleg ce vrea să spună colonelul. Nici nu ştiu câte 
să spun că sunt, mai multe mii de NRC-uri au creat în jurul 
unui „dragon” aceeaşi plasă cu care au încercat să prindă şi 
„Fulgerul”, iar celelalte nave au adoptat un dispozitiv 
defensiv menit să-i ţină pe ceilalți doi la distanţă pentru a 
nu le da posibilitatea să intervină, deşi, poate, cu loviturile 
lor ar încărca rețeaua cu şi mai multă energie. Dar, probabil 
că un foc prea intens ar dezmembra-o. 

Lucrurile par să meargă bine. Navele din rețeaua 
coclonă nu trag, dar returnează cu succes loviturile primite 
de la „dragonul” prins în capcană, care, neavând un echipaj 
care să ia nişte decizii adaptate la noua situaţie, trage în 
continuare conform programării pe care, probabil, a 
primit-o de la stăpânii săi. Celelalte nave coclone reuşesc, 
deocamdată, să facă faţă tirului celorlalți doi duşmani. 

Noi ne-am retras la o distanță suficient de mare 
pentru a nu mai fi nevoiţi să participăm la luptă, pentru a 
ne repune în funcțiune toate sistemele. 

Kal Tabol urmăreşte atent confruntarea pe ecranul 
central, iar Hina tastează de zor, cu toate degetele, diverse 
operațiuni menite, probabil, să  urgenteze refacerea 
sistemelor navei noastre. Mă apropii de ea ca să o ajut cu 
ceva, dacă are nevoie, măcar să-i ridic moralul, şi-i spun: 

- Dacă aş fi ştiut că o să am nevoie, aş fi învăţat şi eu 
să cânt la pian. 

- Pentru ce?!, mă întreabă ea mirată. 

- Ca să apăs tastele voastre. 

- Nu este deloc ceva similar. Ar trebui să cunoşti 
modul de funcționare al aparaturii de la bord pentru a 
executa comenzile necesare. 

- Hai, bine, nu la pian, dar măcar la acordeon, şi tot 
era ceva. 

- Nu ştiu dacă... 

- Acum lasă-le-n colo de instrumente, că nu mă mai 
fac eu lăutar! Să-ţi zic altceva. Dacă nu venea Kohon cu 
armata lui, am fi avut soarta lui Burtea haiducul. 

- Şi ce soartă a avut acest... Burtea? L-a prins... — oare 
cum se numea? — potera? 

- L-a urmărit zile-n şir, dar el s-a retras în munţi, în 
plină iarnă, s-a luptat cu lupii, a îndurat frigul, l-a călcat 
calul pe picior şi i s-a infectat rana, i s-a descărcat 
accidental pistolul în buca stângă, l-a surprins o avalanşă 
dar s-a refugiat într-o peşteră unde era, de fapt, bârlogul 
unei ursoaice care l-a atacat furioasă şi de care a scăpat 
aruncându-i traista cu mâncare, eehee, şi câte a mai pățit! 

- Şi ce a făcut până la urmă? 

- Rămas fără traistă, a murit de foame... 

- !? Şi ce legătură are întâmplarea aceasta cu noi? 

- Păi, dacă nu veneau coclonii, şi noi am fi murit ca 
fraierii după atâta chin, fără să salvăm galaxia, fără să 
aflăm cine ne-a atacat. 

- Meritul coclonilor este incontestabil, dar nu trebuie 
subestimat nici aportul flotelor federale, care au distrus mai 
mult de jumătate din navele energetice venite, inițial, prin 
portal. 

- Da, aşa este. Toţi au înțeles că numai împreună 
putem salva galaxia. Ar trebui ca... 

- Numai puțin! Chiar acum am primit informaţia că 
ne vine în ajutor flota de rezervă a Federaţiei, care fusese 
cantonată în sistemul Apia. Este formată din două mii cinci 
sute de nave, cărora li s-au adăugat mai mult de şapte sute 
de nave participante la luptele anterioare, care şi-au refăcut 

mai repede capacitatea de acțiune, în majoritate orzone. 
Vor ajunge aici în câteva minute. 

- Hai că nu e rău! Parcă mi-a mai venit puţin curajul, 
deşi, în realitate, asistăm doar la o încercare disperată de 
supraviețuire a ființelor galaxiei noastre. Şi pământenii mei 
habar nu au. Dar cine a trimis rezerva să ne ajute? 

- O secundă... Ordinul l-au primit de la Baal Spaal în 
momentul în care s-a luat decizia de a se merge spre 
Transcenda. 

- Eeee, moşul nostru, grijuliu, să-şi apere „bunicii”! 
Dar pe unde umblă bătrânul, că lipseşte cam de mult timp, 
sau, sub pretextul că merge să-i anunţe pe Marii Învăţaţi, a 
plecat cu vreo navetă şi ne-a lăsat de izbelişte?! 

- Nu avem navete la bord. Nu ştiu de ce întârzie. 
Computer, unde este Baal Spaal? 

- Baal Spaal se află în cabina sa. 

- Ce face?, întreb şi eu. Îşi sapă vreo tranşee sub pat? 

- Este întins pe podea. 

- Daaaa?!! I-a venit cheful de yoga? Iar şi-o fi vărsat 
grijile în creierul meu şi acum l-a cuprins liniştea? 

- Cred că i s-a întâmplat ceva, îmi spune Hina 
îngrijorată. 

- Daaaa, cred că i s-a întâmplat... somnul de 
după-amiaza!! 

- Nu, nu. Computer, verifică semnele vitale ale lui 
Baal Spaal! 

- Stare de inconştiență, puls scăzut, respiraţie... 

Nu am mai auzit continuarea. Am plecat cu Hina spre 
cabina moşului, mai mult alergând. 


wW 

L-am dus pe Baal în sectorul medical al navei şi l-am 
conectat — Hina, bineînţeles!, eu doar cu căratul — la nişte 
aparate de reanimare. Este inconştient şi are o rană la 
tâmpla dreaptă — bănuim noi că în timpul smuciturii aceleia 
puternice care ne-a trântit pe noi, el s-a lovit cu capul de 
ceva. Acum starea lui este stabilă, dar va mai dura ceva 
timp până când îşi va recăpăta cunoştinţa. Cel puţin aşa 
zice Sherkan, care a justificat faptul că nu ne-a anunţat de 
acest incident prin aceea că bătrânul i-a interzis prezența pe 
timpul discuţiei purtate cu Marii Învăţaţi din cauza 
prezenţei pe navă a lui Kal Tabol care putea, într-un fel sau 
altul, să intercepteze convorbirea prin intermediul 
computerului. 

Fiind în afara oricărui pericol de moment şi noi 
având foarte multă treabă, l-am lăsat pe moş singur, în grija 
aparatelor, şi ne-am întors în centrul de comandă. Cât i-o 
păsa lui Sherkan de el, să fie sănătos, că doar nu l-am 
trântit eu! Păi nu? 

Între timp, bătălia de afară s-a purtat cu mare 
încrâncenare, dar fără rezultate categorice în favoarea 
noastră. Hina zice că „dragonii? au ajuns la o limită 
intermediară de stabilitate, adică au conexiunile slăbite din 
cauza loviturilor aplicate de „Fulgerul” nostru şi ar avea 
nevoie, pentru refacere, de un răgaz pe care nu trebuie să 
li-l acordăm, dar nu prea se vede lucrul acesta în 
comportamentul inamicilor noştri, care sunt la fel de activi. 

Totuşi, parcă „dragonul” prins în plasa coclonă 
începe să dea semne că s-ar afla în dificultate. Curios că nu 
se descompune, ci, dimpotrivă, parcă s-a mai strâns, dar a 
mai rărit-o cu globurile de foc. Şi a început să emane o 
lumină puternică, sperăm noi, a disperare. 

Flota federală şi-a concentrat focul, încă de la sosire, 
asupra unui singur „dragon”, pe care a reuşit să îl izoleze şi 
să îl înconjoare pentru a-l putea lovi din toate direcțiile. Şi 
acesta a început să scadă ritmul focului şi, la fiecare 
lovitură primită, parcă se descompune parțial şi se reface în 
forme din ce în ce mai lăbărţate. Unul se strânge, altul se 
lățeşte — se vede că au fost luaţi prin surprindere şi nu au 
avut timp să se pună de acord. 

Ce-i mai interesant, că al treilea „dragon” s-a retras 
într-un loc mai ferit, unde nu-l deranjează nimeni şi stă 
acolo degeaba şi se uită la noi. Hinei i se pare suspect 
faptul că acesta nu mai participă la luptă şi îl tot scanează 
de câteva minute. La un moment dat se întoarce spre noi şi 
ne spune puţin panicată: 

- Nu am făcut bine că pe cel de-al treilea „dragon” 
l-am neglijat, deoarece, aşa cum presupuneam, şi-a 
consolidat legăturile cuantice între modulele sale energetice 
şi a convertit o nouă treaptă de condens în sursă de atac. 
Din păcate, i-am dat răgazul pentru a deveni mai rezistent 
şi mai puternic. 

- Lasă-l pe-ăla, îi răspund eu, că ne ocupăm de el la 
urmă! Ce date ai despre ceilalți doi? După capul meu, 
parcă-ar da să moară. Am dreptate? 

- Amândoi au modulele energetice într-o stare de 
mare tensiune în zonele lor de contact, dar din motive 
diferite: cel al coclonilor le are prea comprimate, iar 
celălalt, prea extinse. 

- Colonele, mă întorc eu spre Kal Tabol, spune-le 
tuturor navelor voastre să tragă la maxim, acum când 
dihania este în mare dificultate! Poate reuşesc să-l distrugă. 

- Cea mai mare parte a navelor noastre robotizate 
s-au ataşat rețelei pentru a o face mai puternică. Pe celelalte 

le păstrăm în rezervă pentru a interveni în cazul în care ne 
atacă „şarpele” care stă retras. Când îl vom distruge pe 
acesta, vom muta structura pe cel de-al treilea. 

- C-o fi prost să vă lase, după ce a văzut ce i-aţi făcut 
primului, dar să sperăm că veți reuşi să-l păcăliți! Totuşi, 
trageţi mai mult în cel prins în capcană! Hina, federalii tăi 
ce fac cu balaurul lor? Îl mai gâdilă mult? Dar ce se 
întâmplă? Hai că i-au venit de hac! Parcă începe să se 
destrame. 

Într-adevăr, „dragonul” din zona flotei federale s-a 
rupt în câteva bucăți mari şi altele mai mici care plutesc 
cam în derivă în bezna cosmică. Navele noastre continuă să 
tragă în aceste fragmente, rupându-le în bucăţi şi mai mici. 

Coclonii au întețit şi ei focul, dar „dragonul” lor mai 
rău se ghemuieşte, ca un iepure în culcuş. Eu aş da să mă 
bucur, dar o văd pe Hina „cântând” din ce în ce mai repede 
la tastele ei, ceea ce nu pare să fie un semn bun. Dintr-o 
dată, ea strigă la Kal Tabol: 

- Spune-le să desfacă reţeaua şi să se îndepărteze cât 
mai repede... Nu mai este timp. Ţineţi-vă bine! 

O explozie puternică aproape că acoperă tot ecranul 
pentru câteva clipe. A explodat „dragonul” coclonilor. 
NRC-urile aflate în rețeaua-capcană au fost pur şi simplu 
spulberate, iar celelalte nave, mai îndepărtate, inclusiv cele 
federale, sunt date peste cap de câteva ori. Valul exploziei 
ajunge şi la noi şi ne scutură zdravăn. Ne ţinem cu greu, de 
ce apucăm fiecare. Mă gândesc la bietul Baal, inconştient 
cum e, cred că a zburat din pat de-o să-l dezlipim de pe 
vreun perete! 

Lumina exploziei se stinge şi putem vedea acum o 
imagine dezolantă, plină de rămăşiţe şi de nave în derivă. 
Bucăţile de „dragoni” se deosebesc de celelalte corpuri, 
deoarece continuă să fie fosforescente. 

Kal Tabol are o figură consternată. Deşi au distrus 
inamicul lor, au pierdut, din nou, foarte multe nave. 

Federalii se adună şi ei cu greu, încercând să formeze 
un dispozitiv de atac pentru interceptarea „dragonului” 
rămas intact. Dar nu mai este nevoie să-l atacăm noi, 
deoarece vine el spre zona de luptă. Acum ne poate prinde 
flotele lipsite de apărare şi ni le poate face praf. Dar, 
deocamdată nu atacă. Se plimbă cam aiurea dintr-un loc 
într-altul. 

- Ce face, măi Hina?, întreb eu. Parcă zici că şi-a 
pierdut ceva şi-ar vrea să îl ajutăm noi. Hai să-l minţim că 
i-au căzut nişte module energetice, da” hăt-hăt, dincolo de 
Zona Neutră! Poate pleacă să le caute. 

- Adună resturile energetice ale „dragonilor” distruşi 
şi, în scurt timp, îl vom avea în față pe „Marele Dragon”... 

Înţeleg imediat că ne vom confrunta cu o forță căreia 
nu-i vom putea face faţă şi le spun celor doi: 

- Trebuie să ne mişcăm repede. Hina, dacă ne-am 
reparat toate sistemele, să plecăm imediat de aici! 
Spuneţi-le tuturor să se îndepărteze, să-şi refacă forțele şi, 
când pot, să vină după noi! 

- Avem toate sistemele funcționale. 

- Împreună îl putem distruge... 

- Nu putem, colonele, îi răspund eu. S-a întregit, s-a 
refăcut şi a devenit prea puternic, iar noi suntem acum în 
mare dificultate. 

- Dar „Fulgerul galactic” şi-a optimizat sistemele... 

- Vom folosi toate energiile doar pentru a ne apăra. 
Prioritatea noastră este să ajungem pe Transcenda, unde va 
trebui să descifrez parola. Altă cale nu există. Dacă îl 
înfruntăm acum, riscăm să fim distruşi. 

- Şi ce garanţie avem că acesta va urmări „Fulgerul 
galactic”? 

- Simt eu că o va face cu siguranță, iar dacă nu o va 
face de la început, îi vom atrage atenţia cu câteva torpile. 

- În cazul acesta, cred că ar fi mai bine ca eu să rămân 
aici pentru a reorganiza, împreună cu Kohon, flota coclonă, 
atât cât a mai rămas din aceasta. Vom veni spre Transcenda 
pentru o ultimă bătălie... 

- Da, te-ai gândit bine. 

- Sal Gal, dacă vom ieşi învingători din această criză, 
trebuie să fii de acord că se impune ca vechea ordine din 
galaxie să sufere modificări. Coclonii au plătit un preţ 
enorm pentru înfrângerea duşmanului comun. 

- Daaaa, o să facem schimbări radicale!! Tu o să 
schimbi pantofii cu Baal Spaal, iar pentru alţi doritori mai 
avem la dispoziție: schimbul de ulei, schimbul de noapte şi 
chiar schimbarea de sex! Oricum, după atâta transpiraţie, la 
sfârşit, toți ne vom schimba lenjeria! Aşteaptă, colonele, că 
suntem departe de momentul unei astfel de discuţii! Dacă 
va mai depinde de mine, te asigur că nu voi uita nimic din 
ce s-a întâmplat până acum. 

- Atunci, vă las cu bine! 

Mă ridic şi îi strâng mâna colonelului. Hina se ridică 
şi ea pentru a-l conduce pe Kal spre energo-teleportor. Nu 
credeam să ajung să am o relaţie aproape prietenească cu 
un coclon. Trebuie să recunosc faptul că ne-au ajutat foarte 
mult... De fapt, s-au ajutat şi pe ei. Oare, or recunoaşte 
federalii meritele incontestabile ale coclonilor în acest 
război? Dacă nu o vor face, va trebui să intervin eu pentru a 
restabili un echilibru între cele două părți. Să sperăm că voi 
reuşi, să sperăm, mai întâi, că vom învinge! Cine mai ştie 
ce va mai fi?... 

Hina se întoarce în centrul de comandă şi îmi spune: 

- Gata, Kal Tabol a plecat şi a ajuns în siguranță pe 
nava sa, alta decât cea care părea a fi a lui Kohon. 

- De ce or fi stând separat? Poate că nu vor, ca în caz 
de pericol, să fie loviți amândoi odată. 

- Poate. Să ştii că, având în vedere situația în care se 
afla, l-am transbordat pe Baal Spaal pe nava-spital „Tania” 
aflată în cadrul flotei federale, pentru a i se acorda îngrijiri 
de specialitate. Când îşi va reveni, va veni după noi cu o 
altă navă de război. Crezi că am făcut bine sau ai fi preferat 
să rămână cu noi? 

- Ce să facă cu noi? Să ne stea pe cap? Foarte bine că 
l-ai trimis să se îngrijească. Din partea mea, puteai să-l 
trimiți direct în vreo staţiune. Dar cum l-ai cărat? 

- Am folosit un dispozitiv antigravitațional portabil. 

- Aveţi şi de-astea? Şi pe mine m-ai pus să-l car cu 
cârca! 

- Atunci a fost o urgenţă. Trebuia să îl stabilizăm cât 
mai repede... 

- Bine, aşa e. Mai avem ceva de făcut pe-aici? 

- Cred că nu. 

- Atunci, viteză maximă spre Transcenda! 

Am lăsat mult în urmă locul bătăliei. Poate fi 
considerată o victorie importantă, chiar dacă parțială, 
distrugerea celor doi „dragoni”. Totuşi, reuşita noastră nu a 
făcut decât să-l creeze pe „Marele Dragon” în fața căruia 
am rămas singur, cu parola mea. Nu ne mai putem baza pe 
flotele aliate federalo-coclone care au fost, practic, scoase 
din luptă. După spusele Hinei, abia dacă mai putem aduna, 
din toată galaxia, câteva mii de nave apte de luptă care, 
însă, nu-i vor putea face față duşmanului nostru devenit 
acum mai puternic ca oricând. Cel puţin aşa am aflat de la 
soția mea care mi-a mai spus că, în afară de unificarea 
energetică, „Marele Dragon” şi-a mai amplificat, în nu ştiu 
ce progresie, şi conversia condensului în energie de atac. 
Ăsta s-a tot amplificat mereu, pe când parola mea, ioc! 

În centrul de comandă este o atmosferă apăsătoare. 
Au fost cam plictisitoare aceste câteva zile de mers prin 
beznă. Hina a lăsat „pianul” şi se uită, parcă absentă, la 
nişte schiţe aflate pe un monitor, iar eu mă cutremur la 
gândul că va veni clipa când toţi vor aştepta de la mine să 
le dezleg „rebusul”. Măi, ce rău este să nu ai pe cine să dai 
vina, să n-ai de la cine aştepta o rezolvare sau să nu ai în 
capul cui să-ți verşi grijile! Toţi se folosesc de mine pentru 
a-şi regla asemenea frustrări, dar eu pe cine să...? Eeee, 


Hina se apropie şi mă cuprinde cu braţele, 
aşezându-şi capul pe umărul meu. 

- La ce te gândeşti?, mă întreabă ea şoptit, de teamă 
să nu tulbure liniştea aceasta fragilă în care ne-am găsit 
amândoi un mic refugiu. 

- La... „puşca şi cureaua lată”, la ce altceva să mă mai 
gândesc acum, după câtă bătaie am luat!? 

- ...121... Tot în legătură cu acel... Burtea haiducul? 

- Eeee, Burtea Vodă-n fundu’ curții!! Nuuu! La 
altceva. La cât de rău am ajuns. Acum suntem chiar 
singuri. Mai aveţi vreo armată ascunsă pe undeva? 

- Nu mai avem, dar generalul Ramana mi-a transmis 
că va porni spre Transcenda cât de repede va putea, cu 
toate forțele disponibile. 

- Cu cine să mai vină, Hina? Cu cavaleria măgăreaţă? 
N-ai văzut că suntem făcuţi praf? 

- Va aduna toate navele care au avarii uşoare. Mai 
sunt şi forțele din zona îndepărtată, cele care i-au 
supravegheat pe comercianții cocloni. 

- Nu mai avem timp, draga mea. Unde este „Marele 
Dragon”? 

280 


COMPONENTA „SEN” 


- Vine după noi, dar, lucru curios, trage globuri de 
energie pe mai multe direcții perpendiculare sensului său 
de deplasare. 

- S-o fi activat prea mult şi mai aruncă din energie. 
Lasă-l să verse, poate se mai descarcă! Tot speram că o va 
lua în altă direcție ca să mai câştigăm puțin timp, dar încep 
să cred că ăsta are ceva personal cu mine. 

- Poate că este mai bine că ne urmăreşte pe noi. Pe 
oricare alte direcții ar fi întâlnit zone neprotejate şi ar fi 
făcut ravagii. 

- Da, le-am mai dat timp moşilor pentru încă un 
masaj! Dar chiar, tu i-ai anunţat pe ceilalți membri ai 
Consiliului de starea lui Baal, că diamantul a fost la mine? 

- L-am anunţat pe cel mai apropiat dintre ei, pe calea 
de comunicare subspaţială, şi acesta, cu siguranță, i-a 
anunţat pe ceilalți. Membrii Consiliului Suprem vin şi ei 
spre Transcenda. 

- Păi ce să facă acolo? Să-mi stea şi ei pe cap ca să- 
mi dispară toată inspirația? Aaahaa, s-au încărcat iar de 
griji şi nu au în capul cui să verse... Parcă trebuia să 
pregătească galaxia de supravieţuire îndelungată! 

- Au stabilit cadrul organizatoric general pentru acest 
lucru. Acum vin să te ajute pe tine cu toate resursele lor 
mentale. 

- Daaaaa!? la uite, domnule, cum au întors ei 
lucrurile în favoarea lor, că tare se mai pricep la de-astea! 
Prima dată, dacă îmi aduc bine aminte, m-au racolat de pe 
Pământ ca să îi ajut eu pe ei, în limita posibilităților mele, 
dar acum văd că deja mi-au pus mie în braţe toată 
responsabilitatea galaxiei şi ei se oferă aşa, din bunăvoință, 
să mă ajute. Şi când ne-o înghiţi balaurul, ce-or să spună? 
„Măi, noi te-am ajutat, dar dacă tu n-ai fost în stare!” 

- Sal, nu te supăra, dar trebuie să înţelegi că, cel puţin 
pe termen scurt, ne punem speranțe doar în parola care ţi-a 
fost încredinţată ție. Ştiu că te simţi singur şi neajutorat, dar 
trebuie să îți asumi acest rol. Este inutil să mai spun că 
indiferent ce se va întâmpla, eu voi fi alături de tine. 

- Şi chiar! Ce se va întâmpla dacă eu ratez? N-ar 
strica să luăm în calcul şi... cazul „Burtea”. 

- Nu ştiu. Nici nu vreau să mă gândesc. Vom spera că 
savanții noştri vor găsi o soluţie. 

- Hai că eu cred că nu suntem chiar aşa de disperaţi. 
Ne-au luat „dragonii” ăştia prea repede şi ne-am agitat şi 
noi, ca baba care-a greşit trenul. La urma urmei, mai este 
un singur „dragon”, care nici nu mai are cu cine să se 
combine pentru a deveni mai puternic, iar cu energia 
noastră nu prea pare să fie compatibil. Oricâte rezerve ar 
avea el, nu va putea să cucerească toată galaxia. Ne 
împrăştiem şi noi în şapte vânturi şi îl lăsăm să toace 
spațiul degeaba. Când se apropie, ne-ascundem, după ce 
trece, revenim la normal, şi tot aşa până căpiază de nervi. 
Dacă mai punem şi nişte nave să-l tot amăgească dintr-un 
loc într-altul, se va plictisi, într-o bună zi, şi poate se va 
întoarce la el în... cvasi. 

- Eşti optimist ca de obicei. Numai că acest „dragon” 
ştie prea multe despre noi şi , de aceea, trebuie neapărat 
distrus. 

- Lasă-mă să ghicesc! Şi numai eu pot să fac acest 
lucru!! Măi, Hina, ţie nu ţi se pare anormală situația aceasta 
în care soarta unei întregi galaxii să depindă de un singur 
om? Păi dacă eu mă supăr şi plec acasă, voi ce mai faceţi? 
Este ceva care scârțâie în toată povestea asta... 

- M-am gândit şi eu la acest lucru şi am ajuns la 
concluzia că situaţia nu este chiar atât de anormală pe cât 

pare la prima vedere. Nu depindem numai de tine, deşi tu 
eşti un pion foarte important într-un plan mai vast, 
elaborat, se pare, de entități din zona de influență a 
Transcendei. Am depins şi de Marii Învăţaţi, şi de deciziile 
Consiliului Suprem, şi de flotele federale şi coclone şi, 
bineînţeles, de hotărârea şefilor Imperiului de a se implica 
în acest conflict. 

- Daaa, şi pe mine m-a surprins atitudinea coclonilor. 
Kal Tabol, cel puţin, nu mai este deloc un mincinos şi un 
prostovan cum erau coclonii când i-am cunoscut eu. 

- Kal Tabol este un individ foarte special, care va 
trebui analizat cu multă atenţie de către socio-psihologii 
Federaţiei. 

- Uite, vezi? El este mai atipic decât mine şi 
candidează cu succes la postul de Trimis. 

- Da, dar nu avea niciun habar de parola cifrată 
despre care a aflat de la noi. 

- La cât de vicleni sunt ei, nu m-aş mira dacă l-aş 
vedea pe „Marele Dragon” mâncându-i grăunțe din palmă. 

- Eeei, nici chiar aşa! Dacă ar fi avut coclonii puterea 
acestor nave, ar fi spulberat Federaţia până acum. Nu pot 
decât să sper că se vor lămuri toate lucrurile pe Transcenda. 

- Mai avem mult de mers? 

- Nu. Am folosit toate capacităţile „Fulgerului 
galactic” de a străbate subspațiul şi am scurtat cât am putut 
de mult timpul de deplasare. 

- Dar prin ... hiperspaţiu nu ajungeam mai repede? Şi 
ce e ăsta, că am mai auzit şi eu câte ceva, prin filme? 

- Este o mare diferență între cele două sisteme de 
deplasare. Pentru a folosi subspaţiu, trebuie să distorsionezi 
cel puţin o dimensiune a Universului înfăşurat — nu intru în 
amănunte — bineînţeles, o faci pe măsură ce înaintezi. Într-o 

formă simplistă, este ca şi cum ai intra într-un curent care 
te poartă cu el mult mai repede decât ai merge tu singur. 
Metoda hiperspațială se bazează pe salturi gravitaționale 
facilitate de stelele galaxiei. Deşi este un mod mult mai 
rapid de deplasare, prezintă riscul, în cazul unor calcule 
greşite sau din necunoaşterea exactă a coordonatelor 
corpurilor cereşti, de a face saltul foarte aproape sau chiar 
în interiorul stelelor. S-a folosit şi această metodă, mai 
demult, dar, din cauza unor accidente, s-a renunţat la ea. 

- Dar cu „gaura de vierme” cum se merge? Hai, nu te 
mira, că ştiu şi eu multe chestii! 

- Dacă ştii, spune!, mi-o întoarce Hina încercând să 
mai destindă atmosfera. „Gaura de vierme” te trimite în 
acelaşi loc, dar într-un Univers paralel; cel puţin teoretic. 
Sau mai poate fi o cale... 

- Hai, lasă-i naibii de viermi, că-mi piere pofta de 
mâncare! Până la urmă este bine că avem un avans în fața 
balaurului nostru. Dar nici nu trebuie să ne piardă urma, 
pentru că pe urmă o ia aiurea prin alte locuri, la atacat de 
planete. 

- Nu dă impresia că s-ar fi rătăcit. Avem deocamdată 
un avans de doar câteva ore care ne vor fi utile pentru a ne 
familiariza cu realitățile Transcendei. 

- În acest timp destul de scurt, ar cam trebui să 
descifrăm şi parola, ca să-l aşteptăm pe „Marele Dragon” 
cu nuiaua pregătită. 

- Transcenda ne va mai ridica o problemă. Din câte 
ştiu eu, planeta este înconjurată de un câmp de forță foarte 
puternic, pe care îl vom putea trece numai printr-un sector 
de acces şi doar cu acordul Marilor Învăţaţi. Sper că Baal 
Spaal i-a anunţat de venirea noastră, înainte de a-şi fi 
pierdut cunoştinţa! 

- Asta ne-ar mai trebui, să mai aşteptăm şi pe la 
poarta lor mult şi bine! Dacă îmi spuneai din timp, repetam 
„Sorcova” ca să le atrag atenția, că după atâtea înfrângeri, 
chiar zici că suntem plecaţi cu sorcova! Anunţă-i tu acum 
cu diamantul meu! 

- Eu nu am voie să mă adresez Marilor Învăţaţi. 

- Eeehee, păi, în halul în care am ajuns noi, lor le mai 
arde de mofturi? Învaţă-mă pe mine cum se face, că îi 
anunţ eu! 

- Folosirea diamantului su-eng presupune un efort 
mental foarte solicitant şi... 

- Şi pentru mine ar fi de-a dreptul riscant? Vrei să 
spui cumva că ar fi unul din cazurile în care prostia chiar 
doare? Păi atunci de ce mi l-au mai dat? Dacă, din 
întâmplare, mă jucam cu el şi începeam să tip aşa, fără să 
ştiu de ce? 

- Ai înţeles greşit. Diamantul nu este periculos pentru 
tine, doar că nu îl poţi activa decât cu un impuls mental 
pentru care nu ai antrenamentul necesar. Este şi motivul 
pentru care, dacă vrei să accesezi sectorul informaţional ce 
ţi-a fost destinat, ai nevoie de un intermediar. 

- Dar tu îl poţi suplini pe Baal în această privință? 
Parcă aş vrea să mai verific o dată dacă a mai apărut ceva 
prin curcubeul acela. 

- Pot, dar şi pentru mine este foarte solicitantă 
accesarea; incomparabil mai grea decât comunicarea. De 
aceea îți propun să încercăm doar în ultimă instanță, doar 
dacă nu va mai avea cine să o facă. 

- Bine, atunci lasă să se mai adune date pe care, de 
fapt, mi le vor traduce mult mai bine Învăţaţii Transcendei. 
Ce mai facem acum? Nu vrei să ne odihnim puţin? 


285 


Constantin GORNEA 


- Mergi tu dacă vrei! Eu voi rămâne să îl supraveghez 
pe „Marele Dragon”. 

O sărut pe iubita mea şi ies din centrul de comandă. 
Chiar am nevoie de puțină odihnă, dar înainte de asta vreau 
să-l iau puţin pe Sherkan la întrebări, despre „dragonr”, 
despre Transcenda, despre ce-o mai şti el şi îmi foloseşte 
mie. 


XD 


Scutul energetic al Transcendei este o adevărată 
simfonie de lumină. Înconjoară complet planeta, având în 
partea sa interioară o zonă mai densă, dar totuşi 
transparentă, de un albastru intens, care se completează 
spre exterior cu o porțiune groasă mai diluată, azurie, 
străbătută în permanență de milioane şi milioane de ace 
strălucitoare care, ajunse în vidul cosmic, se desfăşoară în 
nişte tentacule difuze care execută, parcă, un dans sincron, 
ca nişte unduiri leneşe dirijate de o baghetă nevăzută. În 
câteva locuri, coloane dinamice ca nişte tornade captive, 
fac legătura între acest câmp de forță şi anumite puncte de 
pe suprafața planetei unde se află, probabil, generatoarele 
acestui grandios ansamblu. 

Hina mi-a explicat că rolul acelor tentacule 
luminoase este de a concentra la nevoie forța întregului 
câmp energetic într-un singur punct — cel al unei posibile 
lovituri. ÎIngeniozitatea şi avantajul acestui sistem de 
protecție constă în faptul că nu conţine puncte slabe; 
indiferent unde s-ar produce un impact, toate tentaculele 
din acea zonă s-ar concentra în acel sector şi ar contracara 
presiunea exercitată de lovitură, sprijinindu-se pe întreaga 
structură a scutului. 

I-am propus iubitei mele să tragem o torpilă de probă, 
cu dublu scop: să văd şi eu cum funcţionează acest sistem, 
că pare frumos când se mişcă toate limbile ca la o comandă 
de parcă ar valsa pe o muzică neauzită, cât şi pentru a le da 
de veste moşorogilor că am sosit să-i salvăm. Hina, aşa de 
urât s-a uitat la mine, de zici că i-aş fi propus să ne facem 
nevoile pe preşul lor de la intrare! Se vede că s-a supărat, 
pentru că îmi zice cu un ton sever, ca de preoteasă a 
templului sacru: 

- Nu am venit aici ca să îi salvăm pe ei, ci pe noi. 
Este puţin probabil ca însuşi „Marele Dragon” să poată 
trece de scutul de protecţie al Transcendei. 

- Păi, şi atunci de ce nu voia Baal să venim aici, dacă 
„dragonii” sunt neputincioşi în fața acestui câmp? Zicea 
că-i punem în pericol pe Marii Învăţaţi... 

- Teoretic, există un pericol, dar pentru că este vorba 
de o planetă sacră, nici măcar pe acesta nu ni-l putem 
permite. Dacă riscul ar fi fost mai mare, Baal Spaal nu ar fi 
acceptat să urmăm acest drum. 

- Acum suntem deja aici şi nu mai putem da înapoi. 
Dar dacă moşnegii noştri au o asemenea tehnologie 
ultraperformantă, de ce nu v-o dă şi vouă să vă înconjurați 
navele şi planetele cu asemenea scuturi? Să tuşească 
„dragonii” de atâta tras degeaba şi să-şi roadă ghearele de 
necaz! 

- Acest scut, cât şi templul şi alte lucruri importante 
de pe Transcenda, funcționează de la sine, încă de pe 
vremea când civilizația era înfloritoare pe planetă. Noi nu 
avem acces la această tehnologie, şi chiar dacă am putea-o 
descifra, nu ne permitem să profanăm vestigiile unei 
civilizaţii care — te rog să-ţi aminteşti! — nu a aparținut şi nu 
aparține Federaţiei. 

- Daaaaa, uite unde v-au adus principiile voastre 
federale! La mâna unuia ca mine care, dacă apasă pe un 

buton, la întâmplare, sigur vă strică ceva! Ia hai să luăm noi 
niţel la profanat Transcenda asta, să vedem ce iese! 

- Nici să nu te gândeşti! Suntem aici doar pentru a 
rezolva criza noastră, nu pentru a ne amesteca în treburile 
Marilor Învăţaţi. 

- Bine, draga mea, o să mă concentrez pe rezolvarea 
acestei crize, deşi, dacă îmi calcă piciorul pe Transcenda, o 
să-i iau puţin la puricat pe moşorogi, că prea ştiu ei multe 
şi nu vor să spună. Sau, te pomeneşti că nici ei nu au habar 
de nimic şi doar profită de pe urma unei civilizații demult 
apuse! O să vedem noi cum stau treburile. Ai luat legătura 
cu străbunicii? Ştiu că am sosit, ne primesc sau plecăm în 
pribegie? 

- Nu putem penetra scutul de protecție nici măcar cu 
un flux pentru comunicații. Trebuie să aşteptăm să ne 
contacteze ei. 

- Şi dacă sunt plecaţi cu bobocii la păscut, noi ce 
facem? Aşteptăm, să ce? Să ne facă friptură „Marele 
Dragon”? 

- Trebuie să avem puţină răbdare. Am primit, în 
schimb, un mesaj foarte ciudat de pe planeta Apia. Ni se 
cere... să ne identificăm!?! 

- Şi de ce te miri aşa? Spune-le că noi suntem! 

- Este un mesaj electronic cifrat, de recunoaştere. 
Nici nu ni se adresează nouă, ca persoane, ci se face 
automat între nave sau între nave şi baze când acestea intră 
în raza senzorilor, pentru identificare reciprocă. Acest 
semnal s-ar fi emis numai dacă noi ne-am fi aflat acum 
aproape de Apia! 

- Nu cumva ai greşit drumul? Sigur asta este 
Transcenda? Am observat că imaginea este cam în ceaţă... 

- Nu, nu am greşit nimic. Aşteaptă puţin să fac nişte 
verificări! 

Hina lucrează foarte concentrată, simultan la câteva 
monitoare. Când termină, se întoarce spre mine şi mai 
mirată decât era: 

- Din analiza mesajului rezultă clar faptul că 
„Fulgerul galactic” s-a aflat, în urmă cu câteva zile, în 
apropierea planetei Apia, a trecut pe lângă aceasta şi s-a 
îndreptat spre interiorul Federaţiei fără să emită semnalul 
de răspuns... Avea două persoane la bord... 

- Adică nol..., deşi nu am fost acolo în acel moment... 
Într-adevăr, lucru curios! Oare am fost dedublaţi? Se poate 
aşa ceva? Eeeii, Hina!! Dar dacă a apărut adevăratul 
Trimis?! 

- Şi de ce se îndreaptă spre sistemul solar Hernia? 

- O fi ştiind el ceva! Poate el îşi face treaba lui, noi 
pe-a noastră şi împreună rezolvăm criza. 

- Să nu ne grăbim cu concluziile! Am trimis un mesaj 
în spectru larg pentru a culege cât mai multe date despre 
acest incident misterios. 

- Da, bine ai făcut! Acum hai să ne concentrăm pe 
problema noastră, că nu mor eu de grija dublurii mele chiar 
dacă ar semăna leit cu mine! Ne mai apelează Învăţaţii ăştia 
sau plecăm acasă? 

- Dă-mi, te rog, diamantul su-eng pentru a transmite 
un semnal de poziție! 

Îi înmânez Hinei brățara şi mă întorc spre ecran 
pentru a mai admira puţin tabloul de afară. Ce frumos! Să 
tot stai să te uiţi. Dintr-o dată imaginea devine mult mai 
luminoasă, mult mai clară. Cred că are legătură cu folosirea 
diamantului care, din câte ştiu, amplifică şi influenţează 
diverse lucruri sau poate s-a întâmplat să fim contactaţi de 
Învăţaţi. După puţin timp, pe ecran apare chipul unui 
bătrân... cum să-i zic?,... foarte bătrân, dar şi foarte... 

frumos. Are o față lungă şi o piele fină, nişte ochi 
pătrunzători, dar foarte calzi, păr, barbă, mustăţi lungi- 
lungi şi albe-albe, îmbrăcat cu ceva tot alb, iar la gât poartă 
un medalion parcă hexagonal cu un diamant în mijloc. În 
mâna stângă ţine un fel de toiag ca de vrăjitor, făcut ca din 
fildeş, lung, lucios şi cu nişte fante în partea superioară, 
prin care iese o lumină difuză albăstrie. Este mult mai 
frumos decât moşii Consiliului Federaţiei care, or fi ei 
impunători, dar sunt mai ridați, mai veştejiţi, iar unii, din 
alte specii, sunt chiar urâţi. 

- Prea slăvite Mare Învăţat, îl întâmpin eu, bine v-am 
găsit! Mi-ar fi plăcut să ne întâlnim într-un moment mai 
plăcut, dar, din păcate, după cum probabil ştiţi, avem un 
duşman pe urme. 

- Bine aţi venit! Şi noi ne bucurăm să îl cunoaştem pe 
vestitul Sal-Gal. 

- Eeee, sunt vestit prin forţa lucrurilor şi prin obiceiul 
unora de a plasa responsabilitatea galaxiei pe capul altora. 
Să înţeleg că nu v-aţi supărat pe mine pentru că v-am adus 
„Dragonul” pe cap. Doar ce m-am văitat de cei care m-au 
împovărat cu griji, dar şi eu am făcut la fel cu voi. 

- Suntem la curent cu toate evenimentele din galaxie. 
Credem că nu exista altă soluţie decât venirea ta aici. 

- Mă bucur că gândiţi aşa. M-aş bucura şi mai mult 
dacă m-aţi ajuta să descifrez parola. 

- Vino pe planetă şi vom sta de vorbă! 

- Şi cum să vin? Să m-arunc în cap în tentaculele 
de-afară? Deschideţi şi voi o poartă pe undeva! 

- Foloseşte o sferă energetică şi intră prin sectorul 
E45-L28 în sistemul de cartografiere federal, unde vom 
crea un culoar de acces! 

- Vreţi să vin singur? Şi pe jos?! 

- Da. Însoţitoarea ta nu are acces pe Transcenda. Ea 
va duce nava într-o grotă a satelitului Atlantis şi te va 
aştepta acolo. 

- Nu plec nicăieri fără soţia mea şi nici fără navă. Mi 
se pare o măsură de prevedere elementară să avem nava la 
dispoziţie în caz de nevoie. În curând vom fi atacați violent 
de „Marele Dragon” şi ne va trebui „Fulgerul galactic” 
pentru ripostă. Aveţi voi arme mai bune pe Transcenda? 

- Nu avem, dar nava poate riposta numai din afara 
planetei. Venit în interiorul scutului energetic, „Fulgerul 
galactic” va deveni inutil, deoarece nicio lovitură de a sa nu 
va putea penetra scutul. 

- Eeee, aşa inutil, prefer să îl am pe lângă mine. Şi ne 
va fi, totuşi, de folos. În caz de nevoie, îl vom utiliza pentru 
evacuarea planetei. 

- Noi nu vom părăsi Transcenda, indiferent cât de 
mare ar fi pericolul. 

- Atunci, să zicem că nu m-am referit la voi, ci la 
mine. Mă poate obliga cineva să-mi iau loc de veci pe 
planeta voastră? 

- Nu, nu te poate obliga nimeni, răspunde bătrânul 
după o scurtă ezitare. Poţi veni cu nava prin acelaşi sector. 
Vom crea un culoar mai mare. Dar fata rămâne afară. 

- Păi şi unde s-o las? Să se joace-n praf? 

Hina se apropie de mine, îmi pune o mână pe umăr şi 
îmi şopteşte: 

- Lasă-mă pe un asteroid din sistemul solar! O să 
supraviețuiesc... 

- Stai, Hina, că sunt acum la ora de tocmeală! Fără 
tine nu cobor nici eu. Ne întoarcem pe Apia. 

- Te rog, nu insista! Acum, mai important ca orice 
este rezolvarea acestei crize. Eu contez mult mai puțin. 

- Da, dar este un lucru banal să te iau cu mine. De ce 
le este frică? N-au mai văzut o fată frumoasă de trei sute de 
ani, sau ce? 

Bătrânul intervine şi mă contrazice: 

- Trebuie să ştii un lucru. Prezenţa pe planetă a 
oricărei persoane străine de Transcenda ne obligă pe noi să 
facem un mare consum de energie. Orice individ în plus, 
măreşte exponențial efortul nostru mental. Dar dacă insişti, 
acceptăm şi prezenţa soţiei tale. 

- Dar de ce se întâmplă aşa ceva? Cu ce vă 
deranjează alte persoane, că doar nu vă golim cămările? 

- Nu pe noi ne deranjează, ci pe musafiri. Transcenda 
emană o energie nocivă pentru orice entitate străină de 
planetă. Noi consumăm resursele de care vorbeam, pentru 
protecția celor în cauză. 

- Ahaa..., ce să mai spun? În cazul acesta, apreciez 
foarte mult efortul vostru. 


XD 


M-am obişnuit cu fotoliile energo-elastice ale 
federalilor şi acum banca aceasta din drugi de lemn mi se 
pare de-a dreptul grosolană. Totuşi îmi place, parcă îmi 
aduce aminte de copilăria mea, când nu conta confortul, ci 
doar spiritul vieţii. Îmi las corpul pe spate, îmi întind 
picioarele căutându-mi o poziție cât mai relaxantă şi 
privesc avid de plăcere frumuseţile din Jur. Nu ştiu dacă 
toată Transcenda este aşa, dar aici, unde am fost lăsaţi să 
aşteptăm, peisajul este de-a dreptul feeric. O combinație 
perfect armonizată de culori îmbracă totul într-o mantie 
ireal de frumoasă. O iarbă deasă, uniformă, într-o 

multitudine de nuanțe de verde, acoperă pământul, 
lăsându-se tăiată doar de nişte alei înguste, pavate cu 
lespezi negre, cioplite parcă intenţionat neuniform pentru a 
li se accentua farmecul. De-o parte şi de alta a aleilor, 
însoțitoare credincioase, cordoane de flori pitice, roşu 
intens şi portocalii conturează şi mai bine căile de acces 
înguste, făcute pentru a se merge doar în şir indian, pentru 
ca nicio discuţie să nu îţi distragă atenţia de la tremurul 
petalelor în adierea caldă a unui curent de aer abia simțit, 
care se înghesuie timid printre firele de iarbă. În şănțulețele 
înguste dintre lespezi, alte floricele, mici, ca o perie de 
scântei galbene, îşi menţin năsucurile la nivelul pietrelor 
pentru a nu fi călcate, dar îmbiindu-te să le urmăreşti zig- 
zagurile imprevizibile. 

Din pajiştea de iarbă răsar din loc în loc nişte copăcei 
groşi, noduroşi, ca nişte pitici morocănoşi care, neputând 
să-şi înalțe prea mult crengile întortocheate, le-au întins 
unul spre celălalt, încâlcindu-le reciproc ca într-o luptă 
încremenită. Şi toate aceste arcade de ramuri aflate la doar 
câțiva metri înălțime, trimit spre pământ vârtejuri de liane 
subțiri, pline de flori de toate nuanțele de roz, de la boboci 
aproape roşii, la petale aproape albe, lăsate pe spate ca 
într-o explozie de muguri. Rămâne destul loc printre crengi 
pentru a privi cerul împovărat de troiene de nori albi. A 
nins în cer; altfel nu îţi poți explica imaginea din înaltul 
văzduhului, pe care lumina soarelui o brodează cu infinite 
săgeți aurii. Printre fuioarele groase ca de bumbac răscolit 
se văd limbi de cer albastru, ce poate fi limita ochiului sau 
scutul de forță, cine ştie?... 

Hina şi-a lăsat capul pe umărul meu şi nu mai zice 
nimic, îmbătată fiind probabil de aceste imagini ca de 

poveste. Eu păstrez, la rândul meu, liniştea şi continui să 
mă încarc cu viaţă. 

Bătrânii Transcendei ne-au lăsat aici să aşteptăm cât 
timp pregătesc ei zonele noastre de acces. Prezența Hinei i- 
a luat prin surprindere şi acum sunt nevoiţi să sporească 
intensitatea energiei de protecție. Din câte am înţeles eu din 
explicaţiile care mi s-au dat, înaintaşii Marilor Învăţaţi, 
eheeii!, când civilizația era înfloritoare pe această planetă, 
au creat un complex gigantic de protecție compus, în 
principal, din scutul de forță cosmic şi din generatoarele 
planetare care îl produc; ceva reactoare ultra-nucleare care 
merg singure de zeci de mii de ani, nu ştiu. Au avut ideea 
de a crea şi un anumit tip de radiaţie, care se manifestă pe 
întreaga planetă, până la scutul de forță inclusiv, perfect 
compatibilă cu toate speciile Transcendei, dar letală pentru 
oricine altcineva venit din altă parte a Cosmosului. De 
aceea, pentru a putea primi musafiri, bătrânii sunt nevoiți 
să amenajeze nişte spaţii speciale de acces în care 
neutralizează această radiație nocivă străinilor. Fac lucrul 
acesta prin jalonarea locurilor respective cu nişte... sulițe 
înfipte în pământ, ceva ca toiagul bătrânului, care emit o 
altă energie ce o anulează local pe cea de fond. Partea grea 
este că toiegele respective nu funcționează de la sine, ci 
trebuie încărcate mental de către bătrâni şi pentru aceasta ei 
fac un efort considerabil. Îi înţeleg acum de ce nu voiau să 
o primească şi pe Hina şi le sunt cu atât mai îndatorat. 

Îmi plac bătrânii Transcendei. Sunt foarte calmi şi 
calzi, îți vorbesc cu multă prietenie, te ajută dezinteresat cu 
orice le stă în putere, emană numai energie pozitivă, nu ca 
moşii Consiliului Suprem, care mă privesc şi acum ca pe 
un intrus în treburile lor federale. De ce am zis 
„dezinteresat”? Pentru că am priceput eu un lucru: pe Marii 
Învăţaţi îi cam doare-n toiege de „Dragonul” nostru! Sunt 

foarte puţine şanse ca ei să fie afectați cu ceva de puterea 
Rătăcitorilor. Tot ceea ce fac pentru noi este expresia 
atitudinii lor altruiste față de soarta galaxiei. Lucrul acesta 
are, însă, şi un inconvenient — nu-i putem condiţiona cu 
nimic, deoarece noi avem nevoie de ei şi nu ei de noi. În 
plus, dacă îi supăr cu ceva, risc să iau un toiag pe fund şi 
pa-pa! Noroc că nu sunt supărăcioşi, ci, dimpotrivă, când 
îți vorbesc, parcă te mângâie cu o blândeţe deşăvârşită. 

Mă întorc puţin spre Hina, o cuprind cu braţele şi o 
sărut uşor pe frunte, ca pe un copil somnoros. 

- Draga mea, îi spun eu, mă simt atât de bine aici! În 
doar câteva ore am uitat de toți balaurii cosmici şi am 
regăsit plăcerea de a fi copil, de a visa fără griji la toate 
minunățiile pământului. Unde-or ţine bătrânii caprele, că- 
mi vine să plec cu ele la păscut? 

- Să nu uităm, totuşi, că am venit aici pentru a 
rezolva o criză extrem de gravă care afectează întreaga 
galaxie! 

- Daaaa, să nu uităm, draga mea, că trebuie să ne 
sacrificăm pentru moşii voştri puturoşi, care cine ştie pe 
unde or dormi acum liniștiți, aşteptând să le rezolvăm noi 
problemele! Mie îmi vine să mă sui în pomii ăştia şi să 
mănânc flori şi tu tot îmi aduci aminte de criză, de parcă ar 
fi a mea. Unde sunt toți ceilalți? Nu ţi se pare că nu-i mai 
pasă nimănui de nimic? 

- Te înțeleg foarte bine, Sal. Te-ai implicat până 
acum în toate aspectele acestei crize, ai făcut un consum 
nervos uriaş, meriți cu prisosință orice răsplată, dar trebuie 
să înţelegi că, dincolo de acest calm aparent al Transcendei, 
întreaga galaxie este într-un mare pericol, flotele i-au fost 
scoase din luptă, toate lumile îi sunt mai vulnerabile ca 
oricând, iar „Marele Dragon” se plimbă liber, având 
capacitatea de luptă neatinsă. 

- Ce poate face o singură navă energetică la câtamai 
galaxia? E ca un purece care ar vrea să sugrume un elefant! 
Nu ştiu de ce am impresia că exagerăm... 

- Aminteşte-ţi! Ai fost cutremurat de ineficiența 
navelor noastre de război, dar cum te vei simți când vei 
vedea miliarde de copii, femei şi bătrâni, fiinţe nevinovate, 
ucise de furia „Dragonului”? Crezi că îți vei mai găsi 
liniştea ştiind că 1-ai fi putut salva? Energia Rătăcitorilor 
trebuie oprită şi numai tu poți face asta. Oricine altcineva 
din Federație, dacă ar fi putut, ar fi făcut-o. 

- Hai că şi voi prea ați făcut din mine Marele 
Apărător al galaxiei!! Când l-oi întâlni pe Superman, o să-l 
pun să-mi lustruiască pantofiu!! Uitaţi prea repede că şi eu 
sunt un om obişnuit, mai obişnuit decât voi. 

- Ne bazăm acum doar pe parola ta... 

- Poate că scutul Transcendei va distruge, într-un fel, 
„Dragonul”. Cred că aceşti Învăţaţi ştiu şi pot mai mult 
decât vor să ne spună. 

Hina face o pauză, îşi propteşte capul în palme ca şi 
cum ar fi frământată de ceva, după care se hotărăşte să-mi 
spună: 

- Dragul meu, hai să îți mărturisesc un secret pe care 
voiam să îl păstrez doar pentru mine, ca să nu creez panică! 
Din măsurătorile mele rezultă că scutul Transcendei nu va 
rezista forței „Dragonului”. 

- Nu pot să concep aşa ceva! Cred că te înşeli. La 
urma urmei, musafirul nostru este o gâză minusculă pe 
lângă această planetă mult mai bine protejată decât mă 
aşteptam. 

- Ai văzut în luptele anterioare că nu mărimea 
contează, ci intensitatea energetică. Nu este nevoie ca 
scutul să fie anihilat în întregime, ci doar fisurat pentru a 
putea fi lovite generatoarele... 

- Bine, Hina, o întrerup eu, am înțeles. lată că se 
apropie un bătrân. O să ţin cont de ce mi-ai spus. 

Un grup de vreo şapte bătrâni au ieşit dintr-o clădire 
aflată cam la o sută de metri de banca noastră, iar unul 
dintre ei vine spre noi. 

Ne ridicăm şi îi ieşim în întâmpinare. Suntem 
conduşi în interiorul clădirii. Aceasta nu este foarte înaltă, 
dar, din câte bănuiesc, are mai multe niveluri subterane; o 
trădează nişte mici platforme care, când se suie câte un 
Învăţat pe ele, se tot duc în fundul pământului. 
Aranjamentele interioare sunt relativ simpliste şi aproape 
lipsite de facilități tehnice, dar au, totuşi, un aspect straniu 
— parcă toate obiectele sunt crescute din clădire, au legătură 
unele cu altele, iar prin pereți pulsează un fel de sistem 
nervos abia vizibil. Abundă formele curbe — nu văd colţuri, 
muchii, margini — şi singurele obiecte care fac notă 
discordantă cu acest ansamblu, sunt toiegele înfipte din loc 
în loc, de-o parte şi de alta, care emană, prin acele fante, o 
lumină albăstrie. 

Coborâm un nivel şi ajungem într-o sală de şedinţe 
care are o masă rotundă în mijloc, cu nişte fotolii de jur 
împrejur, dar toate acestea arată de parcă sunt crescute din 
podea. Unul dintre fotolii este mai mare decât celelalte. 
Sunt invitat să iau loc chiar în acesta. Ehee, aşa mai da! 
Marii Învăţaţi mă tratează ca pe un musafir de vază, nu ca 
membrii Consiliului federal care mă confundau, la început, 
cu o insectă. Mă aşez în fotoliul indicat, care se strânge pe 
lângă mine de parcă ar fi... viu. Hina este invitată să stea 
lângă mine, iar la masă mai iau loc încă trei bătrâni. Unul 
s-a aşezat chiar în fața mea, făcându-mă să înţeleg că el îmi 
va fi partener de dialog. Alţi patru Învăţaţi s-au postat în 
picioare în jurul mesei şi ţin toiegele activate spre noi. 

- Sperăm că nu v-am făcut să aşteptaţi prea mult, mi 
se adresează bătrânul, dar a fost nevoie să activăm rețeaua 
de anulare în zona voastră de acces. Vi s-au repartizat două 
camere alăturate — puteți să staţi şi împreună dacă doriți — 
veți servi masa, vă veți odihni, iar dacă aveți nevoie şi de 
altceva, ne spuneți. De un lucru trebuie să ţineţi cont — să 
nu depăşiţi niciodată zonele marcate cu lumina albastră. 
Dacă doriți să ieşiţi în afara marcajelor de anulare, trebuie 
să vă luaţi, dintre noi, cel puţin doi însoțitori cu 
neutralizatoare portabile. 

- Te referi la toiagul pe care îl poartă fiecare dintre 
voi? Bine, o să ţinem cont. Dar când o veni pe Transcenda 
tot Consiliul Suprem al Federaţiei, cum o să mai faceți 
față? Pe aceştia îi puteți înghesui pe toți într-un beci, pentru 
ca un singur toiag să-şi facă efectul la mai mulți. Zic şi eu! 

- Niciunul nu va coborî pe planetă, ci vor rămâne în 
diverse locaţii din sistemul solar. 

- Ştiţi cumva pe unde pierde vremea „Marele 
Dragon”? Trebuia să cam ajungă până acum. 

- Vine spre Transcenda, dar cu o viteză mult redusă 
față de capacităţile sale. Este ocupat cu crearea unei plase 
energetice pe care o întinde în spaţiu cu scopul de a 
paraliza activitatea în galaxie. 

- Cum aşa? N-am mai auzit până acum!! 

- A lansat în jurul direcţiei sale de înaintare nişte 
sfere energetice care au lăsat în urmă un fel de linii dense 
de energie din care s-au desprins alte linii mai mici care au 
făcut legătura între arterele energetice principale. Sferele 
lansate continuă să înainteze, liniile continuă să se 
multiplice, astfel că în spatele „Dragonului” se ţese o plasă 
din ce în ce mai întinsă şi din ce în ce mai deasă. Estimăm 
că, în ritmul acesta, va cuprinde spaţiile locuite ale galaxiei 
în doar câteva luni. 

- Şi cât de periculoasă poate fi această plasă? 

- În curând va crea dificultăţi majore oricărei nave 
care va încerca să se deplaseze prin spațiu, iar, în viitorul 
apropiat, este foarte posibil să amenințe viaţa planetelor 
atinse de aceste linii energetice, care par a produce 
descărcări cuantice de mare forță în contact cu materia. 

- Dar e grav rău! Şi nu ne alarmăm?! 

- Este foarte grav, dar nu mai are cine să i se opună. 
Venind spre noi, „Marele Dragon” amplifică plasa cu noi 
lovituri lansate şi, în curând, va bloca navele federale şi 
coclone care încearcă să ne vină în ajutor. Membrii 
Consiliului Suprem vin din alte direcţii şi au şanse să 
ajungă aici fără a întâlni plasa. 

- Haideţi să tragem o concluzie! Acest „Dragon” sau 
Rătăcitor ce-o fi el, trebuie distrus. Am înţeles că putem 
face acest lucru doar cu ajutorul acelei parole cifrate pe 
care mi-ați trimis-o şi pe care sper că mă veţi ajuta să o 
descifrez. 

- Lucrurile nu sunt deloc simple. Noi nu cunoaştem 
semnificația expresiei cifrate de care vorbeşti şi nici nu ne 
putem hazarda să îi dăm o interpretare proprie. Numai 
Trimisul o poate utiliza. 

- Dar de unde o aveţi? 

- Cred că ştii deja. Vocile Celor De Dincolo ne-au 
trimis-o prin intermediul Cristalului Soarelui. 

- ŞI voi, ca să scăpaţi de ea, mi-aţi dat-o mie. De 
unde ştiţi că eu sunt Trimisul? Ce spun Vocile voastre 
despre acesta. Că seamănă leit cu mine, nu-i aşa? Şi de 
unde până unde mă cunosc Vocile astea pe mine? 

- Vocile nu au vorbit despre tine, ci despre un Trimis 
care va fi ajutat să înţeleagă şi să rezolve criza. 

- Doar atât? Vai de mine! Deci nici voi nu aveţi vreo 
dovadă că eu aş fi Trimisul! Doar bănuiţi că aş fi eu, tot pe 

considerentul: „pune-i ăstuia în cârcă toate grijile, că 
suportă!” Chiar sunt puţin dezamăgit. Începusem să cred şi 
eu că aş putea fi şi speram să găsesc aici dovezi solide în 
acest sens... 

- Ți-am analizat cu mare atenție toată evoluția în 
galaxie. Nu mai intrăm în toate detaliile, dar tu corespunzi 
cel mai bine calității de Trimis, adică de ins atipic pentru 
un anumit mediu, venit din altă parte, din alt sistem de 
referință, dar cu influență majoră în structurile sociale pe 
care le penetrează. 

- Ce să penetrez, că eu doar ce voiam să mă angajez 
argat la voi, pentru că îmi place foarte mult această planetă! 
Mărite Înţelept, eu sunt un pământean anonim pe care doar 
întâmplarea l-a făcut celebru. 

- Mă bucur că ai spus acest lucru, deoarece noi am 
privit evenimentele dintr-un punct de vedere sociologic 
exceptat — Trimisul nu trebuie să fie neapărat cineva 
anume, ci poate fi acel ins care îşi asumă rolul de Trimis. 
Odată asumat acest rol, acesta va primi toate instrucțiunile 
necesare la timpul potrivit. Ori, este evident faptul că, deşi 
nu te crezi special, ţi-ai asumat rolul de salvator şi, în acest 
moment, este singurul lucru care contează, singurul act care 
te deosebeşte de ceilalți. 

- Păi normal! După ce au dat toţi „vina” pe mine, 
mi-am asumat şi eu rolul! Eu nu mi-am asumat nimic, ci 
am fost mai mult o victimă de conjunctură, dar hai s-o 
lăsăm aşa cum s-a nimerit, că poate îmi merit soarta dacă 
mi se tot rupe inima de galaxia asta! Ziceţi că nu mă puteți 
ajuta cu nimic, că totul depinde numai de mine... 

- Mâine te vom conduce în Templul sacru, pentru a 
lua contact cu Cristalul Soarelui. 

- Da, bine, poate mă inspiră. Dar staţi puţin! În 
diamantul su-eng pe care mi l-ați trimis, aţi pus un segment 

informațional care îmi era strict destinat. Ce semnifică acel 
câmp gol? 

- Nu semnifică nimic special şi poate să nu însemne 
nimic niciodată. Este doar o conexiune pe care ţi-am făcut- 
o noi cu Cristalul Soarelui, în eventualitatea că, prin 
intermediul acestuia, ţi se vor trimite informații. Mesajul 
era că... „Trimisul trebuie ajutat să înţeleagă...” şi am 
presupus că ţi se vor trimite instrucțiuni. Bineînţeles că, 
poate, expeditorii nici nu au nevoie de această facilitate 
creată de noi, dar o prevedere în plus nu strică. Şi mai este 
un aspect, care sper să nu te supere, Trimisul nefiind 
nominalizat, am vrut să cunoaştem şi noi, prin intermediul 
diamantului, conţinutul unor astfel de mesaje. 

- Aha!, spionaj la greu. Lasă că nu mă supăr. Sunt 
convins că vreți să mă ajutaţi. Şi pe cine bănuiţi voi că este 
expeditorul unor astfel de informaţii? Tot... fantoma lu’... 
răs-bunicu'? 

- Vocile Celor De Dincolo. 

- Ale cui sunt, de fapt, aceste voci? 

- Nu suntem foarte siguri, dar presupunem că ale 
înaintaşilor noştri. Ne bazăm, totuşi, şi pe câteva dovezi 
indirecte. 

- Ufff!! Grea viață am prin galaxia asta! Noi, 
pământenii, suntem obişnuiţi să avem lucrurile clare în 
minte, că altfel ne zvârcolim noaptea şi visăm toate 
prostiile. Dacă voi îi credeți orbeşte pe unii despre care nu 
ştiţi nimic, înseamnă că însăşi Logica a crăpat de nervi sub 
templul vostru! 

- Nu te grăbi să judeci lucruri de care nu ai 
cunoştinţă! Dacă doreşti, îți putem da acces la Biblioteca 
Transcendei pentru a înțelege mai bine evoluţia civilizației 
acestei planete, e drept, doar din ultimele sale milenii, când 
era deja în decadență. 

- Eeei, nici chiar aşa, că doar nu sunt Trimisul 
vreunei Academii de Ştiinţe! Cine mai are timp acum de 
poveşti?! Păi vine „Dragonul” peste mine şi eu ce-i fac? Îi 
dau în cap cu Petre Ispirescu? 

- Înainte de a pleca să vă odihniti, aş dori să te întreb 
dacă ai verificat vreodată segmentul informaţional din 
diamantul su-eng şi cum ai făcut-o? 

- Eu nu pot să o fac de unul singur, dar m-a ajutat 
Baal Spaal. De fiecare dată am văzut nişte culori care îmi 
fugeau prin faţa ochilor minţii. 

- Culori?! Ne aşteptam să vezi un fond alb, dar, 
probabil, este o particularitate a minții tale. Contează doar 
faptul că până acum nu au fost transmise date. Mergeţi, vă 
rog, şi odihniţi-vă! Mâine vom avea, probabil, o zi foarte 
încărcată. 

Bătrânii s-au cam schimbat puţin la față când au auzit 
că văd culori în diamant, dar s-au prefăcut că nu este nimic 
deosebit. Cred că acest fapt este un indiciu pentru ei că eu 
aş fi Trimisul. Aşa să fie şi să terminăm odată! 

Ne ridicăm cu toţii. Suntem conduşi la camerele 
noastre. Hina vrea să mă lase singur, ca să mă odihnesc mai 
bine, dar eu o prind de mână, o trag în camera mea şi o 
arunc în pat spunându-i: 

- Tu te iei după burlacii ăştia? Lasă, că după atâta 
încordare, cred că amândoi avem nevoie de un ritual helian 
în stil terestru, în liniştea transcendă. Am dreptate?, o 
întreb eu lungindu-mă lângă ea şi sărutând-o pe gât. 

- Te doresc la fel de mult, dragul meu! 

Au trecut mai multe zile şi nu s-a întâmplat nimic. 
Au ajuns moşii şi s-au cazat prin nu ştiu ce grote, pe nu ştiu 
ce satelit. Mai bine că nu pot cobori pe planetă! Cred că aşa 
m-ar fi cicălit şi dădăcit, ca pe-un pui de curcă trimis la 
facultate, de m-ar fi adus în stare să mă dau de partea 
„Dragonului”! Şi sper ca scutul Transcendei să nu le 
permită să-şi mai verse grijile în capul meu. Fără ei, de 
fapt, de când am venit aici, mă simt foarte bine. M-am 
liniştit, sunt relaxat, îmi plac locurile. Sper să mă încarce cu 
pacea acestor meleaguri pentru şapte ani de-acum înainte. 
Am şi norocul că Marii Învăţaţi sunt nişte oameni de 
milioane. Ei îşi văd de treburile lor, pe mine mă lasă-n voia 
mea şi lucrurile merg foarte bine. M-au dus în prima zi la 
templul lor sacru să vadă dacă interacționez cu ceva 
pe-acolo. Şi eu? Nimic! Bătrânii tot încearcă să mai 
descopere câte un indiciu care să arate că eu sunt Trimisul. 
Să încerce, cine nu-i lasă?! Templul lor nu prea pare a fi 
templu. După mine, arată mai degrabă ca un fel de... centru 
de comandă reprofilat, dar nu le-am spus ca să nu le stric 
oamenilor rosturile pe aici. Cristalul Soarelui este câtamai 
bolovanul de mare, transparent şi colțuros — adică pare 
format din foarte multe bucăți mai mici perfect îmbinate — 
având, în ansamblu, o formă ca de piramidă, dar cu 
muchiile cam teşite, ceea ce creează impresia că feţele nu 
ar fi plane, ci puțin curbate. Este aşezat în mijlocul 
templului pe un piedestal de vreo cinci metri înălțime, care 
are de jur împrejur numai trepte pe care să te urci pentru a 
ajunge la Cristal. M-am urcat şi l-am atins, deşi bătrânii 
parcă aveau emoţii şi se uitau cu frică. Ce-mi place la 
aceşti Învăţaţi este că deşi nu le convine câte ceva, tot mă 
lasă să fac acel lucru. Când am atins Cristalul, odată m-a 
fulgerat mâna şi, deşi mi-am tras-o repede, furnicăturile au 

continuat să treacă prin mine până când mi-au scanat tot 
corpul. Bătrânii au sesizat imediat acest fapt şi mi-au făcut 
repede o conexiune cu diamantul su-eng, în speranţa că am 
primit vreun mesaj, dar nu am văzut în culorile mele nicio 
modificare majoră. Eu mi-am dat seama că această 
furnicătură provocată de atingerea Cristalului are legătură 
cu altceva, dar nu am spus la nimeni, deoarece nu este 
nimic cert şi nu vreau să alarmez lumea degeaba. Mi-a 
amplificat o stare pe care o am încă de când eram pe 
„Fulgerul galactic” şi priveam admirativ tentaculele 
câmpului de forță al Transcendei — mi se derulează în 
minte, doar aşa din când în când, pentru o fracțiune de 
secundă, o imagine stranie, ca şi cum trec prin ceva, ceva 
ca un portal, ca o „gaură de vierme” din acelea văzute prin 
filme, ceva asemănător şi totuşi altfel. Sunt decis ca, în 
această privință, să fac nişte investigații discrete, fără să 
implic pe nimeni altcineva, care ar interpreta altfel, poate 
greşit, fenomenul. Dacă este menirea Trimisului să rezolve 
singur această enigmă a parolei şi dacă eu sunt acest 
Trimis, atunci înseamnă că totul depinde numai de mine. 
Nici măcar pe Hina nu vreau să o implic, mai ales că ea şi 
aşa este foarte ocupată cu cititul bibliotecii Transcendei. 
Mă voi ajuta doar de cunoştinţele lui Sherkan, căruia îi voi 
cere să nu spună nimic la nimeni. Am aflat că nava noastră 
se află la suprafața planetei, la doar câţiva kilometri 
distanţă şi plănuiesc ca la noapte să-i fac o vizită pe furiş. 
Că tot mi-am amintit de „Fulger”. l-am întrebat pe 
bătrâni dacă mai ştiu ceva de nava aceea fantomă, 
dedublarea noastră, care umblă prin spațiu cu cine ştie ce 
scopuri. Nu că aş vrea să-mi complic existenţa în situația 
asta şi aşa critică în care suntem, dar, în eventualitatea că 
mai vine vreun Trimis, să ne putem folosi de el. Nu ştiau 

nimic, dar i-au întrebat pe membrii Consiliului Suprem şi 
au aflat că falsa navă se afundă tot mai mult în adâncurile 
Federației, dar că va fi interceptată în curând de câteva 
nave de patrulare trimise în întâmpinarea sa. Hina s-a 
documentat mai bine şi a aflat că însuşi Jan Vlăjgan este 
şeful misiunii de intercepţie. Heheheeeeiii, Trimisule, să 
spui repede tot ce ştii, că-ţi face Jan fundu” tablă! 


XD 


Am fost şi am stat de vorbă cu Sherkan. Am plecat 
tiptil-tiptil din cameră, străduindu-mă să nu o trezesc pe 
Hina, şi i-am mințit pe bătrânii pe care i-am întâlnit, că nu 
am nevoie de nimic, ci doar vreau să stau la aer, în 
mireasma florilor. Am întârziat puțin pe o bancă din 
grădină, până când au plecat toţi Înţelepţii la culcare sau pe 
unde s-or fi retras ei, după care am pornit-o spre navă. Am 
avut noroc şi cu faptul că s-a nimerit să fie o noapte cu 
Lună, de fapt, sunt două corpuri cereşti pe boltă care 
luminează aproape ca ziua suprafaţa planetei, îmbrăcând-o 
într-o mantie argintie care dă întregii atmosfere un aer de 
mister. Florile copăceilor s-au deschis şi mai mult, 
împrăştiind peste tot miresme îmbătătoare care, parcă se 
înfăşoară pe mine pentru a mă ţine pe loc. 

Discuţia cu Sherkan nu a durat foarte mult — am 
lămurit destul de repede ceea ce mă interesa, atât cât a ştiut 
şi el să-mi spună — dar am mai întârziat câteva ore, uitându- 
mă la mai multe filmuleţe, luate de Hina pe navă pentru 
orice eventualitate, cu viața noastră de familie de pe 
Pământ. Văzându-l pe Darh la diferite vârste, mi s-a făcut 
dor de el şi mi-am amintit ce viață frumoasă am avut în 
ultimii ani... 

Acum sunt pe drumul de întoarcere spre camera de 
dormit şi grăbesc pasul pentru a ajunge înainte de a se trezi 
Hina, pentru ca plecarea mea să nu fie descoperită. Cred că 
am puţine şanse să se întâmple aşa, deoarece am întârziat 
cam mult şi deja începe să se facă ziuă. Parcă-i văd pe 
bătrâni că m-au dat dispărut! 

Da, într-adevăr, ia uite-i cum aleargă toți în toate 
părțile! Ee, nu prea aleargă, dar mişună destul de mulți prin 
diverse locuri. O văd şi pe Hina uitându-se lung, în zare, 
cred că după mine. O să le spun şi eu că m-am plimbat prin 
păduricile astea ale lor. 

Abia acum m-au văzut şi se grăbesc spre mine. Hina 
vine şi ea din prag, ajungându-i de la urmă. 

Ca să nu mă certe ei prea tare le-o iau înainte: 

- Hei, hei, ce v-aţi alarmat aşa?! V-aţi pierdut 
Trimisul?! Lasă că nu aveam pe unde să fug, că mă dădeam 
cu capul de scutul vostru. 

- Unde ai fost?, mă întreabă Hina îngrijorată, ajunsă 
prima, deh, fiind mai sprintenă. 

- M-am plimbat. Ce puteam să fac altceva? Aţi dat 
alarma că v-am călcat florile? Stați liniştiţi că n-am stricat 
nimic! 

- Cum te simţi? 

- Mai bine ca oricând. De ce? 

Nici una nici două, patru bătrâni mă iau pe sus şi fug 
cu mine spre clădire. Alți câțiva ne însoțesc. Hina vine şi ea 
cât poate de aproape de mine, încercând să mă prindă de 
mână. 

- Ce se întâmplă, draga mea?, întreb eu. Cumva aici, 
mirositul florilor e un delict? 

- Ai ieşit cu mult din zona de protecție şi te-ai expus 
la radiația letală. 

Hina aproape că plânge. A reuşit să mă prindă de o 
mână şi mă strânge cu putere. Mă întreabă cu un reproş 
dureros, izbucnind în lacrimi: 

- De ce ai făcut asta? 

- Da” cine-a mai ținut minte...! 

Dintr-o dată se produce o bubuitură atât de puternică, 
de aproape că sunt scăpat din braţe de către bătrâni. Profit 
de acest şoc şi mă ridic în picioare privind, ca toți ceilalți, 
spre locul de unde a venit zgomotul, adică în sus. 

Un Învăţat ne explică ce se întâmplă, într-un stil 
puţin ciudat: 

- „Marele Dragon” a ajuns la porţile Transcendei. 

Eu completez, ca să repar puţin tonul acesta cu tentă 
fatalistă: 

- Dar porțile i-au fost trântite în nas. 

„Dragonul” nu se vede, dar apare ca de nicăieri un 
alt glob de foc, ca o stea căzătoare, care loveşte scutul 
cosmic făcându-l să vibreze. După câteva clipe, unda de 
şoc ajunge la noi şi ne asurzeşte. 

Un alt bătrân face o nouă remarcă: 

- Este foarte puternic. Să ne adăpostim în clădire! 

- Luaţi-o înainte, vă rog! Venim şi noi imediat. 

A vorbit Hina, după care m-a cuprins cu braţele de 
gât şi s-a lipit de mine ca de iubitul care pleacă în armată. 

- Ce ai făcut?, mă întreabă ea deznădăjduită, cu tonul 
care ar vrea să spună, de fapt: „Ce ai făcut, măi prostule, de 
ai uitat de zona de protecţie?”. 

- Iubita mea, nu are rost să mai discutăm acum. 
Probabil că m-am umplut de radiaţia aia care mă va dobori 
după un timp. Ceva se întâmplă cu mine legat de parolă şi 
am impresia că îi voi veni de hac „Dragonului”, înainte de 
a fi prea târziu. Te iubesc foarte mult. Am fost cea mai 

norocoasă ființă din galaxie, întâlnindu-te. Spune-i lui Darh 
că am ţinut tot timpul foarte mult la el. Hai să mergem! 

- Stai puţin!, mă opreşte ea. Nu mai am timp să-ți 
explic, dată fiind situația în care ne aflăm. Am găsit un 
indiciu important, studiind o lucrare din Biblioteca 
Transcendei. Nu pot să anticipez ce efect va avea, dar îți 
spun să faci ceea ce rezultă din traducere. Apropie-ţi 
diamantul su-eng de frunte! Eu îţi voi pune palmele pe 
tâmple, încercând să amplific cât mai mult semnalul. Ar 
trebui să ţi se deschidă un fel de portal. Încearcă să faci o 
conexiune cu echilibrul energetic-sen galactic. Nu-ţi fie 
teamă! Dacă ţi se dă accesul, pătrunde în portal! Închide 
ochii! 

Hina îşi lipeşte capul de pieptul meu şi mă strânge cu 
palmele de tâmple. Undeva, în mintea mea, apar culorile 
acelea din diamant care fug spiralat spre un punct aflat 
foarte departe, parcă la capătul galaxiei. Dintr-o dată se 
formează o buclă care le uneşte pe toate, un cerc, mai 
multe, concentrice, care se umflă şi vin spre mine, mă 
cuprind, mă înghit. Sunt ca într-un tunel care îmi vine din 
față, dinspre un punct luminos care se măreşte tot mai mult, 
se apropie de mine şi mă loveşte, aah!!, mii de culori se 
desfac, se lărgesc, îmi pătrund în minte... Daaa, acum 
înțeleg! Mă las purtat ca un fulg într-un vârtej de lumină, în 
timp ce culorile mi se traduc în minte... E atât de simplu, 
cum de nu m-am gândit?!... 

Tresar. Sunt transpirat tot. Mâinile îmi atârnă grele pe 
lângă corp. Hina a căzut în genunchi, cu palmele întinse 
spre tâmplele mele. Este epuizată. O ajut să se ridice. 
Tremură. O iau în braţe şi-i şoptesc: 

- Acum am înţeles. O să-ți explic mai târziu. Să ne 
grăbim! 

O port pe braţe până în pragul clădirii. „Dragonul” 
trage din ce în ce mai violent. Înăuntru sunt adunaţi câteva 
zeci de bătrâni. Cel cu care am vorbit prima dată — 
Zalmonin îl cheamă — ne vine în întâmpinare spunându-ne: 

- „Dragonul” este mult mai puternic decât am estimat 
inițial. A întins o plasă cosmică uriaşă, care deja a blocat 
deplasarea navelor care ne-ar fi putut veni în ajutor. În 
curând, multe planete vor fi în mare pericol. Energia de 
care dispune este uriaşă. Scutul Transcendei va mai rezista 
doar câteva ore. Totuşi, şi-a activat şi ultimul nivel de 
conversie energetică, ceea ce înseamnă că mai puternic de 
atât nu poate deveni. 

- După cum trage, nici nu cred că are nevoie de mai 
mult, îi răspund eu. Trebuie să mergem în templu. Am o 
anumită idee despre ce ar trebui să fac. 

- Ai fost afectat grav de radiaţia planetei. Crezi că vei 
rezista? 

- Trebuie. 

- Membrii Consiliului Suprem al Federației au adus 
cu ei o sută de nave mari de luptă, care se află mascate la 
marginea sistemului. Vor încerca să îl întârzie pe „Dragon” 
pentru a-ţi oferi ție mai mult timp. 

- Nu. Să rămână mascaţi! Nu ar avea nicio şansă. Ar 
fi spulberaţi dintr-o lovitură. Nici membrii Consiliului să 
nu-şi trădeze prezenţa. Totul este acum doar între mine şi 
el. 

- Kohon se află şi el aici cu o mie de nave. Le ține 
ascunse în spatele soarelui, dar are şi câteva nave care 
monitorizează situația din zona Transcendei. Cred că ar 
interveni dacă... 

- Kohon? Cum a ajuns aici aşa de repede? 

- Nici nu a plecat. Şi-a trimis doar forțele principale 
în întâmpinarea voastră. El a rămas, deoarece şi-a dat 
seama că aici se va întâmpla cel mai important lucru şi a 
vrut să fie prezent. 

- Din cauza aceasta a rămas Kal Tabol în urmă. 
Aveau deja spionul la locul faptei! Să nu riposteze nici el. 
Ar fi la fel de inutil. Să ne grăbim spre templu. Trebuie să 
ajung la Cristalul Soarelui cât mai repede. Hina, ştiu că eşti 
epuizată, dar acolo voi avea nevoie de tine. 

- Mi-am revenit. 

O iau înainte cu Zalmonin lângă mine. Ceilalți se 
înşiră în spatele nostru. Îi şoptesc bătrânului: 

- Dacă acţiunea mea nu va avea succes, vreau să vă 
îmbarcați pe „Fulgerul galactic” şi să plecaţi cât mai 
departe de aici. 

- Nu te vom lăsa singur. Noi suntem templieri, 
apărători ai Cristalului şi nu putem să părăsim planeta. Aşa 
ne cere Legea Transcendei. Dar îți promit că voi face tot ce 
îmi stă în putere pentru ca soția ta să plece. 

- Mulţumesc! 

- Ai descifrat parola? 

- Da, cred că da, dar simpla descifrare nu este 
suficientă. Am nevoie de un fel de catalizator, de 
amplificator şi sper ca acesta să fie Cristalul Soarelui. 

- Să ne spui dacă trebuie să te ajutăm cu ceva. Vom 
face orice sacrificiu. 

Am ajuns la templu. Loviturile „Dragonului” nu au 
contenit nicio clipă. Parcă fiecare impact zdruncină din ce 
în ce mai mult întreaga planetă. Mă opresc puţin la intrare 
şi privesc în sus. A fost lovit un singur sector — cel de 
deasupra templului — ceea ce poate să însemne că, de fapt, 
nu eu sunt ținta principală, ci acest lăcaş sacru. În acel loc 

scutul s-a curbat spre interior şi a devenit puțin opac. 
Totuşi, îl putem vedea în toată grandoarea lui pe „Marele 
Dragon”. A devenit foarte strălucitor, ca o pasăre de foc, 
şi-a desfăcut larg aripile şi vrea, parcă, să se aşeze cu 
ghearele pe scut pentru a-l lovi şi mai puternic. Continuă să 
tragă cu furie. 

Intrăm în templu. O iau pe Hina de mână şi ne 
îndreptăm spre Cristal. Le spun celorlalți să stea cât mai 
departe. Urcăm treptele. Tot templul se zdruncină din 
cauza undelor de şoc pe care le emite scutul la fiecare 
lovitură primită. De undeva din tavan, de deasupra noastră, 
a început să cadă moloz. Se pare că întreaga clădire se va 
nărui în curând, chiar înainte de a ceda scutul. Trebuie să 
ne grăbim. 

O iau pe Hina de umeri şi o lipesc de Cristal. O 
cuprind în aşa fel încât palmele să le am lipite pe acesta. 
Închid ochii şi aştept câteva secunde pentru a se realiza 
legătura energetică ce sper să se producă. Da, acum da. 
Cristalul devine puţin mai strălucitor. Îmi desprind mâinile 
şi i le trec Hinei prin păr. O sărut uşor, dar cu pasiune. 
Printre săruturi îi şoptesc: 

- Draga mea, Hina, m-am îndrăgostit de tine din 
prima clipă în care te-am văzut, chiar dacă atunci, la 
început, mi-a fost puţin frică de aspectul tău. Aveai ceva 
straniu şi nu am fost foarte surprins când am aflat că eşti 
extraterestră, lucru care m-a făcut să te iubesc şi mai mult. 
Plecarea mea spre Coclonia pentru a te salva, ceea ce 
pentru toți ceilalți a fost o nesăbuinţă, a însemnat pentru 
mine un prilej fericit de a-mi exprima trăirile şi de a te 
îndrăgi şi mai mult. Atunci când mi-ai răspuns cu aceleaşi 
sentimente, m-ai transformat în cel mai fericit om din 
galaxie. Anii au trecut şi dragostea mea pentru tine a 
E 311 = 


Constantin GORNEA 


devenit tot mai puternică, nu prin intensitatea care nu mai 
avea unde să crească, ci prin conştientizarea faptului că nu 
mi-aş fi putut niciodată dori mai mult decât atât. Am ajuns 
acum în punctul în care ştiu că mi-a fost dat să trăiesc cele 
mai frumoase momente de care se poate bucura un om. 
Alături de tine totul a avut un rost, m-am simțit împlinit şi 
ştiu că mi-ai dăruit ceva ce nu-mi mai poate lua nimeni. 
Timpul ne poate învinge, dar nu ne poate lua ceea ce am 
câştigat trăindu-l. Dragostea mea pentru tine va trăi veşnic 
şi va zdruncina Timpul şi Spaţiul prin eternitatea ei. 

Hinei i se prelinge o lacrimă pe obraz. Eu i-o prind cu 
buzele şi i-o urc înapoi sărutându-i ochii cu delicateţea cu 
care miros o floare. 

- Plâng de fericire, îmi spune ea. Pentru mine este cel 
mai minunat lucru să fiu iubită în asemenea mod, delicat 
dar intens, conştient dar necondiționat. Niciodată nu voi 
avea timp să-ţi spun cât de mult te iubesc, deoarece în mine 
arde un foc nesfârşit care o va lua întotdeauna înaintea 
cuvintelor. 

Am încremenit amândoi într-un sărut care ar vrea 
parcă să fie preludiul unei contopiri sufleteşti. 

Cristalul străluceşte orbitor. Artere de lumină 
incandescentă se nasc tot mai mult în el, străbătându-l în 
toate direcţiile, ca nişte şerpi agitați, alimentând tot mai 
mult un miez de foc ce îi creşte efervescent în centru. La un 
moment dat, din acel miez țâşneşte o rază de lumină albă 
care perforează tavanul. Bucăţi tot mai mari din acoperiş se 
prăbuşesc cu mare zgomot în jurul nostru. Piedestalul 
vibrează tot mai tare sub Cristalul care s-a transformat 
într-o explozie de lumină orbitoare ce îşi călăuzeşte forța 
de-a lungul razei care se înalță tot mai mult, ca jetul unei 
fântâni arteziene scăpate de sub control. 

O întorc pe Hina şi o protejez cu corpul de dogoarea 
care ne arde feţele. 

- Trebuie să plecăm, îi spun eu. 

O iau în braţe şi cobor treptele. Le strig celorlalți: 

- leşiţi cu toţii afară! Acum, imediat! 

O parte dintre bătrâni se îndreaptă spre ieşire, dar 
câțiva se apropie de piedestal. Zalmonin îmi strigă: 

- Cel puţin doi templieri trebuie să păzească Cristalul. 

- Nu mai poate rămâne nimeni aici. Toată lumea să 
iasă afară! Eu voi ieşi ultimul din templu. Hai, lăsaţi legile 
voastre, că acum eu hotărăsc ce trebuie făcut. Ia-o şi pe 
Hina şi plecaţi! 

Hina vrea să rămână cu mine, dar îi fac un semn ferm 
să plece. Îi iau pe fiecare şi aproape că îi dau afară cu forţa. 
Nu mai am nimic de făcut aici, dar vreau să mă asigur că 
nimeni nu se mai află în pericol. Pereţii templului încep să 
se crape. Tavanul de deasupra Cristalului a căzut cu totul 
lăsând în loc o gaură prin care se vede raza de lumină care 
deja străbate scutul Transcendei. Ajunsă în partea 
superioară a acestuia, se desface în mai multe jeturi care îl 
prind pe „Marele Dragon”, înfăşurându-se în jurul lui ca 
nişte liane. În scurt timp îl acoperă cu totul într-o lumină 
orbitoare şi începe parcă să îl absoarbă, trăgându-l spre 
Cristal. 

Nu ştiu ce să cred. O fi bine ca energia „Dragonului” 
să fie adusă pe Transcenda? Ar trebui să plec, dar sunt 
curios să văd ce se întâmplă. Acum Cristalul nu mai emite, 
ci absoarbe energie, ducând-o în interiorul său ca într-un 
sac fără fund, poate, într-o altă dimensiune. Vibraţiile devin 
şi mai puternice, bucăți mari din templu se prăbuşesc. Gata, 

nu mai e de stat, afară! Alerg spre ieşire. Ajuns în prag, îi 
văd pe ceilalți retraşi la o distanţă ce sper să fie sigură. 
Continui să alerg spre ei uitându-mă în sus, spre cer. 
„Marele Dragon” a dispărut înghițit de raza de lumină care 
a rămas parcă încremenită, ca o suliță înfiptă în scutul de 
forță. 

O explozie puternică se produce în spatele meu. 
Suflul acesteia mă trânteşte la pământ. O linişte dulce mă 
cuprinde... 

SECRETUL DIN NOI 


Vorbitorul cer: „Lucrurile au decurs mai bine decât 
ne-am fi aşteptat şi nu a mai fost nevoie să intervenim. ” 

Vorbitorul zefir: ,, Trimisul şi-a îndeplinit misiunea 
în mod exemplar. ” 

Vorbitorul amurg: „Să sperăm că lucrurile vor 
decurge normal şi în etapa următoare.” F 

Vorbitorul alean: „Suntem obligați să reuşim. In caz 
de eşec, Rătăcitorii ne vor crea mari probleme. ” 


wW 


Deschid ochii. Sunt lungit într-un pat. Hina mă ține 
de mână şi zâmbeşte când îi întâlnesc privirea. 

- Stai liniştit!, îmi spune ea. Totul este în ordine. 

- Unde mă aflu? Ce s-a întâmplat? 

- Suntem tot pe Transcenda. „Marele Dragon” a 
dispărut şi, o dată cu el, şi plasa energetică pe care o 
întinsese în galaxie. A fost absorbit de Cristalul Soarelui 
care, din păcate, a explodat, distrugând Templul. Tu ai 
suferit un şoc în urma exploziei. 

- Cât timp am fost inconştient? 

- Ai stat aşa treizeci şi două de ore, dar şi pentru 
faptul că Marii Învățaţi ţi-au indus o stare de somn profund 
pentru a te putea reface mai repede. 

- Aaaa, da, sigur! După ce le-am rezolvat criza, pe 
mine m-au adormit, ca să se laude ei în faţa galaxiei. 

Hina zâmbeşte din nou apropiindu-se de mine pentru 
un sărut: 

- Mă bucur să-ţi aud din nou glumele. Cum te simţi? 

- Ca un vițel scăpat în lanul de trifoi. Gata cu 
dormitul, că am treabă! 

Dau pătura la o parte şi sar direct în picioare, cu 
intenția de a-mi dezmorți oasele după atâta somn. Dar o 
durere acută îmi străbate corpul, făcându-mă să mă 
prăbuşesc. Hina vine repede la mine ajutându-mă să mă 
ridic. 

- Uşor, îmi spune ea, nu eşti încă refăcut. 

- Da” ce mă doare! Nu cumva bătrânii, ca să se laude 
singuri până la capăt, mi-au pus vreo piedică psihică în 
somnul lor? Când dau să plec, să mă doară? Şi când 
întreabă lumea de mine prin galaxie, ei să spună: „Încă nu 
s-a refăcut”! 

- Ştii şi tu că nu este adevărat. Explozia te-a aruncat 
câțiva metri prin aer şi te-ai lovit destul de rău. 

- Încă eram conştient, când am dat de pământ, şi mă 
simţeam, parcă, mai bine decât acum. Cine ştie ce am mai 
pățit după... Hai că glumesc, dar ce ne facem cu radiaţia 
care trebuia să mă... Am folosit pluralul ca să pară că 
împart ghinionul cu cineva. După cât timp îşi face efectul? 

- Din fericire, radiația Transcendei nu te-a afectat. Se 
pare că ai o anumită imunitate. Zalmonin ştie mai multe 
amănunte şi te va lămuri. Important este că eşti sănătos şi 
că ai rezolvat criza. Cum ai reuşit? 

Hina nu şi-a mascat bucuria. S-a lipit de pieptul meu 
cuprinzându-mă afectuos. O îmbrăţişez şi eu, convins fiind 
de faptul că nu s-a dezlipit de patul meu cât timp am fost 
inconştient. 

- Mi-ai dat o veste foarte bună, îi spun. Deşi făceam 
eu pe curajosul şi mă bucuram că am rezolvat criza, aveam, 
totuşi, un mare regret, dar, curios cum gândeşte omul în 
situații limită, nu îmi păsa atât de mine, cât de faptul că te 
pierd pe tine. De fapt, tot de mine îmi păsa, dar mai 
indirect... Acum..., nu am fost afectat sau m-au vindecat 
bătrânii, rămâne de văzut... Cum am reuşit să rezolv criza? 
Am primit acces la nişte informaţii venite din altă 
dimensiune. 

- Vocile Celor De Dincolo...? 

- Se pare că da. Dar misiunea mea nu s-a încheiat 
încă. Mai trebuie făcute câteva schimbări prin galaxie, 
după cum mi s-a arătat, dar despre aceste lucruri voi vorbi 
la timpul potrivit. 

- Nu trebuie să-mi dezvălui informaţii la care nu am 
acces. 

- Vei afla şi tu odată cu ceilalți dar, bineînțeles, după 
aceea ţie îți voi spune mai în detaliu, numai că sunt mai 
multe de relatat, iar acum nu este momentul cel mai 
potrivit. 

- M-ar fi interesat, dacă se poate, care a fost 
semnificaţia expresiei „Puterea Inimii de Foc”? Ne-am 
învârtit atât de mult în jurul acestor cuvinte... 

- Iubita mea, „Puterea Inimii de Foc” a fost dragostea 
mea pentru tine. Acest sentiment a declanşat energia 
Cristalului care a distrus „Dragonul”. Deci, fără tine nu aş 
fi reuşit nimic. În plus, chiar înainte de a ajunge în templu, 
tu mi-ai facilitat accesul la acele informaţii. Nu ştiu ce ai 
găsit în biblioteca Transcendei legat de acest lucru, dar a 
funcționat. 

- Am descoperit un document foarte vechi ce se 
referea la capacitatea Cristalului Soarelui de a realiza 
conexiuni cu o altă dimensiune. Apoi, văzusem clar, încă 
de la prima ta vizită în Templul sacru, că eşti ... predestinat, 
parcă, pentru o astfel de legătură, o dovadă sigură că 
fusesei ales cu mult timp înainte pentru această misiune. Eu 
doar m-am folosit de diamantul su-eng pentru a-ți deschide 
mintea şi sufletul în scopul de a amplifica procesul care, 
oricum, s-ar fi realizat de la sine. Acest lucru putea să fie 
făcut, poate mai bine, şi de un Mare Învăţat, dar eu am 
mizat pe faptul că, fiind persoana cea mai apropiată de tine, 
am şanse mai mari să-ți fiu de folos inducându-ţi şi o stare 
de relaxare, de siguranță. 

- Nu te-ai înşelat. O anumită legătură se realizase 
deja între mine şi Cristal cu câteva zile în urmă, mai precis, 
de când am ajuns în raza sa de acțiune, chiar înainte de a 
coborî pe planetă. Cu siguranţă, conexiunea s-ar fi realizat 
de la sine, îmi era clar că devenise inevitabilă, dar 
intervenția ta mi-a dat încredere, producându-se la 
momentul potrivit. 

Hina coboară ochii în pământ, rămâne puţin pe 
gânduri, după care mă priveşte parcă vinovată, şi-mi zice: 

- Sal, vreau să-ți spun ceva. Mă simt prost faţă de tine 
şi trebuie să mă eliberez de această povară. Dacă te vei 
supăra, voi înţelege... 

- Spune-mi fără nicio reținere! Să fii convinsă că nu o 
să mă supăr. Ai văzut doar că te iubesc atât de mult încât 
nimicesc dragoni cu dragostea mea!! 

- Şi eu te iubesc foarte mult şi tocmai de aceea mă 
simt acum atât de jenată. Încă de la începutul misiunii 
noastre, Consiliul Suprem al Federaţiei m-a însărcinat să te 
supraveghez discret. Tindeai să devii un personaj foarte 
important şi noi aveam puţine informaţii despre un proces 
care amenința tot mai mult întreaga galaxie. Nu ştiam cine 
eşti cu adevărat şi ne simțeam vulnerabili, chiar dacă 
presupuneam că acțiunile tale ne vor fi benefice. A fost şi 
motivul pentru care mi s-a trimis mie diamantul su-eng, 
prin intermediul tău — ca să îţi testăm reacțiile şi pentru a 
păstra un anumit control asupra ta. Te rog să mă ierți 
pentru că am jucat acest dublu rol, dar care nu m-a 
împiedicat să te iubesc fără nicio reținere. Indiferent de 
situație, eu aş fi rămas alături de tine. 

- Hina, îți faci probleme pentru un lucru fără 
importanță. Este normal să slujeşti interesele Federației, 
din moment ce faci parte din aceasta. Indiferent în ce 
„piese de teatru” te mai obligă moşii să joci, eu te voi 
percepe tot timpul ca pe marea mea dragoste. 

- Îți mulţumesc pentru înțelegere! 

- Aţi aflat acum cine sunt? 

- Ştim că eşti Trimisul şi nimic mai mult. Dar, cel 
puţin ne-am convins că nu mai eşti acel pământean distrat, 
venit „întâmplător” să încurce lucrurile prin galaxie. 

Hina zâmbeşte, încercând să mă corupă şi pe mine. 
Eu îi spun, făcând pe seriosul: 

- Eeeee, nu se ştie niciodată. După ce îmi voi încheia 
misiunea, poate că voi prefera să redevin un pământean 
anonim. 

- Indiferent ce vei decide să faci, galaxia nu te va mai 
percepe niciodată ca pe un om obişnuit. Ai ştiut tot timpul 
cine eşti sau...? 

- Nu, nu am ştiut. Am aflat în momentul în care am 
accesat acele informaţii. 

- Deci nu ştii nici cum am fost eu influenţată să te 
aleg tocmai pe tine din miliardele de pământeni. 

- Nu ştiu şi nici nu mai contează. Cred că avem de-a 
face cu... cineva care ne depăşeşte, deocamdată, puterea de 
înţelegere şi care preferă să rămână în umbră. 

- Acum tu ai devenit o persoană puţin stranie, față de 
care nu ştiu cum să mă raportez... 

- Hina, eu voi redeveni în curând un om obişnuit. 
Dacă vom păstra relația noastră specială bazată pe iubire, 
stimă şi încredere reciprocă, totul va fi foarte bine. Faptul 
că eu am fost şi poate voi mai fi în contact cu o altă 
civilizație, nu trebuie să altereze relația noastră. 

- După cum spuneam, nu cred că vei mai putea fi „un 
om obişnuit” pentru nimeni, nici măcar pentru mine. 

- Atunci, schimbăm galaxia, ca să ni se piardă 
urma...! 

Cred că şi eu şi Hina ne-am testat reciproc gradul de 
acceptare viitoare. În pofida celor întâmplate, a noului meu 
statut, se pare că relaţia noastră a rămas neatinsă, ceea ce 
nu poate decât să mă bucure. 

Îi spun Hinei că vreau să ies la aer. Ea mă ajută să mă 
schimb, după care ieşim din clădirea pe care nu am mai 
văzut-o până acum şi care pare un fel de centru de 

recuperare. În fața imobilului este un părculeţ în care, de 
data aceasta, sunt nişte copaci foarte mari, groşi, cu 
ramurile întortocheate ca un labirint. Frunzele late şi 
cărnoase transformă dogoarea amiezii într-o plăcută 
răcoare. 

Zalmonin ne iese în întâmpinare şi ne invită să luăm 
loc pe nişte scaune ca de marmură, la o masă rotundă din 
piatră albă aflată la umbra generoasă a unui copac cu flori 
albastre. 

- Cred că ai aflat ce s-a întâmplat, îmi spune el. 

- Da, doar aşa în mare. Nu am înţeles, însă, de ce nu 
am fost afectat de radiația ucigaşă. Vi s-a defectat planeta? 

- În mod foarte surprinzător, codul tău genetic 
cuprinde gena „trans” care este specifică doar Transcendei. 

- Şi cum am ajuns noi să fim rude? 

- Nu ştim. Probabil că cei care te-au desemnat să fii 
Trimis, ştiind că vei ajunge pe Transcenda, te-au înzestrat 
cu această genă pentru a te imuniza. 

- Probabil. Care este situația aici? Aveţi răniţi, sunt 
pagube mari? 

- Tu ai fost singurul rănit. În privința pagubelor, 
Templul sacru a fost distrus de explozia Cristalului 
Soarelui. Pentru noi este o pierdere enormă, ireversibilă, 
dar pe care o acceptăm în schimbul salvării galaxiei. 

- Templul se poate reconstrui. 

- Nu Templul, ci Cristalul era vital pentru existența 
noastră. Fără acesta nu vom mai putea face prospecțiuni 
energetice la nivel galactic şi nici nu vom mai putea 
produce diamante su-eng. 

- Nu vă grăbiţi cu aceste concluzii. Veţi avea de jucat 
un rol poate şi mai important în galaxie, începând cu 
viitorul foarte apropiat. 

- Am pierdut definitiv contactul cu Vocile Celor De 
Dincolo. Nu ne mai rămâne decât să murim de bătrâneţe. 

Era să-i zic că de bătrâneţe nu mai au cum să moară, 
deoarece au trecut demult de ea; poate doar de plictiseală, 
dar mă abţin — s-au purtat prea frumos cu mine pentru a-i 
supăra cu astfel de glume. 

- Probabil că aveţi multe întrebări să-mi puneţi legate 
de cele întâmplate. Aş vrea să-i anunțați, în numele meu, pe 
membrii Consiliului Suprem al Federației şi pe şefii 
castelor coclone ale Marelui Sanctuar că vreau să ne 
întâlnim în cel mai scurt timp posibil pe o planetă locuibilă, 
aflată cât mai aproape de Zona Neutră. Acolo voi spune tot 
ceea ce este de spus. Pot să participe şi oricâţi dintre Marii 
Învăţaţi. De fapt, nu va fi o activitate secretă. Pot participa 
şi alte persoane acceptate de cei chemaţi. 

- Noi nu putem părăsi Transcenda. Este o lege 
nescrisă, o tradiție multimilenară care face acum parte din 
viața noastră. 

- Bine, atunci voi avea cu voi o întâlnire chiar aici, pe 
Transcenda. Desigur dacă doriți o astfel de discuție, dar, 
dacă se poate, chiar azi. 

- Bineînţeles că dorim să aflăm toate detaliile pe care 
ni le poți spune. 

- Hina, aş vrea ca mâine să plecam, dacă este posibil. 

- Da, desigur, tu hotărăşti acum. 

- Vom merge pe Apia pentru a-l lua pe Darh, apoi 
spre punctul de întâlnire stabilit de şefii federali şi cocloni, 
după care, acasă! 


XD 

Am plecat de pe Transcenda în urmă cu o lună. Marii 
Învăţaţi mi-au dăruit diamantul su-eng, mi-au arătat cum 
să-l utilizez şi i-au făcut şi nişte mici ajustări pentru a 
deveni mai compatibil cu mine. De acum înainte pot 
comunica cu orice alt posesor de asemenea diamant, adică 
cu bătrânii şi cu membrii Consiliului federal, aproape 
instantaneu, oriunde ne-am afla. Le-am sugerat Marilor 
Învăţaţi, asta aşa, de la mine, ca să nu se mai simtă inutili, 
să adune toate cioburile Cristalului şi să le depoziteze cu 
grijă într-un loc sigur. Au acceptat bucuroşi, cu speranţa că 
poate această piatră sacră ar putea fi refăcută cândva. 
Le-am dat şi o altă sarcină, sub formă de rugăminte, la fel 
de importantă, după părerea mea, ca şi prospectarea 
echilibrului  energetic-sen galactic. În mare, am 
convingerea că pe Transcenda lucrurile vor intra în curând 
într-o nouă normalitate. Sunt convins că îmi va fi mai greu 
cu restul galaxiei, dar nici nu intenţionez să impun ceva cu 
forța. 

L-am luat pe Darh de pe Apia, după care ne-am 
îndreptat împreună, tot la bordul „Fulgerului”, care mi-a 
mai fost lăsat un timp la dispoziție, spre planeta Ortada, 
aflată foarte aproape de Zona Neutră, locul stabilit de 
comun acord de cele două părți pentru întâlnirea stabilită, 
devenită acum un fel de congres galactic prin importanța 
care 1-a fost dată. 

Pe Ortada — una din planetele orzone care aparțin 
acum coclonilor — am aşteptat un timp pentru a se aduna 
toți participanţii. Am stat cât mai retras cu putință, am 
vorbit cât mai puţin, inclusiv cu Hina şi Darh, m-am închis, 
oarecum, în sinea mea, pentru a-mi face ordine în gânduri. 

Astăzi este ziua întâlnirii cu oficialii galaxiei. Toţi 
sunt deja adunaţi în sala cea mare a palatului central al 
capitalei. 

Sunt foarte multe alte persoane pe planetă, în special 
reprezentanți ai mass-media galactice, dar şi alții — 
sociologi, oameni de ştiinţă, diverşi specialişti, servicii 
secrete, cine ştie? 

Am ajuns acum în fața uşii, condus de câţiva 
organizatori din cadrul Federației. Mă întreb cât de mult va 
schimba acest moment, complexul social-galactic actual? 
Bine că nu va mai depinde de mine, ci doar de ei, de 
capacitatea lor de a se schimba... 

Intru şi mă îndrept spre tribună. Toţi s-au ridicat în 
picioare şi aplaudă. Înainte de a începe să le vorbesc, le fac 
semn să se aşeze şi arunc o privire de ansamblu în sală. 
Incinta este foarte mare. În primele rânduri, în două grupuri 
distincte, stau membrii Consiliului federal şi şefii castelor 
coclone. Urmează apoi câteva rânduri de fotolii libere, 
după care locurile sunt ocupate cu diverse alte persoane — 
ceilalți membri ai Marelui Sanctuar, reprezentanți ai 
planetelor, militari de grad înalt şi mulţi alții. Cu greu îi 
văd pe Hina şi pe Darh, undeva în partea dreaptă. 

Nu intenţionez să le vorbesc foarte mult, să mă pierd 
în amănunte. Aş vrea să pot prezenta lucrurile cât mai clar 
cu putinţă, fără dubii, fără interpretări, dar ştiu că nu îmi va 
fi uşor, având în vedere importanța mesajului. Mi-am notat 
câteva idei, dar cred că mă voi baza, până la urmă, tot pe 
stilul meu simplu şi la obiect de a mă face înţeles. 

Hai să încep cu un ton mai sobru, adecvat 
momentului: 

- Stimaţi participanţi, mă bucur că ne putem întâlni 
cu bine, după o perioadă în care am traversat o criză 
deosebit de gravă, cum de foarte mult timp nu a mai 
cunoscut galaxia noastră. Obişnuiţi prea mult să ne luptăm 

între noi, am fost luaţi prin surprindere de acest atac 
neaşteptat şi deosebit de dur din partea unui duşman 
necunoscut, posesor a unei tehnologii foarte avansate, care 
ne-a lovit din umbră cu intenţia clară de a ne nimici. Din 
fericire, au putut fi lăsate deoparte toate orgoliile, ambițiile 
şi frustrările şi s-a putut da o ripostă convergentă acestei 
agresiuni. Cooperarea dintre Federație şi Imperiul coclon, 
ar trebui să constituie baza de pornire pe un nou drum — cel 
al realizării unei galaxii unite şi puternice, capabile, pe 
viitor, să facă faţă oricărei agresiuni externe, dar să şi 
prospere în folosul fiecărui membru al ei. De la început 
vreau să vă spun că eu nu sunt aici pentru a trasa directive 
sau a da ordine. Vă voi spune doar cum stau lucrurile din 
punctul meu de vedere şi vă voi lăsa pe voi să decideţi ce 
aveţi de făcut pe viitor. Este normal să vă întrebaţi acum, 
după toate cele întâmplate, cine sunt eu cu adevărat. Cu 
riscul de a vă dezamăgi, vă asigur că sunt un pământean 
obişnuit, fără nicio apartenenţă la o civilizaţie necunoscută. 
Alegerea mea pentru rezolvarea acestei crize grave s-a 
făcut pe baza unei compatibilităţi sentimentale pe care am 
avut-o în raport cu intenția acestei civilizaţii de a ne ajuta. 
Am fost omul din interiorul sistemului nostru desemnat să 
faciliteze conexiunea între cele două lumi, pentru ca cei de 
dincolo să ne poată fi de folos în înfrângerea Rătăcitorilor. 
De ce au făcut-o printr-un intermediar? Pentru că ei sunt 
incompatibili cu dimensiunea noastră, în aceeaşi măsură în 
care suntem şi noi cu a lor. De ce tocmai eu? În principal 
pentru că niciunul dintre voi nu mai poate exprima 
sentimente atât de puternice, capabile se declanşeze o 
conexiune de acest tip, şi asta, fie pentru că vi le-aţi atrofiat 
în mod voit, în cazul federalilor, fie că le-aţi înecat în ură şi 
dorință de răzbunare, şi mă refer acum la cocloni. Nu mă 

întrebaţi nici cine sunt EI, deoarece nu am fost în 
dimensiunea lor, nu i-am cunoscut decât sub forma, 
imposibil de descris, a unui contact informaţional indirect. 
Mi-au transmis doar atât cât să pot înţelege modul de 
activare a Cristalului Soarelui — singurul element care îl 
putea distruge pe „Marele Dragon” — şi să conturez o cale 
de evoluţie prin care să devenim capabili de a riposta mai 
eficient în cazul producerii altor atacuri viitoare, dar şi prin 
care să realizăm o posibilă apropiere, compatibilitate cu 
lumea lor. Deci, eu nu am fost propriu-zis un Trimis — 
probabil că s-a făcut o traducere deductivă — ci mai degrabă 
un desemnat şi un mesager, ceea ce, în cazul de faţă, 
înseamnă acelaşi lucru. Cei care m-au delegat să vă vorbesc 
nu sunt morţii Transcendei, ci entități aflate... într-un fel de 
altă dimensiune a galaxiei noastre. Din păcate nu am 
cunoştinţele necesare pentru a traduce cu exactitate 
informațiile primite, dar nici nu cred că mai contează prea 
mult, din moment ce Cristalul s-a distrus şi, deci, 
conexiunea dintre noi a fost întreruptă. Totuşi, putem spune 
că suntem concetățeni galactici şi că ar trebui să avem 
aceleaşi interese — de dezvoltare liberă — deşi, o nouă 
apropiere între civilizațiile noastre se va mai realiza, 
probabil, într-un viitor destul de îndepărtat şi va depinde în 
foarte mare măsură de deciziile pe care le veţi lua în etapa 
imediat următoare. Ca un detaliu pentru cei interesaţi, cu 
foarte mult timp în urmă, civilizația transcendă, în apogeul 
evoluţiei sale, a luat contact cu aceştia prin intermediul 
Cristalului Soarelui, construit în acest scop, şi tot prin 
intermediul acelui pseudo-monolit s-a păstrat o poartă 
deschisă între cele două lumi. Din păcate, de-a lungul 
următoarelor zeci de milenii, Transcenda a decăzut, dar a 
rămas Cristalul, cu ajutorul căruia ni s-au transmis diverse 

informații prin care am fost ajutaţi, iar de data aceasta, 
practic salvaţi de la nimicire şi distrugere de către prietenii 
noştri nevăzuţi. Acum, când poarta nu mai există, nimeni 
nu ne mai poate ajuta. Va trebui să ne ajutăm singuri şi să o 
facem cât mai repede cu putință, în doar câteva decenii, 
deoarece Rătăcitorii, poate locuitori ai aceleiaşi dimensiuni 
neştiute, se vor întoarce. Acum sunt incompatibili cu 
caracteristicile spațiului nostru şi nici nu au primit 
informațiile aşteptate de la navele lor energetice trimise să 
ne spioneze şi să ne paralizeze activitatea pentru a nu ne 
putea apăra eficient în momentul venirii lor. Dar, mai 
devreme sau mai târziu, vor găsi modalitatea de a se 
adapta. Şi chiar dacă nu o vor face sau vor renunţa la 
intenţiile lor belicoase, noi tot trebuie să fim pregătiți. De 
ce le trebuie spațiul nostru, este simplu de dedus. Sunt 
agresivi şi cuceritori, trăiesc exploatându-i pe alții, au 
nevoie de teritorii noi pentru a se extinde. Probabil că 
flotele de luptă se pot reconstrui destul de repede, dar nu 
este vorba numai de nave de război şi de fortificații 
planetare. Nu trebuie să cădem în greşeala de a transforma 
galaxia într-o uriaşă cazarmă, amânând la nesfârşit 
satisfacția de a trăi cu plăcere fiecare clipă a vieţii. De fapt, 
nu trebuie să sacrificăm nimic, ci, dimpotrivă, avem nevoie 
să construim noi relaţii şi noi mentalități care să ne permită 
să evoluăm la un nou nivel spiritual, domeniu ce va trebui 
să devină punctul nostru forte în confruntarea cu aceşti 
Rătăcitori pe care, din punct de vedere tehnologic, foarte 
greu îi vom putea egala. 

Fac o mică pauză pentru a le stârni şi mai mult 
interesul, după care continui: 

- Cunosc doar în linii mari conflictul milenar care a 
existat între voi, federali şi cocloni. Nu ar mai avea niciun 

rost să pierdem timpul acum cu căutarea vinovaţilor. S-au 
făcut greşeli de ambele părți, s-au adunat tensiuni în 
ambele tabere: atacuri nejustificate, atitudini dispreţuitoare, 
teama coclonilor că vor ajunge o specie degenerată în 
galaxie, cât şi a federalilor că echilibrele lor sociale se pot 
nărui. Eu sper că acest conflict s-a încheiat în momentul în 
care ați tras primele salve de tun în duşmanul comun. 
Armatele voastre reunite au luptat eroic, s-au apărat şi 
ajutat reciproc. Flotele federale au intrat în luptă alături de 
cocloni, chiar dacă nu fuseseră atacate, iar coclonii, la 
rândul lor, au lovit duşmanul prin surprindere în două 
situații în care armata federală era în mare dificultate. Nu 
ştiu cât de mult vă mai ţin pe loc reticențţele trecutului, dar 
eu vreau acum, ca în numele prestigiului pe care mi l-am 
câştigat în galaxie, în baza împuternicirii primite din partea 
şefilor cocloni şi a încrederii arătate de membrii Consiliului 
federal, să prezint public scuze tuturor celor afectaţi, în 
numele celor care au greşit. Fie ca totul să fie iertat între 
voi, prin intermediul recunoştinței ce mi-o datoraţi! Nu 
mi-este uşor să renunţ la capitalul meu de popularitate, dar 
împăcarea galactică este vitală în aceste noi condiții. Ştiu 
că nu arătați la fel, nu gândiţi la fel, dar va fi foarte 
important să aveți de acum înainte interese comune. Nu 
trebuie să aşteptaţi alți „şerpi” sau „dragoni” pentru a vă 
coaliza din nou. A sosit momentul unei concilieri galactice 
definitive, care să aibă la bază principiul drepturilor egale 
pentru toţi cetăţenii, indiferent de specie, bazat pe onoare şi 
respect reciproc. Nu vă cere nimeni să formați acum o 
singură uniune, ar fi prematur, ar fi doar o alipire forțată, 
generatoare de alte noi tensiuni. Păstraţi-vă, deocamdată, 
identitatea în sferele voastre de influență, dar, în primul 
rând, faceți pace. Aţi putea încerca, pentru început, să 

transformați Zona Neutră într-o regiune de interes general, 
în care federali şi cocloni să conviețuiască în bună 
înțelegere, ca un experiment social pentru ce ar putea urma 
în viitor, puteţi intensifica schimburile comerciale şi puteți 
opta pentru transparență maximă în toate activitățile 
desfăşurate în comun. Vă puteți extinde şi în zonele 
nepopulate, pentru că aveţi destul loc la dispoziție. M-am 
interesat şi am aflat că împreună, Federaţia şi Imperiul 
ocupă doar jumătate din spațiul nostru cosmic, zona de 
dincolo de bara centrală galactică rămânând neexplorată, 
din câte am înţeles, din cauza sistării călătoriilor hiper- 
spațiale. V-aţi luptat mii de ani, motivaţi de nişte orgolii şi 
rațiuni sterile, dar acum, încă o dată spun, a sosit vremea 
unei schimbări calitative, unei transformări spiritual- 
sentimentale în sistemul social galactic. Legat de 
sentimente, ați avut abordări diferite şi, cred eu, ambele 
greşite. Dacă Federația a optat pentru un sistem strict 
rațional, în care sentimentele, trăirile, emoţiile erau privite 
ca pe nişte obstacole în calea dezvoltării sociale, în 
Imperiul  coclon s-au cultivat cu preponderență 
sentimentele negative — ura, invidia, răzbunarea, viclenia — 
toate acestea având un impact distructiv asupra relațiilor în 
cadrul macrosistemului cosmic. Mesajul care mi-a fost 
transmis şi pe care vi-l reproduc este că sentimentele 
pozitive trebuie redescoperite şi pe baza lor construită 
structura viitoarei societăți galactice. Iubirea, prețuirea, 
recunoştinţa, speranța,  considerația, toleranța, mila, 
altruismul, bunătatea ar trebui să constituie punțile de 
legătură prin care fiecare individ se conectează şi 
interacționează în cadrul angrenajului social. De ce sunt 
importante aceste sentimente? În primul rând pentru că ele 
reprezintă numitorul comun al tuturor ființelor evoluate 

dotate cu conştiinţă, zestrea intangibilă cu care ne naştem şi 
prin care suntem egali în faţa Creatorului. Venim pe lume 
cu diferențe de aspect fizic, de inteligență, de stare 
materială sau de sănătate, putem evolua diferit de-a lungul 
vieții sub aceste aspecte, dar din punctul de vedere al 
sentimentelor, zestrea ne este dăruită în egală măsură 
pentru toți şi ne rămâne intactă. Bogatul şi săracul, 
deşteptul şi prostul, sănătosul şi bolnavul, frumosul şi 
urâtul, primesc toţi aceeaşi avere sentimentală. În al doilea 
rând, sentimentele nu au bariere în manifestarea lor, pot fi 
generate cu intensități nelimitate de către fiecare în parte, 
fără să percepem vreo neputinţă în a le exprima. Aceste 
două aspecte, cât şi faptul că suntem întotdeauna conştienţi, 
ŞI, deci, responsabili, de toate sentimentele nutrite, 
generează concluzia că suma tuturor acestora, a trăirilor 
manifestate de-a lungul întregii vieţi, ne dau valoarea 
noastră finală, reprezintă unicul criteriu pe baza căruia ni se 
face aprecierea existenţei noastre. De fapt, ne apreciem, ne 
judecăm singuri, pe întreaga durată a vieţii, prin toate 
gândurile, stările, intențiile, faptele şi trăirile noastre care 
au câte un algoritm de transformare sentimentală, iar acea 
amprentă finală, imposibil de falsificat, ne va face 
compatibili sau nu cu starea spirituală a celui care ne-a 
creat în forma noastră materială. 

Din sală se ridică un murmur înfundat şi parcă cei din 
spate ar dori să ceară lămuriri. Nu le ofer acest prilej şi 
continui: 

- Am înțeles pe Transcenda că expresia „Puterea 
Inimii de Foc”, prevăzută în parola primită în Templul 
sacru, se referea, de fapt, la un sentiment, unul foarte 
puternic — dragostea pe care o nutresc pentru soția mea. Cu 
acest simțământ am reuşit să activez Cristalul Soarelui care 

l-a distrus pe „Marele Dragon”. Eu am fost ales pentru 
această misiune, am primit acest statut special, tocmai 
pentru că eram, dintre toți cei angrenați în aceste 
evenimente, singurul capabil de un sentiment de o 
asemenea intensitate. Dacă îmi permiteți o părere 
personală, nu ar fi exclus faptul ca Rătăcitorii să devină 
compatibili cu spațiul nostru, pe fondul absenței 
sentimentelor sau a manifestării laturii lor negative. Poate 
că nu are nicio legătură, dar apariţia navelor lor energetice 
s-a produs în momentul în care între Federație şi Imperiu 
exista o foarte mare tensiune. Bineînţeles că o transformare 
de o asemenea anvergură nu se poate face peste noapte, dar 
aveți destul timp la dispoziţie pentru a discuta, mai întâi în 
structurile fiecăruia, apoi să începeţi negocierile prin care 
să vă puneţi de acord privind evoluţia pe termen lung a 
galaxiei. Sunt multe variabile, multe greutăți, multe 
renunțări, multe riscuri de înfruntat. Încă o dată spun că 
mesajul pe care vi-l transmit nu include obligația de a urma 
această cale. Dacă veţi decide să acceptați această 
provocare, îmi permit să vă recomand — pentru că veţi avea 
nevoie de un pol neutru, de un centru de armonizare a 
procesului şi de temperare a tensiunilor ce pot apărea — să 
acceptați o supervizare a întregului proces din partea 
Marilor Învăţaţi ai Transcendei. Aceştia au neutralitatea şi 
înțelepciunea necesare pentru a aduce un plus de eficiență 
şi o garanție pentru reuşita procesului de unificare şi 
transformare socială la nivel galactic. Eu am discutat acest 
aspect cu bătrânii Transcendei şi au acceptat un asemenea 
rol, în cazul în care veți fi de acord să li-l încredințaţi. Dacă 
apreciaţi necesar, voi purta, în cursul zilei de azi, discuţii 
cu fiecare grup de interese în parte, chiar dacă prea multe 
detalii nu mai am de adăugat. Vă revine vouă misiunea de a 

găsi formula cea mai potrivită şi căile prin care să ajungeţi 
la aceasta, pentru a realiza o galaxie unită, puternică, aptă 
să supraviețuiască celor mai grele încercări care, destul de 
probabil, vor veni în viitorul nu foarte îndepărtat. Pentru a 
vă clarifica eventuale nelămuriri, precizez că eu nu mai 
sunt în contact cu cei care ne-au ajutat, de fapt am fost doar 
pentru foarte scurt timp, atunci când mi s-au transmis 
informațiile, nu fac parte dintre ei, cum am mai spus, nu 
ştiu dacă voi mai fi contactat vreodată — puţin probabil în 
absența Cristalului. Au avut nevoie de un pământean, 
deoarece acolo, pe planeta mea, sentimentele s-au păstrat în 
starea lor firească, nealterate de o rațiune excesivă sau de 
interese exagerate, şi le-a fost mult mai uşor să realizeze 
conexiunea prin intermediul unuia ca mine. Acum, când 
rolul ce mi-a fost atribuit s-a încheiat, mă voi retrage pe 
Pământ pentru o perioadă nedefinită. Posed diamantul su- 
eng dăruit de Marii Învățaţi, prin care pot fi contactat 
oricând. Îi rog pe membrii Consiliului federal să o 
scutească pe soţia mea de orice sarcină de serviciu pentru 
câteva luni. De asemenea, v-aş fi recunoscător dacă mi-ați 
lăsa la dispoziţie o navă cosmică. Dacă veţi avea nevoie de 
ajutorul meu, nu ezitaţi să mă solicitaţi. Voi fi onorat să 
particip la realizarea unei structuri galactice menite să ne 
facă mai puternici, mai eficienți şi mai buni. Aş putea fi o 
punte de legătură — domeniu în care cred că deja m-am 
consacrat — între Federație şi Imperiu, mai ales în perioada 
de început, în care fiecare dintre voi ar avea dificultatea de 
a renunţa la câte ceva, fie la eficienţa şi stabilitatea socială 
dată de rațiune, la visul de a realiza o societate perfectă, în 
care fiecare individ să aibă de partea sa forța întregului 
sistem, fie la avantajul dat de solidaritatea şi interesele 
comune unei singure specii. De fapt, nici nu cred că este 

nevoie să se renunțe la aceste valori deja câştigate, ci doar 
ca acestora să li se adauge componenta sentimentală care să 
dea întregului coeziune şi eficiență, iar individului 
compatibilitate şi utilitate la scară cosmică. Nu va fi deloc 
uşor şi de aceea, eu voi începe această eră a transformărilor 
radicale şi a eforturilor titanice, cu o... binemeritată 
vacanţă. 

Am încheiat cu o glumă, cu speranța de a mai 
destinde puţin audiența. Nişte zumzete oarecum vesele s-au 
auzit în sală, dar atmosfera rămâne destul de apăsătoare. 
Oare le-am cerut prea mult? S-ar putea... După zece mii de 
ani de eforturi să vină cineva şi să-ți spună: „Schimbă tot! 
Ia-o de la capăt!” Nu-i uşor. Totuşi, câţiva din spatele sălii 
au început să aplaude şi, de la aceştia, s-au molipsit şi 
ceilalți. Coclonii parcă s-ar bucura mai mult decât membrii 
Consiliului Suprem, care aplaudă ca şi cum şi-ar scutura 
praful de pe palme. 

les din sală şi mă îndrept spre apartamentul ce mi-a 
fost destinat, însoţit de câţiva dintre organizatorii acestei 
acțiuni. 

Cred că dezbaterile se vor întinde pe mai multe zile. 
Poate vor fi necesare multe alte discuţii, analize, puneri de 
acord, dar eu le mai stau la dispoziție doar în această după- 
amiază pentru întâlniri cu diversele grupuri. Mâine 
dimineaţă îmi iau familia şi... direcția acasă! 


XD 


Navele inamice ne-au înconjurat şi trag în noi din 
toate direcțiile. Scutul a căzut şi acum, fulgerele orbitoare 
ni se sparg direct în hublouri. Flota coclonă a fost complet 

distrusă, iar navele federale ard ca nişte torţe, incapabile să 
mai riposteze. Ceva îmi frige fața şi parcă îmi intră până în 
creier. Încerc să mă feresc, dar sunt paralizat şi nu reuşesc 
decât să mă zbat în acelaşi ritm cu şocurile loviturilor care 
ne zguduie nava în serii obsedante. Lucrurile din jurul meu 
se descompun şi le văd purtate în spaţiu de fluxul 
exploziilor. Acel ceva încă mă arde, îmi pătrunde în cap şi- 
mi carbonizează gândurile. O văd pe Hina, ca o nălucă 
albă, cum se apropie de mine încercând să mă tragă în 
refugiul altei dimensiuni, şoptindu-mi cu un glas 
distorsionat de influenţa portalului: 

- Sal, trezeşte-te! Ai avut un somn foarte zbuciumat. 

- Da, mă arde. Distruge laserul! 

Aaaah!! Încep să-mi revin cu greu. Sunt acasă, în 
dormitorul nostru şi o strâng în braţe pe soția mea. A fost 
doar o rază de soare care şi-a făcut loc printre atâtea crengi 
şi frunze, prin jaluzele şi perdea, găsindu-şi locul de joacă 
exact în ochii mei. Îmi privesc iubita ca pe o extraterestră şi 
îmi dau seama, în sfârşit, că ea chiar asta este! 

- Am visat, îi spun eu încă buimac, dar sărutându-i 
mâna care mă mângâia, că ne luptam şi pierdeam... 

- Hai, linişteşte-te! După atâta tensiune nervoasă 
acumulată, este normal să ai coşmaruri. Dar eu sunt lângă 
tine şi avem la dispoziţie timp nelimitat pentru a ne relaxa. 

- Darh pe unde este? 

- Pe navă. Nu a mai avut răbdare şi a plecat dis-de- 
dimineaţă pentru a-şi continua lectura informaţiilor pe care 
le-am copiat eu din biblioteca Transcendei. Cred că vreo 
două-trei săptămâni nu va mai face altceva. 

- Nu ştiu ce să cred, dar am impresia că fiul nostru 
mă cam evită de câteva zile. Mi se pare mie sau am greşit 
eu cu ceva? 

- Nu îți face probleme! Am discutat eu cu el şi am 
înțeles de ce se poartă aşa. Este copleşit de noua ta poziție 
galactică şi se simte puțin vinovat că, timp de mai mulți 
ani, te-a desconsiderat fără motiv. Timpul va rezolva 
această problemă minoră. Probabil din acest motiv se 
concentrează şi pe studiul informaţiilor aduse de mine, ca 
să treacă mai repede acest timp de acomodare la noile 
condiţii. El a mâncat deja. Merg să pregătesc masa şi 
pentru noi. 

- Bine, draga mea, vin şi eu imediat. 

Da, în sfârşit, din nou pe Pământ. Am sosit acasă 
aseară târziu, după o călătorie marcată doar de nerăbdarea 
întoarcerii. Parcă au trecut ani... 

Membrii Consiliului Suprem mi-au pus la dispoziție 
„Fulgerul galactic” pe termen... „nedefinit”, s-au exprimat 
ei, dar ştiu că asta nu înseamnă „definitiv”, cum mi-ar fi 
plăcut, ci doar... „până când ne-o trebui şi nouă”. 

Pe planeta Ortada nu am mai stat mult — doar cât să 
discut cu Consiliul federal, cu Marele Sanctuar şi cu 
reprezentanții mass-media, desigur, cu fiecare grup separat. 
Totul s-a terminat în coadă de... rândunică ciufulită! 
Lucrurile sunt destul de încurcate şi va fi nevoie de foarte 
mult timp pentru a se urni ceva din loc. Deeeh, mentalități 
crâncene la extratereştrii ăştia! Cea mai mare rezistenţă la 
schimbare o opun moşii Federaţiei. Păi cred şi eu! Într-o 
societate plină de trăiri, emoţii şi interacțiuni sentimentale, 
cei care au capul supraaglomerat de rațiune îşi cam pierd 
pozițiile din „Superligă” şi ajung prin „Divizia B”. Dar 
deocamdată nu mai este treaba mea. Să facă fiecare ce 
doreşte până când oi avea eu chef să mă întorc la ei pentru 
a relua discuţiile. Eu sunt acum în concediu nelimitat. 
Totuşi, mai am un lucru de făcut — unul foarte important 
pentru mine — înainte de a mă arunca cu totul în valurile 
relaxării. 

Ne-am întins în fotoliile din balcon — acest „întins” 
fiind media dintre aşezatul Hinei şi tolănitul meu — şi 
ascultăm ciripitul păsărelelor în această plăcută dimineață 
de vară. Am lăsat razele soarelui să se joace cum vor ele pe 
mine şi mi-am indus ideea că, de fapt, acestea îmi fac un 
masaj reconfortant. 

Întind o mână şi o prind pe iubita mea de braţ, urcând 
tiptil cu degetele spre subsuoară, unde îi trag un gâdilat, dar 
ea rămâne visătoare, mulțumindu-se doar să întindă şi ea 
mâna pentru a mă mângâia pe obraz. Eeehehe, ce bine e să 
fii extraterestru! Nu te gâdili! 

- Hei, nu mai zici nimic?, o întreb eu dornic să 
provoc o discuţie. 

- Pot să spun doar că, după foarte mulți ani de 
încordare, acum este primul moment în care mă simt cu 
adevărat relaxată, fără griji. 

- Păi cred şi eu! Cât timp ai fost sub influenţa moşilor 
şi îşi vărsau ei grijile în capul tău, era normal să fii 
încordată, dar acum, că eşti cu mine, gata, a venit şi 
relaxarea. Deşi, mă surprinde faptul că nu-ți faci probleme 
pentru viitorul galaxiei, tocmai acum când suntem într-un 
moment de răscruce. 

- Da, dar nu mai suntem presaţi de timp şi îmi pot 
permite ca pentru cel puţin o lună terestră să nu mai ştiu de 
nimic. Doar de dragostea ce ţi-o port ţie, cel mai important 
om din galaxie. 

- Eee, am fost şi eu pentru câteva minute, dar acum 
am revenit la normal. 

- Eşti prea modest. Vei rămâne în memoria multor 
generaţii, că doar ai salvat galaxia de la un dezastru 
iminent, ai fost singurul în contact cu civilizația unei alte 
dimensiuni şi ai trasat linia de evoluţie pentru acest colţ de 
Univers. Ţi se pare puţin? 

- O să mi se pară suficient abia atunci când Federaţia 
şi Imperiul vor forma o singură structură galactică. Ce 
părere ai? Se va ajunge vreodată la aşa ceva? 

- Mesajul tău a fost foarte clar exprimat şi înțeles ca 
atare, iar scuzele pe care le-ai prezentat în numele ambelor 
părți, au avut mare efect. Schimbarea înseamnă 
supravieţuire şi oricâtă inerție socială ar exista în cele două 
sisteme, eu cred că interesul comun va avea câştig de 
cauză. 

- Eu nu le-am propus doar o simplă fuziune socială, 
ci şi o nouă abordare, sentimentală, a viitorului. Nu ştiu de 
ce am impresia că Federaţia nu mai este capabilă de aşa 
ceva, după atâtea secole sau milenii de rațiune cultivată 
până la extrem, iar coclonii vor rămâne la fel de oportunişti 
în orice alte noi condiţii galactice, fiind, aparent, de acord 
cu schimbarea, dar stând la pândă pentru a profita cât mai 
mult din aceasta. 

- Dacă îți aminteşti, dintr-o discuţie mai veche a 
noastră, sociologii Federaţiei lucrează de mai mult timp la 
un proiect în care importanța sentimentelor este 
reconsiderată. Eu sunt convinsă că vom reuşi, pentru că 
suntem o societate dinamică. Avem nevoie doar de puțin 
timp pentru a ne obişnui cu ideea şi de a concepe un nou 
sistem social complex care să se dovedească viabil în cazul 
tuturor simulărilor la care va fi supus. Eu sunt dovada vie 
că un federal înzestrat cu sentimente nu perturbă cu nimic 
echilibrele deja existente. Vom face schimbările în mod 

treptat şi fiecare renunțare la ceva va fi un câştig pentru 
altceva. Iar coclonii se vor adapta noilor cerinţe, pentru că 
la aşa ceva se pricep ei destul de bine. 

- Mă bucur că ai amintit de persoana ta, întorc eu 
capul spre Hina, ţintuind-o cu o privire fixă. Te rog să te 
gândeşti foarte bine! Nu crezi că este momentul să avem o 
discuţie foarte serioasă, între patru ochi? 

- Sinceră să fiu, am aşteptat să îmi spui mie, soţiei 
tale, mai multe amănunte despre misiunea ta, decât le-ai 
relatat celorlalți, dar nu am vrut să forțez lucrurile. Am 
presupus că nu vrei sau nu poţi să-mi spui mai mult. 

- Hina, nu mai sunt naivul pe care l-ai întâlnit prima 
dată. Ţie ţi-a rămas reflexul de a te juca cu mine, dar ar 
cam fi cazul să te opreşti, mai ales că, între timp, eu am 
evoluat, devenind acel ins unicat de care depinde întreaga 
galaxie. Fiind atât de important, aştept de la tine să mă 
tratezi ca atare şi să iei în calcul faptul că, având acces la 
atâtea informaţii, nu mai pot fi minţit cu uşurinţă. Vreau ca 
inițiativa acestei discuţii secrete să îți aparțină. Cer prea 
mult? 

- Bineînţeles că îmi ceri prea mult! Tu trebuie să îmi 
arăţi că această discuţie este strict necesară, poate 
oferindu-mi un indiciu... 

- Ți-l ofer: componenta sen a echilibrului energetic 
galactic. Este suficient? 

- Daaaa, înţeleg la ce te referi şi recunosc faptul că pe 
Transcenda, încercând să îmi explic unele lucruri legate de 
tine, am făcut, pe cont propriu, nişte investigaţii secrete 
legate de acest echilibru energetic, fără acordul superiorilor 
mei, dar nu îmi dau seama de ce readuci în discuţie un 
lucru atât de complicat, într-un moment în care hotărâsem 

să fim cât mai relaxaţi cu putință. Însă, dacă doreşti să-mi 
transmiți nişte informaţii necunoscute mie despre acest 
subiect, sunt foarte nerăbdătoare să le aflu. Îţi propun ceva 
interesant. Hai să plecăm în vacanța aceea pe care mi-ai 
cerut-o în urmă cu cincisprezece ani şi pe care nu am avut 
timp să ţi-o ofer până acum! Vom fi doar noi doi şi vom 
avea timp suficient să discutăm despre orice. Cunosc 
câteva locuri admirabile în galaxie. Ce părere ai? 
- Sunt de acord. 


XD 


Primul loc... „admirabil” al Hinei este mizerabila 
planetă Kola!!! 

A doua zi după discuţia noastră am plecat de pe 
Pământ, lăsându-l pe Darh pe planeta Apia 3 pentru a-şi 
continua documentarea şi spunându-le cunoscuţilor noştri 
pământeni că ne-am întors din jungla amazoniană şi 
plecăm să vizităm Tasmania, chipurile!, totul în scopuri 
ştiinţifice. 

Hina şi-a exprimat dorința să revedem, pentru 
început, locul unde s-a îndrăgostit ea de mine. Şi aşa m-am 
trezit în pustietatea asta a spaţiului coclon, pe cel mai urât 
corp ceresc posibil. Dar nu am mers unde a fost ea 
prizonieră, ci am pătruns cu „Fulgerul galactic” foarte 
adânc sub scoarța planetei, printr-un adevărat crater care 
s-a continuat cu un puț imens şi nişte galerii, uriaşe 
tuneluri, toate expresia lăcomiei coclonilor care au mutilat 
acest bolovan cosmic în dorinţa de a obține cât mai mult 
minereu de titan şi alte metale necesare lor. Păi dacă faci 
nave ca prostu”, îţi trebuie tablă, nene! 

Ne-am oprit cu „Fulgerul” acolo unde galeria s-a 
îngustat atât cât nava să nu mai poată înainta. Stau şi mă uit 

la pereţii colțuroşi de afară, ca o curcă picată în fântână. 
Hina nu ştiu ce tot mai verifică pe la pupitrul ei. 

Sar dintr-o dată în picioare şi-i spun: 

- Draga mea, degeaba calculezi, că nu încăpem mai 
departe. N-ai un târnăcop pe-aici, că ies eu să mai lărgesc 
găuroiul. 

Hina nu-mi gustă gluma. Mă ia de mână, îmi scoate 
brăţara cu diamantul şi o pune pe un fotoliu, după care mă 
trage spre ieşire. Sper să nu mă ducă în celula în care a stat 
ea! Nu. Ajungem în camera de relaxare a navei unde îi cere 
computerului să creeze două fotolii gonflabile şi să umple 
spaţiul cu sferele acelea elastice specifice ritualului helian. 
Apoi comandă programul „ECR — nivel zero”, prilej cu 
care atât baloanele, cât şi fotoliile capătă un aspect 
fosforescent. 

Îmi face semn să iau loc. Se aşează şi ea 
spunându-mi: 

- Acum suntem în siguranță şi putem vorbi fără nicio 
restricție. 

- De ce m-ai adus pe mizeria asta de planetă şi la 
asemenea adâncime? Mai suntem în vacanţă, sau facem 
concediul lu” Burtea haiducul?! 

- Am înţeles de la tine, în discuţia avută pe balcon, că 
vrei să îmi spui ceva strict secret. Te-am adus aici deoarece 
planeta Kola, datorită compoziţiei minerale pe care o are, 
prezintă cea mai bună ecranare dintre toate corpurile 
cosmice cunoscute în galaxie. Nimeni nu poate intercepta 
nimic din ceea ce vom discuta aici. 

- Dar în casă la noi ce-avea? Cine ne auzea? 

- După evenimentele petrecute pe Transcenda, toată 
galaxia este cu ochii pe tine. Ţi se monitorizează orice 
mişcare şi fiecare cuvânt. 

- Prin intermediul diamantului su-eng?! De-aia mi 
l-ai luat de la mână? 

- Şi prin multe alte procedee. Dacă doreşti cu 
adevărat să îmi spui anumite lucruri, acum este momentul 
cel mai potrivit. 

O privesc câteva clipe tăcut. Oare m-a adus aici cu un 
dublu scop? Oare chiar a făcut investigațiile acelea pe cont 
propriu? Şi dacă le-a făcut, mă pot afecta ele pe mine cu 
ceva? Orice-ar fi, trebuie să am încredere în ea. Întind o 
mână şi îi mângâi părul pentru a o vedea cum reacționează. 
Îmi prinde mâna uşor şi mi-o sărută. 

- Hina, îi spun eu, indiferent ce se va întâmpla între 
noi aici şi acum, îţi sunt recunoscător pentru toate clipele 
minunate pe care mi le-ai dăruit. Şi au fost mai multe decât 
aş fi putut spera. 

- Mă sperii puțin. Urmează să îmi spui ceva... grav? 

- Nu grav, dar... radical, ceva care s-ar putea să 
zguduie relația noastră. 

- Sper să nu se întâmple nimic rău între noi. Te 
ascult. 

- Mi-a luat ceva timp, dar până la urmă am înţeles. 
Am reuşit lucrul acesta abia când am pus cap la cap mai 
multe întâmplări aparent normale şi am constatat că, 
împreună, au o semnificație aparte care se ridică deasupra 
realității aparente. Nu cred că această înțelegere a mea 
făcea parte din plan şi de aceea am fost destul de precaut. 

- Te rog să fii mai clar! Ce ai înțeles, de fapt? 

- Hai, Hina, fă efortul şi ia-mă în serios! Am înţeles 
cine am fost, ce rol am jucat şi, mai ales, mi-am dat seama 
că, de fapt, tu eşti adevăratul Trimis. 

- 171... Pe ce te bazezi când faci o astfel de afirmaţie?, 
întreabă ea aproape şocată. 

- Da, îmi dau seama din reacţia ta că nu făcea parte 
din plan ca eu să înţeleg acest lucru. Îmi pare rău dacă ți- 
am încurcat prognozele, dar şi mai rău mi-ar părea dacă 
acest fapt ar avea repercusiuni asupra relației noastre. 

- Dragul meu, care sunt argumentele tale pentru o 
asemenea afirmaţie fantezistă? Îţi promit că te voi asculta 
cu foarte multă atenţie şi răbdare. 

- O să ai nevoie de amândouă. Să o iau cu începutul. 
Tu nu m-ai ales pe mine după principiul acela al dublei 
suficienţe, ci după alt criteriu care îmi scapă. Mi-am dat 
seama, mult mai târziu, din faptul că eu am fost foarte 
puţin afectat de arma Q-total, mult mai puţin decât Jan 
care, fără să îl jignesc, nu este mai inteligent decât mine. 
Ceva m-a protejat şi doar tu te-ai aflat de fiecare dată lângă 
mine când am fost sub influenţa radiaţiei delta. Apoi, în 
mâna ta, diamantul su-eng vibrează de energie, dar eu i 
l-am dat unei fete de pe Apia, fără să îl poată vedea, şi 
habar n-a avut ce este, confundându-l cu ceasul lu’ bunica! 
Ne aflăm acum înconjurați de aceste sfere elastice. Păi, în 
primul rând că ritualul helian se face fără haine, dar atunci 
când pretindeai tu că-l desfăşori şi am intrat eu forțat peste 
tine, tu erai îmbrăcată, iar baloanele tale m-au curentat, 
ceea ce nu s-a mai întâmplat data următoare când am făcut 
dragoste în contextul aceluiaş ritual. Atunci când ai fost 
singură, ca şi acum când ne ascundem, le-ai încărcat cu o 
anumită energie pentru a ecrana camera. Probabil 
comunicai cu semenii tăi, aflaţi cine ştie unde, şi aveai 
nevoie de maximă intimitate. Hai să continui, spunând că 
tu, federală din cercurile înalte de decizie, ar fi trebuit să fii 
aproape iremediabil inhibată sentimental şi totuşi ai fost şi 
eşti capabilă de trăiri de maximă intensitate, iar la aşa ceva 
nu te poţi preface fără ca un pământean ca mine să nu-şi 

dea seama. În timpul luptei noastre cu „dragonii”, tot 
timpul m-ai încurajat să merg spre Transcenda, deşi, un 
comportament firesc de federal — ca în cazul lui Baal Spaal, 
de exemplu — ți-ar fi cerut să-i protejezi cu orice preț pe 
Marii Învăţaţi. Deşi nimeni nu ştia nimic despre stăpânii 
din umbră ai „dragonilor”, tu le-ai minimalizat rolul, 
asigurându-mă, poate pentru a-mi da impulsul necesar 
continuării misiunii, că nu sunt deocamdată compatibili cu 
spațiul nostru, informaţie care mi-a parvenit mie pe timpul 
conectării la Cristal şi pe care, în mod normal, tu nu ar fi 
trebuit să o ştii. Şi tot legat de mine, mi-ai exagerat în mod 
voit contribuţia la rezolvarea crizei. Când nimeni nu ştia 
nimic precis, când moşii Consiliului aveau mari îndoieli, tu 
îmi vorbeai fără echivoc de rolul pe care trebuie să îl joc 
până la capăt. Şi l-am jucat, deoarece am bănuit că 
identitatea ta trebuie să rămână neapărat secretă şi că ai 
nevoie de mine ca de un paravan, de cineva care, la final, 
să atragă asupra sa întreaga atenţie a galaxiei. 

- Îmi spui nişte lucruri foarte interpretabile. 

- Da. Şi citesc în ochii tăi că le interpretez foarte 
corect. Dar lasă-mă să continui! Nu mă bazez numai pe 
păreri personale, care pot fi subiective, ci şi pe declarații 
ale lui Sherkan, căruia i-oi fi băgat tu pe gât diverse 
programe de interdicţie în divulgarea unor secrete, dar eu l- 
am luat pe ocolite şi fraierul s-a dat de gol cu multe lucruri. 
Dacă îți aminteşti, m-am revoltat la un moment dat că prea 
apăreau toți grămadă prin jurul nostru şi noi îi descopeream 
abia în ultima secundă. Păi da, pentru că tu oprisei senzorii 
de mare distanță sub un pretext aproape pueril, în realitate, 
cred eu, pentru a crea nişte stări de tensiune emoțională 
destinate fuziunii mai rapide a intereselor federalo-coclone. 

Ajunşi în apropierea Transcendei, mi s-a părut că planeta 
se vede cam în ceață şi am fost surprins să constat că, 
dintr-o dată, imaginea devine clară. Am pus asta pe seama 
folosirii diamantului su-eng, dar am aflat după aceea, tot de 
la Sherkan, că în timpul cât vizibilitatea a fost afectată, 
„Fulgerul galactic” era învăluit în scutul nedetectabil, 
motiv pentru care nici Marii Învăţaţi nu ne contactau, 
nesesizându-ne prezenţa. De ce era nevoie, draga mea, să 
stăm mascaţi în faţa Transcendei? Să-ţi spun ce cred eu! 
Pentru că trebuia să găseşti un pretext pentru a folosi 
diamantul su-eng, cel care nu mai era la tine, nu ca să le dai 
un apel bătrânilor cum ai pretins, ci pentru a-mi declanşa 
mie ceva în cap, deoarece acel fapt a coincis cu momentul 
în care eu am început să am nişte viziuni de pre-conexiune 
la Cristal. Altceva. Acum, aproape că mi se pare comică 
reacția ta în momentul în care bătrânii mi-au spus că nu te 
pot primi şi pe tine pe planetă din motivul deja cunoscut. 
Ai încercat din răsputeri să mă sensibilizezi cu expresii de 
genul: „lasă-mă pe un asteroid!”, „o să supraviețuiesc”, „eu 
contez mai puţin”, determinându-mă să mă opun, să mă 
revolt, să nu accept despărţirea de tine. Pentru că tu trebuia 
să fii neapărat prezentă pe Transcenda. Ca o paranteză — 
dacă ai fi spus „Lasă-mă pe o planetă!”, poate că te lăsam, 
crezându-te în siguranţă, dar pe un asteroid, niciodată! Mai 
departe, aşa, mai pe scurt. Ai scăpat de Baal imediat ce ți 
s-a oferit prilejul — cu siguranţă că ți-ar fi depistat unele 
influențe asupra mea, dacă era prezent — şi mi-ai spus-o 
când era deja un fapt încheiat. Tu ai ştiut înaintea Marilor 
Învăţaţi că scutul Transcendei nu va rezista. Ai spus că ţi-a 
rezultat „din măsurători”, de parcă bătrânii nu-şi cunoşteau 
propriul lor scut şi ei măsurau grădina, în loc să fie 

preocupaţi de „dragon”! Ai acceptat să facem dragoste pe 
planeta pe care federalii o consideră sacră, într-o perioadă 
foarte tensionată, când duşmanul bătea la uşă, ceea ce ar fi 
făcut orice pământean ca mine, dar niciodată un federal ca 
tine. Nu ca tine, că tu eşti altceva. Ai vrut atunci să-mi 
activezi sentimentele faţă de tine, deoarece urma să am 
nevoie de ele, deşi ar fi trebuit să ştii că te iubesc deja la 
intensitate maximă. Imunitatea mea la radiația letală a 
Transcendei nu a fost, de asemenea, întâmplătoare. Totuşi, 
era să mă păcăleşti — ai plâns vizibil afectată de ce mi se 
întâmplase şi lucrul acesta, recunosc, nu pot să îl explic. 
Apoi, a existat un moment în care tu ţi-ai coordonat 
anumite acţiuni — cel al confruntării cu „Marele Dragon”. 
Atunci, şi nu mai devreme, trebuia să foloseşti diamantul 
se-eng — sectorul acela informaţional încorporat în el care 
nu era alb cum se aşteptau Învăţaţii, ci colorat, deoarece 
conţinea şi altceva de care nici ei nu aveau cunoştinţă — 
invocarea unui document din biblioteca Transcendei — oare 
de ce nu l-or fi citit bătrânii înaintea ta?, n-or fi avut timp 
săracii!! — de care mi-ai spus abia dimineaţa, deşi ar fi fost 
normal să fi aflat de el încă din seara precedentă, deoarece 
eu te-am lăsat dormind şi nu studiind în bibliotecă, poate şi 
convingerea mea că sunt foarte grav afectat de radiaţie şi că 
este momentul să ofer tot ce am mai bun în mine — 
sacrificiul, element foarte încărcat emoţional şi, deci, foarte 
potrivit pentru activarea Cristalului. Poate şi plânsul tău 
avea menirea de a-mi accentua starea emoţională. Odată 
mi-ai spus că tu nu ai capacități paranormale de acelaşi 
nivel cu al membrilor Consiliului Suprem federal. Am 
înțeles mai târziu că, de fapt, tu le ai mult mai mari. Cred 
că prin acestea, încă de dinaintea plecării noastre de pe 

Pământ, tu mi-ai făcut ceva, mi-ai băgat o obsesie în cap, 
m-ai conectat la ceva, pentru că tot timpul am avut această 
senzaţie — că trebuie să fac un anumit lucru — împlinită 
doar în momentul conectării la Cristal. Ai gândit, ai 
planificat lucrurile cu mult timp înainte de a se petrece 
faptele. În ultimul timp ai stat foarte mult în preajma mea, 
probabil pentru a te asigura că îmi joc rolul de care nu 
aveam cunoştinţă, dar faptul acesta mi-a creat şi mie un 
avantaj — cunoscându-te foarte bine, am putut să-mi dau 
seama că, într-un fel foarte subtil, evaziv, tu de fapt ai fost 
nevoită de împrejurări să te comporţi nefiresc pentru un 
federal, pentru felul tău de a fi cu care mă obişnuisei, 
nevoită să încalci anumite reguli. Un ultim argument: tu ai 
fost singura persoană care, vorbind de echilibrul energetic 
galactic, i-ai adăugat particula „sen”. Şi de fiecare dată 
când ai pronunţat-o, am simțit că este ceva mult mai mult 
decât un simplu cuvânt. Deci, Hina, ce înseamnă „sen” şi 
cine eşti tu de fapt? 

- Dacă îţi aminteşti, această întrebare ţi s-a pus şi ţie, 
pe Apia 3, de către membrii Consiliului Suprem: „Cine eşti 
tu, Sal-Gal?” 

- Da, aşa este, numai că eu am răspuns la această 
întrebare. Acum, că suntem în străfundurile Kolei, mascaţi, 
ecranați şi fosforescentizaţi, răspunde şi tu! 

Hina se ridică pe jumătate, se răsuceşte spre mine şi 
vine cu genunchii pe fotoliul meu aşezându-se pe coapsele 
mele, în timp ce cu palmele încearcă să mă atingă pe 
tâmple. Într-un gest reflex, de protecţie, eu iau un balon şi 
îl pun între noi spunându-i: 

- Probabil vrei să-mi ştergi memoria pentru că ştiu 
prea multe... 

- Şi crezi că poți să mi te opui cu balonul acesta?, mă 
întreabă ea zâmbind. 

- Presupun că nu mă pot împotrivi, dar te previn că... 

- Sal, te rog să te calmezi! Nu îţi voi face niciun rău. 
Voiam doar să te sărut. 

- Să mă săruţi, să mă adormi şi să mă împăiezi. 

Hina revine pe fotoliul ei, stă gânditoare câteva 
secunde, după care îmi vorbeşte: 

- Într-adevăr, nu făcea parte din plan ca tu să 
conştientizezi aceste lucruri, dar acum mă aflu deja în fața 
unui fapt împlinit şi nu pot decât să mă adaptez noilor 
condiţii. M-ai ajutat enorm şi însemni prea mult pentru 
mine ca să-ți şterg memoria, aşa că sunt nevoită să te 
includ în plan. Într-un fel, mă bucur că ţi-ai dat seama. Mă 
face să mă simt mândră de tine, să am satisfacția că nu am 
greşit atunci când te-am ales din miliardele de pământeni. 

- Pe ce criterii m-ai ales? 

- Aşa cum ţi-ai dat seama, nu a contat rezistenţa ta în 
fața armei Q-total, de fapt, fără ajutorul meu, sub influența 
ei ai fi fost incapabil de a mai reacționa. Aveam nevoie de 
cineva care să se poată îndrăgosti nebuneşte de mine, atât 
de mult încât, la momentul potrivit, să poată activa 
Cristalul Soarelui prin intensitatea sentimentelor sale. 
Te-am găsit pe tine, care aveai ca ideal feminin exact 
imaginea mea, dar am ţinut cont, bineînţeles, şi de faptul că 
şi mie trebuia să îmi placă de tine. Am apreciat foarte mult 
optimismul, umorul şi firescul tău, stilul de a-ţi trăi viaţa în 
mod liber, fără răutăți, prejudecăţi, patimi sau frustrări. Şi 
mai ai o calitate care te-a făcut foarte util misiunii mele — 
altruismul, dorinţa ta de a fi de folos, de a ajuta pe toată 
lumea, după cum s-a văzut, chiar până la sacrificiu. 

- Păi, după cât de mult te-ai folosit de mine, merit şi 
eu puține laude. Dar să ştii că, de fapt, cu acel sacrificiu de 
pe Transcenda, nu am mai avut încotro, că de bună voie, nu 
prea... 

- Da, m-am folosit de tine, dar nu ca de o marionetă, 
ci ca de soțul meu, despre care ştiam că m-ar fi ajutat 
necondiționat. Când ţi-am vorbit prima dată despre 
echilibrul energetic-sen galactic, ţi-am făcut şi o legătură 
subtilă cu un volum de informații care ţi-au stat tot timpul 
la dispoziție — de aici şi senzaţia că trebuie să faci ceva — 
dar la care urma să ai acces doar la momentul potrivit. 
Particula „sen”, deşi înseamnă altceva şi o să revin asupra 
acesteia, am folosit-o ca pe un link, ca pe un semn activator 
al conexiunii, cu precizarea că numai eu puteam declanşa 
deschiderea acelei ferestre informaţionale. 

- lar informaţiile acelea le-ai înmagazinat în 
diamantul su-eng. 

- Nu. Ar fi fost prea riscant, având în vedere că la 
acesta aveau acces toţi cei de care trebuia să mă feresc cel 
mai mult. M-am folosit de diamant doar pentru a-i 
determina, atât pe membrii Consiliului Suprem, cât şi pe 
Marii Învăţaţi, să-şi concentreze toată atenţia asupra ta. 
Informaţiile au fost într-o zonă pe care lor le-am făcut-o 
inaccesibilă, undeva foarte ascuns în capul tău. În privința 
plânsului meu, acesta a fost foarte sincer — în mod voit 
m-am lăsat liber impresionată de sacrificiul tău pe care erai 
dispus să îl faci pentru semenii tăi, față de care nu aveai 
nicio obligaţie şi aceasta a fost reacția mea firească. 

- Dar ştiai că sunt imun la radiația Transcendei. 

- Da, bineînţeles, altfel te-aş fi păzit cu străşnicie, 
mai ales că te cred în stare de multe... boroboaţe. 

- Şi de ce posed eu gena „trans”? Mi-ai implantat-o 
tu? 

- Nu. Aici este o poveste mai lungă şi nu are rost să 
deviem de la subiect. Mulţi pământeni au această genă, 
moştenită de pe vremea când o misiune transcendă a vizitat 
planeta voastră, cu mai multe milenii în urmă. 

- Foarte interesant! Dar ai dreptate, să rămânem la 
discuția de bază! Tot nu mi-ai spus cine eşti tu şi pe cine 
reprezinți. 

- Noi suntem ființe energetice şi existăm, nu în altă 
dimensiune, ci în acelaşi spaţiu galactic pe care îl folosiţi şi 
voi, fiinţele materiale. Am apărut cu mult timp înaintea 
voastră, încă din perioada formării galaxiei, şi, deşi putem 
trăi oriunde, preferăm zonele puternic energizate — spaţiul 
central galactic, aglomerările de stele. 

- Voi locuiţi în Sfera Interzisă!! 

- În mare parte da, dar nu numai acolo. Ca să înţelegi 
cum stau, în principiu, lucrurile, va trebui să mă asculți cu 
atenție. O să-ți spun foarte, foarte pe scurt, câteva 
informații generale despre Univers, aşa cum îl percepem 
noi, Energeticii. Mă voi folosi de o sferă elastică din 
această cameră, căreia îi voi atribui denumirile geografice 
terestre pentru a mă face mai uşor înţeleasă. Va fi o 
descriere simplistă, dar elocventă. În forma sa 
nemodificată, această sferă arată ca globul pământesc. Pun 
un deget arătător pe Polul Nord şi celălalt deget de la 
cealaltă mână pe Polul Sud. Apropii mâinile astfel încât 
cele două degete să se atingă în centrul Pământului. S-au 
format, în zona celor doi poli, un fel de pâlnii, iar zona 
ecuatorială s-a umflat spre exterior. Aproximativ aşa arată 
Universul, cu precizarea că este într-o dinamică 
permanentă, energia şi materia circulând continuu ca 
într-un gigantic perpetuum mobile, fiind expulzate prin 
pâlnia de extensie a Polului Nord, urmând suprafaţa 

Pământului — aflându-se în expansiune în emisfera nordică 
şi, odată cu depăşirea Ecuatorului, fiind în contracție în 
emisfera sudică — şi pătrunzând în pâlnia de absorbţie a 
Polului Sud care le atrage, le sfărâmă, le prăbuşeşte în sine 
până în centrul Pământului, de unde sunt expulzate din nou 
într-un nou ciclu. În permanență se nasc noi structuri 
energo-materiale în zona nordică şi altele pier în zona 
sudică. Tot secretul acestei uriaşe dinamici se află în 
interior, în centrul Universului, acolo unde se face trecerea 
de la sfărâmare la o nouă creaţie. Acestui loc, fiecare 
civilizație suficient de avansată pentru a-i conştientiza 
existența, 1-a dat o altă denumire. Fie că i se spune „Poarta 
de Trecere”, „Originea Lumilor”, „Purgatoriul”, „Punctul 
Sacru” sau „Focul Etern” semnifică începutul şi sfârşitul 
tuturor lucrurilor. Se poate deduce că Universul nu are 
început şi sfârşit în sens absolut, că se extinde şi se 
contractă în acelaşi timp, că este finit şi infinit. Pot 
continua cu paradoxurile, dar mult mai important este să 
mergem spre ceea ce ne interesează acum, încercând să 
înțelegem ce anume ţine acest ansamblu într-o dinamică 
permanentă şi de ce existăm noi şi voi în această ecuație 
cosmică. Pentru aceasta, trebuie să adăugăm elementul 
central al sistemului — îi voi spune doar matricea creatoare, 
generatorul de spirit, fără să îl numesc într-un fel anume, ca 
să nu exercit nicio influență asupra ta în acest sens. Dacă 
materia poate fi definită ca fiind energie condensată, despre 
energie se poate spune că este spirit condensat. Deci, tot 
ceea ce există în Univers este spirit sub diverse forme de 
manifestare. Acesta trasează nişte linii principale — făcând 
o similitudine mai pe înțelesul tău, să le spunem 
hiperstringuri — care ies din centru, formează pâlnia de 
extensie, conturează suprafața definind-o cu gigantice 

curbe, pătrunzând apoi prin pâlnia de absorbţie şi închizând 
circuitul precum liniile unui câmp magnetic; pentru că ce 
se află acolo, în centru, este capabil să genereze aşa ceva. 
Pe prima porțiune a ciclului, cea interioară, din cauza 
presiunii şi temperaturii considerate infinite, nu poate 
exista decât o structură spirituală, dar pe măsură ce valorile 
celor doi parametri scad, starea energetică prinde contur. 
Din liniile principale se desprind filamente — să le numim 
superstringuri — care conturează viitoarele aglomerări de 
materie din care se vor forma galaxiile în care va apărea 
viața cu inteligenţa la nivel energetic şi material. Noi 
putem lua forma materială, dar nu şi pe cea spirituală. Voi, 
Materialii, nu puteți fi decât materiali. Dar şi noi şi voi 
avem ceva comun — zestrea noastră spirituală, care ne dă 
determinarea ca prin suma noastră de sentimente, emoţii, 
trăiri să contribuim la perpetuarea şi întărirea sistemului. 

- Şi de ce îmi spui mie toate lucrurile acestea mai 
mult tehnice despre Universul pe care noi, muritorii de 
rând, şi aşa nu îl putem cuprinde? 

- Când ţi-am vorbit prima dată despre echilibrul 
energetic-sen galactic m-am referit, de fapt, la un caz 
particular al acestei componente sentimentale a 
Universului. Spuneam că are o latură pozitivă şi una 
negativă, după cum şi sentimentele noastre pot fi pozitive 
sau negative. Odată încheiată viața noastră în acest plan 
existențial, păstrăm doar suma sentimentelor pozitive şi 
negative pe care le-am manifestat de-a lungul întregii vieți, 
valoare rezultată atât din însumarea tuturor trăirilor, cât şi 
din transformarea elementelor raționale şi de altă natură, 
nonemoțţională, în cuante sentimentale. Ajunşi în centrul 
Universului, în locul acela de trecere spre un nou început, 
vom fi compatibili cu — să folosesc, totuşi, un sens 

cunoscut ţie — Creatorul numai prin sentimentele noastre 
pozitive, pe care le vom păstra, cele negative se vor anula 
de la sine, acestea nefiind reciclate din cauză că prezintă 
riscul de a deregla balanţa extrem de fină a Universului. În 
acest mod, ca o explicaţie a existenței noastre, fiecare 
dintre noi îşi poate aduce contribuţia la stabilitatea şi 
perpetuarea întregului ansamblu universal, iar pentru sine, 
poate beneficia de cât mai multe cicluri cosmice, pentru 
desăvârşirea sa spirituală. Dacă sentimentele negative ar fi 
lăsate să treacă într-un nou ciclu, s-ar acumula până la 
punctul în care ar destabiliza întregul sistem, care s-ar 
transforma probabil într-un haos, oricum în ceva în care noi 
nu am mai putea exista şi nicio altă formă stabilă de 
organizare. Stă în puterea fiecăruia dintre noi ca, prin 
aceste cicluri succesive, să ajungem la o condiție spirituală 
foarte avansată, poate — şi mă hazardez acum cu o afirmație 
pentru care nu avem, încă, o dovadă — generatoare de un alt 
Univers. 

- Stai puţin! Spuneai atunci că există şi o latură 
negativă, oarecum benefică, menită să dea echilibru 
întregului sistem. 

- Da, dar acea latură a fost prevăzută de la început în 
planul de creaţie şi are rolul de a asigura diversitate şi 
dinamică întregului ansamblu. Ea este un element generat 
de matricea spirituală şi nu o acumulare a stărilor negative 
ale entităţilor energetice sau materiale. Îţi spuneam despre 
aceasta că este responsabilă cu entropia şi că, în exces, dă 
instabilitate  subsistemului în care se manifestă. 
Sentimentele negative ale ființelor nu trebuie să alimenteze 
această latură şi de aceea sunt anulate la trecerea spre un 
nou ciclu cosmic. De fapt, şi aici avem o nelămurire — nu 
ştim dacă sunt anulate, având în vedere că lucrurile nu 

dispar, ci se transformă, sau trimise într-o zonă din interior, 
unde ar putea fi supuse unui proces de purificare, de 
dezmembrare a structurii lor negative, perturbatoare şi 
reformatare după o matrice neutră, pentru a fi apoi 
reînscrise în circuit sub o formă brută, prelucrabilă. 

- Cam încâlcită treaba! Ce face, mai exact, un ins 
care... hai să zic, îşi părăseşte starea sa materială sau 
energetică, în cazul vostru? Se duce direct acolo sau 
aşteaptă să-i vină rândul la... Judecata de Apoi? Şi mai 
poate influența lucrurile prin lumea noastră? 

- Va fi un fel de suflet călător, o entitate spirituală 
care, în funcție de valoarea sa sentimentală, se va putea 
ataşa sau nu de acele hiperlinii spirituale cosmice care îl 
vor conduce spre centrul Universului, unde va primi 
revelaţia unui nou început, pentru partea sa pozitivă, şi va 
suporta procesul de purificare pentru latura negativă. 

- Înţeleg că ce este rău, nu trece fără să fie prelucrat, 
dar ce este bun nu creează un surplus de energie care poate 
stabiliza prea mult procesul, încremenindu-l? Parcă aşa îmi 
explicasei. 

- Cumulurile sentimentale apărute pe durata unui 
ciclu cosmic nu pot influența balanţa fină a Universului 
decât după ce s-a făcut trecerea prin matricea spirituală, 
numai pe porțiunea de echilibrare, de-a lungul pâlniei de 
extensie şi numai dacă, din Centru, se consideră necesar un 
asemenea reglaj. Acestea îşi păstrează integritatea, devin 
autonome şi îşi pot îmbogăţi valoarea spirituală tot mai 
mult, cu fiecare trecere, dar se pot şi degrada, decăzând 
valoric şi repetând etapele irosite. 

- Şi cum aţi aflat voi aceste lucruri? Aţi făcut, deja, 
mai multe treceri? 

- Eu nu, dar unii semeni de-ai mei, cu siguranță. De 
fapt, sunt necesare foarte multe treceri, acumulată multă 

bogăție spirituală pentru ca într-o existență energetică — 
foarte improbabil într-una materială — să devii conştient de 
condiția ta cosmică, iar când se întâmplă acest lucru, nu te 
mai materializezi, ci rămâi în stadiul spiritual, continuând, 
probabil, să te înnobilezi. Acesta este şi motivul pentru 
care nu avem date foarte amănunțite — cei care află tot 
adevărul nu mai repetă formele inferioare de existență. Noi 
ne bazăm mai mult pe observaţii directe şi pe deducţii 
legate de manifestarea câmpurilor, de existenţa radiaţiei de 
fond emise din Centru, de modificări, perturbări şi 
autoechilibrări energetice la nivel cosmic, de modul de 
influențare a marilor mase materiale şi de multe altele. 

- Aş putea presupune că moşii Consiliului Suprem 
care tot fac prospecţiuni asupra echilibrului energetic ştiu 
diverse aspecte ale acestei realități. De ce au optat ei pentru 
calea rațională? 

- Ei nu ştiu nimic. După cum ţi-am spus, reglajul se 
face independent de voinţa sau puterea noastră, la o cu totul 
altă scară. Echilibrul este în primul rând de natură 
spirituală, dar are manifestări energetice şi materiale. Cei 
care fac prospecţiuni percep doar aceste efecte, iar prin 
reglajele lor au, de fapt, nişte intervenții artificiale 
perturbatorii care, în plus, ne provoacă nouă, ființelor 
energetice , foarte mari dificultăți de existență. Este ca şi 
cum ne-ar otrăvi. De aici a apărut rațiunea pentru care am 
trimis navele energetice prin portal — ca să stopăm procesul 
acesta de prospecţie şi influență. 

- Cuuum??!! Voi aţi trimis „dragonii” peste noi? Nu 
puteaţi să găsiți o rezolvare mult mai simplă, fără să 
omorâți atâta lume? 

- Totul a fost calculat în cele mai mici detalii. Ai să 
fii surprins să afli că nu a murit nimeni în toate 
confruntările care au avut loc. Au fost distruse doar navele 
coclone robotizate, deci fără echipaj, iar celelalte doar 
avariate. 

- Totuşi, atâtea distrugeri pentru un lucru care, cu 
siguranţă, ar fi avut şi alte soluţii... 

- Nu există soluții simple pentru o problemă atât de 
complexă. Operaţiunea desfăşurată de noi a avut mai multe 
obiective. În primul rând trebuia distrus Cristalul Soarelui, 
care producea cea mai mare perturbaţie asupra existenței 
noastre. Acest dispozitiv a fost conceput şi realizat de 
civilizația transcendă în apogeul dezvoltării sale, pe baza 
unor premise false, ca un dispozitiv de legătură cu o altă 
dimensiune, dar fără acordul reprezentanților noştri. A fost 
mai degrabă un accident tehnologic, iar Vocile Celor De 
Dincolo sunt, în realitate, reproduceri accidentale ale 
întrunirilor Vorbitorilor noştri. Al doilea motiv al acestui 
pseudo-atac, a fost acela de a determina cele două poluri de 
putere din lumea voastră materială să se unească într-o 
uniune galactică foarte puternică, având la bază o 
componentă sentimentală. Pentru că Rătăcitorii există şi, 
când vor veni, trebuie să ne găsească pregătiți. 

- Tot există? Credeam că inexistența unei civilizații 
din altă dimensiune îi anulează şi pe ei. Cine sunt şi ce mai 
vor şi ăştia? 

- Rătăcitorii reprezintă o civilizație materială foarte 
avansată tehnologic, venită spre noi din zona de contracție 
universală aflată aproximativ pe acelaşi meridian cosmic cu 
al nostru. Au stăpânit mii de galaxii, dar le-au părăsit şi 
rătăcesc acum prin Cosmos în căutarea unui nou cămin. 
Galaxia noastră şi multe altele din jur sunt ideale pentru 
ceea ce îşi doresc ei. 

- Înţeleg că vin de foarte, foarte departe. De ce bat 
atâta drum şi nu cuceresc galaxiile din zona lor? Sunt toate 
deja ocupate? 

- Ca să folosesc aceeaşi terminologie terestră, 
căminul lor se află acum în zona Cercului Polar de Sud, în 
pragul pâlniei de absorbție, un loc unde nu se mai poate 
locui, deoarece acolo se produce o continuă sfărâmare a 
materiei. Au părăsit demult acea zonă şi caută noi teritorii 
de locuit în zona calmă, de expansiune a Universului, 
pentru că nu vor să încheie ciclul cosmic, nu vor să ajungă 
la..., hai să spun ca tine, „Judecata de apoi”, la proba 
compatibilității cu matricea spirituală a Creatorului. De ce 
nu vor? Deoarece ei sunt F.I.O., adică ființe inteligente 
optimizate, rezultate în urma combinării inteligenţei 
biologice cu cea artificială. Acest fapt, cât şi atitudinea lor 
agresivă, îi privează de o zestre spirituală care le-ar permite 
trecerea spre un nou ciclu cosmic. 

- Aha! Nu au sentimente pozitive şi nu sunt 
compatibili cu locul din centrul Universului. Se tem că vor 
fi trimişi în neant. Sunt, probabil, foarte raţionali, ca şi 
federalii!!! De aceea aţi intervenit voi, energeticii, pentru 
crearea unui suport sentimental, emoțional al dezvoltării 
galactice! Ca să nu ajungem ca ei. 

- Da, şi pentru aceasta. Vezi acum că intervenția 
noastră s-a bazat pe o mare complexitate de factori. Forma 
de existență rațională adoptată de Federație tindea să 
conducă spre o astfel de evoluţie. Dar să ştii că şi coclonii 
prezintă un pericol în acest sens. Ei au trecut, în secret, la o 
optimizare tehnologică deocamdată la scară redusă, dar... 

- Navele robotizate?... 

- Nu. Acelea nu se combină cu inteligenţa biologică, 
dar Kal Tabol are microcipuri implantate care îl fac 
superior semenilor săi şi nu este singurul. Cum îți explici 
ascensiunea sa foarte rapidă la şefia Imperiului, sau faptul 

că a fost tot timpul la curent cu situația galactică, deşi se 
afla, aparent izolat, pe nava noastră? 

- Ia ui-te, mocofanul! Am sesizat eu că nu mai este 
prost ca ceilalți. Făcea pe cooperantul cu mine, dar avea 
mânecile burduşite cu aşi de treflă! Totuşi, Hina, nu cred că 
este bine să devenim prea sentimentali. Toate preocupările 
raționale au şi ele rostul lor. 

- Nu a cerut nimeni să se renunţe la rațiune, aceasta 
fiind, deasemenea, un atribut al spiritului şi elementul care 
ne conferă responsabilitate pentru toate faptele şi trăirile 
noastre. Noi spunem, aşa cum a fost inserat şi în 
informațiile la care ai fost tu conectat pentru a le transmite 
semenilor tăi, că trebuie să existe un echilibru între toate 
componentele spirituale cu care am fost înzestrați, dar că 
tot ceea ce gândim, trăim şi simţim se transformă într-o 
componentă sentimentală care, în final, ne va da valoarea 
vieții noastre. Orice gând sau acțiune se va traduce într-o 
cuantă pozitivă, neutră sau negativă, după caz. De ce 
aprecierea generală se face în plan sentimental şi nu 
rațional? Pentru că aşa este conceput totul, pentru că 
rațiunea este relativă şi nu asigură un etalon unitar de 
apreciere. 

- Am o întrebare. Dacă acest Cristal al Soarelui vă 
făcea vouă rău, de ce m-aţi conectat la el, de ce l-aţi folosit 
pentru a anihila „dragonul”? 

- Ai tot dreptul să fii suspicios şi să doreşti să-ți 
lămureşti orice amănunt. Din acest motiv îți ofer şi atât de 
multe detalii, ca să înţelegi foarte bine situația de ansamblu 
şi să îţi păstrezi astfel toată încrederea în mine. Vom avea 
nevoie unul de altul şi în continuare. Noi am folosit 
Cristalul doar ca pe un mijloc de conexiune care ne masca 

nouă identitatea. Exista deja convingerea că prin Cristal 
vorbesc Cei De Dincolo şi ar fi fost riscant ca noi să 
deschidem un alt canal de comunicare, divulgându-ne 
prezenţa, în loc să folosim unul deja existent şi deja atribuit 
altcuiva, care nu mai ridica suspiciuni nici Marilor Învăţaţi 
şi nici Consiliului Suprem. „Dragonul” a fost absorbit prin 
Cristal deoarece era energia trimisă şi controlată de noi, pe 
care o luam înapoi printr-o modalitate firească, lăsând să se 
creadă că în acest mod criza s-a încheiat printr-o victorie 
finală. Dar mai ales, trebuia ca această energie să distrugă 
Cristalul. 

- Ce relative sunt lucrurile! Noi credeam că am 
distrus „Dragonul”, dar, în realitate, acesta a distrus 
Cristalul. De ce atâtea secrete, Hina? De ce nu veniţi să ne 
spuneți direct? Ce mai aveţi de ascuns? 

- Trebuie să rămânem ascunşi deoarece contactul 
între civilizații atât de diferite are implicații negative 
majore pe termen lung. Orice măsură a noastră, oricât de 
bună ar părea, ar dezavantaja pe cineva, ar crea tensiuni 
sociale şi v-ar schimba, practic, viitorul pe care doar voi 
aveţi dreptul să vi-l construiți aşa cum doriţi. În plus, 
valorile dobândite artificial, conformarea forțată unor 
principii impuse din exterior, nu vă vor fi de folos la 
trecerea prin matricea spirituală a Universului. Este foarte 
complicat, sunt prea multe variabile de luat în calcul pentru 
a se putea menţine un echilibru satisfăcător. Există şi un 
principiu al neamestecului în evoluția altora... 

- Păi v-aţi amestecat deja, chiar dacă indirect. 

- Nu am impus nimic. V-aţi păstrat dreptul de 
decizie. Am intervenit doar pentru că eram influențați de 
ceea ce se petrecea la voi şi există acest pericol general 
reprezentat de Rătăcitori, care ne va afecta şi pe noi. 

- Şi nu suntem mai puternici în faţa acestui pericol 
general dacă acționăm uniţi? 

- Ba da. S-a luat deja decizia de acțiune convergentă, 
dar intervenţia noastră se va produce doar la momentul 
potrivit şi va fi, pe cât posibil, ascunsă. De fapt, „Puterea 
Inimii de Foc”, acel fragment din parolă, a fost un test pe 
care voi, materialii, l-aţi trecut cu bine, prin contribuția ta 
exclusivă. Vorbitorii noştri au căzut de acord să creeze un 
front comun cu voi împotriva Rătăcitorilor, numai dacă 
cineva din lumea voastră putea activa Cristalul cu puterea 
sentimentelor, demonstrându-vă astfel potenţialul pentru o 
cooperare eficientă. Pentru că trebuie să ştii — cea mai 
avansată tehnologie federală actuală, nu ar valora nimic în 
fața Rătăcitorilor. Noi anticipăm că principala luptă se va 
duce în plan spiritual. 

- Aţi pus soarta unei lumi întregi în mâinile unui 
singur individ. Nu prea mi se pare corect. Ce vină aveau 
ceilalți dacă eu ratam dintr-un motiv oarecare? 

- Nu a fost un joc al hazardului. Tu ai fost ales cu 
grijă, ţi s-au creat toate condiţiile pentru a-ţi exprima 
valoarea în acest sens şi dacă ai fi ratat tu, nici ceilalți nu ar 
fi reuşit. Important este că acum suntem împreună în fața 
pericolului, chiar dacă lumea ta nu ştie asta. 

- Şi cam ce înseamnă acest „acum”? Când vor ajunge 
Rătăcitorii la noi? 

- În ritmul actual de deplasare, în aproximativ o mie 
de ani, dar viteza lor ar putea să crească foarte mult sau 
spaţiul de parcurs ar putea să fie redus prin utilizarea unui 
traseu interior... 

- Aaaa!!, păi de ce mă pui să-mi mai fac griji degeaba 
pentru soarta galaxiei? Să fie sănătoşi cu toţii! Ne mai 
întâlnim... la pâlnia de... prăbuşire ca să ne facem curaj 
unul la altul pentru a ne arunca în cap! Şi voi m-aţi pus să 

mint că vin în câţiva zeci de ani şi că există cineva în altă 
dimensiune care ne ajută. 

- Nu este rău să fie grăbite puţin lucrurile. Ideea cu 
civilizația din altă dimensiune fiind fictivă, va fi 
abandonată după un timp, din lipsă de probe şi din 
convingerea că acea conexiune dintre lumi a fost distrusă, 
iar tu ai fost pus să minți pentru a construi o pistă falsă, 
care ne va ajuta pe noi să rămânem în continuare în umbră. 

- Fictivă, fictivă, dar s-ar putea să se nască o 
adevărată „religie” din civilizaţia asta inventată de voi. Şi 
totuşi, nu era mai bine să-i lăsaţi pe „morții Transcendei” 
să constituie pista falsă, că şi-aşa credeau toţi în ei? De ce a 
fost nevoie să scorniți altceva? 

- Deoarece misterele Transcendei trebuie să rămână 
îngropate în timp, să nu se încerce reconstruirea Cristalului 
Soarelui. 

- Să te mai întreb un lucru. Sunt Rătăcitorii atât de 
puternici încât să vă poată învinge şi pe voi, stăpânii 
energiilor de tot felul? Pot face ei față cu succes navelor 
voastre de tip „dragon”, care pe noi ne-au călcat în picioare 
ca pe gângănii? 

- Rătăcitorii ştiu de existenţa noastră şi vor veni 
pregătiți să ne înfrunte. Rămâne de văzut dacă vor fi 
capabili să ne şi învingă... 

- Bine, hai că mai avem destul timp să ne pregătim. 
Sau, din partea mea, să se pregătească cei care vor avea 
de-a face cu ei. Spune-mi altceva! De cât timp ai luat forma 
materială? Te simţi rău în această postură? Şi cât vei mai 
sta printre noi? Nu cred că pot influenţa prea mult lucrurile, 
dar aş fi foarte nefericit dacă ai pleca. 

- Mă simt foarte bine alături de tine şi vom rămâne 
împreună pe toată durata vieții tale materiale. Mai avem 

multe lucruri de făcut împreună pentru a ne duce planul la 
bun sfârşit, şi acum faci şi tu parte din acesta, în calitate de 
partener unic al meu. Am venit aici în urmă cu o sută de 
ani tereştri. Practic, mi-am înscenat naşterea, ca să nu 
existe nicio suspiciune în privința mea. 

- Da, v-aţi gândit la toate. Chipurile, tu eşti federală 
get-beget, în timp ce eu par că am apărut dintr-o dată, aşa, 
de undeva, fapt ce îi determină pe toţi să stea cu ochii pe 
mine. Probabil că nimeni nu m-a crezut când le-am spus că 
sunt un pământean obişnuit. Dar, să zicem că îmi convine 
şi sper ca această discuţie, cu noua răsturnare de situaţie, să 
nu schimbe cu nimic relația noastră de iubire... Partener 
unic, zici? Nu sună rău! Dar cu Darh ce facem? Îi spunem? 

- Nu, în niciun caz. Ai grijă, te atenționez în modul 
cel mai serios, nimeni, dar absolut nimeni nu trebuie să afle 
aceste lucruri. În acel moment planul actual ar cădea şi ar fi 
înlocuit cu altul, în care relația noastră nu s-ar mai regăsi! 

- Vai de mine! În cazul acesta, tăcere beton, mai ceva 
ca în Groapa Marianelor! 

- De fapt, ca să fiu sinceră cu tine până la capăt, 
există deja o anexă la plan care prevede ca, în situația 
deconspirării existenței noastre, tu să fii sacrificat. 

- Fi na! Că eu oi fi prost să stau! În ce sens 
„sacrificat”, că sună... ca la abator? 

- Vei fi făcut responsabil de tot ceea ce se va 
întâmpla, atribuindu-ţi-se apartenenţa la un anumit pol de 
putere, în timp ce noi vom rămâne în umbră. Mai bine să 
nu ştii, dar reţine te rog, într-o astfel de situație eu nu voi 
mai putea să te ajut cu nimic! 

- Draga mea, dar vouă nu vi se pare că vă folosiți cam 
mult de mine? 

- Ba da, ne folosim foarte mult de tine şi ne bazăm pe 
cooperarea şi discreția ta. Fără să mai dau explicații inutile, 
avem nevoie de un intermediar pentru relația cu lumea 
voastră şi tu eşti foarte potrivit pentru aceasta. Însă, te şi 
recompensăm pentru serviciile tale — ţi-am creat o poziție 
de invidiat în galaxie, trăieşti satisfacţiile unor mari 
realizări, eşti părtaş la o transformare pozitivă fără 
precedent în... 

- Îmi ajunge ca recompensă prezenţa ta alături de 
mine. Ba, pentru asta, aş mai colinda şi prin galaxiile din 
jur. Am reţinut că trebuie să păstrez secretul, chiar şi față 
de Darh, deşi mi se pare puţin nedrept... 

- Darh îşi va juca şi el rolul său, dar mult mai târziu. 

- Roluri peste roluri...!! Poate şi voi jucaţi nişte roluri 
atribuite de nişte entităţi, de data aceasta, spirituale şi habar 
nu aveţi... 

- Viaţa însăşi poate fi privită ca un rol pe care îl 
primim la începutul ciclului cosmic, într-o „piesă de teatru” 
patronată aparent de hazard, în care dispunem de o relativă 
liberă alegere... Logic, spiritualii există, dar nimeni nu are 
acces în acea sferă decât, poate, după multe cicluri 
cosmice. 

- Da, îmi amintesc ce-ai spus — cu fiecare trecere, 
oricare dintre noi are posibilitatea să se perfecționeze; 
dacă-l ţin sentimentele, dacă nu, la gunoi cu el! Ooof, draga 
mea, cel puţin la noi, pe Pământ, e greu să gândeşti şi să 
simți numai de bine. 

- Pe Pământ, pe Darena sau Coclonia, în altă galaxie 
ori pe alt meridian cosmic, toate ființele, energetice sau 
materiale, au şanse egale de exprimare prin intermediul 
componentei sentimentale, care are cel mai direct mod de 
conversie spirituală. 

O ascult pe Hina cum îmi spune toate aceste lucruri 
incredibile şi nu îmi vine să cred că sunt singura ființă 
materială care are o relație atât de directă cu cineva din... 
alt sistem de referință. Ar trebui acum să o percep ca pe 
ceva foarte straniu, dar eu continui să o iubesc pe această 
fată ca şi cum nimic nu s-ar fi întâmplat. Simt nevoia să mă 
conving că Hina a rămas aceeaşi, că este în continuare 
iubita mea. Mă apropii de ea încercând să o ating cu 
buzele. Îmi răspunde imediat, parcă încercând să afle 
acelaşi lucru despre mine. Ne sărutăm pasional. 

- Te vei obişnui cu adevărata mea identitate?, mă 
întreabă ea îmbrățişându-mă. 

- Draga mea, sunt puţin şocat, că nu află omv’ în 
fiecare zi aşa ceva, dar în privința sentimentelor nimic nu 
s-a schimbat în ceea ce mă priveşte. Te iubesc la fel de 
intens, numai că acum parcă am senzaţia că nu prea te 
merit. 

- Mă bucur foarte mult că relația noastră nu are de 
suferit. Să ştii că, în realitate, nu sunt chiar atât de rigidă pe 
cât am vrut să par în calitatea mea de federal. În lumea mea 
viața se trăieşte..., în multe privinţe altfel, ai să fii surprins 
să afli cum. 

- Cu atât mai bine. 

- Vreau să te întreb şi eu ceva. 

- Te rog. 

- De fapt, două lucruri — în primul rând, când ai 
simulat, în fața lui Baal Spaal, conectarea la Cristalul 
Soarelui, ai făcut, totuşi, o descriere foarte fidelă la ceea ce 
s-a întâmplat după aceea: Cristalul învăluit în lumină şi 
raza aceea care ţâşnea din el şi distrugea „Dragonul”. A 
fost o întâmplare? 

- Bineînţeles! Atunci am inventat şi eu ce mi-a trăsnit 
prin cap ca să îl conving pe moş că trebuie să ajungem pe 
Transcenda. 

- În al doilea rând — când eram în Templul sacru, iar 
Cristalul era pe cale să se activeze, mi-ai spus nişte cuvinte 
foarte frumoase. 

- Toate adevărate. 

- Ştiu. Dar, la un moment dat, ai afirmat:” Dragostea 
mea pentru tine va trăi veşnic şi va zdruncina Timpul şi 
Spaţiul prin eternitatea ei”. Ce ai vrut să spui? 

- Păl..., ce să spun? Atunci nu mai gândeam, doar 
iubeam. Aşa am simţit. De ce întrebi? 

- Pentru că această expresie seamănă izbitor cu ciclul 
universal de care ţi-am vorbit eu. O dragoste profundă şi 
curată va trece fără restricții prin matricea spirituală a 
Universului şi se va înnobila cu fiecare ciclu cosmic 
parcurs, sfidând Timpul şi devenind eternă. 

- Acum văd şi eu că se cam potriveşte, dar atunci 
când am rostit aceste cuvinte nu ştiam nimic de... ciclurile 
Universului. Pur şi simplu am nimerit-o. 

- Da, deci au fost doar nişte coincidenţe..., rosteşte 
Hina dusă puţin pe gânduri, ca şi cum ar medita la ceva 
mult mai complicat. Hai să ieşim şi să mergem într-un loc 
cu adevărat destinat pentru petrecerea vacanţelor! 


XD 


Mă legăn alene în hamacul din balconul vilei aflate 
cam la jumătatea pantei dintre vârful muntelui şi țărmul 
mării. Văd de aici poteca ce şerpuieşte în ambele sensuri 
printre florile sălbatice multicolore, spre piscuri şi spre 
plajă. M-am distrat de minune zilele acestea. Hina a fost un 

partener ideal pentru petrecut timpul liber — veselă, 
relaxată, iubitoare. M-a adus pe planeta ei natală, Helia — 
vorba vine „natală”, unde s-a prefăcut ea că se naşte — şi 
trebuie să recunosc că a avut o idee excelentă. Totul a fost 
până acum, şi sper să continue să fie, minunat. Ne-am iubit 
ca nişte... optimizaţi în ale amorului şi cred că a rămas 
restantă iubita mea cu cel puţin zece rapoarte de informare 
către vorbitorii ei. 

O aud cum vine spre balcon. Întorc capul pentru a-i 
sorbi fiecare zâmbet, fiecare privire jucăuşă. Dar ea intră 
încruntată şi foarte precipitată. Ce s-o fi întâmplat iar? Nu 
mă lasă galaxia asta să respir deloc! 

- Ce necazuri mai avem?, o întreb eu fără niciun chef 
de a o lua de la capăt cu altă criză. 

- A apărut o problemă cu o gravitate iminentă. 
Ridică-te, te rog! Îţi aminteşti de nava aceea misterioasă, 
dublura „Fulgerului galactic”? 

- Da. Parcă plecase Jan după ea. A găsit-o? 

- Se află acum pe orbita acestei planete, iar trei 
membri ai echipajului acesteia s-au teleportat la noi în 
sufragerie şi te caută pe tine. 

- Treeeei?!! Parcă erau doar doi. Şi de ce mă caută? E 
de rău? Hai să sărim de la balcon şi tuleo prin grădină! 

Dar Hina mă apucă de mână şi mă trage spre camera 
cu pricina, spunându-mi: 

- Nu putem să fugim. Trebuie să-i înfruntăm. 

Măăăi, dar chiar că nu-i de glumă! Apuc din mers o 
rachetă de tenis aflată pe hol şi o ridic, pregătit, ca la 
intrarea în sufragerie, să pocnesc cât mai repede pe cât mai 
mulți. 

Hina deschide uşa şi mă împinge înăuntru, rămânând 
în urma mea. Bravo! Ea, mare energetică şi tot eu cu 
încasatu”! Strâng racheta în mână, gata de altoit. Dar rămân 


365 


Constantin GORNEA 


stupefiat. În faţa mea stau serioşi şi nemişcaţi, ca la poza de 
grup a nu ştiu cărei conferinţe mondiale, Jan, nea Mitică şi 
Comisarul. Înţeleg că a fost o farsă de-a Hinei, dar ce caută 
ăştia aici?! Şi de ce tocmai acum, când sunt în vacanță? Ca 
să mi-o strice, normal! Or avea vreo problemă şi au auzit 
că eu mă pricep la rezolvat din astea. Dar nu pot să-mi 
stăpânesc bucuria reîntâlnirii cu vechii mei prieteni şi mă 
arunc în braţele lor. 


XD 


În urmă cu câteva ore, prietenii mei au plecat spre 
Zona Neutră. Nea Mitică şi Comisarul merg spre casă, 
adică spre Coclonia, iar Jan are nişte misiuni de patrulare 
pe-acolo. Două zile am râs, am povestit şi am petrecut ca-n 
vremurile noastre bune. Toţi sunt bine şi prea puţin 
schimbaţi. Am promis că o să ne întâlnim mai des de acum 
înainte. 

Hina m-a ajutat să dezleg şi secretul navei 
misterioase. Este o copie fidelă a „Fulgerului galactic”, 
bineînţeles, doar ca aspect exterior, nu şi ca tehnologie, 
făcută de cocloni în speranța de a înşela cu aceasta 
vigilenţa federalilor, pentru a ajunge şi a culege date strict 
secrete despre planetele strategice ale Federației. Tot mă 
miram eu atunci cum de nu mai fac coclonii viclenii. lată 
că făceau! Au profitat de cel mai prielnic moment, acela în 
care atenția tuturor era îndreptată spre conflictul cu navele 
energetice. S-au folosit de Comisar şi de nea Mitică, 
deoarece ştiau că pe aceştia nu-i vom putea învinui de 
nimic, i-au suit în nava deja programată pentru un anumit 
traseu, spunându-le că îi trimit într-o misiune diplomatică. 


366 


COMPONENTA „SEN” 


Jan i-a găsit şi ce s-au gândit ei? Să mă caute şi pe mine ca 
să reunim vechiul nostru commando. Şi, prin complicitatea 
Hinei, m-au găsit. 

Acum suntem pe plajă şi eu torn din nisipul fin pe 
spatele soției mele. Ea se ridică într-un cot şi mă întreabă 
aşa, dintr-o dată: 

- Te-a deranjat farsa pe care ţi-am făcut-o în legătură 
cu prietenii tăi? 

- Nu. De ce să mă deranjeze? Doar m-a surprins. Nu 
mă aşteptam la aşa ceva din partea ta. În plus, şi eu am o 
surpriză pentru tine, dar tare mi-e teamă că este foarte 
neplăcută şi, din cauza aceasta, am tot amânat-o. 

- Spune-mi! 

- Am încercat să te previn cu prilejul discuţiei 
noastre, ştii tu care, dar nu m-ai lăsat să termin. 

- Pare ceva foarte serios. Aşteaptă puţin, te rog, să mă 
aşez mai bine! 

În realitate, Hina nu se aşează, ci ia o minge mare de 
plajă pe care o avem cu noi, îi face ceva şi aceasta devine 
puțin fosforescentă — desigur, măsura de protecție pentru a 
nu fi ascultați — după care îmi zice: 

- Spune repede şi la obiect! 

- Înainte de a pleca cu tine spre planeta Kola, unde 
bănuiam că o să avem o discuţie strict secretă, ceea ce s-a şi 
întâmplat, de teamă să nu-mi ştergi memoria, am înregistrat 
pe un CD terestru toate datele pe care le sintetizasem eu 
despre tine, pe care l-am ascuns într-un loc, numai de mine 
ştiut, din grădina noastră. Spuneai că sunt foarte atent 
monitorizat. Oare o găsi cineva CD-ul acela înainte de a 
reveni noi acasă? Dar să nu-ți faci prea multe griji, deoarece 
l-am codificat într-un stil terestru, imposibil de descifrat şi i- 
am aplicat şi un sistem de siguranță foarte original. 

Hina este de-a dreptul şocată. Deja s-a îmbrăcat pe 
Jumătate şi mă întreabă: 

- Ce fel de codificare 1-ai pus? Algoritmică sau scalar 
aleatorie? 

- Ce zici, măi?! Tu mă crezi pe mine aşa de naiv? 
Am intercalat cuvintele cheie printre nişte versuri ale unor 
melodii populare şi le-am cântat în acelaşi ritm în aşa fel 
încât să nu fie nicio diferență între cântatul meu şi cel al 
interpretului. Dificultatea constă în faptul că trebuie să 
asculți tot CD-ul pentru a-ţi da seama de ceva şi am ales 
nişte melodii aşa de plictisitoareee, de n-o să aibă nimeni 
răbdare până la sfârşit... 

- Dar sistemul de siguranță cum este? Electronic, 
tele-digital sau cu flux fotonic? 

- Chiar mă surprinzi! Tu nu ştii că toate sistemele de 
acest tip se pot anihila cu o tehnologie similară? Eu am 
folosit metoda biologică de protecție. 

- Biologică?! Dar pe Pământ nu s-a dezvoltat un 
sistem atât de avansat. De unde l-ai luat? 

- Din... nevoia... de a găsi un sistem imbatabil de 
securitate. 

- Adică? 

- Adică am săpat o groapă, am pus CD-ul într-o 
pungă şi peste el am făcut... nevoia de care vorbeam. 

- Nu pot să cred!!! Acesta este sistemul tău infailibil 
de protecție? 

- Dar cine crezi tu că îşi mai bagă nasul acolo, după 
ce dă peste aşa ceva?! 

- Oricum, nu putem să riscăm absolut nimic. Trebuie 
să ne întoarcem imediat. Ți-am spus ce se întâmplă dacă 
află cineva secretul nostru. 

Vaaaaaiiii!!!! Adio vacanţă... 


( Sfârşitul părţii a doua ) 

